
CAPITOLUL | 
Eteocle şi Polyniciu 


Ziua aceasta a Ligii se sfirşea zgomotoasă după cum 
începuse. 

Prietenii regelui se bucurau; predicatorii Ligii se 
pregăteau să-l canonizeze pe fratele Henric şi discutau, 
cum se făcuse odinioară pentru sfîntul Mauriciu, despre 
marile fapte războinice ale lui Valois, a cărui tinereţe 
fusese atît de strălucitoare. 

Favoriţii spuneau: „În sfîrşit, leul s-a trezit.” Cei din 
Ligă spuneau: „În sfîrşit, vulpea a ghicit capcana.” 

Şi cum caracterul naţiunii franceze este mai cu seamă 
amorul propriu, şi cum francezilor nu le plac şefii de o 
inteligenţă inferioară, chiar conspiratorii se bucurau de a 
fi fost jucaţi de rege. 

Este adevărat că cei mai de seamă dintre ei se 
puseseră la adăpost. 

Cei trei prinți lorenezi, după cum s-a văzut, părăsiseră 
Parisul în goana cailor, iar agentul lor principal, domnul 
de Monsoreau, avea să iasă din Luvru pentru a-şi face 
pregătirile de plecare, în scopul de a-l ajunge pe ducele 
de Anjou. 

Dar în clipa cînd era să pună piciorul pe prag, Chicot îl 
opri. 

Palatul se golise de cei din Ligă, Gasconul nu mai avea 
nici o teamă pentru regele său. 

— Unde te duci oare aşa grăbit, domnule şef al 
vînătorilor? întrebă el. 

— La Alteța Sa, răspunse scurt contele. 

— La Alteța Sa? 

— Da, sînt îngrijorat de Monseniorul. Nu trăim într-o 
vreme în care prinții să poată porni la drum fără o bună 
escortă. 

— O! acela este viteaz, spuse Chicot, care este 

îndrăzneţ. 

Şeful vînătorii îl privi pe Gascon. 

— În tot cazul, îi spuse el, dacă dumneata eşti 
îngrijorat, eu sînt încă şi mai mult. 

— De cine? 

— Tot de aceeaşi Alteță. 

— Pentru ce? 

— Nu ştii ce se spune? 

— Nu se spune că a plecat? întrebă contele. 

— Se spune că a murit, şopti Gasconul la urechea 
interlocutorului său. 

— Ei aşi! făcu Monsoreau cu o intonaţie de surpriză 
care nu era lipsită de o oarecare bucurie; spuneai că se 
află în drum. 

— Ei, Doamne! mă convinseseră şi pe mine. Eu sînt de 
o aşa de bună credinţă, încît cred toate minciunile care 
mi se spun; dar acum, vezi, am toate motivele să cred, 
sărmanul prinţ, că, dacă se află în drum, este pentru 
lumea cealaltă. 

— Ascultă, cine îţi dă ideile acestea funebre? 

— A intrat la Luvru ieri, nu-i aşa? 

— Fără îndoială, deoarece am intrat şi eu la el. 

— Ei bine! nu a mai fost văzut ieşind. 

— Din Luvru? 

— Da. 

— Dar Aurilly? 

— Dispărut! 

— Dar oamenii săi? 

— Dispăruţi! dispăruţi! dispăruţi! 

— Aceasta este o glumă, nu-i aşa, domnule Chicot? 
spuse şeful vînătorii. 

— Întreabă! 

— Pe cine? 

— Pe rege. 

— Nu o pot întreba pe Maiestatea Sa. 

— Ei aşi! trebuie să ştii numai cum să-l iei. 

— Ascultă, spuse contele, nu pot rămîne într-o 
asemenea îndoială. 

Şi părăsindu-l pe Chicot, sau mai degrabă mergînd 
înaintea lui, el se îndreptă spre cabinetul regelui. 

Maiestatea Sa tocmai ieşise. 

— Unde s-a dus regele? întrebă şeful vinătorii; trebuie 
să-i dau socoteală de unele ordine pe care mi le-a dat. 

— La domnul duce de Anjou, răspunse acela căruia i se 
adresase. 

— La domnul duce de Anjou! spuse contele lui Chicot; 
prinţul nu a murit, aşadar. 

— Ei! făcu Gasconul, mi se pare că nu mai are nici 
mult. 

Deocamdată, ideile şefului vînătorii se încurcară cu 
totul, dar era sigur că domnul de Anjou nu părăsise 
Luvrul. 

Unele zvonuri pe care le culese, unele mişcări ale 
oamenilor de serviciu, îi confirmară adevărul. 

Or, cum el nu cunoştea adevăratele cauze ale lipsei 
prinţului, această lipsă îl uimea peste măsură într-o clipă 
atit de hotărită. 

Regele, în adevăr, se dusese la ducele de Anjou; dar 
cum şeful vînătorii, cu toată dorinţa-i arzătoare de a afla 
ce se petrece la prinţ, nu putea pătrunde acolo, fu silit să 
aştepte noutăţile în coridor. 

Am spus, că, pentru a lua parte la şedinţă, cei patru 
favoriţi fuseseră înlocuiţi de elveţieni; dar, de îndată ce 
se termină şedinţa, cu toată plictiseala ce le-o pricinuia 
paza prinţului, dorinţa de a-i fi neplăcuţi Alteţei Sale 
făcîndu-l să afle triumful regelui fusese mai tare decit 
plictiseala şi veniseră să-şi reia postul, Schomberg şi 
d'Epernon în salon Maugiron şi Quélus chiar în camera 
Alteţei Sale. 

François, de partea lui, se plictisea de moarte, de acea 
plictiseală grozavă îndoită de griji şi trebuie s-o spunem, 
convorbirea acestor domni nu era făcută să-l distreze. 

— Vezi tu, spunea Quslus lui Maugiron, plimbîndu-se 
de la un capăt al camerei la celălalt ca şi cînd prinţul nu 
ar fi fost acolo, vezi tu, Maugiron încep, abia de o oră, să- 
| preţuiesc pe prietenul nostru Valois; în adevăr este un 
mare politician. 

— Explică-te, răspunse Maugiron aşezindu-se mai bine 
pe un scaun. 

— Regele a vorbit tare de conspirație, deci o 
ascundea; dacă o ascundea, înseamnă că se temea de 
ea; dacă mai vorbeşte tare acum, înseamnă că nu se mai 
teme. 

— lată ceva logic, răspunse Maugiron. 

— Dacă nu se mai teme de ea, s-o pedepsească; tu îl 
cunoşti pe Valois; străluceşte cu siguranţă printr-un mare 
număr de calităţi, dar strălucirea lui personală este 
destul de întunecată cînd e vorba de milă: 

— Sînt de acord. 

— Or, dacă pedepseşte sus-numita conspirație, va fi 
printr-un proces; dacă va fi proces, noi ne vom bucura 
fără să ne deranjăm de o a doua reprezentaţie a afacerii 
de la Amboise. 

— Frumos spectacol, n-am ce zice! 

— Da, şi în care locurile noastre sînt marcate dinainte, 
numai dacă... 

— Să vedem acest numai dacă. 

— Numai dacă... după cum e cu putinţă... numai dacă 
nu se lasă la o parte formele juridice, din pricina situaţiei 
acuzaților şi nu se aranjează totul pe sub mînă, cum se 
zice. 

— Sînt de această din urmă părere, spuse Maugiron; în 
felul acesta se tratează de obicei afacerile de familie, şi 
această conspirație este o adevărată afacere de familie. 

Aurilly aruncă o privire neliniştită către prinţ. 

— Pe legea mea, spuse Maugiron, eu ştiu un lucru: că 
în locul regelui nu aş cruța capetele celor mari; în 
adevăr, pentru că sînt de două ori mai vinovaţi aceşti 

domni îngăduindu-şi să conspire. Spun, deci, că aş 
sîngera unul sau doi, unul mai cu seamă, dar aşa, în mod 
categoric; apoi aş îneca toată pleava. Sena este adincă 
în faţa turnului Nesle şi, în locul regelui, pe cinstea mea, 
nu aş rezista ispitei. 

— În cazul acesta, spuse Quelus, cred că n-ar fi rău să 
reînvie vestita invenţie a sacilor. 

— Şi care era invenţia aceea? întrebă Maugiron. 

— O fantezie regală care datează aproape de la 1350; 
iată cum stau lucrurile: se închidea un om într-un sac în 
tovărăşia a trei sau patru pisici, apoi se arunca totul în 
apă. Pisicile, care nu pot suferi umezeala, abia se 
simțeau în Sena, că îl şi făceau răspunzător pe om de 
accidentul care li se întîmpla; atunci se întîmpla în acel 
sac un lucru care, din păcate, nu se putea vedea. 

— În adevăr, spuse Maugiron, eşti un om foarte 
învăţat, Quélus, şi cuvintele tale sînt din cele mai 
interesante. 

— S-ar putea să nu se aplice această invenţie şefilor: 
şefii au totdeauna dreptul să ceară avantajul decapitării 
în piaţa publică, sau al asasinatului în vreun colţ. Dar 
cum spuneai tu, pleavei, şi prin pleavă înţeleg favoriţii, 
scutierii, bucătarii, cîntăreţii din lăută... 

— Domnilor, bolborosi Aurilly galben de groază. 

— Nu răspunde, Aurilly, spuse François; aceasta nu mi 
se poate adresa mie, nici prin urmare casei mele: nu se 
glumeşte cu prinții de sînge în Franţa. 

— Nu, sînt trataţi într-un mod mai serios, li se taie 
gttul; Ludovic al XI-lea a întrebuințat asemenea 
procedee, el, marele rege! martor domnul de Nemours. 

Favoriţii ajunseseră aici cu dialogul lor, cînd se auzi 
zgomot în salon, apoi uşa camerei se deschise şi regele 
apăru în prag. 

François se ridică. 

— Sire, strigă el, fac apel la dreptatea voastră de 
tratamentul nedemn pe care mă fac să-l sufăr oamenii 

voştri. 

Dar Henric păru că nici nu l-a văzut nici nu l-a auzit pe 
fratele său. 

— Bună ziua, Quelus, spuse Henric sărutindu-şi 
favoritul pe amindoi obrajii; bună ziua, copilul meu. 
Vederea ta îmi bucură sufletul; şi tu, bietul meu 
Maugiron, ce mai faci? 

— Mă plictisesc de moarte, spuse Maugiron; crezusem, 
cînd mi-am luat sarcina să-l păzesc pe fratele vostru, 
Sire, că are să fie ceva mai plăcut. Ti! ce plictisitor prinţ, 
este cu adevărat fiul tatălui şi mamei voastre! 

— Sire, îl auziţi, spuse François; oare intenţiile voastre 
regale sînt ca să se insulte astfel fratele vostru? 

— Tăcere, domnule, spuse Henric fără a se întoarce, 
nu-mi place ca prizonierii mei să se plîngă. 

— Pizonier atit cît veţi voi, dar acest prizonier nu este 
mai puţin fratele... 

— Titlul pe care-l invoci este tocmai acela care te 
pierde în faţa mea. Fratele meu vinovat de două ori. 

— Dar dacă nu este? 

— Este. 

— De care crimă? 

— De a-mi fi displăcut, domnule. 

— Sire, spuse François umilit, certurile noastre de 
familie au nevoie să aibă martori? 

— Ai dreptate, domnule. Prieteni, lăsaţi-mă, doar o 
clipă să vorbesc cu domnul fratele meu. 

— Sire, spuse încet Qu€lus, nu este prevăzător pentru 
Maiestatea Voastră să rămînă între doi duşmani. 

— ÎI iau cu mine pe Aurilly, spuse Maugiron la urechea 
cealaltă a regelui. 

Cei doi gentilomi îl luară pe Aurilly, care ardea în 
acelaşi timp de curiozitate şi murea de nelinişte. 

— lată-ne şi singuri, spuse regele. 

— Aşteptam această clipă cu nerăbdare, Sire. 

— Şi eu la fel; ah! vrei coroana mea, demnul meu 

Eteocle; ah! îţi făceai din Ligă un mijloc şi din tron un 
scop. Ah! erai sfinţit într-un colţ al Parisului, într-o 
biserică depărtată pentru a te arăta dintr-odată 
parizienilor strălucind de untdelemn sfinţit! 

— Vai! spuse François, care simţea puţin cîte puţin 
mînia regelui, Maiestatea Voastră nu mă lasă să vorbesc. 

— Pentru ce? spuse Henric, pentru a minţi, sau pentru 
a-mi spune cel puţin lucruri pe care eu le ştiu tot aşa de 
bine ca şi dumneata? Dar nu, ai minţi, frate; căci 
mărturisind cele ce ai făcut, ar însemna să mărturiseşti 
că meriţi moartea. Ai minţi, şi aceasta este o ruşine pe 
care ţi-o crut. 

— Frate, frate, spuse François pierdut, ai de gind cu 
adevărat să mă adăpi cu asemenea insulte? 

— Atunci, dacă ceea ce îţi spun poate fi considerat 
drept insultă, eu mint şi nu cer altceva decit să mint. 
Haide, vorbeşte, vorbeşte, ascult; spune-ne cum nu eşti 
un necinstit şi, ceea ce e mai rău, un stîngaci. 

— Nu ştiu ce vrea să spună Maiestatea Voastră, şi pare 
că s-a hotărît să-mi vorbească în ghicitori. 

— Atunci, am să-ţi explic eu! strigă Henric cu o voce 
plină de ameninţări, care vibra la urechile lui François; 
da, ai conspirat împotriva mea, după cum ai conspirat 
altădată împotriva fratelui meu, Carol; numai că, 
altădată era cu ajutorul regelui Navarei, astăzi este cu 
ajutorul ducelui de Guise. Frumos plan, pe care îl admir şi 
care ţi-ar fi făcut un loc bogat în istoria uzurpatorilor. 
Este adevărat că altădată te tîrai ca un şarpe şi că astăzi 
voieşti să muşti ca un leu; după viclenie, forţa deschisă; 
după otravă, spada. 

— Otrava! ce vrei să spui, domnule? strigă François, 
galben de miînie şi căutînd, întocmai ca acel Eteocle cu 
care îl comparase Henric, un loc unde să-l lovească pe 
Polyniciu cu privirile sale de flăcări, în lipsă de spadă şi 
de pumnal. Ce otravă? 

— Otrava cu care l-ai asasinat pe fratele nostru Carol; 

otrava pe care o destinai lui Henric de Navara, asociatul 
tău. Este cunoscută otrava aceea fatală; mama noastră a 
întrebuinţat-o de atitea ori! lată fără îndoială pentru ce ai 
renunţat la ea împotriva mea; iată pentru ce ai voit să-ţi 
iei aere de căpitan,comandind milițiile Ligii. Dar priveşte- 
mă bine în faţă, François, urmă Henric făcînd spre fratele 
său un pas ameninţător, şi să rămii convins că un om de 
teapa ta nu va ucide niciodată un om de teapa mea. 

François se clătină sub greutatea acestui grozav atac; 
dar, fără cruţare, fără milă pentru prizonierul său, regele 
reluă: 

— Spada! aş voi să te văd în camera aceasta, singur 
cu mine, ţinînd o spadă. Te-am mai învins în înşelătorie, 
François căci şi eu am mers pe drumuri lăturalnice 
pentru a ajunge la tronul Franţei; dar aceste drumuri, 
trebuia să le străbat trecînd peste corpul unui milion de 
polonezi; foarte bine. Dacă vrei să fii şmecher, n-ai 
decit, dar în felul acesta; dacă voieşti să mă imiţi, imită- 
mă, dar nu mă înjosi. Acestea sînt intrigi regale, aceasta 
este şmecherie demnă de un căpitan; deci, ţi-o repet, în 
viclenie eşti învins, şi într-o luptă cinstită ai fi ucis; nu te 
mai gîndi dar să mai lupţi într-un fel sau altul, căci, de azi 
înainte, mă port ca un rege, ca un stăpin, ca un despot; 
de azi înainte te supraveghez în mişcările tale, te 
urmăresc în întuneric şi, la cea mai mică şovăială, la cea 
mai mică bănuială, îmi întind mîna largă asupra ta şi te 
arunc securei călăului meu. 

„lată ce aveam să-ţi spun relativ la afacerile noastre 
de familie, frate; iată pentru ce voiam să-ţi vorbesc între 
patru ochi, François; iată pentru ce am să poruncesc 
prietenilor mei să te lase singur astă-noapte, pentru ca în 
singurătate, să poţi cugeta la vorbele mele. 

Dacă noaptea dă în adevăr sfaturi, după cum se 
spune, trebuie s-o facă mai cu seamă cu prizonierii.” 

— Aşadar, murmură ducele, printr-un capriciu al 
Maiestăţii Voastre, dintr-o bănuială care seamănă cu un 

vis urit pe care l-aţi avut, iată-mă căzut în dizgraţia 
voastră. 

— Mai mult decit atit, François: iată-te căzut sub 
dreptatea mea. 

— Dar cel puţin, Sire, fixaţi un termen captivităţii mele, 
pentru ca să ştiu la ce să mă aştept. 

— Cînd ţi se va citi sentinţa, vei afla. 

— Mama! n-aş putea-o vedea pe mama? 

— Pentru ce! Nu există decit trei exemplare în toată 
lumea din vestita carte de vînătoare pe care sărmanul 
meu frate Carol a înghiţit-o, ca să zic aşa, şi celelalte 
două sînt: unul la Florenţa şi celălalt la Londra. De altfel, 
eu nu sînt un Nemrod, ca bietul meu frate. Adio! 
Francois. 

Prinţul căzu zdrobit pe un foroliu. 

— Domnilor, spuse regele deschizind uşa, domnilor, 
domnul duce de Anjou mi-a cerut libertatea de a cugeta 
astă noapte la un răspuns pe care trebuie să mi-l dea 
mîine dimineaţă. Îl veţi lăsa deci singur în camera sa, 
afară de vizitele de prevedere pe care din cînd în cînd, 
veţi crede că trebuie să le faceţi. II veţi găsi poate pe 
prizonierul dumneavoastră puţin cam aprins de 
convorbirea pe care am avut-o împreună, amintiţi-vă că, 
deoarece a conspirat împotriva mea, domnul duce de 
Anjou a renunţat la titlul de frate al meu; nu există prin 
urmare aici decit un prizonier şi păzitori; fără ceremonie: 
dacă prizonierul vă supără, anunţaţi-mă; am Bastilia la 
îndemiînă, şi în Bastilia pe maestrul Laurent Testu, primul 
om din lume în stare a îmblinzi firile răzvrătite. 

— Sire! Sire! murmură François încercînd o ultimă 
sforţare, amintiţi-vă că sînt fratele... 

— Tot aşa erai şi fratele regelui Carol al IX-lea, mi se 
pare, spuse Henric. 

— Dar cel puţin, să mi se dea servitorii mei, prietenii 
mei... 

— Te mai plîngi! Mă lipsesc de ai mei pentru a ti-i da 

dumitale. 

Şi Henric închise uşa în faţa fratelui său, care se dădu 
înapoi galben şi clătinîndu-se pînă la fotoliul său, în care 
căzu. 


CAPITOLUL II 
Cum nu se pierde totdeauna timpul 
căutînd prin dulapurile goale 


Scena pe care o avusese ducele de Anjou cu regele îl 
făcuse să privească situaţia sa cu totul disperată. 
Favoriţii îi spuseseră tot ce se petrecuse la Luvru; ei îi 
arătaseră înfringerea domnilor de Guise şi triumful lui 
Henric mai mari chiar decit erau în realitate; auzise 
vocea poporului strigînd, lucru care i se păruse de 
neînțeles la început, „trăiască regele” şi „trăiască Liga!” 
Se simţea părăsit de şefii principali, care şi ei trebuiau 
să-şi apere pielea lor. 

Părăsit de familia sa, micşorată de otrăviri şi de 
asasinate, împărţită de uri şi neînţelegeri, el suspina 
întorcîndu-şi ochii spre acel trecut pe care i-l reamintise 
regele, gîndindu-se că, în lupta sa împotriva lui Carol al 
IX-lea, avea cel puţin drept confidenţi, sau mai degrabă 
drept victime, acele două suflete devotate, acele două 
spade vestite care se numeau Coconnas şi La Mole. 

Regretul pentru unele avantaje pierdute este 
remuşcarea pentru multe conştiinţe. 

Pentru prima oară în viaţa sa, simțindu-se singur şi 
izolat, domnul de Anjou simţi ca un fel de remuşcare de 
a-i fi sacrificat pe La Mole şi Coconnas. 

Pe vremea aceea sora sa, Margareta, îl iubea, îl 
consola. Cum o răsplătise pe sora sa Margareta? 

Rămînea mama sa, regina Caterina. Dar mama sa nu-l 
iubise niciodată. 

Ea nu se slujise niciodată de el decît cum se slujise el 
de alţii, adică titlu de instrument; şi François îi dădea 
dreptate. 

Odată în mîinile mamei sale, el simţea că nu-şi mai 
aparţine ca şi corabia care nu-şi mai aparţine în mijlocul 
oceanului cînd suflă furtuna. 

El se gîndi că nu de mult mai avea încă lîngă el o inimă 
care valora cît toate inimile, o spadă care valora cît toate 
spadele. 

Bussy, viteazul Bussy îi veni în minte. 

Ah! de astă dată sentimentul pe care-l încearcă 
François se aseamănă cu o remuşcare, deoarece îl 
supărase pe Bussy ca să-i placă lui Monsoreau, pentru că 
Monsoreau îi cunoştea taina, şi iată că acum această 
taină, cu care îl ameninţa mereu Monsoreau, ajunsese la 
urechea regelui, astfel încît Monsoreau nu mai era de 
temut. 

El se certase deci cu Bussy în zadar şi mai cu seamă 
degeaba, faptă care, după cum a spus-o mai tirziu un 
mare politician, era mai mult decit o crimă; era o 
greşeală. 

Or, ce avantaj ar fi avut prinţul, în situaţia în care se 
găsea, ştiind că Bussy, Bussy recunoscător şi prin urmare 
credincios, veghează asupra lui; Bussy neînvinsul; Bussy 
cu inima de aur; Bussy favoritul tuturor, atît de mult o 
inimă cinstită şi o mînă puternică fac prietenia aceluia 
care a primit una de la Dumnezeu şi cealaltă de la noroc. 

Bussy veghind asupra lui, era libertatea probabilă, era 
răzbunarea sigură. 

Dar, după cum am spus, Bussy, cu inima rănită era 
supărat pe prinţ şi se retrăsese sub corpul său, iar 
prizonierul rămînea cu cincizeci de picioare înălţime de 
străbătut pentru a cobori în şanţuri şi cu patru favoriţi de 
scos din luptă pentru a pătrunde pînă în coridor. 

Fără a mai pune la socoteală că toate curţile erau pline 
de elveţieni şi de soldaţi. 

Astfel, din cînd în cînd se înapoia la fereastră şi îşi 
arunca privirile pînă în fundul şanţurilor? Dar o asemenea 
înălţime era în stare să dea ameţeală chiar celor mai 
bravi şi domnul de Anjou era departe de a putea suferi 
amețeli. 

Afară de aceasta, din oră în oră, unul din păzitorii 
prințului, fie Schomberg, fie Maugiron, cînd d'Epernon 
cînd Quélus, intra şi fără să se sinchisească de prezenţa 
prințului, cîteodată chiar fără să-l salute, îşi făcea 
dulapurile şi cuferele, uitîndu-se pe sub paturi şi pe sub 
mese, asigurîndu-se chiar că perdelele erau la locul lor şi 
că cearşafurile nu erau tăiate în fişii. 

Din cînd în cînd ei se aplecau peste balcon şi cele 
patruzeci şi cinci de picioare înălţime îi linişteau. 

— Pe legea mea, spuse Maugiron înapoindu-se după ce 
făcuse percheziţia, eu renunţ; cer să nu mă mai mişc din 
salon, unde, ziua, prietenii noştri vin să ne vadă şi să nu 
mă mai trezesc noaptea din patru în patru ore, pentru a 
mă duce să-l vizitez pe domnul duce de Anjou. 

— Aceasta pentru că, spuse d'Epernon, se vede bine 
că sîntem nişte copii şi că am fost totdeauna căpitani şi 
niciodată soldaţi: nu ştim, în adevăr, să interpretăm un 
consemn. 

— Cum aşa? întrebă Qu€lus. 

— Fără îndoială; ce vrea regele? să-l păzim pe domnul 
de Anjou, iar nu să-l privim. 

— Cu atît mai mult, spuse Maugiron, cu cît el este bun 
de păzit, dar nu este deloc frumos de privit. 

— Foarte bine, spuse Schomberg, dar să ne gîndim că 
nu trebuie să slăbim supravegherea, căci diavolul este 
şiret. 

— Fie, spuse d'Epernon; dar nu e deajuns să fii şiret, 
mi se pare, ca să treci peste corpul a patru voinici ca noi. 

— Are dreptate, spuse Que€lus. 

— Bun! răspunse Schomberg, crezi tu oare că domnul 
duce de Anjou este atît de neghiob pentru a încerca să 

fugă tocmai prin galeria noastră dacă ţine absolut să 
scape; va face o gaură în zid. 

— Cu ce? nu are arme. 

— Are ferestrele, spuse cu destulă sfială Schomberg, 
care îşi amintea că a măsurat chiar el înălţimea clădirii 

— A! ferestele! e încîntător, pe cuvintul meu, strigă 
D'Epernon; bravo, Schomberg, ferestrele! adică tu ai sări 
patruzeci şi cinci de picioare înălţime?! 

— Mărturisesc că patruzeci şi cinci de picioare... 

— Ei bine! el care şchioapătă, el care este greoi, el 
care este fricos ca... 

— Tine, spuse Schomberg. 

— Dragul meu, spuse d'Epernon, tu ştii bine că mie nu 
mi-e frică decit de fantome; asta e o chestie de nervi. 

— Ştii de ce? spuse cu gravitate Quélus; pentru că toţi 
aceia pe care i-a ucis în duel i-au apărut în aceeaşi 
noapte. 

— Să nu ridem, spuse Maugiron; am citit o mulţime de 
evadări miraculoase... Cu cearşafurile, de pildă. 

— A! cît despre asta, observaţia lui Maugiron este din 
cele mai chibzuite, spuse d'Epernon. Eu, am văzut la 
Bordeaux un prizonier care fugise cu ajutorul 
cearşafurilor. 

— Vezi! spuse Schomberg. 

— Da, reluă d'Epernon, dar avea coastele zdrobite şi 
capul despicat; cearşaful său se găsise cu vreo treizeci 
de picioare mai scurt, el fusese silit să sară, astfel încît 
evadarea era completă: corpul fugise din închisoare şi 
sufletul fugise din corp. 

— Ei bine! dealtfel, dacă va scăpa, spuse Quélus, 
aceasta ne va prilejui o vinătoare împotriva prinţului de 
sînge; îl vom urmări, îl vom goni şi, gonindu-l, fără să 
dăm naştere la nici o bănuială, vom, încerca să-i zdrobim 
ceva. 

— Şi atunci, la naiba! vom intra în rolul noastru, strigă 
Maugiron; sîntem vînători, iar nu temnicieri. 

Încheierea păru concludentă şi se vorbi de altceva, 
hotărîndu-se totuşi ca, din oră în oră să se continuie a se 
face o vizită în camera domnului de Anjou. 

Favoriţii aveau perfectă dreptate în această privinţă: 
că ducele de Anjou nu ar încerca niciodată să fugă cu 
forţa şi că, pe de altă parte, nu s-ar hotărî niciodată la o 
evadare primejdioasă sau grea. 

Aceasta nu pentru că îi lipsea imaginaţia, demnului 
prinţ şi, trebuia chiar s-o spunem, imaginaţia sa se deda 
la o muncă furioasă, tot plimbiîndu-se de la patul sau la 
vestitul cabinet ocupat vreme de două sau trei nopţi de 
La Mole, cînd îl primise Margareta în timpul nopţii 
Sfîntului Bartolomeu. 

Din cînd în cînd figura palidă a prinţului se lipea de 
geamurile ferestrei care dădea înspre şanţurile Luvrului. 

Dincolo de şanţuri se întindea un prund de vreo 
treizeci de picioare lărgime şi dincolo de acest prund, se 
vedea, în mijlocul întunericului, şerpuind Sena, liniştită 
ca o oglindă. 

De partea cealaltă, în mijocul negurilor, se ridica un fel 
de uriaş nemişcat: era turnul Nesle. 

Ducele de Anjou urmărise apusul soarelui în toate 
fazele; el urmărise, cu interesul pe care-l dă prizonierul 
acestui soi de spectacol, micşorarea luminii şi progresul 
întunericului. 

E| privise acest minunat spectacol al vechiului Paris, cu 
acoperişurile lui aurite, la o depărtare de o oră, de 
ultimele focuri ale soarelui şi argintate de primele raze 
ale lunii; apoi puţin cîte puţin se simţise cuprins de o 
mare groază văzind norii grei deasupra Luvrului, o 
furtună pentru noapte. 

Printre alte slăbiciuni, ducele de Anjou o avea şi pe 
aceea de a tremura la zgomotul trăsnetului. 

Atunci ar fi dat mult pentru ca favoriţii să-l mai 
păzească din vedere, chiar dacă l-ar fi insultat, păzindu-l. 

Cu toate astea, nu era mijloc să-i cheme: ar fi 

însemnat să le dea prea mult subiect de batjocură. 

Voi să se arunce în pat, îi era cu neputinţă să doarmă; 
voi să citească, dar literele i se învirteau prin faţa ochilor 
ca nişte diavoli negri; încercă să bea, vinul i se păru 
amar; atinse cu virful degetelor lăuta lui Aurilly ramasă 
atirnată pe perete, dar simţi că vibrarea coardelor 
acţiona asupra nervilor săi în aşa fel încît îi venea să 
plingă. 

Atunci începu să înjure ca un păgin şi să spargă tot ce 
găsea la îndemiînă. 

Acesta era un defect de familie şi erau obişnuiţi la 
Luvru cu el. 

Favoriţii întredeschiseră uşa pentru a vedea de unde 
venea acest zgomot îngrozitor; apoi, văzînd că prinţul se 
distra, închiseră uşa, ceea ce mări miînia prizonierului. 

Tocmai sfărimase un scaun, cînd un zăngănit, la 
sunetul căruia nu te poţi înşela niciodată, un zîngănit 
cristalin răsună dinspre fereastră şi în acelaşi timp 
domnul de Anjou simţi o durere destul de ascuţită la 
şold. 

Primul lui gînd fu că era rănit de un glonte şi că 
această lovitură fusese trasă de vreun om al regelui. 

— Ah! trădătorule! ah! laşule! strigă prizonierul, pui să 
mă împuşte după cum mi-ai făgăduit. Ah! am murit! 

Şi se lăsă să cadă pe covor. 

Dar, căzînd, el puse mina pe un obiect destul de tare, 
mai neegal, şi mai cu seamă mai gros decit glonţul unei 
puşti. 

— Oh! o piatră, spuse el, este deci o lovitură de tun? 
dar aş fi auzit explozia cel puţin. 

Şi în acelaşi timp îşi mişcă piciorul; cu toate că durerea 
era destul de vie, prinţul nu avea nimic zdrobit. 

El luă piatra de jos şi examină geamul. 

Piatra fusese aruncată cu atita putere, încît mai mult 
găurise decît spărsese geamul. 

Piatra părea înfăşurată într-o hirtie. 

Atunci ideile ducelui începură să-şi schimbe direcţia. 

Această piatră, în loc să-i fie aruncată de un duşman, 
nu-i venea ea, dimpotrivă, de la vreun prieten? 

Sudoarea îi acoperi fruntea; speranţa, ca şi groaza, îşi 
are neliniştile ei. 

Ducele se apropie de lumină. 

In adevăr, în jurul pietrei, o hirtie era înfăşurată şi 
menţinută cu o mătase înnodată cu mai multe noduri. 

Hîrtia micşora în mod natural asprimea pietrei, care, 
fără această învelitoare, ar fi pricinuit cu siguranţă 
prinţului o durere. Mai mare decit aceea pe care o 
simţise. 

A rupe mătasea, a desfăşura hirtia şi a citi fu pentru 
duce treabă de o clipă: era cu totul înviat. 

— O scrisoare! murmură el aruncînd în juru-i o privire 
îngrijorată. 

Şi citi: 


„V-aţi plictisit de stat în cameră? Vă place aerul şi 
libertatea? Intraţi în cabinetul în care regina Navarei îl 
ascunsese pe sărmanul vostru prieten, domnul de La 
Mole; deschide-i dulapul şi, dînd la o parte scindura de 
jos, veti găsi un fund dublu: în acest fund dublu, se află o 
scară de mătase, prindeți-o singur de balcon, iar două 
brațe puternice vă vor întinde scara pînă la marginea 
şanțului. Un cal, iute ca gindul, vă va duce în loc sigur. 

UN PRIETEN” 


— Un prieten! strigă prinţul; un prieten! oh! nu ştiam 
să am vreun prieten. Cine e oare prietenul acesta care se 
gîndeşte la mine? 

Şi ducele se gîndi o clipă; dar neştiind asupra cui să-şi 
oprească gîndul, alergă să se uite pe fereastră; nu văzu 
pe nimeni. 

— Să fie vreo capcană? murmură prinţul la care frica 
se trezea prima din toate sentimentele. Dar mai întii, 

adăugă el, se poate şti dacă acel dulap are un fund dublu 
şi dacă în acest fund dublu se află o scară. 

Ducele atunci, fără să schimbe lumina din loc, şi 
hotărît, pentru mai multă prevedere, să se încredinţeze 
numai pipăitului, se îndreptă spre acel cabinet a cărui 
uşă o împinsese de atitea ori odinioară, cu inima 
palpitindă, atunci cînd se aştepta s-o găsească acolo pe 
regina Navarei, strălucitoare de acea frumuseţe pe care 
François o preţuia mai mult decit se cuvenea poate 
pentru un frate. 

Şi de data aceasta, trebuie s-o mărturisim, inima 
ducelui bătea cu putere. 

El deschise dulapul pe dibuite, cercetă toate blănurile 
şi ajungînd la aceea de jos, după ce apăsase şi dedesubt 
şi deasupra, el apăsă pe una din părţi şi simţi că blana se 
răsucea. 

Numaidecit băgă mîna în cutie şi simţi cu vîrful 
degetelor contactul unei scări de mătase. 

Ca un hoţ care fuge cu prada lui, ducele fugi în camera 
sa luîndu-şi comoara cu el. 

Suna ora zece, ducele se gîndi îndată la vizita care 
avea loc la fiecare oră; se grăbi să-şi ascundă scara sub 
perna fotoliului şi se aşeză deasupra. 

Era atît de artistic lucrată, încît stătea perfect ascunsă 
în spaţiul strîmt unde o vîrise ducele. 

În adevăr, nu se scurseseră nici cinci minute că 
Maugiron apăru într-un halat, ţinînd o spadă sub braţul 
stîng şi o lumînare în mîna dreaptă. 

Intrînd la duce, el continua să vorbească cu prietenii 
săi. 

— Ursul este furios, îi spuse un glas, spărgea totul 
acum citeva clipe; bagă de seamă să nu te sfişie, 
Maugiron. 

— Obraznicule! murmură ducele. 

— Mi se pare că Alteța Voastră mi-a făcut cinstea să- 
mi adreseze cuvintul, spuse Maugiron cu aerul cel mai 

dispreţuitor. 

Ducele, gata să izbucnească, se abţinu gîndindu-se că 
o ceartă ar aduce după ea o pierdere de timp şi l-ar face 
poate să piardă evadarea. 

El îşi înghiţi miînia şi îşi răsuci fotoliul astfel ca să 
întoarcă spatele tînărului. 

Maugiron, urmînd datinele tradiţionale, se apropie de 
pat pentru a examina cearşafurile şi de fereastră pentru 
a recunoaşte prezenţa perdelelor; el văzu un geam spart, 
dar se gîndi că ducele îl spărsese astfel, în mînia sa. 

— Ei! Maugiron, strigă Schomberg, te-a şi mîncat, de 
nu sufli vreun cuvînt? În orice caz, suspină, cel puţin, ca 
să ştim la ce să ne aşteptăm şi să te răzbunăm. 

Ducele îşi fringea degetele de'nerăbdare. 

— Nu, spuse Maugiron, dimpotrivă, ursul meu este 
foarte blînd şi cu totul potolit. 

Ducele zîmbi în tăcere în mijlocul întunericului. 

Cît despre Maugiron, fără măcar a-l saluta pe prinţ, 
care era cea mai mică politeţe datorată unui senior aşa 
de mare, ieşi şi, ieşind, închise uşa, încuind-o de două 
ori. 

Prinţul îl lăsă s-o facă, apoi, după ce cheia încetă să 
mai scîrţiie în broască: 

— Domnilor, murmură el, păziţi-vă; ursul este un 
animal foarte şiret. 


CAPITOLUL III 
Ventre-saint-gris! 


Rămas singur, ducele de Anjou, ştiind bine că avea cel 
puţin o oră înaintea lui, scoase scara de frînghie de sub 
pernă, o desfăcu, îi cercetă fiecare nod, îi pipăi fiecare 
treaptă, toate acestea cu cea mai migăloasă prevedere. 

— Scara este bună, spuse el, şi, în ceea ce depinde de 

ea, nu mi se oferă un mijloc de a-mi zdrobi coastele. 

Atunci o desfăcu pe toată, numără treizeci şi opt de 
trepte, depărtate la cîte cincisprezece şchioape una de 
alta. 

— Haide, lungimea este de ajuns, gîndi el; nici despre 
partea asta nu este nimic de temut. 

Rămase o clipă pe gînduri. 

— A! ştiu, spuse el, afurisiţii aceia de favoriţi îmi trimit 
această scară: o voi lega de balcon, ei mă vor lăsa s-o 
aşez şi în timp ce voi cobori, vor veni să mi-o taie; iată 
capcana. 

Apoi, gîndindu-se din nou: 

— Ei! nu, spuse el, nu se poate; nu sînt ei atit de 
neghiobi să creadă că mă voi expune să cobor fără să 
baricadez uşa şi, baricadînd uşa, trebuie să-şi fi făcut 
socoteala că voi avea vreme să fug înainte de a pătrunde 
ei înăuntru. 

Aşa voi face, spuse el privind în jurul lui, aşa voi face 
dacă mă voi hotărî să fug. 

Totuşi, cum se poate presupune că voi crede în 
nevinovăția acestei scări găsită într-un dulap al reginei 
Navarei? Căci, în sfîrşit, care persoană din lume, afară de 
sora mea Margareta, ar putea cunoaşte existenţa acestei 
scări? 

Să vedem, repetă el, cine este prietenul? Biletul este 
semnat „Un prieten”. Care este prietenul ducelui de 
Anjou care cunoaşte atit de bine conţinutul dulapurilor 
apartamentului meu sau aceluia al sorei mele? 

Ducele abia terminase de formulat acest argument, 
care i se părea hotăritor, că recitind biletul pentru a 
recunoaşte scrisul, dacă aceasta era cu putinţă, îi veni 
deodată o idee. 

— Bussy! strigă el. 

În adevăr, Bussy, pe care îl adorau atîtea femei, Bussy, 
care îi părea un erou reginei Navarei, care scotea, după 
cum mărturiseşte singură în Memoriile sale, ţipete de 

groază de cite ori se bătea el în duel; Bussy discret, 
Bussy priceput în ştiinţa dulapurilor, nu era, după toate 
probabilitățile, Bussy, singurul dintre toţi prietenii săi pe 
care ducele putea în adevăr să se bizuie, nu era Bussy 
acela care îi, trimisese biletul? 

Şi nedumerirea prinţului se mări şi mai mult. 

Cu toate astea totul se unea pentru a-l convinge că 
autorul biletului era Bussy. Ducele nu cunoştea toate 
motivele pe care le avea gentilomul de a fi supărat pe el, 
pentru că nu cunoştea dragostea lui pentru Diana de 
Meridor; este adevărat că bănuia el ceva; cum ducele o 
iubise pe Diana, trebuia să înţeleagă greutatea pe care o 
avea Bussy văzind că această frumoasă femeie nu-l 
poate iubi; dar această uşoară bănuială nu se ştergea 
mai puţin în faţa probabilităților. Cinstea lui Bussy nu-i 
îngăduise să stea neocupat în timp ce era închis stăpînul 
lui; Bussy fusese atras de aparențele aventuroase ale 
acestei expediţii; el voise să se răzbune pe duce în felul 
său, adică redindu-i libertatea. Fără nici o îndoială, Bussy 
era acela care scrisese, Bussy era acela care aştepta. 

Pentru a se lumina mai bine, prinţul se apropie de 
fereastră; el văzu prin ceața care urca de pe rîu trei 
siluete lunguieţe care trebuie să fi fost nişte cai, şi un fel 
de pari dădeau impresia că sînt înfipţi în prună; trebuie 
să fi fost doi oameni. 

Doi oameni, chiar aşa: Bussy şi credinciosul său le 
Haudouin. 

— Ispita este prea mare, murmură ducele, şi capcana, 
dacă ar fi o capcană, este întinsă prea artistic pentru ca 
să-mi fie ruşine de a mă lăsa prins în ea. 

Francois se duse să privească pe gaura cheii de la 
salon şi îi văzu pe cei patru păzitori ai săi; doi dormeau, 
ceilalţi doi luaseră şahul lui Chicot şi jucau. 

Stinse lumina. 

Apoi se duse să deschidă fereastra şi se aplecă peste 
balcon. 

Prăpastia pe care căuta s-o măsoare cu privirea părea 
şi mai îngrozitoare din pricina întunericului. 

El se dădu înapoi. 

Dar este atit de atrăgător aerul şi spaţiul pentru un 
prizonier, încît François, înapoindu-se în cameră, crezu că 
se înăbuşe. 

Acest sentiment fu atît de mult resimţit de el, încît 
ceva ca un fel de dezgust de viaţă şi indiferenţă în faţa 
morţii îi trecu prin minte. 

Prinţul, uimit, îşi închipui că i se înapoia curajul. 

Atunci, folosindu-se de această clipă de exaltare, el 
apucă scara de mătase, o fixă pe balcon prin cîrligele de 
fier pe care le avea la unul din capete, apoi se înapoie la 
uşă pe care o baricadă cum putu mai bine şi, convins că 
pentru a învinge obstacolul pe care-l crease ar fi fost siliţi 
să piardă zece minute, adică mai mult decit îi trebuia 
pentru a ajunge la capătul de jos al scării, el se înapoie la 
fereastră. 

Căută atunci să mai vadă în depărtare caii şi oamenii, 
dar nu mai zări nimic. 

— Imi place mai bine aşa, murmură el; să fugi singur 
face mai mult decit să fugi cu prietenul cel mai bine 
cunoscut, dar mai ales cu un prieten necunoscut. 

In clipa aceea, întunericul era desăvirşit şi primele 
vuiete ale furtunii care ameninţa de aproape o oră, 
făceau să răsune cerul; un nor mare cu ciucuri de argint 
se întindea ca un elefant culcat de la un cap la altul al 
rîului, cu crupa sprijinită pe palat, cu trompa foarte mult 
îndoită depăşind turnul Nesle şi pierzîndu-se la marginea 
de Sud a oraşului. 

Un fulger despică pentru o clipă norul uriaş şi prinţului 
i se păru că zăreşte în şanţ, dedesubtul lui, pe aceia pe 
care îi căuta în zadar pe prund. 

Un cal necheză; nu mai încăpea îndoială, era aşteptat. 

Ducele mişcă scara pentru a se asigura că era legată 
puternic, apoi încalecă peste balustradă şi puse piciorul 

pe prima treaptă. 

Nimeni nu ar putea reda teama grozavă care stringea 
în clipa aceea inima prizonierului, aşezat între un fraged 
şiret de mătase drept orice sprijin şi amenințările de 
moarte ale fratelui său. 

Dar abia pusese piciorul pe prima stinghie de lemn, că 
i se păru că scara, în loc să se clatine cum era de 
aşteptat, dimpotrivă se înţepenea şi a doua treaptă i se 
prezenta celui de al doilea picior fără ca scara să fi făcut 
sau să fi părut că face mişcare de rotaţie foarte naturală 
într-un asemenea caz. 

Era oare un prieten sau un duşman acela care ţinea 
capătul de jos al scării; erau braţe întinse sau braţe 
armate acelea care îl aşteptau la ultima treaptă? 

O teamă grozavă puse stăpinire pe François; el se 
ţinea încă de balcon cu mîna stîngă şi făcu o mişcare 
pentru a se urca înapoi. 

S-ar fi zis că persoana nevăzută care îl aştepta pe prinţ 
jos, ghicea tot ce se petrecea în inima sa, căci, în aceeaşi 
clipă, o mică smucitură, un fel de solicitare a scării, 
ajunse pînă la piciorul prinţului. 

— Văd că ţine cineva scara de jos, spuse el, nu, nu 
voieşte aşadar să cad. Haide, curaj. 

Şi continuă să coboare; cele două margini ale scării 
erau întinse ca nişte bastoane. 

François băgă de seamă că avusese grijă să se 
depărteze treptele de zid pentru a-i uşura sprijinul 
piciorului. 

De aici încolo, el se lăsă să alunece ca o săgeată, 
întrebuinţind mai mult mîinile decit picioarele şi 
sacrificind în această rapidă coborire poalele duble ale 
mantalei sale. 

Deodată, în loc să simtă pămîntul, pe care îl simţea din 
instinct că este aproape de picioarele sale, el se simţi 
ridicat în braţe de un bărbat care îi strecură la ureche 
aceste două cuvinte: 

— Sînteţi salvat. 

Atunci fu dus pînă la spatele şanţului şi acolo fu împins 
de-a lungul unui drum făcut între nişte dărimături de 
pămînt şi de piatră; ajunse în sfîrşit la parapet; la 
parapet, un alt bărbat care îl aştepta, îl apucă de guler şi 
îl trase spre el; apoi însoţit de cei doi bărbaţi, alergă, 
încovoiat ca un bătrîn, pînă la rîu. 

Caii se aflau chiar în locul unde îi văzuse François la 
început. 

Prinţul înţelese că nu mai putea să dea înapoi; era cu 
totul la bunul plac al salvatorilor săi. 

El alergă la unul din cei trei cai şi sări deasupra; cei doi 
tovarăşi ai săi făcură la fel. 

Aceeaşi voce care îi mai vorbise o dată în şoaptă, la 
ureche, îi spuse cu acelaşi laconism şi cu acelaşi mister: 

— Daţi pinteni. 

Şi toţi trei plecară în galop. 

„Merge bine pînă acum, gîndea prinţul, să sperăm că 
urmarea aventurii nu va dezminţi începutul”. 

— Mulţumesc, mulţumesc, viteazul meu Bussy, 
murmura în şoaptă prinţul către camaradul său din 
dreapta, înfăşurat pînă la nas într-o mare manta 
negricioasă. 

— Daţi pinteni, răspunse acesta de sub manta. 

Şi el însuşi dînd exemplu, cei trei cai cu călăreţii lor 
treceau ca nişte umbre. 

Ajunseră astfel la marele şanţ al Bastiliei, pe care-l 
trecură pe un pod improvizat în ajun de către cei din 
Ligă, care, nevoind să le fie întrerupte comunicațiile cu 
prietenii lor, întrebuinţaseră acest mijloc, care uşura, 
după cum se vede, relaţiile. 

Cei trei călăreţi se îndreptară spre Charenton. Calul 
prinţului părea să aibă aripi. 

Deodată tovarăşul din dreapta sări şanţul şi se 
îndreptă spre pădurea Vincennes, spunînd cu laconismul 
său obişnuit acest singur cuvînt prinţului: 

— Veniti. 

Tovarăşul din stînga făcu la fel, dar fără să vorbească. 
Din clipa plecării, nici un cuvînt nu ieşise din gura 
acestuia. 

Prinţul nici nu avu nevoie să întrebuinţeze friul sau 
genunchii pentru calul său; nobilul animal sări şanţul cu 
aceeaşi ardoare pe care o arătaseră ceilalţi doi cai; şi la 
nechezatul cu care trecu obstacolul, mai multe nechezări 
îi răspunseră din adîncimile pădurii. 

Prinţul voi să-şi oprească animalul, căci se temea să 
nu fie condus spre vreo capcană. 

Dar era prea tirziu; calul nici nu mai simţea riul; 
totuşi, văzînd pe cei doi tovarăşi ai lui încetinindu-şi 
cursa, o încetini şi el, iar François se găsi într-un fel de 
luminiş în care opt sau zece oameni, aşezaţi mililăreşte, 
se puteau vedea cu ajutorul razelor lunii care le arginta 
cuirasa. 

— Oh! oh! făcu prinţul, ce vrea să zică asta, domnule? 

— Ventre-sains-gris! strigă acela căruia i se adresa 
întrebarea, asta vrea să zică, după cite văd, că sîntem 
salvaţi. 

— Dumneata, Henric, strigă ducele de Anjou în culmea 
măririi; dumneata, liberatorul meu? 

— Ei! spuse Bernezul, cu ce te poate mira acest lucru; 
nu sîntem aliaţi? 

Apoi, aruncînd ochii în jurul lui pentru a căuta un al 
doilea tovarăş: 

— Agrippa, spuse el, unde dracu' eşti? 

— lată-mă, spuse d'Aubigné, care nu-şi descleştase 
dinţii pînă atunci; bun! dacă în felul acesta vă aranjaţi 
caii, mai cu seamă că nu aveţi atîţ de mulţi. 

— Bun! bun! spuse regele Navarei, nu te supăra; 
numai să putem face vreo douăzeci de leghe dintr-o 
dată, iată tot ce îmi trebuie. 

— Dar unde mă duci oare, vere? întrebă François 
îngrijorat. 

— Unde vei voi, spuse Henric; numai să mergem iute, 
căci d'Aubigne are dreptate: regele Franţei are grajduri 
mai bune ca ale mele şi este destul de bogat pentru a 
crăpa vreo douăzeci de cai, dacă şi-a pus în cap să ne 
ajungă. 

— În adevăr, sînt liber să merg unde vreau? întrebă 
Francois. 

— Desigur şi aştept ordinele dumitale. 

— Ei bine! atunci, la Angers. 

— Vrei să mergi la Angers? La Angers, fie! Aşa este, 
acolo eşti acasă la dumneata. 

— Dar dumneata, vere? 

— Eu, în dreptul Angerului, te părăsesc şi mă îndrept 
spre Navara, unde mă aşteaptă buna mea Margot; 
trebuie că e tare îngrijorată din cauza mea! 

— Dar nimeni nu te ştia aici? spuse Francois. 

— Am venit să vind trei diamante de-ale soţiei mele. 

— A! foarte bine. 

— Şi în acelaşi timp, să aflu puţin, dacă Liga avea să 
mă ruineze cu siguranţă. 

— Vezi că nu este nimic. 

— Datorită dumitale, da. 

— Cum! datorită mie? 

— Ei, da! fără îndoială, dacă în loc de a refuza să fii şef 
al Ligii, cînd ai aflat că era îndreptată împotriva mea, ai fi 
primit şi ai fi făcut cauză comună cu duşmanii mei, aş fi 
fost pierdut. 

Astfel, cînd am aflat că regele pedepsise refuzul 
dumitale cu închisoare, am jurat că te voi scoate de 
acolo şi te-am scos. 

— Totdeauna atit de simplu, îşi zise în sine ducele de 
Anjou. Ah! domnule de Guise, credeai că ai cîştigat 
bătălia! dar îţi trimit un tovarăş puţin cam jenant; 
păzeşte-te! 

Şi cum li se aduceau caii odihniţi pe care îi ceruse 
Henric, amîndoi săriră în şa şi plecară în galop, însoţiţi de 

Agrippa d'Aubigne care îi urma mormăind. 


CAPITOLUL IV 
Prietenele 


În vreme ce Parisul fierbea ca într-un cuptor, doamna 
de Monsoreau, însoţită de tatăl ei şi de doi din acei 
servitori care se recrutau atunci ca trupe ajutătoare 
pentru o expediţie, se îndrepta spre castelul din Meridor, 
făcînd etape de cite zece leghe pe zi. 

Şi ea începea să guste această libertate prețioasă 
oamenilor care au suferit. 

Albastrul cerului şi al cîmpiei, comparat cu cerul acela 
mereu ameninţător, atîrnat ca un zăbralnic deasupra 
turnurilor negre ale Bastiliei, frunzişul care începuse să 
înverzească, drumurile frumoase pierzindu-se ca nişte 
panglici lungi şi şerpuitoare în fundul pădurilor, totul i se 
părea fraged şi tînăr, bogat şi nou, ca şi cînd în adevăr ar 
fi ieşit din sicriul unde o crezuse tatăl ei că se află. 

El, bătrînul baron, întinerise cu douăzeci de ani. 

Văziîndu-l cum stă drept în scări şi cum dă pinteni 
bătrînului Jarnac, nobilul senior ar fi putut fi luat drept 
unul din acei gineri bătrîni care îşi însoțesc tinăra 
logodnică veghind cu dragoste asupra ei. 

Nu ne vom apuca să descriem această lungă călătorie. 

Nu se iviră alte incidente decit răsăritul şi apusul 
soarelui. 

Nerăbdătoare uneori, Diana se dădea jos din pat cînd 
luna arginta geamurile camerei sale de han, îl trezea pe 
baron, întrerupea somnul greu al oamenilor săi şi plecau 
cu toţii, pe un frumos clar de lună, pentru a mai cîştiga 
cîteva leghe din drumul lung pe care tinăra femeie îl 
găsea nesfirşit. 

Trebuia alteori să o vezi, în plin mers, lăsînd să-i treacă 

înainte Jarnac, foarte mîndru de a-i întrece pe alţii, apoi 
servitorii, şi să rămînă în urmă pe o movilă, pentru a privi 
în fundul văii dacă nu o urmărea cineva... şi cînd valea 
era pustie, cînd Diana nu zărea decit turmele împrăştiate 
pe păşune, sau clopotul tăcut al vreunui orăşel ridicat la 
capătul drumului, ea se înapoia mai nerăbdătoare ca 
niciodată. 

Atunci tatăl ei, care o urmărise cu coada ochiului; îi 
spunea: 

— Nu te teme, Diana. 

— De ce să mă tem, tată? 

— Nu te uiţi să vezi dacă te urmăreşte domnul de 
Monsoreau? 

— Ah! aşa este... Da, de aceea mă uitam, spunea 
tînăra cu o nouă privire înapoi. 

Astfel, din teamă în teamă, din speranţă în decepţie, 
Diana ajunse, către sfirşitul celei de-a opta zi, la castelul 
Meridor şi fu primită pe podişcă de către doamna de 
Saint-Luc şi soţul ei, ajunşi castelani în lipsa baronului. 

Atunci începu pentru aceste patru persoane una din 
acele existenţe cum oricine a visat citindu-l pe Virgiliu şi 
pe Theocrit. 

Baronul şi Saint-Luc vînau de dimineaţa pînă seara. Pe 
urmele cailor lor se repezeau hăitaşii. 

Se vedeau cîrduri de cîini rostogolindu-se din vîrful 
colinelor în urmărirea unui iepure sau unei vulpi, şi cînd 
vijelia acestei cavalcade furioase trecea în pădure, Diana 
şi Jeana, aşezate una lîngă alta pe iarbă, la umbra 
vreunui tufiş, tresăreau o clipă şi îşi reluau numaidecit 
duioasa şi misterioasa lor convorbire. 

— Povesteşte-mi, spunea Jeana, povesteşte-mi tot ce ţi 
s-a întîmplat în mormiînt, căci tu erai moartă pentru noi... 
Priveşte, păducelul înflorit ne aruncă ultimele fărimituri 
de zăpadă şi socul ne trimite parfumu-i îmbătător. Un 
soare plăcut se joacă prin ramurile mari ale stejarilor. 
Nici o adiere în aer, nici o vieţuitoare prin parc, căci 

cerbii au fugit adineauri simțind cum tremură pămîntul, 
şi vulpile au intrat repede în vizuini... Povesteşte, 
surioară, povesteşte. 

— Ce îţi spuneam? 

— Nu îmi spuneai nimic. Eşti fericită, aşadar?... Oh! Cu 
toate astea ochiul acela scăldat într-o umbră albăstrie, 
paloarea aceea sidefie a obrajilor tăi, avintul acela 
nesigur al pleoapei, în vreme ce gura încearcă un zîmbet 
niciodată terminat... Diana, tu trebuie să ai multe lucruri 
de spus. 

— Nimic, nimic. 

— Aşadar eşti fericită... cu domnul de Monsoreau? 

Diana tresări. 

— Vezi bine! făcu Jeana cu un reproş drăgăstos. 

— Cu domnul de Monsoreau! repetă Diana. Pentru ce 
ai rostit acest nume? Pentru ce ai reamintit de această 
fantomă în mijlocul pădurilor noastre, în mijlocul florilor 
noastre, în mijlocul fericirii noastre?... 

— Bine, acum ştiu pentru ce ochii tăi frumoşi au 
cearcăne vinete şi pentru ce se ridică atît de des spre 
cer; dar nu ştiu încă pentru ce gura ta încearcă să 
zimbească. 

Diana clătină cu tristeţe din cap. 

— Mi-ai spus, mi se pare, urmă Jeana înconjurind cu 
braţu-i alb şi rotund umerii Dianei, mi-ai spus că domnul 
de Bussy îţi arătase mult interes... 

Diana roşi atît de tare încît urechea ei, atit de delicată 
şi atît de rotundă, păru deodată cuprinsă de flăcări. 

— Este un cavaler fermecător domnul de Bussy, spuse 
Jeana. 

Şi cîntă: 

Un beau chercheur de noise, 
C'est le seigneur d'Amboise. 


Diana îşi sprijini capul pe sînul prietenei sale şi 
murmură cu o voce mai plăcută decit aceea a pitulicelor 

care cîntau sub frunziş: 


Tendre, fidile aussi, 
C'est le brave... 


— Bussy!... spune odată, termină depunînd un sărut 
drăgăstos pe ochi prietenei sale. 

— Destul cu nebuniile,spuse Diana deodată; domnul 
de Bussy nu se mai gîndeşte la Diana de Meridor. 

— Se poate, spuse Jeana, dar eu aş crede că Îi place 
foarte mult Diana de Monsoreau. 

— Nu-mi mai vorbi aşa. 

— Pentru ce? Nu cumva nu-ţi place? 

Diana nu răspunse. 

— Îți spun că domnul de Bussy nu se gîndeşte la 
mine... şi bine face... Oh! am fost laşă..., murmură tînăra. 

— Ce tot spui? 

— Nimic, nimic. 

— Ascultă, Diana, ai să începi iar să plingi, să te 
învinuieşti... Tu, laşă! tu, eroina mea; ai fost silită. 

— Aşa credeam şi eu... vedeam primejdii, prăpăstii sub 
picioarele mele... Acum, Jeana, aceste primejdii mi se par 
închipuite, acele prăpăstii un copil le-ar putea trece dintr- 
o săritură. Am fost laşă, îţi spun; oh! de ce nu am avut 
timpul să mă gîndesc!... 

— Îmi vorbeşti în ghicitori. 

— Nu, nu este numai atit, strigă Diana ridicîndu-se 
foarte agitată. Nu, nu eşte greşeala mea, ci a lui, Jeana, 
el a fost acela care nu a voit. Îmi reamintesc situaţia care 
mi se părea grozavă; şovăiam, eram hotărită... tatăl meu 
îmi oferea sprijinul său şi mie îmi era frică... el, el îmi 
oferea protecţia lui... dar nu mi-a oferit-o aşa fel ca să 
mă convingă. Ducele de Anjou era împotriva lui; ducele 
de Anjou avea legături strînse cu domnul de Monsoreau, 
vei spune tu. Ei bine! ce importanţă aveau ducele de 
Anjou şi contele de Monsoreau! Cînd vrei cu tot 

dinadinsul ceva, cînd iubeşti cu adevărat pe cineva, oh! 
nu te-ar putea reţine nimeni. Vezi tu, Jeana, dacă aş iubi 
vreodată... 

Şi Diana, în prada exaltării sale, se rezemase de un 
stejar, ca şi cînd sufletul zdrobind corpul, acesta nu ar 
mai fi avut destulă putere ca să se susţină. 

— Ascultă, linişteşte-te, scumpă prietenă, judecă... 

— Îţi spun că noi am fost laşi. 

— Noi... Oh! Diano, de cine vorbeşti? Acest noi spune 
foarte mult, Diana mea scumpă... 

— Vreau să spun tatăl meu şi cu mine; nădăjduiesc că 
nu înţelegi altceva... Tatăl meu este un bun gentilom, 
care putea să-i vorbească regelui; eu sînt tînără şi nu mă 
tem de un bărbat cînd îl urăsc... Dar, vezi tu! taina 
acestei laşităţi, iat-o: am înţeles că el nu mă iubea. 

— Te minţi singură!... strigă Jeana; dacă ai fi crezut 
acest lucru, aşa cum văd că spui, te-ai fi dus să-i 
reproşezi chiar lui... Dar tu nu crezi astfel, ştii că este 
tocmai dimpotrivă, prefacuto, adăugă ea miîngiindu-şi 
drăgăstos prietena. 

— Tu eşti răsplătită crezind în dragoste, răspunse 
Diana reluîndu-şi locul lîngă Jeana; tu, pe care domnul de 
Saint-Luc te-a luat cu toată împotrivirea regelui! tu, care 
ai fost răpită din mijlocul Parisului; tu, care ai fost 
urmărită poate şi care îl plăteşti, prin mîngiierile tale, de 
izgonire şi de surghiun! 

— Şi este plătit din belşug, spuse zburdalnica 
femeiuşcă. 

— Dar eu, cugetă puţin şi nu fi egoistă, eu, pe care 
acest tînăr aprig pretinde că mă iubeşte, eu, care am 
fixat privirile neîmblinzitului Bussy, acest bărbat care nu 
cunoaşte piedici, m-am căsătorit în mod public, m-am 
oferit în ochii întregii curţi şi el m-a privit; m-am 
încredinţat lui în biserica Egiptencei; eram singuri, el o 
avea pe Gertruda şi pe le Haudouin, cei doi complici ai lui 
şi pe mine! mai complice decit ei... Oh! cînd mă gîndesc, 

chiar din biserică, avînd un cal la poartă, putea să mă 
răpească într-o pulpană a mantalei! In clipa aceea, vezi 
tu, îl simţeam că suferă, că e mihnit din pricina mea; îi 
vedeam ochii fără vlagă, buzele palide şi arse de friguri. 
Dacă mi-ar fi cerut să mor pentru a-i reda strălucirea 
ochilor, frăgezimea buzelor, aş fi murit... Ei bine! am 
plecat, şi el nu s-a gindit să mă reţină de un colţ al 
vălului. N-am terminat... Oh! tu nu ştii cît sufăr... Ştia că 
părăseam Parisul, că mă înapoiam la Meridor; ştia că 
domnul de Monsoreau... vai, îmi vine să roşesc... că 
domnul de Monsoreau nu-mi era bărbat; ştia că veneam 
singură şi, tot timpul drumului, dragă Jeana, m-am întors, 
crezind la fiecare clipă că aud galopul calului său înapoia 
noastră. Nimic! era ecoul drumului acela care vorbea! |ţi 
spun că nu se mai gîndeşte la mine şi că eu nu valorez o 
călătorie în Anjou atunci cînd se află atitea femei 
frumoase şi linguşitoare la curtea regelui Franţei, ale 
căror zîmbete fac cît o sută de mărturisiri ale provincialei 
îngropată în tufişurile de la Meridor. Înţelegi acum? Eşti 
convinsă? Am dreptate? Sint uitată, dispreţuită, dragă 
Jeana? 

Nici nu terminase aceste cuvinte cînd frunzişul de lîngă 
stejar trosni cu putere; un praf de muşchi şi de tencuială 
sfărimată ieşi din zidul cel vechi şi un bărbat, ţişnind din 
mijlocul iederilor şi duzilor sălbatici, veni să cadă la 
picioarele Dianei, care scoase un țipăt grozav. 

Jeana se depărtase, ea îl văzuse şi îl recunoscuse pe 
acest bărbat. 

— Vedeţi bine că am venit, murmură Bussy 
îngenunchind şi sărutind poalele rochiei Dianei, pe care 
le ţinea cu respect în mîna-i tremurătoare. 

Diana recunoscîndu-l la rîndu-i, şi atinsă la inimă, fără 
să-şi mai dea seama, sufocată de această fericire 
nesperată, deschise braţele şi se lăsă să cadă, lipsită de 
simţuri, pe pieptul aceluia pe care îl învinuise de 
indiferenţă. 

CAPITOLUL V 
Amanţii 


Leşinurile de bucurie nu sînt nici lungi, nici 
primejdioase. S-au văzut şi mortale, dar exemplul este 
foarte rar. 

Diana nu întîrzie deci să deschidă ochii şi se găsi în 
braţele lui Bussy; căci Bussy nu voise să cedeze doamnei 
de Saint-Luc privilegiul de a culege prima privire a 
Dianei. 

— Oh! murmură ea trezindu-se, oh! e grozav, conte, să 
ne surprinzi astfel. 

Bussy aştepta alte cuvinte. 

Ei, cine ştie? bărbaţii sînt atît de pretenţioşi! cine ştie, 
zic, dacă nu aştepta altceva decît cuvinte, el care 
experimentase de mai multe ori reîntoarcerile la viaţă 
după leşinuri. 

Nu numai că Diana rămase aici, dar chiar se smulse 
încet din braţele care o ţineau captivă şi se înapoie la 
prietena ei, care, discretă la început, se depărtase cîțiva 
paşi sub copaci; apoi, curioasă ca orice femeie la acest 
spectacol încîntător al unei împăcări între doi oameni 
care se iubesc, se apropiase încet, nu pentru a lua parte 
la convorbire, dar destul de aproape de cei care vorbeau 
pentru a nu pierde nici un cuvînt din cele spuse de ei. 

— Ei bine! întrebă Bussy, oare în felul acesta mă 
primeşti, doamnă? 

— Nu, spuse Diana; căci, în adevăr, domnule de Bussy, 
e gingaş, e frumos ceea ce ai făcut dumneata... Dar... 

— Oh! te rog; nici un dar..., suspină Bussy reluîndu-şi 
locul la genunchii Dianei. 

— Nu, nu, nu aşa, nu în genunchi, domnule de Bussy. 

— Oh! lasă-mă o clipă să te rog aşa ca acum, spuse 

contele împreunînd mîinile; am dorit atît de mult acest 
loc. 

— Da, însă pentru a-l ocupa, ai trecut peste zid. Nu 
numai că nu se cade pentru un senior de rangul 
dumitale, dar este foarte neprevăzător pentru oricine se 
îngrijeşte de cinstea mea. 

— Cum aşa? 

— Dacă din întîmplare te-a văzut cineva? 

— Cine m-ar fi putut vedea? 

— Chiar vînătorii noştri, care abia acum un sfert de oră 
treceau prin desişul dinapoia zidului. 

— O linişteşte-te, doamnă, mă ascund destul de bine 
ca să nu fiu văzut. 

— Te ascunzi! o! adevărat, spuse Jeana, este ceva 
romantic; povesteşte-ne şi nouă, domnule de Bussy. 

— Mai întîi, dacă nu te-am ajuns în drum, nu este 
greşeala mea; eu am luat-o pe un drum şi dumneata pe 
altul. Dumneata ai venit prin Rambouillet; eu, prin 
Chartres. Apoi, ascultă şi judecă dacă sărmanul dumitale 
Bussy este îndrăgostit; nu am îndrăznit să te ajung şi mă 
îndoiam dacă pot s-o fac. Simţeam bine că Jarnac nu era 
îndrăgostit şi că demnul animal nu ar fi pus destulă 
ardoare ca să ajungă la Meridor; tatăl dumitale de 
asemenea nu avea nici un motiv să se grăbească, pentru 
că te avea lîngă diînsul. Dar nu în prezenţa tatălui 
dumitale, nu în tovărăşia oamenilor dumitale voiam eu 
să te revăd; căci am grijă mai mult decit crezi ca să nu te 
compromit; am făcut drumul etapă cu etapă, mîncînd 
mînerul cravaşei mele; mînerul cravaşei mi-a fost hrana 
obişnuită în timpul acestor zile. 

— Bietul băiat! spuse Jeana; vezi cît a slăbit 

— Ai ajuns în sfîrşit, urmă de Bussy; eu locuiam în 
mahalaua oraşului; te-am văzut trecînd, ascuns înapoia 
perdelei. 

— O! doamne, întrebă Diana, nu cumva te afli la 
Angers sub adevăratul dumitale nume? 

— Drept cine mă iei? spuse zîmbind de Bussy. Nu, sînt 
un negustor care călătoreşte; iată costumul meu de 
culoarea scorţişoarei; nu mă trădează prea mult, aceasta 
fiind o culoare care se poartă prea mult de postăvari şi 
de giuvaergii; şi apoi îmi mai iau o înfăţişare îngrijorată 
de om ocupat, care se potriveşte unui botanist ce umblă 
după buruieni. Pe scurt, n-am fost observat pînă acum. 

— Bussy, frumosul Bussy, două zile în şir într-un oraş 
de provincie fără să fi fost încă observat? Nu se va crede 
niciodată acest lucru la curte. 

— Urmează, conte, spuse Diana roşindu-se. Cum vii 
dumneata din oraş aici, de pildă? 

— Am doi cai de o rasă aleasă; încalec pe unul din ei, 
ies la pas din oraş, oprindu-mă să privesc tăbliţele şi 
firmele; dar odată departe de orice priviri, calul meu ia 
un galop care îi îngăduie să străbată în douăzeci de 
minute cele trei leghe şi jumătate care sînt de aici pînă în 
oraş. Ajuns în pădurile din Meridor, mă orientez şi găsesc 
zidul parcului; dar este lung, foarte lung, parcul e mare. 
leri, am cercetat acest zid vreme de mai bine de patru 
ore, căţărindu-mă, ici şi colo, sperînd mereu că te voi 
zări. În sfîrşit, disperasem aproape, cînd te-am zărit, 
seara, în clipa cînd te îndreptai spre casă; cei doi cîini 
mari ai baronului săreau în jurul dumitale şi doamna de 
Saint-Luc le ţinea în aer un pui de potîrniche pe care ei 
încercau să-l ajungă; apoi ai dispărut. 

Eu am sărit zidul: am alergat aici, unde te aflasei 
dumneata mai înainte; am văzut iarba şi muşchiul 
bătătorite şi m-am gindit că ai fi putut foarte bine să 
alegi acest loc care este încîntător cît ţine soarele; ca să 
ştiu drumul, mi-am făcut nişte semne de recunoaştere ca 
la vînătoare; şi suspinind, ceea ce îmi face grozav de 
rău... 

— Din lipsă de obişnuinţă, întrerupse Jeana zimbind. 

— Nu zic nu, doamnă. Suspinind deci, ceea ce îmi face 
grozav de rău, o repet, am reluat drumul către oraş; 

eram foarte obosit; mai că îmi sfişiasem şi haina urcîndu- 
mă în copaci şi cu toate astea, deşi gifiiam, aveam inima 
plină de bucurie: te văzusem. 

— Aceasta îmi pare o poveste foarte frumoasă, spuse 
Jeana, iar dumneata ai întimpinat piedici grozave, e 
frumos şi eroic din partea dumitale; dar eu, care mă tem 
să urc în copaci, mi-aş fi păstrat în locul dumitale haina şi 
mi-aş fi cruțat mîinile frumoase şi albe. Vezi în ce hal sînt 
ale dumitale, zgîriate toate de mărăcini. 

— Da. Dar nu aş fi văzut-o pe aceea pe care venisem 
s-o văd. 

— Dimpotrivă; aş fi văzut-o şi încă mult mai bine decit 
dumneata, pe Diana de Meridor şi chiar pe doamna de 
Saint-Luc. 

— Ce ai fi făcut aşadar dumneata? întrebă Bussy. 

— AŞ fi venit drept la podul castelului Meridor şi aş fi 
intrat. Domnul baron m-ar fi strîns în braţe, doamna de 
Monsoreau mă aşeza lingă ea la masă, doamnul de 
Saint-Luc mă copleşea cu mîngiierile, doamna de Saint- 
Luc făcea cu mine anagrame. Era lucrul cel mai simplu 
din lume. Este adevărat însă că cel mai simplu lucru din 
lume este acela la care îndrăgostiţii nu se gindesc 
niciodată. 

Bussy clătină din cap cu un zimbet şi o privire la 
adresa Dianei 

— O! nu! spuse el, nu. Ceea ce ai fi făcut dumneata ar 
fi fost bun pentru toată lumea, dar nu pentru mine. 

Diana roşi ca un copil şi acelaşi zimbet şi aceeaşi 
privire se iviră în ochii şi pe buzele sale. 

— Haida de! spuse Jeana, văd, după cît se pare, că eu 
nu mai înţeleg nimic din manierele frumoase. 

— Nu! spuse Bussy clătinînd din cap. Nu! nu puteam 
veni la castel! Doamna este căsătorită, domnul baron 
datorează soțului fiicei sale, oricare ar fi el, o 
supraveghere serioasă. 

— Bine, spuse Jeana, iată o lecţie de politeţe pe care o 

primesc; mulţumesc, domnule de Bussy, căci merit s-o 
primesc, aceasta mă va învăţa minte să nu mai mă 
amestec în treburile nebunilor. 

— Nebunilor! repetă Diana. 

— Nebunilor sau îndrăgostiţilor, răspunse doamna de 
Saint-Luc, şi prin urmare... 

Sărută pe Diana pe frunte, făcu o plecăciune lui Bussy 
şi fugi. 

Diana voi s-o reţină cu o mînă, dar Bussy i-o apucă pe 
cealaltă şi trebui ca Diana, atit de bine ţinută de amantul 
ei, să se hotărască să dea drumul prietenei sale. 

Bussy şi Diana rămaseră deci singuri. 

Diana privi după doamna de Saint-Luc care se depărta 
culegînd flori, apoi se aşeză, roşindu-se. 

Bussy se culcă la picioarele ei. 

— Nu este aşa, spuse el, că am făcut bine, doamnă, că 
dumneata mă aprobi? 

— Nu vreau să mă prefac, răspunse Diana, şi de altfel 
dumneata îmi cunoşti gîndurile; da, te aprob, dar aci se 
va opri îngăduinţa mea; dorindu-te, chemiîndu-te cum 
făceam adineauri, nu făceam bine, eram vinovată. 

— Doamne! ce tot spui, Diana? 

— Vai! conte, spun adevărul! Am dreptul să-l fac 
nefericit pe domnul de Monsoreau care m-a împins la 
această hotărîre, dar nu am acest drept decit abţinîndu- 
mă să-l fac pe altul fericit. Pot să-i refuz prezenţa mea, 
zimbetul meu, dragostea mea; însă dacă aş da aceste 
favoruri altuia, l-aş fura pe acela care, fără voia mea, 
este stăpînul meu. 

Bussy ascultă cu răbdare toată această morală, foarte 
îndulcită, este adevărat, de graţia şi blindeţea Dianei. 

— Acum este rîndul meu să vorbesc, nu-i aşa? spuse 
el. 

— Vorbeşte, răspunse Diana. 

— Să fiu sincer? 

— Vorbeşte! 

— Ei bine! din toate cele cîte ai spus, doamnă, nu ai 
scos un singur cuvînt din adîncul inimii dumitale. 

— Cum aşa? 

— Ascultă-mă cu răbdare, doamnă, vezi că eu te-am 
ascultat la fel: m-ai copleşit cu sofisme. 

Diana făcu o mişcare. 

— Locurile obişnuite ale moralei, urmă Bussy, nu sînt 
decît acolo unde nu se pot aplica. În schimbul acestor 
sofisme, eu, doamnă, îţi voi da adevăruri. Un bărbat este 
stăpînul dumitale, zici, dar l-ai ales dumneata pe acest 
bărbat? Nu, o fatalitate ţi l-a impus şi n-ai avut ce face. 
Acum, ai de gind să suferi toată viaţa de urmările unei 
constriîngeri atît de neplăcute? Atunci este de datoria 
mea să te scap. 

Diana deschise gura pentru a vorbi, dar Bussy o opri 
cu un semn. i 

— O! ştiu ce ai să-mi răspunzi, spuse tînărul. Imi vei 
răspunde că dacă îl voi provoca pe domnul de 
Monsoreau şi îl voi ucide nu mă vei mai vedea 
niciodată... Fie, voi muri de durerea de a nu te mai 
vedea, dar vei trăi liberă, vei trăi fericită, vei putea să-l 
faci fericit pe un bărbat de treabă, care, în bucuria lui, 
îmi va binecuvînta cîteodată numele şi îmi va spune: „iţi 
mulţumesc, Bussy, îţi mulţumesc! că ne-ai scăpat de 
îngrozitorul acela de Monsoreau”; şi chiar dumneata, 
Diana, dumneata care nu ai îndrăzni să-mi mulţumeşti în 
viaţă, îmi vei mulţumi cînd voi fi murit. 

Tînăra apucă mîna contelui şi o strînse drăgăstos. 

— Nici n-ai implorat pînă acum, Bussy, spuse ea şi iată 
că şi începi să ameninţi. 

— Să te ameninţ? O! Dumnezeu mă aude, şi el ştie ce 
gînduri am; te iubesc atît de arzător, Diana, încît nu voi 
proceda ca oricare altul. Ştiu că şi dumneata mă iubeşti. 
Ei, Doamne! să nu începi să te aperi, căci ai intra în clasa 
acelor spirite vulgare ale căror cuvinte dezmint faptele. 
Ştiu, căci ai mărturisit-o. Apoi, o dragoste ca a mea, vezi 

dumneata, încălzeşte întocmai ca soarele şi însufleţeşte 
toate inimile pe care le atinge; astfel că nu te voi ruga, 
nu mă voi consuma în disperare. Nu, mă voi aşeza la 
genunchii dumitale pe care îi sărut, şi îţi voi spune cu 
mîna dreaptă pe inimă, pe această inimă care nu a minţit 
niciodată nici din interes, nici din teamă, îţi voi spune: 
„Diana, te iubesc şi aceasta pentru toată viaţa! Diana, îţi 
jur în faţa lui Dumnezeu că voi muri adorîndu-te.” Dacă 
tot îmi vei spune: „Pleacă, nu fura fericirea altuia”, mă 
voi ridica fără suspin, fără nici un semn, din acest loc 
unde sînt atît de fericit totuşi, şi te voi saluta adînc, 
spunîndu-mi: „Femeia aceasta nu mă va iubi niciodată.” 
Atunci voi pleca şi nu mă vei mai vedea niciodată. Dar 
cum devotamentul meu pentru dumneata este chiar mai 
mare decit dragostea, cum dorinţa mea de a te vedea 
fericită va supravieţui siguranţei că nu pot să fiu fericit 
eu însumi, cum nu voi fi furat fericirea altuia, voi avea 
dreptul să-i fur viaţa, sacrificînd-o pe a mea: iată ce voi 
face, doamnă şi acesta de teamă să nu fii scalvă pe vecie 
şi să nu ai vreun motiv de a face nefericiţi pe oamenii 
care te iubesc. 

Bussy se emoţionase rostind aceste cuvinte. Diana citi 
în privirea lui atît de strălucitoare şi atit de sinceră toată 
puterea hotăririi sale: ea înţelese că ceea ce spunea, 
avea să facă; că vorbele sale se vor traduce fără îndoială 
în fapte şi după cum zăpada de Aprilie se topeşte la 
razele soarelui, asprimea ei se topi la flacăra acestei 
priviri. 

— Ei bine! spune ea, îţi mulţumesc de această violenţă 
pe care mi-o faci, prietene. Este o delicateţe mai mult din 
partea dumitale, de a-mi înlătura astfel chiar şi 
remuşcarea de a-ţi fi cedat. Acum, mă vei iubi pînă la 
moarte, după cum spui? Acum, nu voi fi oare jocul 
fanteziei dumitale şi nu-mi vei lăsa într-o zi neplăcutul 
regret de a nu fi ascultat dragostea domnului de 
Monsoreau? Dar nu, nu-ţi voi pune nici o condiţie; sînt 

învinsă, m-am predat, sînt a dumitale, Bussy, cu 
dragostea cel puţin. Rămii deci, prietene, şi acum cînd 
viaţa mea este a dumitale , veghează asupra noastră. 

Zicînd aceste cuvinte, Diana puse una din mîinile sale 
atit de albe şi atit de subţiri pe umărul lui Bussy şi i-o 
întinse pe cealaltă, pe care el o ţinu lipită drăgăstos de 
buze: Diana se înfioră de acest sărut. 

Se auziră atunci paşii uşori ai Jeanei, însoţiţi de o mică 
tuse care dădea de veste. 

Ea aducea un buchet de flori noi şi primul fluture care 
îndrăznise să iasă poate din gogoaşa lui de mătase; era o 
atalantă cu aripile roşii şi negre. 

Instinctiv, mîinile înlănţuite se desfăcură. 

Jeana observă această mişcare. 

— lertaţi-mă, bunii mei prieteni, că vă deranjez, spuse 
ea, dar trebuie să intrăm ca nu cumva să vină cineva să 
ne caute aici. Domnule conte, du-te, te rog, la preţiosul 
dumitale cal care face patru leghe într-o jumătate de oră 
şi lasă-ne pe noi să facem cît mai încet cu putinţă, cei o 
mie cinci sute de paşi care ne despart de casă, căci 
bănuiesc că vom avea multe de vorbit. La naiba! iată ce 
pierzi cu încăpăţinarea dumitale, domnule de Bussy: cina 
de la castel, care este minunată mai cu seamă pentru un 
om care a călărit mult şi s-a căţărat pe deasupra 
zidurilor, şi sutele de glume pe care le-am fi făcut, fără a 
mai pune la socoteală unele ochiade care te gidilă la 
inimă. Haide, Diana, să intrăm. 

Şi Jeana luă braţul prietenei sale şi făcu o uşoară 
sforţare pentru a o tîrî după ea. 

Bussy le privi pe cele două prietene cu un zimbet. 
Diana mereu întoarsă pe jumătate spre el, îi întinse 
mîna. 

El se apropie de ele. 

— Ei bine! întrebă el, aceasta e tot ceea ce îmi spui? 

— Pe miine, răspunse Diana, nu ne-am înţeles? 

— Numai pe miine. 

— Pe miine şi pe totdeauna! 

Bussy nu-şi putu reţine un țipăt de bucurie; îşi plecă 
buzele pe mîna Dianei; apoi, aruncînd un ultim salut 
celor două femei, se depărtă, sau, mai degrabă, fugi. 

Simţea că îi trebuie o sforţare de voinţă pentru a 
consimţi să se despartă de aceea cu care ţinuse de atita 
vreme să se unească. 

Diana îl urmări cu privirea pînă în fundul crîngului şi 
ţinîndu-şi prietena de braţ, ascultă pînă şi sunetul cel mai 
depărtat al paşilor săi prin mărăciniş. 

— Ah! acum, spuse Jeana, după ce Bussy dispăruse cu 
totul, vrei să vorbeşti puţin cu mine, Diana? 

— Oh! da, spuse tinăra femeie tresărind ca şi cînd 
glasul prietenei sale ar fi trezit-o dintr-un vis. Te ascult 

— Ei bine! vezi tu, miine mă voi duce la vînătoare cu 
Saint-Luc şi cu tatăl tău. 

— Cum! mă vei lăsa singură la castel? 

— Ascultă, dragă prietenă, spuse Jeana; am şi eu 
principiile mele de morală şi sînt anumite lucruri pe care 
nu pot consimţi să le fac. 

— Oh! Jeana, strigă doamna de  Monsoreau 
îngălbenindu-se, poţi tu să-mi spui asemenea vorbe 
aspre, mie, prietena ta? 

— Nu există prietenie care să dureze, urmă doamna de 
Saint-Luc cu aceeaşi linişte; nu pot continua astfel. 

— Credeam că mă iubeşti, Jeana, şi văd că îmi 
străpungi inima, spuse tînăra cu lacrimi în ochi; nu vrei 
să continui, zici, ei! dar ce oare nu vrei să continui? 

— Să continui, murmură Jeana la urechea prietenei 
sale, să continui, a vă împiedica, sărmani amanți ce 
sînteţi, de a vă iubi în voie. 

Diana o cuprinse în braţe pe rizătoarea femeie şi îi 
acoperi de sărutări faţa-i veselă. 

În vreme ce o ţinea îmbrăţişată, cornurile de vînătoare 
făcură să li se audă sunetele zgomotoase. 

— Haide, ne cheamă, spuse Jeana; bietul Saint-Luc 

este nerăbdător. Nu fi deci aşa de aspră faţă de el, după 
cum nici eu nu vreau să fiu faţă de îndrăgostitul cu 
tunica de culoarea scorţişoarei. 


CAPITOLUL VI 
Cum găsi Bussy trei sute de pistoli pentru 
calul său şi îl dădu pe nimic 


A doua zi Bussy plecă din Angers înainte de a-şi fi luat 
gustarea de dimineaţa chiar cei mai matinali burghezi. 

El nu alerga, zbura pe drum. 

Diana se suise pe o terasă a castelui, de unde se 
vedea drumul şerpuit şi alburiu care trecea prin livezile 
verzui. 

Ea văzu acel punct negru care înainta ca un meteor şi 
lăsa tot mai mult în urma lui panglica răsucită a 
drumului. 

Ea cobori în grabă pentru a-i lăsa lui Bussy timpul să 
aştepte şi să-i facă un merit de a-l fi aşteptat. 

Soarele abia atingea virfurile stejarilor înalţi. larba era 
plină de rouă; se auzea în depărtare, pe munte, cornul lui 
Saint-Luc pe care Jeana punea să-l sune pentru a-i 
reaminti prietenei sale serviciul ce-l făcea lăsînd-o 
singură. 

Inima Dianei era cuprinsă de o mare bucurie; ea se 
simţea atît de îmbătată de tinereţea, de frumuseţea şi de 
dragostea sa, încît uneori, alergind, i se părea că sufletul 
îi ridica tot corpul pe aripi ca pentru a-l apropia de 
Dumnezeu. Dar drumul de la casă pînă la crîng era lung, 
picioruşele tinerei femei obosiră călcînd iarba deasă şi 
respiraţia i se opri de mai multe ori în drum; ea nu putu 
să ajungă aşadar la întîlnire decit în clipa în care Bussy 
apărea pe creasta zidului şi se avînta în jos. 

El o văzu alergind; ea scoase un țipăt de bucurie; el 

ajunse la ea cu braţele întinse; ea se repezi spre el 
punîndu-şi amiîndouă mîinile pe inimă; salutul lor de 
dimineaţă fu o lungă şi arzătoare îmbrăţişare. 

Ce aveau să-şi spună? se iubeau. 

Ce aveau să gindească? se revedeau. Ce aveau să-şi 
dorească? erau aşezaţi unul lîngă altul şi se ţineau de 
mînă. 

Ziua trecu de parcă ar fi fost un ceas. 

Bussy, cînd Diana ieşi cea dintii din acea moleşeală 
dulce care este somnul unui suflet săturat de fericire, 
Bussy o strînse pe tînăra visătoare la piept şi îi spuse: 

— Diana, mi se pare că astăzi a început viaţa mea, mi 
se pare că de astăzi văd limpede pe drumul care duce la 
veşnicie. Dumneata eşti, fără nici o îndoială, lumina care 
îmi dezvăluie atita fericire; eu nu cunoşteam nimic din 
lumea aceasta, nici despre condiţia oamenilor în această 
lume; astfel că pot să-ţi repet ce îţi spuneam ieri: încep 
prin dumneata să trăiesc, cu dumneata voi muri. 

— Şi eu, îi răspunse ea, eu care într-o zi mă aruncasem 
fără regret în braţele morţii, tremur astăzi că nu voi trăi 
atit de mult pentru a sfirşi toate comorile ce mi le 
făgăduieşte dragostea dumitale. Dar pentru ce nu vii la 
castel, Ludovic? Tatăl meu ar fi fericit să te vadă; domnul 
de Saint-Luc este prietenul dumitale şi este discret... 
Gîndeşte-te că o oră mai mult împreună este nepreţuită. 

— Vai! Diana, daca aş veni o oră la castel, aş veni 
mereu; dacă aş veni aici, toată provincia ar afla; dacă 
ajunge acest lucru la urechile acelui căpcăun, soţul 
dumitale, va alerga încoace... M-ai oprit să te scap de 
el... 

— La ce bun? spuse ea cu acea expresie care nu se 
găseşte niciodată decit în glasul femeii iubite. 

— Ei bine! pentru siguranţa noastră, adică pentru 
siguranţa fericirii noastre, e bine să ne ascundem taina 
faţă de toată lumea; doamna de Saint-Luc o ştie... Saint- 
Luc o va afla şi el. 

— O! pentru ce... 

— Imi ascunzi oare ceva? spuse Bussy, mie, acum. 

— Nu... aşa este. 

— Am scris azi dimineaţă citeva cuvinte lui Saint-Luc 
pentru a-i cere o întrevedere la Angers. Va veni; voi avea 
cuvîntul lui de gentilom că niciodată nu-i va scăpa vreo 
vorbă despre această aventură. Acest lucru este cu atit 
mai important, scumpă Diana, cu cît sînt căutat cu 
siguranţă pretutindeni. Evenimentele erau grave atunci 
cînd am părăsit Parisul. 

— Ai dreptate... şi apoi tatăl meu este un om atit de 
scrupulos, cu toate că mă iubeşte, încît ar fi în atare să 
mă denunte domnului de Monsoreau. 

— Să ne ascundem bine... şi dacă Dumnezeu ne va da 
pe mîna duşmanilor noştri, cel puţin vom putea spune că 
era cu neputinţă să facem altfel. 

— Dumnezeu este bun, Ludovic: nu te mai îndoi de el 
acum. 

— Nu mă îndoiesc de Dumnezeu, mă tem de vreun 
demon, gelos de a ne vedea fericiţi. 

— Spune-mi rămas bun, seniorul meu, şi nu te înapoia 
atit de repede, calul dumitale mă face să-mi fie frică. 

— Nu te teme, cunoaşte drumul; este cel mai blind şi 
cel mai sigur cal de curse pe care l-am călărit pînă acum. 
Cînd mă înapoiez în oraş, cufundat în gîndurile mele 
plăcute, el mă duce fără să mă ating de friu. 

Cei doi amanți schimbară mii de cuvinte de felul 
acesta, întretăiate de mii de sărutări. 

In sfîrşit cornul de vinătoare, apropiat de castel, făcu 
să se audă sunetul despre care Jeana se înţelesese cu 
prietena sa, şi Bussy plecă. 

Cum se apropia de oraş, visînd la această zi 
îmbătătoare şi mindru de a fi liber, el pe care onorurile, 
grijile de bogăţie şi favorurile unui prinţ de sînge îl ţineau 
mereu legat în lanţuri de aur, băgă de seamă că se 
apropia ora cînd aveau să se închidă porţile oraşului. 

Calul, care păscuse toată ziua frunze şi iarbă, continuase 
acest lucru şi pe drum, iar noaptea se apropia. 

Bussy se pregătea să pornească la galop pentru a 
cîştiga timpul pierdut, cînd auzi înapoia lui galopul unor 
cai. 

Pentru un om care se ascunde şi mai cu seamă pentru 
un amant, totul pare o ameninţare. 

Amanţii fericiţi au acest lucru comun cu hoţii. 

Bussy se întrebă dacă ar fi fost mai bine să o ia la 
galop pentru a sosi mai înainte, sau să se dea la o parte 
pentru a-i lăsa pe călăreţi să treacă; dar cursa lor era atit 
de rapidă încit ajunseră la el într-o clipă. 

Erau doi. 

Bussy, judecînd că nu era o laşitate să eviţi doi oameni 
atunci cînd faci cît patru, se dădu la o parte şi zări pe 
unul din călăreţi ale cărui călciie intrau în şoldurile 
calului, aţiţat de altfel prin numeroase lovituri de cravaşe 
pe care i le dădea tovarăşul său. 

— Haide, iată oraşul, spunea bărbatul acela cu un 
accent gascon din cele mai pronunţate; încă trei sute de 
lovituri de cravaşe şi o sută de lovituri de pinteni, curaj şi 
putere. 

— Animalul nu mai are suflu, tremură, slăbeşte, refuză 
să meargă..., răspunse acela care mergea înainte. Aş da 
totuşi o sută de cai pentru a fi în oraşul meu. 

— Trebuie să fie vreun Angevin întîrziat..., îşi zise 
Bussy. Totuşi... cît de stupizi îi face frica pe oameni! 
Crezusem că recunosc acel glas. Dar iată că se clatină 
calul acelui brav om... 

In clipa aceea călăreţii se aflau în dreptul lui Bussy pe 
drum. 

— Ei! bagă de seamă, strigă el, domnule: dă drumul la 
scări, dă drumul la scări, dă drumul repede, aniumalul 
are să cadă. 

In adevăr, calul căzu cu greutate pe o parte, mişcă în 
spasmuri un picior ca şi cînd ar fi arat pămîntul şi 

deodată suflul zgomotos i se opri, ochii i se întunecară: 
spuma îl înăbuşea; îşi dădu sufletul. 

— Domnule, strigă călăreţul care rămăsese pe jos, lui 
Bussy, îţi dau trei sute de pistoli pe calul care te duce. 

— Ah! Dumnezeule! strigă Bussy apropiindu-se. 

— Mă auzi? domnule, sînt grăbit... 

— Ei! prinţul meu, luaţi-l pentru nimic, spuse cu 
tremurătura unei emoţii nespuse Bussy, care Îl 
cunoscuse pe ducele de Anjou. 

În acelaşi timp se auzi zgomotul unui pistol pe care îl 
arma tovarăşul prinţului. 

— Opreşte! strigă ducele de Anjou acestui apărător 
fără milă; opreşte! domnule d'Aubigne, să mă ia dracu 
dacă nu este Bussy! 

— Ei da, prinţul meu, eu sînt. Dar ce v-a apucat să 
omoriţi caii la ora asta şi pe acest drum? 

— Ah! e domnul de Bussy, spuse d'Aubigné; atunci, 
Monseniore, nu mai aveţi nevoie de mine... Ingăduiţi-mi 
să mă înapoiez la acela care m-a trimis, cum zice Sfînta 
Scriptură. 

— Nu fără a primi mulţumirile mele sincere şi 
făgăduiala unei puternice prietenii, spuse prinţul. 

— Primesc totul, Monseniore şi vă voi reaminti aceste 
cuvinte într-o zi. 

— Domnul d'Aubigne€!...Monseniore!... Ah! dar cad din 
nori, făcu Bussy. 

— Nu ştiai?... spuse prinţul cu o expresie de 
nemulţumire şi de neîncredere care nu-i scăpă 
gentilomului. Dacă eşti aici, nu-i aşa că mă aşteptai? 

— Ei drace! îşi zise Bussy gîndindu-se la înţelesul pe 
care-l putea oferi şederea lui ascunsă în Anjou minţii 
bănuitoare a lui François, să nu ne compromitem! 
Făceam mai mult decit vă aşteptam, spuse el, şi iată, 
pentru că voiaţi să intraţi în oraş înainte de închiderea 
porţilor, în şa, Monseniore. 

El oferi calul său prinţului, care se apucase să ia de la 

calul căzut unele hirtii importante ascunse între şa şi 
cioltar. 

— Adio deci, Monseniore, spuse d'Aubigné care făcu o 
întoarcere. Domnule de Bussy, servitorul dumitale. 

Şi plecă. 

Bussy sări cu uşurinţă pe crupa calului înapoia 
stăpînului său şi îndreptă calul spre oraş, gîndindu-se 
dacă prinţul acesta îmbrăcat în negru nu era demonul pe 
care i-l trimitea iadul, gelos pe fericirea lui. 

Ei intrară în Angers la primele sunete ale trompetelor 
municipalităţii. 

— Ce facem acum, Monseniore? 

— La castel! să mi se arboreze drapelul, să vină toţi să 
mă recunoască, să se cheme nobilimea din provincie. 

— Nimic mai uşor spuse Bussy, hotărît să facă pe 
supusul pentru a cîştiga timp şi de altfel prea surprins el 
însuşi pentru a fi altceva decit pasiv. 

— Ei, domnilor cu trompete! strigă el crainicilor care se 
înapoiau după prima sunare. 

Aceştia se uitară şi nu dădură mare atenţie, pentru că 
vedeau doi oameni plini de praf, transpiraţi şi într-un 
echipaj atît de redus. 

— Ho! ho!... spuse Bussy mergind spre ei, oare 
stăpînul nu este cunoscut în casa lui?... Să vină 
consilierul municipal de serviciu! 

Acest ton poruncitor impuse crainicilor; unul din ei se 
apropie. 

— Isuse!... strigă el cu groază privindu-l cu atenţie pe 
duce, nu este seniorul şi stăpînul nostru? 

Ducele era foarte uşor de recunoscut după 
diformitatea nasului împărţit în două, cum spunea 
cîntecul lui Chicot. 

— Monseniorul duce! adăugă el apucînd braţul celuilalt 
crainic care sări în sus de surpriză 

— Ştiţi tot atit ca şi mine acum, spuse Bussy; umflaţi- 
vă plăminii, faceţi să curgă sînge şi apă din trompetele 

voastre şi tot oraşul să afle într-un sfert de oră că 
Monseniorul a sosit. Noi, Monseniore, să mergem încet 
spre castel. Cînd vom ajunge acolo, frigarea va fi şi pusă 
ca să ne primească. 

În adevăr, la primul strigăt al crainicilor se formară 
grupuri, la al doilea, copiii şi cumetrele alergară prin 
toate cartierele, strigind: 

— Monseniorul este în oraş!... Trăiască Monseniorul! 

Consilierii municipali, guvernatorul, principalii nobili se 
repeziră spre palat, urmaţi de o mulţime care se îngroşa 
din ce în ce mai mult. 

După cum prevăzuse Bussy, autorităţile din oraş erau 
la castel înaintea prinţului pentru a-l primi aşa cum se 
cuvine. 

Cînd străbătu cheiul, abia putu să treacă prin mulţime; 
dar Bussy îl găsise pe unul din crainici care, lovind cu 
trompeta în populaţia grăbită, deschise drumul prinţului 
pînă la treptele castelului. 

Bussy forma ariergarda. 

— Domnilor şi credincioşi iubiţi, spuse prinţul, am venit 
în bunul meu oraş Angers. La Paris, primejdiile cele mai 
grozave mi-au ameninţat viaţa; îmi pierdusem chiar 
libertatea. Am reuşit să fug datorită unor prieteni buni. 

Bussy îşi muşcă buzele, căci ghicea înţelesul privirii 
ironice a lui François. 

— Şi de cînd mă simt în oraşul vostru, liniştea mea, 
viaţa mea îmi sînt asigurate. 

Magistraţii, încremeniţi, strigară cam încet; 

— Trăiască seniorul nostru! 

Poporul, care nădăjduia chilipirurile obişnuite la fiecare 
călătorie a prinţului, strigă cu putere: 

— Ura! 

— Să mergem la masă, spuse prinţul, nu am pus nimic 
în gură de azi dimineaţă. 

Ducele fu înconjurat într-o clipă de întreaga casă pe 
care o întreținea la Angers în calitate de duce de Anjou, 

dar numai servitorii principali îşi cunoşteau stăpinul. 

Apoi veni rîndul gentilomilor şi doamnelor din oraş. 

Recepţia ţinu pînă la miezul nopţii. 

Oraşul fu luminat, pe străzi şi în pieţe răsunară 
împuşcături, clopotul catedralei începu să bată şi vîntul 
duse pînă la Meridor adierile zgomotoase ale bucuriei 
tradiţionale a bunilor Angevini. 


CAPITOLUL VII 
Diplomaţia domnului duce de Anjou. 


După ce zgomotul împuşcăturilor se mai potoli pe 
străzi, după ce bălăngănitul clopotelor îşi mai încetini 
vibraţiile, după ce se goliră sălile, după ce în sfîrşit Bussy 
şi ducele de Anjou rămaseră singuri: 

— Să vorbim, spuse ducele. 

In adevăr, datorită agerimii sale, François înţelegea că 
Bussy, de la întîlnirea lor, trebuie să fi făcut multe; ei 
judecă atunci, cu cunoştinţele pe care le avea despre 
curte, că se afla tntr-o situaţie încurcată şi că, prin 
urmare, cu puţină dibăcie, ar putea să aibă un avantaj 
asupra lui. 

Dar Bussy avusese vreme să se pregătească şi îl 
aşteptă pe prinţ sigur de sine. 

— Să vorbim, Monseniore, răspunse el. 

— Ultima zi cînd ne-am văzut, spuse prinţul, erai foarte 
bolnav, sărmanul meu Bussy. 

— Este adevărat, Monseniore, răspunse tînărul; eram 
foarte bolnav şi e aproape o minune că am scăpat. 

— In ziua aceea se afla lîngă dumneata, urmă ducele, 
un oarecare medic foarte îngrijit de sănătatea dumitale, 
căci muşca furios, mi se pare, pe cei ce se apropiau de 
dumneata. 

— Şi acest lucru este adevărat, prinţul meu, căci le 

Haudouin mă iubeşte mult. 

— Te ţinea cu străjnicie în pat, nu-i aşa? 

— lar eu turbam de ciudă din pricina aceasta, după 
cum Alteţea Voastră a putut vedea. 

— Dar, spuse ducele, dacă ai fi fost atît de înciudat, ai 
fi putut trimite Facultatea la toţi dracii şi ai fi ieşit cu 
mine, după cum te rugam. 

— Ei! făcu Bussy răsucindu-şi în toate felurile pălăria 
de farmacist. 

— Dar, urmă ducele, deoarece era vorba de o afacere 
gravă, ţi-a fost teamă să nu te compromiţi. 

— Poftim? spuse Bussy înfundîndu-şi cu o lovitură de 
pumn aceeaşi pălărie pe ochi; aţi spus, mi se pare, că mi- 
a fost teamă să nu mă compromit, prinţul meu? 

— Am spus-o, răspunse ducele de Anjou. 

Bussy ţişni de pe scaun şi rămase în picioare. 

— Ei bine! aţi minţit, Monseniore, strigă el, v-aţi minţit 
singur, auziţi, căci nu credeţi un cuvînt, unul singur, din 
ceea ce aţi spus; există pe pielea mea douăzeci de 
cicatrice care dovedesc că m-am compromis citeodată, 
dar că nu mi-a fost niciodată teamă; şi zău dacă ştiu 
mulţi oameni care ar putea să spună sau să arate atitea. 

— Ai totdeauna argumente care nu se pot contrazice, 
domnule de Bussy, reluă ducele foarte palid şi foarte 
agitat; cînd te învinuieşte cineva, strigi mai tare decit cel 
care îţi aduce vreun reproş şi atunci îţi închipui că ai 
dreptate. 

— Oh! nu am totdeauna dreptate, Monseniore, spuse 
Bussy, ştiu bine, dar tot atît de bine ştiu şi cînd nu am. 

— Şi cînd nu ai dreptate? spune, te rog! 

— Cînd servesc oameni nerecunoscători. 

— În adevăr, domnule, mi se pare că uiţi cu cine 
vorbeşti, spuse prinţul ridicîndu-se deodată cu acea 
demnitate care îi era proprie în anumite împrejurări. 

— Ei bine! uit, Monseniore, spuse Bussy; odată în viaţa 
dumneavoastră, faceţi la fel, uitaţi-vă sau uitaţi-mă. 

Bussy făcu atunci doi paşi pentru a ieşi; dar prinţul fu 
mai iute decit el şi gentilomul îl găsi pe duce înaintea 
uşii. 

— Ai putea să negi, domnule, spuse ducele, că, în ziua 
cînd ai refuzat să ieşi cu mine, ai ieşit cîteva clipe după 
aceea? 

— Eu, spuse Bussy, nu neg niciodată nimic, 
Monseniore, afară de acele ce aş fi silit să mărturisesc. 

— Spune-mi deci atunci pentru ce te-ai încăpăţinat să 
rămii în palatul dumitale. 

— Pentru că aveam treburi. 

— Acasă? 

— Acasă, sau în altă parte. 

— Credeam că atunci cînd un gentilom se află în 
serviciul unui prinţ, principalele lui treburi sînt treburile 
acelui prinţ. 

— Şi de obicei cine vă face aceste treburi, Monseniore, 
dacă nu eu? 

— Nu zic ba, spuse François şi, de obicei, te găsesc 
credincios şi devotat. Voi spune chiar mai mult: îţi scuz 
proasta dispoziţie. 

— A! sînteţi foarte bun. 

— Da, căci aveai oarecare motive să fii supărat pe 
mine. 

— O mărturisiţi, Monseniore? 

— Da. Îți făgăduisem dizgraţia domnului de 
Monsoreau. Se pare că îl urăşti foarte mult pe domnul de 
Monsoreau. 

— Eu, deloc. Găsesc că are o figură urită şi aş fi voit să 
se depărteze de curte pentru a nu mai avea această 
figură sub ochi. Dumneavoastră, dimpotrivă, Monseniore, 
vă place această figură. Nu trebuie să discutăm asupra 
gusturilor. 

— Ei bine! atunci, cum acesta era singurul dumitale 
motiv să stai supărat ca un copil răsfăţat şi ţifnos, îţi voi 
spune că de două ori nu ai făcut bine nevoind să ieşi cu 

mine, şi să ieşi după mine pentru a face isprăvi fără 
folos. 

— Am făcut isprăvi fără folos, eu? Şi adineauri mă 
învinuiți că mi-a fost... Ascultaţi, Monseniore, fiți 
consecvent: ce isprăvi am făcut? 

— Negreşit; admit să-i urăşti pe domnul d'Epernon şi 
pe domnul de Schomberg. li urăsc şi eu şi încă foarte 
mult; dar trebuia să te mărgineşti numai la a-i uri şi să 
aştepţi clipa potrivită. 

— O! o! spuse Bussy; ce vreţi să spuneţi, Monseniore? 

— Ucide-i, la naiba! Ucide-i pe amindoi, ucide-i pe toţi 
patru, îţi voi fi şi mai mult recunoscător;...dar nu-i înfuria, 
mai ales cînd eşti departe, căci furia lor cade asupra 
mea. 

— Să vedem, ce i-am făcut oare, acestui Gascon 
cumsecade? 

— Vorbeşti de d'Epernon, nu-i aşa? 

— Da. 

— Ei bine! ai pus să fie ucis cu pietre. 

— Eu? 

— In aşa fel încît tunica i-a fost sfişiată, mantaua făcu 
bucăți şi s-a înapoiat la Luvru numai în pantaloni. 

— Bun, spuse Bussy, de unul m-am lămurit; să trecem 
German. Care este vina mea față de domnul de 
Schomberg? 

— Ai putea să negi că ai pus să fie vopsit în albastru? 
Cîn l-am revăzut după trei ore de la accidentul său, mai 
era încă de culoarea cerului; şi dumneata numeşti 
aceasta o glumă bună. Haida de! 

Şi prinţul începu să rîdă fără să vrea, în vreme ce 
Bussy amintindu-şi de mutra pe care o făcea Schomberg 
în hîrdău, nu se putu opri să nu rîdă cu hohote. 

— Atunci, spuse el, eu sînt învinuit că le-am jucat 
această farsă. 

— La naiba! poate eu atunci? 

— Şi aveţi curajul, Monseniore, să faceţi imputări unui 

om care are asemenea idei! ei, vă spuneam eu 
adineauri, sînteţi un nerecunoscător. 

— Sînt de aceeaşi părere. Acum, ascultă, dacă ai ieşit 
în adevăr pentru aceasta, te iert. 

— Sigur? 

— Da, pe cinstea mea; dar nu am terminat să mă pling 
de tine. 

— Ce vorbiţi! 

— Să ne gindim la mine acum. 

— Fie. 

— Ce ai făcut ca să mă scoţi din încurcătură? 

— Vedeţi bine, spuse Bussy, ceea ce am făcut. 

— Nu, nu văd. 

— Ei bine! am plecat spre Anjou. 

— Adică ai fugit, ca să scapi. 

— Da, căci scăpind eu vă scăpam şi pe 
dumneavoastră. 

— Dar în loc să fugi atît de departe, nu puteai rămîne 
în împrejurimile Parisului? Mi se pare că mi-ai fi fost mai 
folositor la Montmartre decit la Angers. 

— A! iată unde nu ne potrivim în păreri, Monseniore: 
mie îmi plăcea mai bine să vin în Anjou. 

— Este un motiv slab, cred că admiţi, capriciul 
dumitale... 

— Nu, căci acest capriciu avea drept scop să vă 
recruteze partizani. 

— A! iată că se schimbă lucrurile. Ei bine! să vedem, 
ce ai făcut? 

— Va fi vreme să vă explic miine, Monseniore, căci iată 
tocmai ora la care trebuie să vă părăsesc. 

— Şi pentru ce să mă părăseşti? 

— Pentru a discuta cu o persoană din cele mai 
importante. 

— A! dacă e aşa, e altceva; du-te, Bussy, dar fii 
prevăzător. 

— Ce are a face, nu risc nimic, 

— Ai făcut multe demersuri? 

— Mă aflu aci abia de două zile, cum vreţi... 

— Dar te ascunzi, cel puţin? 

— Mă ascund, da, şi încă destul de bine: Vedeţi sub ce 
costum vă vorbesc; oare am eu obiceiul să port tunici de 
culoarea scorţişoarei? Numai pentru dumneavoastră m- 
am vîrît eu în această nesuferită învelitoare. 

— Şi unde locuieşti? 

— A! iată unde îmi veţi preţui devotamentul. 
Locuiesc... locuiesc într-o cocioabă de lîngă meterez, cu o 
ieşire spre rîu; dar dumneavoastră, prinţul meu, la rîndu- 
vă, să vedem, cum aţi ieşit din Luvru? Cum se face că v- 
am întîlnit pe drum călărind un cal zdrobit de oboseală şi 
cu domnul d'Aubigne alături? 

— Pentru că am prieteni, spuse prinţul. 

— Dumneavoastră, prieteni? făcu Bussy. Haida de! 

— Da, prieteni pe care tu nu-i cunoşti. 

— Să zicem! şi care sînt prietenii aceia? 

— Regele Navarei şi domnul d'Aubigne pe care l-ai 
văzut. 

— Regele Navarei... Ah! e adevărat. Nu aţi conspirat 
împreună? 

— Eu nu am conspirat niciodată, domnule de Bussy. 

— Nu! întrebaţi-i mai bine pe La Mole şi pe Coconnas. 

— La Mole, spuse prinţul cu un aer posomorit, făptuise 
o alta crimă decit aceea pentru care se crede că a murit. 

— Bine! să-l lăsăm pe La Mole şi să revenim la 
dumneavoastră; cu atît mai mult, Monseniore, cu cît are 
să ne fie cam greu să ne înţelegem asupra acestui punct. 
Pe unde dracu' aţi ieşit din Luvru? 

— Pe fereastră. 

— A! adevărat. Şi pe care? 

— Pe aceea de la camera mea de culcare. 

— Cunoşteaţi aşadar scara de frînghie? 

— Care scară de frînghie? 

— Aceea din dulap. 

— A! mi se pare că tu o cunoşteai? spuse prinţul 
îngălbenindu-se. 

— Ei drace! spuse Bussy, Alteţea Voastră ştie că am 
avut citeodată fericirea să intru în camera aceea. 

— Pe vremea sorei mele Margot, nu-i aşa? Şi intrai pe 
fereastră. 

— La naiba! dumneavoastră aţi putut ieşi destul de 
bine pe acolo. Ceea ce mă miră numai, este că aţi găsit 
scara. 

— Nu am găsit-o eu. 

— Cine atunci? 

— Nimeni; mi-a fost indicată. 

— De cine? 

— De regele Navarei. 

— Ah! ah! regele Navarei cunoaşte scara! n-aş fi 
crezut-o. În sfîrşit, bine că vă vedem, Monseniore, teafăr, 
nevătămat şi sănătos; vom aprinde Anjou-ul şi din 
aceeaşi scînteie, se vor aprinde Angoumois-ul şi Bearnul: 
aceasta va face un frumos incendiu mic. 

— Dar nu îmi vorbeai de o întîlnire? spuse ducele. 

— Ah! la naiba! aşa este; dar interesul convorbirii m-a 
făcut să o uit. Adio, Monseniore. 

— Îţi iei calul? 

— Ei! dacă îi trebuie Monseniorului, Alteţea Sa poate 
să-l păstreze, am un altul. 

— Atunci, primesc; mai tîrziu vom face socotelile. 

— Da, Monseniore, şi să dea Dumnezeu să nu fiu eu 
acela care să vă datorez ceva! 

— Pentru ce? 

— Pentru că nu-mi place acela pe care îl însărcinaţi de 
obicei să vă cerceteze socotelile. 

— Bussy! 

— Aşa e, Monseniore; ne înţelesesem să nu mai 
vorbim despre asta. 

Prinţul, care simţea nevoia pe care o avea de Bussy, ĵi 
întinse mîna. 

Bussy i-o dădu pe a sa, dar clătinînd din cap. 
Amîndoi se despărţiră. 


CAPITOLUL VIII 
Diplomaţia domnului de Saint-Luc 


Bussy se înapoie acasă la el pe jos, pe o noapte 
întunecoasă, dar, în locul lui Saint-Luc pe care se aştepta 
să-l întilnească aici, nu găsi decît o scrisoare care îi 
anunţa sosirea prietenului său pentru a doua zi. 

In adevăr, către ora şase dimineaţa, Saint-Luc, urmat 
de un argat, părăsise Meridorul şi se îndrepta spre 
Angers. 

El ajunse aproape de zidurile oraşului, la deschiderea 
porţilor şi, fără să bage de seamă agitația ciudată a 
mulţimii abia trezită din somn, se duse la casa lui Bussy. 

Cei doi prieteni se îmbrăţişară cu dragoste. 

— Binevoieşti, scumpul meu Saint-Luc, spuse Bussy, 
să primeşti găzduirea sărmanei mele cocioabe. Mi-am 
stabilit tabăra la Angers. 

— Da, spuse Saint-Luc, în felul învingătorilor, adică pe 
cîmpul de bătălie. 

— Ce vrei să spui, dragă prietene? 

— Că soţia mea nu mai are secrete pentru mine, cum 
nu am nici eu pentru ea, dragul meu Bussy, şi că mi-a 
povestit totul. Există deplină înţelegere între noi; 
primeşte toate complimentele mele, maestrul meu în 
orice împrejurare şi, pentru că m-ai chemat, îngăduieşte- 
mi să-ţi dau un sfat. 

— Dă-mi. 

— Scapă-te cît mai repede de nesuferitul acela de 
Monsoreau ; nimeni nu cunoaşte la curte legătura 
dumitale cu soţia lui; acum este momentul; numai că nu 
trebuie să-l laşi să-ţi scape; cînd mai tîrziu te vei căsători 
cu văduva, nu se va spune cel puţin că ai lăsat-o văduvă 

pentru a te căsători cu ea. 

— Nu este decit o piedică în îndeplinirea acestui plan 
frumos, care mi-a venit de la început în minte cum ţi-a 
venit şi dumitale. 

— Ei, vezi, şi care? 

— Am jurat Dianei să respect viaţa soţului ei, atita 
timp cît nu mă va ataca el, bineînţeles. 

— Ai făcut o greşeală. 

— Eul! 

— Ai făcut cea mai mare greşeală. 

— Pentru ce? 

— Pentru că nu se fac asemenea jurăminte. Ce dracu'! 
dacă nu te vei grăbi, dacă nu-i vei lua-o înainte, ţi-o 
spun: Monsoreau, care este plin de răutate, te va 
descoperi şi, dacă te descoperă, cum nu are nimic 
cavaleresc în el, te va ucide. 

— Se va întîmpla cum va hotărî Dumnezeu, spuse 
Bussy zimbind; dar, în afară că voi călca jurămiîntul pe 
care l-am făcut Dianei omorîndu-i soţul... 

— Soţul!... ştii bine că nu este. 

— Da, însă totuşi poartă acest titlu. În afară, zic, că voi 
călca jurămîntul pe care i l-am făcut, lumea m-ar ucide 
cu pietre, dragul meu, şi acela care astăzi este un 
monstru faţă de toată lumea, ar apare în mormiînt un 
înger pe care l-aş fi pus eu în coşciug. 

— De altfel nici eu nu te-aş sfătui să-l ucizi singur. 

— Asasini! ah! Saint-Luc, îmi dai un sfat trist. 

— Haida de! cine îţi vorbeşte de asasini? 

— Despre nimic, dragă prietene; o idee care mi-a 
trecut prin cap şi care nu este încă destul de coaptă 
pentru ca să ţi-o comunic. Nici mie nu-mi place acest 
Monsoreau, ca şi dumitale, cu toate că eu nu am aceleaşi 
motive ca să-l urăsc: să vorbim deci de soţie în loc dea 
vorbi de bărbat. 

Bussy zimbi. 

— Eşti un băiat de zahăr, Saint-Luc, spuse Bussy, şi te 


58 


poţi bizui pe prietenia mea. Or, ştii şi dumneata, 
prietenia mea se compune din trei lucruri: punga, spada 
şi viaţa mea. 

— Mulţumesc, spuse Saint-Luc, primesc, dar cu drept 
de revanşă. 

— Acum, ce voiai să-mi spui de Diana, să vedem? 

— Voiam să te întreb dacă nu socoteai să vii puţin pe 
la Meridor. 

— Dragă prietene, îţi mulţumesc de stăruinţă, dar îmi 
cunoşti scrupulele. 

— Cunosc totul. La Meridor, eşti expus să-l întîlneşti pe 
Monsoreau, cu toate că se află la optzeci de leghe de noi; 
eşti expus să-i stringi mîna şi e foarte greu să strîngi 
mîna unui om pe care ai vrea să-l sugrumi; în sfîrşit, eşti 
expus să-l vezi îmbrăţişind-o pe Diana şi e greu să vezi 
cum este îmbrăţişată femeia pe care o iubeşti. 

— Ah! făcu Bussy furios, cît de bine înţelegi pentru ce 
nu vin la Meridor! Acum, dragă prietene... 

— Imi dai drumul, spuse Saint-Luc înşelindu-se asupra 
intenţiei lui Bussy. 

— Nu, dimpotrivă, reluă acesta, te rog să rămii, căci 
acum e rîndul meu să te întreb. 

— Întreabă-mă. 

— |n adevăr şi ne-am întrebat cu toţii ce s-o fi 
întîmplat. Azi dimineaţă, nu ai observat oarecare mişcare 
prin oraş? 

— Ceva ca o mare agitaţie, nu-i aşa? 

— Da. 

— Tocmai eram să te întreb de unde provine. 

— Provine din faptul că domnul duce de Anjou a sosit 
ieri, dragă prietene. 

Saint-Luc făcu o săritură pe scaun, ca şi cînd i s-ar fi 
anunţat prezenţa diavolului. 

— Ducele la Angers! se spunea că este închis la Luvru. 

— Tocmai pentru că era închis la Luvru se află acum la 
Angers. A reuşit să fugă pe o fereastră şi a venit să se 

refugieze aici. 

— Ei bine? întrebă Saint-Luc. 

— Ei bine! dragă prietene, spuse Bussy, iată un prilej 
minunat de a te răzbuna de micile persecuții ale 
Maiestăţii Sale. Prinţul şi-a făcut un partid, va avea trupe 
şi vom da naştere la un mic război civil. 

— O! o! făcu Saint-Luc. 

— Şi m-am bizuit pe dumneata pentru a lupta 
împreună. 

— Împotriva regelui? spuse Saint-Luc cu o răceală 
neaşteptată. 

— Nu zic chiar împotriva regelui, spuse Bussy; zic 
împotriva acelora care vor trage spada contra noastră. 

— Dragul meu Bussy, spuse Saint-Luc, am venit în 
Anjou ca să mai iau aer de cîmp şi nu ca să mă bat 
împotriva Majestății Sale. 

— Dar lasă-mă totuşi să te prezint Monseniorului. 

— În zadar, dragă Bussy; nu-mi place Angers-ul şi mă 
gindeam să-l părăsesc în curînd; este un oraş plictisitor şi 
negru; pietrele sînt aici moi ca brinza, iar brinza este tare 
ca piatra. 

— Dragul meu Saint-Luc, mi-ai face un mare serviciu 
să faci ceea ce-ţi cer; ducele m-a întrebat ce venisem să 
fac aici şi neputînd să-i spun, avind în vedere că a iubit-o 
şi el pe Diana şi a dat greş, l-am făcut să creadă că 
venisem să atrag de partea lui pe toţi nobilii din 
împrejurimi; am adăugat chiar că aveam, astăzi de 
dimineaţă, întîlnire cu unul din ei. 

— Ei bine! îi vei spune că l-ai văzut pe acest nobil şi că 
el cere şase luni de gîndire. 

— Găsesc, dragul meu Saint-Luc, dacă trebuie să ţi-o 
spun, că logica dumitale nu este mai puţin aspră ca a 
mea. 

— Ascultă, eu nu ţin în lumea asta decit la soţia mea; 
dumneata nu ţii decît la amanta dumitale; să ne învoim 
de un lucru: în orice prilej, eu voi apăra pe Diana; în orice 

prilej, dumneata o vei apăra pe doamna de Saint-Luc. Un 
legămînt amoros, fie, dar nu un legămiînt politic. lată 
numai cum vom reuşi să ne înţelegem. 

— Văd că trebuie să-ţi cedez, Saint-Luc, spuse Bussy, 
căci în clipa de faţă dumneata eşti în avantaj. Eu am 
nevoie de dumneata, pe cînd dumneata te poţi lipsi de 
mine. 

— Ba deloc, eu sînt acela, care dimpotrivă, îţi cer 
ocrotirea. 

— Cum aşa? 

— Presupune că Angevinii, căci aşa se vor numi 
răsculații, vin să asedieze şi să jefuiască Meridorul. 

— Ah! la naiba, ai dreptate, spuse Bussy, voieşti ca 
locuitorii să nu sufere urmările unei luări cu asalt. 

Cei doi prieteni începură să ridă, şi deoarece se 
trăgeau tunurile în oraş, deoarece valetul lui Bussy îl 
înştiinţase că prinţul îl chemase pînă atunci de trei ori, ei 
îşi jurară din nou o înţelegere extra-politică şi se 
despărţiră încîntaţi unul de altul. 

Bussy alergă la castelul ducal, unde nobilimea şi 
începuse să se adune din toate părţile provinciei; sosirea 
ducelui de Anjou răsunase ca un ecou purtat de bubuitul 
unui tun şi la trei sau patru leghe în jurul Anger-ului, 
satele şi oraşele se şi ridicaseră la această mare noutate. 

Gentilomul se grăbi să aranjeze o primire oficială, o 
masă, discursuri; el se gindea că, în vreme ce prinţul va 
primi, va mînca şi mai cu seamă va ţine discursuri, el ar 
avea timpul s-o vadă pe Diana, cel puţin cîteva clipe. 
Apoi, după ce îi făcu de lucru pentru cîteva ore ducelui, 
el se înapoie acasă, încălecă cel de-al doilea cal şi luă în 
galop drumul spre Meridor. 

Ducele care se înflăcărase, rosti discursuri foarte 
frumoase cu efect minunat vorbind despre Ligă, atingînd 
cu discreţie punctele care priveau alianţa sa cu Guisii, 
dîndu-se drept un prinţ persecutat de rege din pricina 
încrederii pe care i-o arătaseră Parizienii. 

În timpul răspunsurilor şi sărutărilor de mînă, ducele 
de Anjou trecea gentilomii în revistă, notînd cu îngrijire 
pe aceia care mai lipseau încă. 

Cînd se înapoie Bussy, era ora patru după amiază; el 
sări jos de pe cal şi se înfăţişă înaintea ducelui, plin de 
sudoare şi de praf. 

— Ah! ah! viteazul meu Busssy, spuse ducele, iată-te 
la treabă, după cit se pare. 

— Vedeţi şi dumneavoastră, Monseniore. 

— Ţi-e cald? 

— Am alergat foarte mult. 

— Bagă de seamă să nu te îmbolnăveşti, nu te-ai 
restabilit încă bine. 

— Nu e nici o primejdie. 

— Şi de unde vii? 

— Din împrejurimi. Alteţea Voastră este mulţumită şi a 
avut o curte numeroasă? 

— Da, sînt destul de mulţumit; dar, la curtea aceasta, 
Bussy, lipseşte cineva. 

— Cine? 

— Priotejatul tău. 

— Protejatul meu? 

— Da, baronul de Meridor. 

— Ah! spuse Bussy schimbîndu-se la faţă. 

— Şi totuşi nu ar trebui să-l neglijez, cu toate că el mă 
neglijează. Baronul are influenţă în provincie. 

— Credeţi? 

— Sînt sigur, el era corespondentul Ligii la Angers; 
fusese ales de domnul de Guise şi, în general, domnii de 
Guise îşi aleg bine oamenii; trebuie să vină, Bussy. 

— Dar dacă nu va veni, totuşi, Monseniore? 

— Dacă nu va veni el la mine, i-o voi lua-o înainte şi 
mă voi duce eu la el. 

— La Meridor? 

— Pentru ce nu? 

Bussy nu-şi putu reţine licărirea geloasă şi cumplită 

care îi ţişni din ochi. 

— De fapt, spuse el, pentru ce nu? sînteţi prinţ, totul 
vă este îngăduit. 

— Ascultă! crezi că tot mai e supărat pe mine? 

— Nu ştiu. Cum aş putea-o şti? 

— Nu l-ai văzut? 

— Nu. 

— Avînd de a face cu nobilii din provincie, ai fi putut să 
dai şi pe la el. 

— AŞ fi făcut-o, dacă n-ar fi avut chiar el de a face cu 
mine. 

— Ei bine? 

— Ei bine! spuse Bussy, nu am fost destul de fericit în 
făgăduielile ce i le-am făcut pentru a mă grăbi prea mult 
să mă înfăţişez înaintea lui. 

— Nu are ce dorea? 

— Cum? 

— Voia ca fiica lui să se căsătorească cu contele şi 
contele s-a căsătorit cu ea. 

— Bine, Monseniore, să nu mai vorbim de asta, spuse 
Bussy. 

Şi întoarse spatele prinţului. 

In clipa aceea, intrară alţi gentilomi. Ducele se duse la 
ei, Bussy rămase singur. 

Vorbele prinţului îi dăduseră foarte mult de gîndit. 

Care puteau să fie ideile adevărate ale prinţului cu 
privire la baronul de Meridor? 

Erau aşa cum le exprimase prinţul? Nu vedea el în 
bătrînul senior decît un mijloc de a-şi întări cauza cu 
sprijinul unui om stimat şi puternic? Sau poate planurile 
sale politice nu erau decit un mijloc de a se apropia din 
nou de Diana? 

Bussy examină situaţia prinţului aşa cum era: îl văzu 
certat cu fratele său, surghiunit din Luvru, şef al unei 
răscoale în provincie. 

El cîntări interesele materiale ale prinţului şi fanteziile 

sale amoroase. 

Acest din urmă interes era foarte uşor comparat cu 
celelalte. 

Bussy era dispus să-i ierte prinţului toate celelalte 
nelegiuiri, dacă ar fi voit să renunţe la aceasta din urmă. 

El petrecu toată noaptea benchetuind cu Alteța Sa 
Regală şi cu nobilii angevini şi făcînd curte doamnelor 
angevine; apoi, deoarece se aduseseră şi viori, se apucă 
să le înveţe dansurile cele mai noi. 

E de la sine înţeles că fu admiraţia doamnelor şi 
disperarea soţilor; şi cum unii din aceştia din urmă îl 
priveau altfel decit îi plăcea lui Bussy să fie privit, îşi 
răsuci de opt sau zece ori mustaţa şi întrebă pe trei sau 
patru dintre domnii aceştia dacă nu i-ar acorda favoarea 
să facă o plimbare la lumina lunei, prin pajişti. 

Dar renumele ajunsese înaintea lui la Angers şi Bussy 
se mulţumi doar cu provocările. 


CAPITOLUL IX 
Diplomaţia domnului de Bussy 


La poarta palatului ducal, Bussy întiîlni o figură cinstită, 
sinceră şi zîimbitoare, pe care o credea la optzeci de 
leghe departe de el. 

— A! spuse el cu un viu sentiment de bucurie, tu eşti, 
Remy! 

— Ei! Doamne, da, Monseniore. 

— Era să-ţi scriu să vii la mine. 

— Adevărat? 

— Pe cinstea mea! 

— În cazul acesta, se potriveşte de minune: eu mă 
temeam să nu mă certaţi. 

— Şi pentru ce? 

— Pentru că venisem fără îngăduială. Dar, pe legea 
mea! am auzit spunindu-se că Monseniorul duce de 

Anjou evadase din Luvru şi că a plecat în provincia sa; 
mi-am adus aminte ca dumneavoastră eraţi în 
împrejurimile Angers-ului şi m-am gîndit că are să fie un 
război civil şi multe lovituri de spadă date şi primite, 
precum şi numeroase găuri făcute în pielea aproapelui 
meu; şi cum eu îmi iubesc aproapele ca pe mine însumi, 
şi mai mult ca pe mine însumi, am alergat. 

— Ai făcut bine, Remy; pe cinstea mea, îmi lipseai. 

— Ce mai face Gertuda, Monseniore? 

Gentilomul zîmbi. 

— Îţi făgăduiesc să o întreb pe Diana prima dată cînd o 
voi vedea, spuse el. 

— lar eu, în schimb, fiţi pe pace, prima dată cînd o voi 
vedea, spuse el, am s-o întreb la rîndu-mi despre 
doamna de Monsoreau. 

— Eşti un tovarăş încîntător; şi cum m-ai găsit? 

— La naiba, mare greutate: am întrebat unde se află 
palatul ducal şi v-am aşteptat la poartă după ce îmi 
dusesem calul în grajdurile prinţului, unde, Dumnezeu, 
să mă ierte, l-am recunoscut pe al dumneavoastră. 

— Da, prinţul îl omorise pe al său şi, cum nu avea altul, 
l-a păstrat. 

— Vă recunosc bine în toate astea, dumneavoastră 
sînteţi prinţul şi prinţul este servitorul. 

— Nu te grăbi să mă aşezi atît de sus, Remy, ai să vezi 
în ce locuinţă stă Monseniorul. 

Şi zicînd acestea, îl introduse pe le Haudouin în căsuţa 
de lîngă meterez. 

— Pe legea mea! spuse Bussy, vezi palatul; ia loc unde 
vei vrea şi cum vei putea. 

— N-are să fie greu şi nu mai trebuie cine ştie ce loc, 
după cum ştiţi; de altfel, voi dormi în picioare dacă e 
nevoie: sînt destul de obosit. 

Cei doi prieteni, căci Bussy îl trata pe le Haudouin mai 
mult ca prieten decit ca servitor, se despărţiră şi Bussy, 
cu inima de două ori mulţumită de a se regăsi între 

Diana şi Remy, dormi liniştit. 

Este adevărat că pentru a dormi în voie, ducele, la 
rindul său, rugase să nu se mai tragă tunurile şi să 
înceteze  împuşcăturile; cît despre clopote, ele 
adormiseră singure, datorită băşicilor pe care le făcuseră 
la mîini cei care le trăgeau. 

Bussy se sculă devreme şi alergă la castel poruncind 
să fie înştiinţat Remy să-l întilnească acolo. 

Ţinea să pindească primele căscături ale deşteptării 
Alteţei Sale pentru a surprinde, dacă era cu putinţă, 
gîndul acestuia în mutra foarte semnificativă de obicei a 
omului care se trezeşte. 

Ducele se deşteptă, dar s-ar fi putut spune că, 
întocmai ca fratele său Henric, punea o mască pentru ca 
să doarmă. 

Bussy se sculase degeaba de dimineaţă. 

El ţinea pregătit un catalog al lucrurilor ce trebuiau 
făcute, unele mai importante decit altele. 

Mai întîi, o plimbare dincolo de ziduri pentru a 
recunoaşte fortificațiile oraşului. 

O revistă a locuitorilor şi a armelor acestora. 

O vizită la arsenal şi comandă de muniții de tot felul. 

O cercetare amănunţită a birurilor din provincie, cu 
scopul de a procura bunilor şi credincioşilor vasali ai 
prinţului o mică urcare a impozitului destinat să le mai 
umple visteria. 

În sfîrşit, corespondenţa. 

Dar Bussy ştia dinainte ca nu trebuia să se bizuie prea 
mult pe acest din urmă articol; ducele de Anjou scria 
puţin; chiar pe vremea aceea el punea în practică 
proverbul: cele scrise rămîn. 

Astfel, prevăzut împotriva gindurilor rele care i-ar fi 
putut veni prinţului, contele văzu ochii acestuia 
deschizîndu-se, dar, după cum am spus, fără a putea citi 
nimic în ei. 

— Ah! ah! făcu ducele, ai şi venit! 

— Da, Monseniore: nu am putut dormi, atît de mult mi- 
au umblat prin cap toată noaptea interesele Alteţei 
Voastre; ce facem astăzi de dimineaţă? Ce-ar fi dacă am 
vina? 

„Bun! îşi zise Bussy, iată încă o ocupaţie la care nu mă 
gîndisem”. 

— Cum! spuse ducele, pretinzi că te-ai gindit la 
interesele mele toată noaptea şi rezultatul veghei şi 
meditării este să vii să-mi propui o vînătoare; haida de! 

— Este adevărat, spuse Bussy; de altfel nu avem nici 
hăitaşi. 

— Nici şef al vînătoarei, făcu prinţul. 

— Ah! pe legea mea, aş găsi vinătoarea mai plăcută 
dacă aş vina fără el. 

— A! eu nu sînt ca tine, mie îmi lipseşte. 

Ducele spuse acest lucru cu un aer ciudat. Bussy îl 
observă. 

— Omul acesta cum se cade, spuse el, prietenul 
dumneavoastră, mi se pare că nici el nu v-a scăpat. 

Ducele zimbi. 

— Bun, spuse Bussy, cunosc eu acest zîmbet; este cel 
rău; Monsoreau să se ferească. 

— Eşti supărat pe el? întrebă prinţul. 

— Pe Monsoreau? 

— Da. 

— Şi de ce aş fi supărat pe el? 

— Pentru că este prietenul meu. 

— Dimpotrivă, îl pling foarte mult. 

— Ce vrei să spui? 

— Că cu cit îl veţi face să urce mai sus, cu atit mai de 
sus va cădea atunci cînd va cădea. 

— Haide, văd că eşti bine dispus. 

— Eu? 

— Da, căci numai cînd eşti bine dispus îmi spui 
asemenea lucruri. Ce are a face, urmă ducele, menţin 
ceea ce am spus şi Monsoreau ne-ar fi fost foarte 

folositor în ţinutul acesta. 

— Pentru ce? 

— Pentru că are averi prin împrejurimi. 

— El? 

— El sau soţia lui. 

Bussy îşi muşcă buzele: ducele aducea din nou 
convorbirea acolo de unde îi fusese atit de greu să-l 
depărteze în ajun. 

— A! credeţi? spuse el. 

— Fără îndoială. Meridorul se află la trei leghe de 
Angers; nu ştii acest lucru, tu care mi l-ai adus pe 
bătrînul baron? 

Bussy înţelese că era vorba să nu se dea bătut. 

— Ei, Doamne! spuse el, eu vi l-am adus pentru că se 
atirnase de mantaua mea şi numai dacă nu aş fi voit să-i 
las jumătate din ea în mînă, cum făcea sfintul Martin, 
trebuia cu orice preţ să-l conduc la dumneavoastră... De 
altfel, protecţia mea nu i-a slujit la mare lucru. 

— Ascultă, spuse ducele, am o idee. 

— Drace! spuse Bussy care se ferea totdeauna de 
ideile prinţului. 

— Da... Monsoreau a avut asupra ta prima parte; dar 
eu vreau să ţi-o dau ţie pe a doua. 

— Cum înţelegeţi acest lucru, prinţul meu? 

— Foarte simplu. Tu mă cunoşti, Bussy? 

— Am această nefericire, prinţul meu. 

— Crezi tu că sînt om care să sufăr o ocară şi s-o las 
nepedepsită? 

— Depinde. 

Ducele zimbi cu un zîmbet şi mai urit decit cel dintii, 
muşcîndu-şi buzele şi clătinînd capul de sus în jos. 

— Să vedem, explicaţi-vă, Monseniore, spuse Bussy. 

— Ei bine! şeful vînătoarei mi-a furat o tînără fată pe 
care o iubeam pentru a face din ea soţia lui; eu, la rîndu- 
mi, vreau să-i fur soţia ca să fac din ea amanta mea. 

Bussy făcu o sforţare ca să zimbească; dar oricît de 

mult ar fi dorit să ajungă la acest lucru, nu reuşi decit să 
facă o strimbătură. 

— S-o furaţi pe soţia domnului de Monsoreau? 
Bolborosi el. 

— Dar nimic nu este mai uşor, mi se pare, spuse 
ducele; soţia s-a înapoiat la moşia ei şi tu mi-ai spus că 
îşi ura soţul; pot deci să mă bizui fară prea multă 
înfumurare că ea mă va prefera lui Monsoreau, mai ales 
dacă îi voi făgădui... ce îi voi făgădui. 

— Şi ce îi veţi făgădui, Monseniore? 

— Să o scap de soţul ei. 

„Ei! fu pe punctul de a striga Bussy, pentru ce oare nu 
aţi făcut acest lucru numaidecit?” 

Dar avu curajul să se abţină. 

— Aţi face această faptă frumoasă? spuse el. 

— Vei vedea. Deocamdată, tot mă voi duce să fac o 
vizită la Meridor. 

— Veţi îndrăzni? 

— Pentru ce nu? 

— Vă veţi înfăţişa înaintea bătrînului baron pe care l- 
aţi părăsit, după ce mi-aţi făgăduit... 

— Am să-i aduc o scuză foarte bună. 

— De unde dracu aveţi s-o luaţi? 

— Ei! negreşit, îi voi spune: „Nu am rupt căsătoria 
aceea pentru că Monsoreau, care ştia că dumneata erai 
unul din agenţii principali ai Ligii şi că eu eram şeful ei, 
m-a ameninţat să ne vîndă pe amîndoi regelui”. 

— Ah! ah!... Alteța Voastră inventează acest lucru? 

— Nu în întregime, trebuie s-o spun, răspunse ducele. 

— Atunci înţeleg. 

—  Înţelegi? spuse ducele care se înşela asupra 
răspunsului gentilomului său. 

— Da. 

— ÎI voi face să creadă că măritîndu-i fiica, i-am scăpat 
viaţa care îi era ameninţată. 

— E minunat, spuse Bussy. 

— Nu-i aşa? Ei! dar, mă gindesc, ia te uită pe 
fereastră, Bussy. 

— Pentru ce? 

— Tu uită-te! 

— Mă uit. 

— Ce vreme este afară? 

— Sînt silit să mărturisesc Alteţei Voastre că este o 
vreme frumoasă. 

— Ei bine! porunceşte să fie gata caii şi să mergem 
puţin să vedem ce mai face bătrînul de Meridor. 

— Numaidecit, Monseniore. 

Şi Bussy, care de un sfert de oră juca rolul acela veşnic 
comic al lui Mascarille în încurcătură, prefăcîndu-se că 
iese, se duse pînă la uşă şi se înapoie. 

—  lertaţi-mă, Monseniore, spuse el, dar ci cai 
porunciţi? 

— Patru, cinci, cîți vei voi. 

— Atunci, dacă lăsaţi această grijă în seama mea, 
Monseniore, spuse Bussy, voi porunci o sută. 

— Ei aş! o sută, spuse prinţul surprins, ce să facem cu 
atiţia? 

— Pentru a avea cel puţin douăzeci şi cinci, pe care să 
fiu sigur în caz de atac. 

Ducele tresări. 

— In caz de atac? spuse el. 

— Da, am auzit vorbindu-se, urmă Bussy, că există 
multe păduri prin părţile astea; n-ar fi ceva rar să cădem 
într-o cursă. 

— Ah! ah! spuse ducele, ai crede? 

— Monseniorul ştie că adevăratul curaj nu înlătură 
prevederea. 

Ducele căzu pe gînduri. 

— Am să poruncesc o sută cincizeci, spuse Bussy. 

Şi înaintă pentru a doua oară spre uşă. 

— Stai puţin, spuse prinţul. 

— Ce mai este, Monseniore? 

— Crezi că sînt în siguranţă la Angers, Bussy? 

— Ei, Doamne, oraşul nu este puternic; bine apărat, 
totuşi... 

— Da, bine, apărat, însă poate fi rău apărat; oricît de 
viteaz ai fi tu, nu vei putea fi niciodată decit într-un 
singur loc. 

— Probabil. 

— Dacă nu sînt în siguranţă în oraş, şi nu sînt pentru 
că Bussy se îndoieşte... 

— N-am spus că mă îndoiesc, Monseniore. 

— Bine, bine; dacă nu sînt în siguranţă, trebuie să mă 
întăresc în el. 

— Aveţi dreptate, Monseniore şi încă trebuiesc 
întărituri bune. 

Bussy se bilbii; el nu era obişnuit cu frica şi vorbele 
prevăzătoare îi lipseau. 

— Şi apoi mai am încă o idee. 

— Dimineaţa e rodnică, Monseniore. 

— Vreau să-i aduc aici pe cei de la Meridor. 

—  Monseniore, aveţi astăzi nişte idei minunate!... 
Sculaţi-vă şi să vizităm castelul. 

Prinţul îşi chemă oamenii. Bussy se folosi de această 
clipă pentru a ieşi. 

Îl găsi pe le Haudoiun în apartamente. Pe el îl căuta. 

Îl duse în cabinetul ducelui, scrise cîteva rînduri, intră 
într-o seră, culese un buchet de trandafiri, înfăşură 
biletul în jurul lujerelor, trecu la grajd, puse şeaua pe 
Roland, puse buchetul în mîna lui le Haudouin şi îl invită 
să se urce în şa. 

Apoi, conducîndu-l afară din oraş, cum îl conducea 
Aman pe Mardoheu, îl duse la un fel de potecă. 

— Aici, îi spuse el, lasă-l pe Roland să meargă; la 
capătul potecii vei găsi pădurea, în pădure un parc, în 
jurul acestui parc un zid şi în partea zidului unde se va 
opri Roland, vei arunca acest buchet. 

„Acela care este aşteptat nu vine”, spunea biletul, 

„pentru că acela care nu era aşteptat a venit şi încă mai 
ameninţător ca niciodată, căci iubeşte mereu. la cu 
buzele şi cu inima tot ceea ce nu se vede în ochii acestei 
hîrtii.” 

Bussy lăsă frîu liber lui Roland, care plecă în galop în 
direcţia Meridorului. 

Bussy se înapoie la palatul ducal şi îl găsi pe prinţ 
îmbrăcat. 

Cît despre Remy, pentru el fu chestie de o jumătate de 
oră. Dus ca un nour de vint, Remy, încrezător în 
cuvintele stăpînului său, străbătu livezi, cîmpuri, păduri, 
pîriiaşe, dealuri şi se opri la marginea unui zid pe 
jumătate sfărimat. 

Ajuns aici, Remy se ridică în scări, legă din nou şi încă 
şi mai puternic biletul de buchet şi, scoţind un „hm!” 
puternic, aruncă buchetul pe deasupra zidului. 

Un țipăt care răsună de partea cealaltă îi arătă că 
acesta ajunsese tocmai la ţintă. 

Remy nu mai avea ce să facă aici, deoarece nu i se 
ceruse răspuns. 

El întoarse deci, spre partea de unde venise, capul 
calului care se pregătea să se apuce de păscut şi care 
arătă o vie nemulţumire de a fi deranjat în obiceiurile lui; 
dar Remy făcu o serioasă aplicare a pintenilor şi a 
cravaşei. 

Roland văzu că nu are încotro şi plecă înapoi cu 
mersu-i obişnuit. 

După patruzeci de minute el se recunoştea în noul lui 
grajd, după cum se recunoscuse şi în tufiş, şi îşi lua 
singur locul la conovăţul bine garnisit cu fin. 

Bussy vizita castelul împreună cu prinţul. 

Remy îl ajunse în clipa cînd cerceta o subterană care 
conducea la o uşă dosnică. 

— Ei bine! îşi întrebă el curierul, ce ai văzut? ce ai 
auzit? ce ai făcut? 

— Un zid, un țipăt, şapte leghe, răspunse Remy cu 

laconismul unuia din acei copii ai Spartei, care puneau 
vulpile să le spintece pîntecile spre cea mai mare glorie a 
legilor lui Lycurg. 


CAPITOLUL X 
Un stol de Angevini. 


Bussy reuşi să-l ocupe atît de bine pe ducele de Anjou 
cu pregătirile lui de războiu, încît vreme de două zile el 
nu găsi nici timpul să meargă la Meridor, nici timpul de a- 
| aduce pe baron la Angers. 

Uneori, totuşi, ducele revenea la ideile lui de vizită. 

Dar numaidecit Bussy făcea pe grăbitul, vizita puştile 
întregii gărzi, punea să se echipeze caii de războiu, 
aducea tunurile, afetele, ca şi cînd ar fi fost vorba să 
cucerească a cincea parte din lume. 

Văzînd acestea, Remy se apuca să facă bandaje, să-şi 
curețe instrumentele, să fabrice alifii, ca şi cînd ar fi fost 
vorba să îngrijească jumătate din genul uman. 

Ducele dădea înapoi atunci din faţa enormităţii unor 
asemnea pregătiri. 

E de la sine înţeles că, din cînd în cînd, Bussy, sub 
motivul că face înconjurul fortificațiilor exterioare, sărea 
pe Roland şi, în patruzeci de minute; ajungea la un 
oarecare zid, pe care îl sărea cu atît mai uşor cu cit la 
fiecare săritură făcea să cadă cite o piatră, iar coama 
zidului, sfărimîndu-se sub greutatea sa, ajungea puţin 
cîte puţin o spărtură. 

Cît despre Roland, nu mai avea nevoie să i se spună 
unde să meargă: Bussy nu avea decit să dea drumul 
friului şi să închidă ochii. 

— lată că am şi cîştigat două zile, spunea Bussy; aş fi 
mare ghinionist dacă de azi în alte două zile nu mi se 
întîmplă vreo mică fericire. 

Către seara celei de-a treia zi, în vreme ce intra în oraş 
un mare convoi de hrană, produs dintr-o rechiziţie luată 

de către duce de la bunii şi iubiții lui Angevini; în vreme 
ce domnul de Anjou, pentru a face pe prinţul bun, gusta 
pîinea neagră a soldaţilor şi muşca cu poftă din 
scrumbiile sărate şi din morunul proaspăt, se auzi un 
mare tărăboi la una din porţile oraşului. 

Domnul de Anjou se informă de unde venea acel 
tărăboi; dar nimeni nu a putut să i-o spună. 

În partea aceea erau loviți cu paturile puştilor mulţi, 
burghezi atraşi de noutatea unui spectacol curios. 

Un bărbat călare pe un cal alb plin de sudoare se 
înfăţişase la bariera de la poarta Parisului. 

Ori Bussy, în urma sistemului său de intimidare, făcuse 
să fie numit căpitan general al ținutului Anjou şi mare 
stăpîn al tuturor pieţelor, şi stabilise cea mai severă 
disciplină, mai cu seamă în Angers; nimeni nu putea ieşi 
din oraş fără un cuvînt de ordine, să intre fără acelaşi 
cuvînt de ordine, o scrisoare de chemare sau un semn de 
recunoaştere oarecare. 

Toată această disciplină nu avea alt scop decît să-l 
împiedice pe duce să trimită pe cineva la Diana fără ca el 
să ştie, şi s-o îmbie pe Diana să intre în Angers fără ca el 
să fie anunţat. 

Aceasta va părea poate puţin exagerat; dar cincizeci 
de ani mai tîrziu Buckingham făcea nebunii şi mai mari 
pentru Ana de Austria. 

Bărbatul şi calul alb sosiseră, după cum am spus, într- 
un galop furios şi dăduseră drept peste post. 

Dar postul îşi avea consemnul lui. 

Consemnul fusese dat santinelei; santinela întinsese 
arma; călăreţul păruse că nici nu-l bagă în seamă; dar 
santinela strigase: 

— La arme! 

Postul ieşise şi fuseseră siliţi să se explice unii cu alţii. 

— Eu sînt Antraguet, spusese călăreţul, şi vreau să 
vorbesc cu ducele de Anjou. 

— Noi nu cunoaştem nici un Antraguet, răspunsese 

şeful de post; cît despre vorbirea cu ducele de Anjou, 
dorinţa dumitale va fi îndeplinită căci te vom aresta şi te 
vom conduce la Alteța Sa. 

— Să mă arestaţi! răspunse călăreţul; iată un bădăran 
glumeţ care vrea să-l aresteze pe Carol de Balzac 
d'Entraguse, baron de Cuneo şi conte de Graviile. 

— Totuşi va fi chiar aşa, spuse aranjindu-şi gulerul 
burghezul, care avea douăzeci de oameni înapoia lui şi 
care nu vedea decit unul singur în faţă. 

Nu-i cunoaşteţi încă pe Parizieni, nu-i aşa? Ei bine! am 
să vă arăt o probă de ceea ce ştiu ei să facă. 

— Să-l arestăm! să-l conducem la Monseniorul! 
strigară milițienii furioşi. 

— Mai încet, mieluşeii mei de Anjou, spuse Antraguet, 
eu voi avea această plăcere. 

— Ce tot spune acolo? se întrebară burghezii. 

— Spune că nu a făcut decit zece leghe calul său, 
răspunse Antraguet, ceea ce înseamnă că are să treacă 
peste toţi, dacă nu vă daţi la o parte. Daţi-vă la o parte 
odată, sau pe toţi dracii... 

Şi cum burgezii din Angers aveau aerul că nu înţeleg 
înjurătura pariziană, Antraguet pusese mina pe spadă şi, 
printr-un mulineu uimitor doborise ici şi colo cozile cele 
mai apropiate ale halebardelor care erau îndreptate cu 
virfurile spre el. 

În mai puţin de zece minute, cincisprezece sau 
douăzeci de halebarde fură schimbate în cozi de mături. 

Burghezii furioşi se repeziră cu lovituri de bastoane 
asupra noului venit, care para înainte, înapoi, la dreapta 
şi la stînga cu o dibăcie minunată, şi rîzînd din inimă. 

— Ah! frumoasă intrare, spunea el răsucindu-se pe cal; 
o! ce oameni cumsecade sînt burghezii din Angres! La 
naiba! cît de bine se distrează aici! Cîtă dreptate a avut 
prinţul să părăsească Parisul şi ce bine am făcut eu 
venind la el! 

Şi Antraguet, nu numai că para din ce în ce mai 

frumos, dar cîteodată, cînd se simţea strîns prea de 
aproape, tăia cu lama lui spaniolă, curelele unuia, coiful 
altuia şi uneori, alegindu-şi omul, ameţea cu o lovitură 
dată cu latul spadei, pe vreun războinic neprevăzător 
care se vira în învălmăşală, cu capul ocrotit numai de 
boneta de lînă angevină. 

Burghezii asmuţiţi loveau pe întrecute, stilcindu-se unii 
pe alţii apoi veneau din nou la atac; întocmai cu soldaţii 
lui Cadmus, s-ar fi zis că ieşeau din pămînt. 

Antreguet simţi că începea să obosească. 

— Haide, spuse el, văzînd că rîndurile se făceau din ce 
în ce mai dese, bine, sînteţi viteji ca nişte lei, e lucru 
stabilit şi voi face mărturie despre asta. Dar, vedeţi, că 
nu vă mai rămîne decit cozile de halebarde şi că nu ştiţi 
să vă încărcaţi puştile. Eu mă hotărisem să intru în oraş, 
dar nu ştiam că era păzit de o armată de Cezari. Renunţ 
să vă înving; adio, bună seara, mă duc; numai, spuneţi 
prinţului că am venit într-adins de la Paris ca să-l văd. 

În acest timp căpitanul reuşise să dea foc la fitilul de la 
flinta sa; dar în clipa cînd sprijinea patul armei în umăr, 
Antraguet îl lovi atit de tare cu o nuieluşă peste degete, 
încît el dădu drumul armei şi începu să sară cînd pe un 
picior cînd pe altul. 

— La moarte, la moarte! strigară milițienii stilciţi şi 
înfuriaţi; să nu-l lăsăm să fugă; să nu poată scăpa! 

— A! spuse Antraguet, adineauri nu mă lăsaţi să intru 
şi văd că acum nu mă mai lăsaţi să ies; băgaţi de seamă! 
acest lucru mă va face să-mi schimb tactica; în loc să 
lovesc halebardele, voi dobori mîinile; aşa, acum să 
vedem, mieluşeii mei de Anjou, mă lăsaţi să plec? 

— Nu! la moarte! la moarte! a obosit! să-l omorim! 

— Foarte bine! acesta vă este ultimul cuvînt, atunci? 

— Da! da! 

— Ei bine! păziţi-vă degetele, încep să tai mîinile! 

Abia terminase şi se pregătea să-şi pună ameninţarea 
în aplicarea, cînd un al doilea călăreț apăru la orizont, 

alergînd cu aceeaşi iuţeală, intră pe barieră într-un galop 
furtunos şi căzu ca un trăznet în mijlocul învălmăşelii, 
care se transforma puţin cîte puţin într-o adevărată 
luptă. 

— Antraguet! strigă noul venit, Antraguet! ei! ce dracu 
faci tu în mijlocul acestor burghezi? 

— Livarot! strigă Antraguet întorcîndu-se. Ei! la naiba! 
eşti bine venit, Montjoie şi Saint-Denis, ajutor! 

— Ştiam bine că am să te ajung; acum patru ore am 
aflat ştiri despre tine şi de atunci mă ţin după tine: dar 
unde te-ai virit? Vor să te măcelărească, să mă ierte 
Dumnezeu! 

— Da, sînt prietenii noştri de Anjou care nu vor nici să 
mă lase să intru, nici nu mă lasă să ies. 

— Domnilor, spuse Livarot luîndu-şi pălăria în mînă, 
voiţi să vă daţi la dreapta şi la stînga, pentru ca să 
putem trece? 

— Ne insultă! strigară burghezii; la moarte! la moarte. 

— Ah! iată cum sînt oamenii la Angers, făcu Livarot 
punîndu-şi cu o mînă pălăria pe cap şi scoţindu-şi cu 
cealaltă spada. 

— Da, vezi şi tu, spuse Antreguet; din păcate sînt 
mulţi. 

— Ei aş! noi trei vom reuşi s-o scoatem la capăt. 

— Da, noi trei, dacă am fi trei; dar nu sîntem decit doi. 

— lată că vine şi Ribeirac. 

— Şi el? 

— ÎI auzi? 

— Îl văd. Ei! Riberac! ei! aici! aici! 

În adevăr, chiar în clipa aceea, Ribeirac, tot atît de 
grăbit ca şi tovarăşii săi, după cît se părea, făcea aceeaşi 
intrare ca ei în oraşul Angers. 

— Ei! văd o luptă aci, spuse Ribeirac, am noroc! Bună 
ziua, Antraguet, bună ziua, Livarot. 

— Să atacăm, răspunse Antraguet. 

Miliţienii priveau, destul de uimiţi, noua întărire, care 

le sosise celor doi prieteni, şi care, de la starea de 
asaltaţi se pregăteau să treacă la aceea de asaltatori. 

— Ei! dar sînt un regiment, spuse căpitanul de miliţie 
oamenilor săi; domnilor, ordinea noastră de luptă nu mi 
se pare bună şi propun să facem stînga împrejur. 

Burghezii, cu acea uşurinţă care îi caracterizează în 
executarea mişcărilor militare, începură numaidecit să se 
întoarcă. 

Aceasta pentru că în afară de invitaţia căpitanului lor 
care îi făcea să fie prevăzători, ei vedeau pe cei trei 
călăreţi aşezîindu-se în faţa lor cu o ţinută măreaţă care îi 
făcea să tremure şi pe cei mai îndrăzneţi. 

— Este avangarda lor, strigară burghezii care voiau să- 
şi dea singuri un motiv pentru a fugi. Alarma! alarma! 

— Săriţi! strigară ceilalţi, săriţi! 

— Duşmanul! duşmanul! spuseră cea mai mare parte 
din ei. 

— Sîntem taţi de familie. Trebuie să ne păstrăm pentru 
soțiile şi copiii noştri. Scape cine poate! urlă căpitanul. 

Şi datorită acestor strigăte diferite, care totuşi aveau 
toate, după cum se vede, acelaşi scop, se făcu în stradă 
o învălmăşeală grozavă şi loviturile de baston începură 
să cadă ca grindina asupra curioşilor, al căror cerc 
înghesuit îi împiedica pe fricoşi să fugă. 

Tocmai atunci zgomotul tărăboiului ajunse pînă în 
piaţa Castelului, unde, după cum am mai spus, prinţul 
gusta pîinea neagră, scrumbiile sărate şi morunul 
proaspăt al partizanilor săi. 

Bussy şi prinţul se informară; li se spuse că trei 
oameni, sau mai degrabă trei diavoli în carne şi oase, 
venind din Paris, erau aceiaşi care făceau tot acest 
zgomot. 

— Trei oameni! spuse prinţul; du-te şi vezi ce este 
Bussy. 

— Trei oameni? spuse Bussy; veniţi, Monseniore. 

Şi amindoi plecară; Bussy înainte, prinţul urmîndu-l 


78 


prevăzător însoţit de vreo douăzeci de călăreţi. 

Ei ajunseră tocmai cînd burghezii începeau să execute 
manevra pe care am povestit-o, în paguba umerilor şi 
capetelor curioşilor. 

Bussy se ridică în scări şi ochiul său de vultur 
afundîndu-se în învălmăşeală, îl recunoscu pe Livarot 
după faţa-i lunguiaţă. 

— La naiba! strigă el prinţului cu o voce puternică, 
alergaţi, Monseniore, sînt prietenii noştri din Paris care 
ne asaltează. 

— Ei! nu, răspunse Livarot cu o voce care întrecea 
zgomotul luptei, sînt, dimpotrivă, prietenii din Anjou care 
ne ciopirţesc. 

— Jos armele! strigă ducele; jos armele, ticăloşilor! sînt 
prieteni. 

— Prieteni! strigară burghezii, loviți, zgîriaţi, stilciţi. 
Prieteni! trebuia să li se dea cuvintul de ordine atunci; de 
o oră întreagă îi tratăm ca pe nişte păgini şi ei ne 
tratează ca pe nişte turci. 

Şi mişcarea de dare înapoi se termină de făcut. 

Livarot, Antreguet şi Ribeirac înaintară ca nişte 
triumfători în spaţiul lăsat liber de retragerea burghezilor 
şi toţi se grăbiră să se ducă să sărute mîna Alteţei Sale; 
apoi fiecare, la rîndul său, se aruncă în braţele lui Bussy. 

— Mi se pare, spuse cu resemnare căpitanul, că este 
un stol de angevini pe care îl luam drept un stol de 
vulturi. 

—  Monseniore, şopti Bussy la urechea ducelui, 
număraţi-vă milițienii, vă rog. 

— Pentru ce? 

— Număraţi-i aproximativ; nu zic unul cîte unul. 

— Sînt cel puţin o sută cincizeci. 

— Cel puţin, da. 

— Ei bine! ce vrei să spui? 

— Vreau să spun că nu prea aveţi soldaţi vestiți, 
deoarece trei oameni i-au bătut. 

— Este adevărat, spuse ducele. Apoi? 

— Apoi! încercaţi să ieşiţi din oraş cu astfel de voinici! 

— Da, spuse ducele; dar voi ieşi cu cei trei oameni 
care i-au bătut pe ceilalţi, răspunse el. 

— Hait! făcu Bussy în şoaptă, nu mă gindeam la 
aceasta. Trăiască mişeii care sînt logici! 


CAPITOLUL XI 
Roland 


Datorită întăririi care îi sosise, domnul duce de Anjou 
se putu deda la recunoaşteri nesfîrşite în jurul oraşului. 

Intovărăşit de prietenii săi sosiți tocmai la timp, el 
mergea într-un echipaj de război, de care burghezii din 
Angers se arătau cum nu se poate mai mîndri, deşi 
comparaţia acestor gentilomi călare pe nişte cai buni, 
bine echipați, faţă de hamurile rupte şi armurile ruginite 
ale miliției urbane, nu venea tocmai în folosul acesteia 
din urmă. 

Se cercetară mai întîi meterezele, apoi grădinile din 
jurul meterezelor, apoi cîmpia din jurul grădinilor, apoi în 
sfîrşit castelele împrăştiate în această cîmpie şi, cu un 
sentiment de semeţie foarte marcat, ducele sfida în 
treacăt, fie pe lîngă ele, fie în mijlocul lor, pădurile care îi 
făcuseră atita frică, sau mai degrabă despre care Bussy 
făcuse să-i fie frică. 

Gentilomii angevini soseau cu bani; ei găseau la curtea 
ducelui de Anjou o libertate pe care erau departe de ao 
întîlni la curtea lui Henric al II-lea; nu puteau deci să nu 
ducă o viaţă veselă într-un oraş foarte dispus, cum 
trebuie să fie o capitală oarecare, să jefuiască punga 
musafirilor săi. 

Nu se scurseseră nici trei zile şi Antraguet, Ribeirac şi 
Livarot şi legaseră relaţii cu nobilii angevini cei mai 
îndrăgostiţi de moda şi felul de a se purta al parizienilor. 

Se înţelege de la sine că aceşti seniori cumsecade 

erau căsătoriţi şi aveau soţii tinere şi frumoase. 

Astfel că nu pentru plăcerea lui personală, cum ar 
putea crede acei care cunosc egoismul ducelui de Anjou, 
făcea el aşa de frumoase cavalcade prin oraş. Nu.Aceste 
plimbări erau spre plăcerea gentilomilor parizieni care 
veniseră la el, a seniorilor angevini şi mai cu seamă a 
doamnelor angevine. 

Dumnezeu mai întîi trebuia să se veselească, deoarece 
cauza Ligii era cauza lui Dumnezeu. 

Apoi regele avea să turbeze cu siguranţă. 

În sfîrşit, doamnele erau fericite. 

Astfel, marea Treime de pe vremea aceea era 
reprezentată prin: Dumnezeu, regele şi femeile. 

Bucuria atinse culmea în ziua cînd se văzu sosind, într- 
o frumoasă rînduire, douăzeci şi doi de cai de mină, 
treizeci de cai de tracţiune, în sfirşit, patruzeci de catiri, 
care, împreună cu _ litierele, căruțele şi furgoanele, 
formau echipajele domnului duce de Anjou. 

Toate acestea veneau ca prin farmec din Tours pentru 
neînsemnata sumă de cincizeci de mii de taleri, pe care 
domnul duce de Anjou îi dăduse în acest scop. 

Trebuie să spunem că toţi caii erau înşeuaţi, dar şeile 
nu erau încă plătite şelarilor; trebuie să spunem că lăzile 
aveau nişte broaşte măreţe, care se închideau cu cheia, 
dar lăzile erau goale. 

Trebuie să spunem că acest din urmă articol era spre 
lauda prinţului, pentru că prinţul ar fi putut să le umple 
prin stoarcere de impozite. 

Dar nu stătea în caracterul prinţului să ia; lui îi plăcea 
mai bine să sustragă. 

Cu toate astea, intrarea acestui cortegiu produse un 
efect impresionant în Angers. 

Caii intrară în grajduri, căruțele fură aşezate sub 
şoproane. 

Lăzile fură purtate de oamenii cei mai intimi ai 
prinţului. 

Trebuiau nişte miini foarte sigure pentru ca să 
îndrăznească cineva să le încredinţeze sumele pe care 
nu le conţineau. 

În sfîrşit, porţile palatului se închiseră în nasul mulţimii 
care dăduse năvală şi care fu convinsă datorită acestei 
măsuri de prevedere, că prinţul făcuse să intre două 
milioane în oraş, în vreme ce nu era vorba, dimpotrivă, 
decit să facă să iasă din oraş o sumă aproape egală cu 
aceea pe care contau lăzile goale. 

Renumele de bogăţie al domnului duce de Anjou fu 
puternic stabilit cu începere din ziua aceea; şi întreaga 
provincie rămase convinsă, după spectacolul care 
trecuse pe sub ochii ei, că era destul de bogat pentru a 
se război împotriva întregii Europe dacă ar fi fost nevoie. 

Această încredere trebuia să ajute burgheziei să 
primească cu răbdare noile impozite pe care ducele, 
ajutat de sfaturile prietenilor săi, avea de gind să le 
ridice de pe spinarea angevinilor. 

De altfel, angevinii o luau aproape înaintea dorințelor 
ducelui de Anjou. 

Nu regreţi niciodată banii ce îi împrumuţi sau îi dai 
bogaţilor. 

Regele Navarei, cu renumele lui de sărăcie, nu ar fi 
obţinut nici un sfert din succesul pe care îl obținea 
ducele de Anjou cu renumele său de bogăţie. 

Dar să revenim la duce. 

Demnul prinţ trăia ca un patriarh ghiftuit de toate 
bunurile de pe pămînt şi, toată lumea ştie, Anjou-ul este 
un pămînt foarte bun. 

Drumurile erau pline de călăreţi care alergau spre 
Angers să se supună prinţului sau să-i ofere serviciile lor. 

De partea lui, domnul de Anjou trimitea recunoaşteri 
care duceau toate la căutarea vreunei comori. 

Bussy reuşise să aranjeze ca nici una din aceste 
recunoaşteri să nu fie împinsă pînă la castelul pe care îl 
locuia Diana. 

Aceasta, pentru că Bussy îşi rezerva numai pentru el 
acea comoară, jefuind în felul lui acel colţişor al 
provinciei care, după ce se apărase cum putuse mai 
bine, se predase în cele din urmă. 

Ori, în vreme ce domnul de Anjou recunoştea şi Bussy 
jefuia, domnul de Monsoreau, călare pe calul său de 
vînătoare, ajungea la porţile Angers-ului. 

Putea să fie ora patru seara; pentru a ajunge la ora 
patru, domnul de Monsoreau făcuse optsprezece leghe în 
timpul zilei. 

Astfel că pintenii îi erau roşii, iar calul său, alb de 
spumă, era pe jumătate mort. 

Trecuse vremea de a li se face greutăţi la porţile 
oraşului acelora care soseau: erau atît de mîndri şi atit 
de nepăsători acum în Angers, încît ar fi lăsat să treacă 
fără nici o piedică un batalion de elveţieni, chiar dacă 
aceşti elveţieni ar fi fost comandaţi de însuşi viteazul 
Crillon. 

Domnul de Monsoreau, care nu era Crillon, intră de-a 
dreptul, spunînd: 

— La palatul Monseniorului duce de Anjou. 

El nu mai ascultă răspunsul gărzilor care urlau un 
răspuns înapoia lui. 

Calul său nu părea că se mai ţine pe picioare decit 
printr-o minune de echilibru datorită vitezei cu care 
alerga: bietul animal mergea fără să mai aibă vreo 
conştiinţă despre viaţa lui, şi se putea paria că avea să 
cadă de îndată ce se va opri. El se opri la palat; domnul 
de Monsoreau era un iscusit călăreț, calul era de rasă: 
cal şi călăreț rămaseră în picioare. 

— Monseniorul duce! strigă şeful vînătorii. 

— Monseniorul s-a dus să facă o recunoaştere, 
răspunse santinela. 

— Unde? întrebă domnul de Monsoreau. 

— Pe aici, spuse santinela întinzînd mîna spre unul din 
cele patru puncte cardinale. 

— Drace! făcu Monsoreau, ceea ce aveam să-i 
comunic ducelui era totuşi foarte grabnic; cum să fac? 

— Puneţi mai întîi cal tum'fostră la grajd, răspunse 
santinela care era un soldat din Alsacia, că dacă nu-l 
rezemaţi, el cade. 

— Sfatul e bun, cu toate că e dat într-o limbă stricată, 
spuse Monsoreau. Unde sînt grajdurile, băiatule? 

E Golo! 

In momentul acela un om se apropie de gentilom şi îşi 
spuse calităţile. 

Era majordomul. 

Domnul de  Monsoreau răspunse la rîndu-i prin 
enumerarea numelui, prenumelui şi calităţilor sale. 

Majordomul salută respectuos; numele şefului vinătorii 
era de multă vreme cunoscut în provincie. 

— Domnule, spuse el, binevoiţi să intraţi şi să vă 
odihniţi puțin. Abia acum zece minute a ieşit 
Monseniorul; Alteța Sa nu se va înapoia înainte de ora 
opt seara. 

— Ora opt seara! reluă Monsoreau rozindu-şi mustaţa, 
ar însemna să pierd prea mult timp. Aduc o ştire foarte 
importantă care trebuie cunoscută cît mai grabnic de 
Alteța Sa. Nu ai un cal şi o călăuză să-mi dai? 

— Un cal! sînt zece, domnule, spuse majordomul. Cît 
despre călăuză, e altceva, căci Monseniorul nu a spus 
unde se duce şi aveţi să aflaţi, întrebînd, orice voiţi în 
această privinţă; de altfel, nu aş voi să golesc castelul. 
Este una din recomandările Alteţei Sale. 

— Ah! ah! făcu şeful vînătorii, aşadar nu sînt în 
siguranţă aici? 

— O! domnule, te afli totdeauna în siguranţă în 
mijlocul unor oameni ca domnii de Bussy, de Livarot, de 
Ribeirac, d'Antraguet, fără să-l mai punem la socoteală 
pe neînvinsul nostru prinţ, Monseniorul duce de Anjou; 
dar înţelegeţi... 

— Da, înţeleg că atunci cînd nu sînt ei aici, este mai 

puţină siguranţă. 

— Chiar aşa, domnule. 

— Atunci voi lua un cal odihnit din grajd şi voi încerca 
s-o ajung pe Alteța Sa, informîndu-mă. 

— Mă prind, domnule, că în felul acesta veţi ajunge la 
Monseniorul. 

— Nu a plecat la galop? 

— La pas, domnule, la pas. 

— Foarte bine! ne-am înţeles! arată-mi calul pe care-l 
pot lua. 

— Intraţi în grajd, domnule, şi alegeţi-vă singur: toţi 
sînt ai Monseniorului. 

— Foarte bine! 

Monsoreau intră. 

Zece sau doisprezece cai, din cei mai frumoşi şi din cei 
mai odihniţi, mîncau din grăunţele şi fînul gustos de 
Anjou. 

— lată, spuse majordomul, alegeţi. 

Monsoreau plimbă asupra şirului de patrupede o 
privire de cunoscător. 

— lau calul acesta murg închis, spuse el; porunceşte 
să-i pună şaua. 

— Roland. 

— Îl cheamă Roland? 

— Da, este calul favorit al Alteţei Sale. Îl încalecă în 
fiecare zi; i-a fost dat de către domnul de Bussy şi cu 
siguranţă că nu l-aţi fi găsit în grajd dacă Alteța Sa nu ar 
încerca nişte cai ce i-au sosit din Tours. 

— Haide, se pare că mă pricep şi eu întru cîtva. 

Un rîndaş se apropie. 

— Pune şaua pe Roland, spuse Majordomul. 

Cît despre calul contelui, intrase singur în grajd şi se 
întinsese pe aşternutul de paie fără să mai aştepte să i 
se scoată cel puţin harnaşamentul. 

Roland fu înşeuat în cîteva clipe. 

Domnul de Monsoreau se urcă cu uşurinţă în şa şi se 

informă pentru a doua oară încotro se îndreptase 
cavalcada. 

— A ieşit pe poarta aceasta şi a luat-o pe strada de 
colo, spuse majordomul arătînd şefului vînătorii acelaşi 
punct pe care i-l mai arătase şi santinela. 

— Pe legea mea, spuse Monsoreau dînd drumul frîului 
şi văzînd că de la sine calul o lua pe drumul acela, s-ar 
zice, pe cuvintul meu, că Roland a luat-o pe urmele lor. 

— O! n-aveţi nici o grijă, spuse majordomul, l-am auzit 
vorbind pe domnul de Bussy şi pe medicul său, domnul 
Remy, că acesta este animalul cel mai inteligent care 
există; de îndată ce îşi va simţi tovarăşii, îi va ajunge; 
vedeţi ce picioare frumoase are, ar putea face 
concurenţă unui cerb. 

Monsoreau se plecă să privească. 

— Măreţe, spuse el. 

În adevăr, calul plecă fără să mai aştepte să fie 
îndemnat şi ieşi foarte hotărît din oraş; făcu chiar un ocol 
înainte de a ajunge la poartă pentru a scurta drumul. 

Dînd această dovadă de inteligenţă, calul scutura din 
cap pentru a scăpa de friul care simţea că-i apasă 
buzele; părea că spune călăreţului că orice influenţă de 
stăpiînire era zadarnică şi, pe măsură ce se apropia atit 
de poarta oraşului, îşi iuţea pasul. 

— În adevăr, murmură Monsoreau, văd că nu mi-ai fost 
lăudat degeaba; aşadar, pentru că îţi cunoşti atît de bine 
drumul, haide, Roland, haide. 

Şi dădu drumul frîului pe gitul lui Roland. Calul, ajuns 
la bulevardul din afara oraşului, şovăi o clipă pentru a şti 
dacă avea s-o ia la dreapta sau la stînga. O luă la stînga. 

În clipa aceea tocmai trecea un ţăran pe acolo. 

— Ai văzut un grup de călăreţi, prietene? întrebă 
Monsoreau. 

— Da, domnule, răspunse ţăranul, i-am întîlnit puţin 
mai înainte, în partea aceea. 

Călăreţii trecuseră tocmai în direcţia pe care o luase 

Roland. 

— Haide, Roland, haide, spuse şeful vînătorii dînd frîu 
liber calului, care luă un trap mărit cu care trebuia să 
facă în mod natural trei sau patru leghe pe oră. 

Calul mai urmă ciîtva timp bulevardul, apoi o luă dintr- 
o dată, la dreapta, apucînd pe o potecă înflorită care 
străbătea cîmpia. 

Monsoreau şovăi o clipă pentru a şti dacă n-ar fi 
trebuit să-l oprească pe Roland, dar Roland părea atit de 
sigur de el, încît îl lăsă să meargă. 

Pe măsură ce înainta, calul se însufleţea. El trecu de la 
trap la galop şi în mai puţin de un sfert de oră oraşul 
dispăruse din ochii călăreţului. 

Despre partea lui călăreţul, pe măsură ce înainta, 
părea că recunoaşte locurile. 

— Ei! dar, spuse el intrînd în pădure, s-ar zice că 
mergem spre Meridor; nu cumva Alteța Sa, din 
întîmplare, s-o fi îndreptat spre castel? 

Şi fruntea şefului vînătorii se încreţi la această idee 
care nu îi venea în minte pentru prima oară. 

— Oh! oh! murmură el, eu care venisem să-l văd mai 
întîi pe prinţ, amînînd pe miine să-mi văd soţia. Oare voi 
avea fericirea să-i văd pe amindoi în acelaşi timp? 

Un zîmbet grozav trecu pe buzele şefului vînătorii. 
Calul mergea mereu, continuînd s-o ţină spre dreapta cu 
o îndărătnicie care arăta mersul cel mai hotărît şi cel mai 
sigur. 

— Dar, pe sufletul meu, gîndi Monsoreau, nu mai 
trebuie să fiu acum prea departe de parcul din Meridor. 

In clipa aceea, calul începu să necheze, în aceeaşi 
clipă, un alt nechezat îi răspunse din fundul tufişului. 

— Ah! ah! spuse şeful vînătorii, iată că Roland şi-a 
găsit tovarăşii, după cit se pare. 

Calul îşi îndoia viteza, trecînd ca fulgerul pe sub 
copacii înalţi. 

Deodată Monsoreau zări un zid şi un cal legat lîngă 

acest zid. 

Calul necheză pentru a doua oară şi Monsoreau 
recunoscu că el trebuie să fi nechezat prima oară. 

— Este cineva aci! spuse Monsoreau îngălbenindu-se. 


CAPITOLUL XII 
Ce venea să anunţe domnul conte de 
Monsoreau 


Domnul de Monsoreau mergea din surpriză în surpriză: 
zidul din Meridor întîlnit ca prin farmec, calul acela care 
mîngiia calul ce îl adusese, ca şi cînd ar fi fost cea mai 
intimă cunoştinţă a lui, erau desigur lucruri care ar fi dat 
de gîndit pînă şi celui mai puţin bănuitor. 

Apropiindu-se, şi se poate ghici cît de repede se 
apropia domnul de Monsoreau, apropiindu-se, el băgă de 
seamă surpătura zidului în acel loc; era o adevărată 
scară care ameninţa să ajungă o spărtură; picioarele 
păreau să-şi fi săpat trepte în piatră, iar mărăcinii, smulşi 
de curînd, atîrnau de crengile lor rupte. 

Contele îmbrăţişă ansamblul dintr-o aruncătură de 
ochi, apoi de la ansamblu trecu la amănunte. 

Calul merita cea dintii atenţie şi o obţinu. 

Indiscretul animal purta o şa împodobită ca un cioltar, 
brodat cu argint. 

Într-unul din colţuri era un dublu FF, încolăcit într-un 
dublu AA 

Era, fără îndoială, un cal din grajdurile prinţului, pentru 
că cifra însemna François de Anjou. 

Bănuielile contelui, la această descoperire, se 
prefăcură într-o adevărată alarmă. 

Ducele venise aşadar în aceste locuri; el venea aici 
adesea, pentru că, în afară de calul legat, mai era un 
altul care cunoştea drumul. 

Monsoreau se hotărî, pentru că întîmplarea îl pusese 
pe această urmă, să se ia după ea pînă la capăt, mai cu 
seamă că acest lucru era în obiceiurile sale de şef al 
vînătorii şi de soţ gelos. 

Dar atita vreme cit ar fi rămas de partea aceasta a 
zidului, cu siguranţă că nu ar fi putut vedea nimic. Prin 
urmare, el îşi legă calul de calul vecin şi începu să urce 
zidul cu curaj. 

Era un lucru uşor, un picior îl chema pe celălalt; mîna 
îşi avea locurile gata făcute pentru a se agăța, îndoitura 
braţului era desenată pe pietrele de la suprafaţa crestei 
zidului, şi fusese curăţat cu îngrijire, cu un cuţit de 
vinătoare, un stejar ale cărui ramuri în locul acela 
îngreunau vederea şi împiedicau mişcarea. 

Atitea sforţări fură încoronate de un succes deplin. 

Domnul de Monsoreau nici nu se aşezase bine la 
observatorul său, cînd zări lîngă un copac o manta de 
culoare albastră şi una de catifea neagră. 

Mantaua albastră aparţinea fară îndoială unei femei, 
iar cea neagră unui bărbat; de altfel, nu avea nevoie să 
caute prea departe, bărbatul şi femeia se plimbau la 
cincizeci de paşi de acolo, cu braţele înlănţuite şi ascunși 
de altfel de frunzişul crîngului. 

Din nenorocire pentru domnul de Monsoreau, care nu 
obişnuise zidul cu violențele sale, o piatră se desprinse 
de pe coama zidului şi căzu rupînd ramurile, pînă pe 
iarbă; acolo răsună cu un ecou mugitor. 

La acest zgomot, se pare că persoanele, cărora crîngul 
le ascundea trăsăturile faţă de domnul de Monsoreau, se 
întoarseră şi îl zăriră, căci un țipăt de femeie ascuţit şi 
semnificativ se auzi, apoi un foşnet în frunziş îl înştiinţa 
pe conte că fugeau ca două căprioare speriate. 

La ţipătul femeii, Monsoreau simţise cum i se urcă 
sudoarea pe frunte. Recunoscuse vocea Dianei. Neputind 
din clipa aceea să mai reziste mişcării de furie care 
pusese stăpiînire pe el, se aruncă din virful zidului şi, cu 

spada în mînă, se apucă să taie tufişuri şi crengi pentru 
a-i urmări pe fugari. 

Dar totul dispăruse, nimic nu mai tulbura liniştea 
parcului; nici o umbră în fundul aleilor, nici o urmă pe 
poteci, nici un zgomot prin copaci, afară de cîntecul 
privighetorilor şi al pitulicelor care, obişnuite să-i vadă pe 
cei doi amanți, nu putuseră să fie speriate de ei. 

Ce să facă în faţa singurătăţii? la ce să se hotărască? 
unde să alerge? Parcul era mare: se putea, urmărindu-i 
pe aceia pe care îi căuta, să întilnească pe aceia pe care 
nu-i căuta. 

Domnul de Monsoreau se gîndi că descoperirea pe 
care o făcuse ajungea deocamdată; de altfel, se simţea 
stăpiînit de un sentiment prea violent pentru a acţiona cu 
prudenţa pe care se cuvenea s-o desfăşoare faţă de un 
rival atît de temut cum era François; căci el nu se îndoia 
că acest rival nu ar fi prinţul. 

Apoi, dacă din întîmplare nu ar fi fost el, avea pe lingă 
ducele de Anjou o misiune grabnică de îndeplinit; de 
altfel, avea să vadă el, găsindu-se alături de prinţ, ce 
trebuia să gindească despre vinovăția sau nevinovăția 
sa. 

Apoi, îi veni o idee minunată. 

Era aceea de a sări zidul înapoi chiar în locul pe unde 
intrase şi să ia cu sine calul nepoftitului surprins de el în 
parc. 

Acest plan răzbunător îi dădu puteri; începu din nou să 
alerge şi ajunse la poalele zidului, gifiind şi acoperit de 
sudoare. 

Atunci, ajutîndu-se de fiecare ramură, el ajunse în vîrf 
şi căzu de partea cealaltă; dar de partea cealaltă nici 
urmă de cal, sau mai bine zis, nici urmă de cai. 

Ideea care îi venise era atît de bună, încît înainte de a-i 
veni lui, îi venise duşmanului său, iar duşmanul său 
profitase de ea. 

Domnul de Monsoreau, copleşit, lăsă să-i scape un 

muget de furie, arătînd pumnul acelui demon răutăcios 
care, cu siguranţă că şi ridea de el în umbra deasă a 
pădurii; dar cum la el voinţa nu era învinsă uşor, 
reacţionă împotriva fatalităţilor succesive care păreau că 
se înţeleseseră să-l  copleşească:  orientîndu-se 
numaidecit, cu tot întunericul care se apropia cu 
repeziciune, el îşi adună toate puterile şi ajunse în 
Angers pe un drum lăturalnic pe care îl cunoştea din 
copilărie. 

Două ore şi jumătate după aceea, el sosea la poarta 
oraşului, mort de sete, de căldură şi de oboseală: dar 
exaltarea minţii dăduse puteri corpului şi era tot bărbatul 
cu voinţă, şi violent în acelaşi timp. 

De altfel, îl susţinea o idee; avea să întrebe santinela, 
sau mai bine santinelele; avea să meargă de la poartă la 
poartă; avea să afle pe ce poartă a intrat, un bărbat cu 
doi cai; avea să-şi golească punga avea să tăgăduiască 
munţi de aur şi avea să afle semnalmentele acelui 
bărbat. 

Atunci, oricine ar fi el, mai devreme sau mai tirziu, 
bărbatul acela avea să-i plătească datoria. lIntrebă 
santinela; dar santinela intrase de curînd în post şi nu 
ştia nimic: intră în corpul de gardă şi se informă. 

Miliţianul care fusese înlocuit din post văzuse, cam cu 
vreo două ore mai înainte, intrînd un cal fără stăpîn, care 
luase singur drumul castelului. 

El se gîndise atunci că poate i s-a întîmplat vreun 
accident călăreţului, iar calul inteligent se înapoiase 
singur la grajd. 

Monsoreau se bătu pe frunte: era convins că nu avea 
să afle nimic. 

Atunci se îndreptă la rîndu-i spre castelul ducal. 

Acolo, tămbălău, zgomot, veselie; ferestrele străluceau 
ca soarele, iar bucătăriile sclipeau ca nişte cuptoare 
aprinse, trimiţind prin răsuflările lor mirosuri de vînat şi 
de scorţişoară, în stare să facă orice stomac să uite că 

este vecin cu inima. 

Dar grilajurile erau închise şi acolo se ivi o greutate: 
trebuia să facă să i se deschidă. 

Monsoreau chemă portarul şi spuse cine este, dar 
portarul nu voi să-l recunoască. 

— Eraţi drept şi acum sînteţi încovoiat, îi spuse el. 

— Din pricina oboselii. 

— Eraţi palid şi acum sînteţi roşu. 

— Din pricina căldurii. 

— Eraţi călare şi vă înapoiaţi fără cal. 

— Calul meu s-a speriat, a făcut o săritură, m-a doborit 
şi s-a înapoiat fără călăreț. Nu mi-ai văzut calul? 

— A! ba da, spuse portarul. 

— În tot cazul, du-te şi anunţă-l pe majordom. 

Portarul, încîntat de această propunere care ÎI 
descărca de orice răspundere, trimise să-l înştiinţeze pe 
majordom. 

Acesta sosi şi îl recunoscu numaidecit pe Monsoreau. 

— Şi de unde veniţi într-un asemenea hal? întrebă el. 

Monsoreau repetă aceeaşi poveste pe care o mai 
spusese şi portarului. 

— În adevăr, spuse majordomul, am fost foarte 
îngrijoraţi cînd am văzut calul fără călăreț; Monseniorul 
mai cu seamă, pe care am avut cinstea să-l înştiinţez de 
sosirea dumneavoastră. 

— Aî Monseniorul a părut îngrijorat? făcu Monsoreau. 

— Foarte îngrijorat. 

— Şi ce a spus? 

— Ca să vă duceţi la dînsul de îndată ce veţi sosi. 

— Bine! numai să trec puţin pe la grajd să văd dacă nu 
i s-a întîmplat ceva calului Alteţei Sale. 

Monsoreau se duse la grajd şi recunoscu în locul de 
unde îl luase pe inteligentul animal care mînca cu poftă, 
ca unul care simte nevoia să-şi repare forţele. 

Apoi, fără să se mai îngrijească să-şi schimbe hainele, 
Monsoreau se gindea că importanţa ştirii pe care o 

aducea trebuia să aibă întiietate asupra etichetei, fără să 
se mai schimbe, zic, şeful vînătorii se îndreptă spre 
sufragerie. Toţi gentilomii prinţului şi chiar Alteța Sa, 
adunaţi în jurul unei mese măreț servită şi minunat 
luminată, atacau pateurile de fazani, fripturile reci de 
mistreţ şi aperitivele piperate pe care le stropeau cu acel 
vin negru de Cahors atît de bun şi atit de dulce, sau cu 
acel viclean, plăcut şi spumos vin de Anjou, al cărui 
dampf se urcă la cap înainte ca topazele pe care le distilă 
în pahar să se fi terminat cu totul. 

— Curtea este completă, spunea Antraguet care era 
roşu ca o fată şi care se şi îmbătase ca un soldat, este 
completă ca pivniţa Alteţei Voastre. 

— Nu, nu, spuse Ribeirac, ne lipseşte un şef al 
vinătorii. Este în adevăr ruşinos să ne înfruptăm din 
mîncărurile Alteţei Sale, fără să ni le luăm chiar noi. 

— Eu votez pentru un şef al vinătorii oarecare; n-are 
importanţă care, poate fi chiar domnul de Monsoreau. 

Ducele zîmbi, căci numai el ştia de sosirea contelui. 

Livarot abia îşi termina fraza şi prinţul zimbetul, că uşa 
se deschise şi domnul de Monsoreau intră. 

Ducele avu, zărindu-l, o exlamare cu atit mai 
zgomotoasă cu cît răsună în mijlocul liniştii generale. 

— Ei bine! iată-l; vedeţi că sîntem favorizați de 
Dumnezeu, domnilor, pentru că ne trimite numaidecit 
ceea ce dorim. 

Monsoreau, foarte încurcat de această îndrăzneală a 
prinţului, care, în asemenea cazuri, nu era obişnuită la 
Alteța Sa, salută cu un aer destul de stingherit şi întoarse 
capul orbit, ca o bufniţă transportată dintr-odată de la 
întuneric la soare. 

— la loc şi mănîncă, spuse ducele arătînd domnului de 
Monsoreau un loc în faţa sa. 

— Monseniore, răspunse Monsoreau, mi-e sete, mi-e 
foame, sînt destul de obosit; dar nu voi bea, nu voi 
mînca, nu mă voi aşeza decît după ce mă voi fi achitat 

pe lîngă Alteța Voastră de un mesaj de cea mai mare 
importanţă. 

— Vii de la Paris, nu-i aşa? 

— În toată graba, Monseniore. 

— Ei bine, ascult, spuse ducele. 

Monsoreau se apropie de François şi, cu zimbetul pe 
buze, cu mînia în suflet, îi spuse în şoaptă: 

— Monseniore, doamna regină mamă se îndreaptă 
încoace; ea vine s-o vadă pe Alteța Voastră. 

Ducele, asupra căruia fiecare îşi aţintise ochii, fu 
cuprins deodată de bucurie. 

— Bine, spuse el, mulţumesc. Domnule de Monsoreau, 
astăzi ca totdeauna, te găsesc un servitor credincios; să 
continuăm cu masa, domnilor. 

Şi el îşi apropie fotoliul de masă, deoarece îl depărtase 
cu o clipă mai înainte pentru a-l asculta pe domnul de 
Monsoreau. 

Ospăţul reîncepu; şeful vînătorii, aşezat între Livarot şi 
Ribeirac, nici nu gustase bine din plăcerile unui loc bun şi 
nici nu se găsise bine în faţa unei mese îmbelşugate, că 
îşi pierdu deodată pofta. 

Spiritul învinsese materia. 

Spiritul, cufundat în gînduri triste, se întorcea la parcul 
din Meridor şi făcînd din nou călătoria pe care acest corp 
zdrobit o făcuse mai înainte, trecea pentru a doua oară 
ca un pelerin atent, pe acel drum înflorit care îl 
condusese la zid. 

El revedea calul care nechezase, revedea zidul spart, 
revedea cele două umbre îndrăgostite şi fugare; auzea 
ţipătul Dianei, acel țipăt care îi răsunase în adîncurile 
inimii. 

Atunci, indiferent la zgomot, la lumină, chiar la 
mîncare, uitînd alături de cine şi în faţa cui se găsea, se 
înfăşură în propriile-i gînduri, lăsîndu-şi fruntea să se 
acopere puţin cîte puţin de nori, scoţind din piept un 
geamăt surd care atrase atenţia mesenilor uimiţi. 

— Cazi de oboseală, domnule şef al vinătorii, spuse 
prinţul; în adevăr, ai face mai bine să te duci să te culci. 

— Zău că da, spuse Livarot, sfatul e bun şi, dacă nu-l 
vei urma, rişti să adormi cu nasul în farfurie. 

— Scuzaţi-mă, Monseniore, spuse Monsoreau ridicînd 
capul; în adevăr, sînt zdrobit de oboseală. 

— Îmbată-te, conte, spuse Antraguet, nimic nu alungă 
oboseala ca beţia. 

— Şi apoi, murmură Monsoreau, cînd te îmbeţi uiţi. 

— Ei aş! spuse Livarot, nu e nici un chip; vedeţi, 
domnilor, paharul său este încă plin. 

— În sănătatea dumitale, conte, spuse Ribeirac 
ridicîndu-şi paharul. 

Monsoreau fu silit să răspundă gentilomului şi îl goli pe 
al său dintr-odată. 

— Cu toate astea bea foarte bine; observati, 
Monseniore?spuse Antraguet. 

— Da, răspunse prinţul care încerca să citească în 
inima contelui, da, minunat. 

— Va trebui totuşi să ne faci rost de o vînătoare 
frumoasă, conte, spuse Ribeirac; dumneata cunoşti 
ţinutul. 

— Ai aici echipaje, păduri, spuse Livarot. 

— Şi chiar o soţie, adăugă Antraguet. 

— Da, repetă fără să vrea contele, da, echipaje, păduri 
şi doamna de Monsoreau, da, domnilor, da. 

— Fă-ne să vînăm un mistreţ, conte, spuse prinţul. 

— Voi încerca, Monseniore. 

— Ei! la naiba, spuse unul din gentilomii angevini, vei 
încerca, iată un frumos răspuns! Pădurea mişună de 
mistreți. Dacă aş vina în cringul cel vechi, aş voi, după 
cinci minute, să ridic zece de jos. 

Monsoreau se îngălbeni fără să vrea; cringul cel vechi 
era tocmai partea aceea de pădure unde îl condusese 
Roland. 

— Ah! da, da, miine, miine! strigară în cor gentilomii. 


95 


— Vrei mîine, Monsoreau? întrebă ducele. 

— Sînt totdeauna la ordinele Alteţei Voastre, răspunse 
Monsoreau; dar cu toate astea, după cum Monseniorul a 
binevoit să bage de seamă acum citeva clipe, sînt foarte 
obosit pentru a conduce o vînătoare miine. Apoi am 
nevoie să vizitez împrejurimile şi să aflu cum stăm cu 
pădurile. 

— Şi apoi, lăsaţi-l să-şi vadă soţia, ce dracu! spuse 
ducele cu o bunătate care îl convinse pe sărmanul soţ că 
ducele era rivalul său. 

— Admitem! admitem! strigară tinerii cu veselie. Îi 
dăm douăzeci şi patru de ore domnului de Monsoreau 
pentru a face în pădurile sale tot ce are de făcut. 

— Da, domnilor, daţi-mi-le, spuse contele, şi vă 
făgăduiesc să le întrebuinţez bine. 

— Acum, conte, spuse ducele, îţi îngădui să te culci. Să 
fie condus domnul de Monsoreau la apartamentul său. 

Domnul de Monsoreau salută şi ieşi, uşurat de o mare 
greutate: constringerea. 

Oamenilor întristaţi le place singurătatea mai mult 
decît amanţilor fericiţi. 


CAPITOLUL XIII 
Cum află regele Henric al Ili-lea de fuga 
fratelui său mult iubit, ducele de Anjou, şi 
ce urmă de aici 


După ce ieşi şeful vînătorii din sufragerie, masa 
continuă mai plăcută, mai veselă, mai liberă ca 
niciodată. 

Figura posomorită a lui Monsoreau nu izbutise să-i 
mintă decit puţin pe tinerii gentilomi, căci, sub motivul şi 
chiar sub realitatea oboselii, ei băgaseră de seamă acea 
continuă preocupare de subiecte lugubre pe care o 

imprima pe fruntea contelui acea umbră de tristeţe 
exagerată care făcea caracterul particular al fizionomiei 
sale. 

După plecarea contelui, prinţul, mereu stingherit de 
prezenţa lui, reluă convorbirea cu aeru-i liniştit: 

— Ascultă, Livarot, spuse ducele, începusei, cînd a 
intrat şeful nostru de vinătoare, să ne povesteşti fuga ta 
din Paris. Continuă. 

Şi Livarot continuă. 

Dar cum titlul nostru de istoric ne dă privilegiul de a şti 
mai bine chiar decit Livarot ceea ce se petrecuse, vom 
înlocui povestirea tiînărului cu a noastră; poate că va 
pierde din frumuseţe, dar va cîştiga ca întindere, pentru 
că noi ştim ceea ce Livarot nu putea să ştie, adică ceea 
ce se petrecuse la Luvru. 

Către mijlocul nopţii, Henric al Ill-lea fu deşteptat de 
un zgomot neobişnuit care răsuna în palat, unde totuşi, 
odată regele culcat, era prescrisă cea mai adîncă linişte. 

Erau înjurături, lovituri de halebardă izbite de ziduri, 
alergături repezi prin galerii, blesteme de se cutremura 
pămîntul şi, în mijlocul tuturor acestor zgomote, acestor 
lovituri, acestor blesteme, următoarele cuvinte repetate 
de mii de ecouri: 

— Ce va zice regele? ce va zice regele? 

Henric se ridică pe pat şi îl privi pe Chicot, care, după 
ce luase masa cu Maiestatea Sa, se lăsase dus de somn, 
într-un fotoliu mare, cu picioarele încolăcite în jurul 
spadei. 

Zgomotele se măreau din ce în ce. 

Henric sări jos din pat, cu faţa lucindu-i de pomezi, 
strigînd: 

— Chicot! Chicot! 

Chicot deschise un ochi; era un băiat prevăzător care 
preţuia foarte mult somnul şi care nu se trezea niciodată 
de la primul zgomot. 

— Ah! ai făcut rău că m-ai strigat, Henric, spuse el. 

Visam că aveai un fiu. 

— Ascultă! spuse Henric, ascultă! 

— Ce vrei să ascult? Mi se pare totuşi că-mi spui 
destule prostii în timpul zilei ca să mă laşi cel puţin 
noaptea în pace. 

— Dar nu auzi nimic? spuse regele întinzind mîna în 
direcţia zgomotului. 

— Oh! oh! strigă Chicot, în adevăr, aud nişte strigăte. 

— „Ce va spune regele? ce va spune regele?” repetă 
Henric. Auzi? 

— Se pot bănui două lucruri: sau că ogarul tău 
Narcisse este bolnav, sau că hughenoţii îşi iau revanşa şi 
fac un Sfînt Bartolomeu al catolicilor. 

— Ajută-mă să mă îmbrac, Chicot. 

— Bucuros, dar ajută-mă să mă scol, Henric. 

— Ce nenorocire! ce nenorocire! repetau toţi în 
anticamere. 

— Drace! văd că devine serios, spuse Chicot. 

— Am face bine să ne înarmăm, spuse regele. 

— Am face şi mai bine, spuse Chicot, să ne grăbim a 
ieşi pe uşa cea mică, pentru a vedea şi a ne da seama 
singuri de nenorocire, în loc să lăsăm să ni se 
povestească. 

Aproape numaidecit, urmînd sfatul lui Chicot, Henric 
ieşi pe uşa tainică şi se găsi în coridorul care ducea la 
apartamentele ducelui de Anjou. 

Acolo văzu el braţe ridicate spre cer şi auzi exclamările 
cele mai deznădăjduite. 

— Oh! oh! supuse Chicot, ghicesc; nenorocitul tău 
prizonier s-o fi spînzurat în închisoare. Pe toţi dracii! 
Henric, îţi aduc complimentele mele! Eşti mai mare 
politician decit te vedeam. 

— Ei! nu, nenorocitule! strigă Henric, nu poate să fie 
asta. 

— Cu atit mai rău, spuse Chicot. 

— Vino, vino. 

Şi Henric îl tîrî pe gascon în camera ducelui. 

Fereastra era deschisă şi plină de o mulţime de curioşi, 
îngrămădiţi unii peste alţii pentru a privi scara de 
fringhie agăţată de garniturile de fier ale balconului. 

Henric se făcu galben ca ceara. 

— Ei! ei! fiule, spuse Chicot, nu eşti atît de blazat cum 
te credeam. 

— Fugit! evadat! strigă Henric cu o voce atit de 
răsunătoare, încît toţi gentilomii se întoarseră. 

Scăpărau fulgere din ochii regelui. 

Schomberg îşi smulgea părul din cap; Quelus îşi 
burduşea faţa cu lovituri de pumn şi Maugiron izbea, ca 
un berbec, cu capul în perete. 

Cît despre d'Epernon, acesta dispăruse, sub motivul de 
a alerga după domnul duce de Anjou. 

Vederea suferințelor, pe care în disperarea lor le 
îndurau favoriţii, îl linişti deodată pe rege. 

— Hei! mai încet, fiule, spuse el reţinindu-l pe 
Maugiron de mijloc. 

— Nu, la naiba! voi crăpa sau de nu să mă ia dracul! 
spuse tînărul făcîndu-şi vînt ca să-şi zdrobească mai cu 
putere capul de perete. 

— Ei! ajutaţi-mă să-l opresc! strigă Henric. 

— Ascultă, cumetre, spuse Chicot, există o moarte mai 
plăcută, trece-ţi foarte frumos spada prin corp. 

— Vrei să taci, călăule! spuse Henric cu lacrimile în 
ochi. 

În timpul acesta, Qu€lus îşi strivea obrajii. 

— O! Qu€lus, copilul meu, spuse Henric, ai să semeni 
cu Schomberg cînd a fost muiat în albastru de Prusia! vei 
fi îngrozitor, prietene. 

Qu€lus se opri. 

Numai Schomberg continua să-şi smulgă părul; el 
plîngea de furie. 

— Schomberg! Schomberg! dragul meu, strigă Henric, 
puţină judecată, te rog. 

— Am să înnebunesc! 

— Ei aş! spuse Chicot. 

— De fapt, spuse Henric, este o nenorocire grozavă şi 
iată pentru ce trebuie să-ţi păstrezi judecata, 
Schomberg. Da, este o nenorocire grozavă, sînt pierdut! 
lată războiul civil în regatul meu... Ah! cine a făcut 
această lovitură? cine a procurat scara? Pe toţi dracii, am 
să pun să spînzure tot oraşul. 

O adîncă groază puse stăpiînire pe cei de faţă. 

— Cine este vinovatul? urmă Henric, unde este 
vinovatul? 

— Zece mii de taleri cui îmi va spune numele lui, o 
sută de mii cui mi-l va aduce viu sau mort. 

— Cine voiţi să fie, strigă Maugiron, dacă nu vreun 
Angevin? 

— La naiba! ai dreptate, strigă Henric. Ah! Angevinii, 
Angevinii, au să mi-o plătească ei! 

Ca şi cum această vorbă ar fi fost o scînteie care dă 
foc unei dire de pulbere, o îngrozitoare explozie de 
strigăte şi de ameninţări răsunară împotriva Angevinilor. 

— O! da, Angevinii! strigă Quelus. 

— Unde sînt? urlă Schomberg. 

— Să fie spintecaţi! vocifera Maugiron. 

— O sută de spinzurători pentru o sută de Angevini! 
reluă regele. 

Chicot nu putea rămîne mut în mijlocul acestei furii 
universale; el îşi scoase spada cu un gest ameninţător şi 
lovind cu latul la dreapta şi la stînga, îi lovi pe favoriţi şi 
bătu zidurile, repetînd cu nişte ochi sălbatici: 

— O! la naiba! oh! pe toţi dracii, ah! blestemaţii! 
moarte Angevinilor! 

Acest strigăt: „Moarte Angevinilor!” fu auzit de tot 
oraşul, cum fu auzit strigătul mamelor israelite de toată 
Rama. 

În timpul acesta Henric dispăruse. 

El se gîndise la mama sa şi, strecurindu-se afară din 

cameră fără să spună un cuvint, se duse la Caterina care 
era neglijată de cîtva timp şi care, închisă într-o linişte 
aparentă, aştepta cu pătrunderea-i florentină, un prilej 
bun de a vedea ieşind la suprafaţă politica sa. 

Cînd intră Henric, ea era pe jumătate culcată şi 
gînditoare într-un fotoliu mare şi semăna, cu obrajii şi 
graşi dar cam îngălbeniţi, cu ochii ei strălucitori dar ficşi, 
cu mîinile ei durdulii, palide, mai mult ca o statuie de 
ceară care exprimă meditarea decit cu o fiinţă însufleţită 
care gîndeşte. 

Dar la ştirea evadării lui François, ştire pe care Henric 
i-o dădu, de altfel, fară nici un înconjur, înflăcărat cum 
era de minie şi de ură, statuia păru că se trezeşte 
deodată, cu toate că gestul care anunţa această trezire 
se mărgini pentru ea la a se cufunda mai mult în fotoliu 
şi a clătina din cap fără să spună nimic. 

— Ei! mamă, spuse Henric, nu zici nimic? 

— Pentru ce, fiul meu? întrebă Caterina. 

— Cum! această evadare a fiului dumitale nu ţi se pare 
criminală, amenințătoare, demnă de cele mai mari 
pedepse? 

— Scumpul meu fiu, libertatea face mai mult decit o 
coroană şi adu-ţi aminte că te-am sfătuit chiar eu să fugi 
cînd puteai să fugi cînd puteai să atingi această coroană. 

— Mamă, mă insultă. 

Caterina ridică din umeri. 

— Mamă, mă înfruntă. 

— Ei! nu, spuse Caterina, se salvează; iată totul. 

— Ah! spuse Henric, iată cum îmi ţii parte! 

— Ce vrei să spui, fiule? 

— Spun că odată cu virsta, sentimentele slăbesc, 
spun... 

El se opri. 

— Ce spui? reluă Caterina cu liniştea-i obişnuită. 

— Spun că nu mă mai iubeşti ca altădată. 

— Te înşeli, spuse Caterina cu o răceală crescîndă. 

Dumneata eşti fiul meu iubit, Henric. Dar şi acela de care 
te plîngi este fiul meu. 

— Ah! mai încetează cu morala maternă, doamnă, 
spuse Henric furios; cunoaştem noi cît valorează. 

— Ei! dumneata trebuie s-o cunoşti mai bine ca 
oricine, fiul meu; căci faţă de dumneata morala mea a 
fost totdeauna slăbiciune. 

— Şi cum ai ajuns la regrete, regreţi acum. 

— Simţeam eu că aveam să ajungem aici, fiul meu, 
spuse Caterina. lată pentru ce tăceam. 

— Adio, doamnă, adio, spuse Henric, ştiu ce îmi rămîne 
de făcut, pentru că nici la mama mea nu mai există 
compătimire şi să mă lumineze în această întîmplare. 

— Du-te, fiul meu, spuse liniştită Caterina, şi spiritul lui 
Dumnezeu să fie cu acei sfătuitori, căci vor avea multă 
nevoie de el ca să te scoată din încurcătură. 

Şi ea îl lăsă să se depărteze fără să facă o mişcare, 
fără să spună un cuvint pentru a-l opri. 

— Adio, doamnă, repetă Henric. 

Dar aproape de uşă se opri. 

— Henric, adio, spuse regina; numai încă un cuvint, nu 
pretind să-ţi dau un sfat, fiul meu: nu ai nevoie de mine, 
o ştiu; dar roagă-ţi sfetnicii să se gindească bine înainte 
de a-şi da părerea şi să se gindească încă şi mai bine 
înainte de a-şi pune aceasta în aplicare. 

— O! da, spuse Henric agăţindu-se de acest cuvint al 
mamei sale şi profitind de el pentru a nu merge mai 
departe, căci împrejurarea este grea, nu-i aşa, doamnă? 

— E gravă, spuse încet Caterina ridicînd ochii şi mîinile 
spre cer, foarte gravă, Henric. 

Regele, izbit de expresia de groază pe care credea că 
o citeşte în ochii mamei sale, se înapoie lîngă ea. 

— Cine sînt aceia care l-au ajutat să fugă? ai vreo idee, 
mamă? 

Caterina nu răspunse. 

— Eu, spuse Henric, mă gîndesc că sînt Angevinii. 

Caterina zîmbi cu acea fineţe care arăta totdeauna la 
ea un spirit superior, mereu treaz pentru a nimici şi a 
uimi spiritul altuia. 

— Angevinii? repetă ea. 

— Nu crezi, spuse Henric, cu toate astea toată lumea 
crede. 

Caterina făcu din nou o mişcare din umeri. 

— Ca alţii să creadă acest lucru, mai înţeleg, spuse ea; 
dar dumneata, fiul meu, se poate! 

— Cum! doamnă... Ce vrei să spui? explică-te, te 
implor. 

— La ce bun să mă explic? 

— Explicaţia dumitale mă va lumina. 

— Te va lumina! Haida de, Henric, eu nu mai sînt decit 
o femeie bătrînă şi proastă; singura mea influenţă este în 
remuşcările şi în rugăciunile mele. 

— Nu, vorbeşte, mamă, vorbeşte, te ascult. O! 
dumneata încă şi vei fi totdeauna sufletul nostru al 
tuturor, vorbeşte. 

— İn zadar, eu nu am decit idei din veacul trecut şi 
neîncrederea face tot spiritul bătrînilor. Bătrîna Caterina 
să dea la virsta ei un sfat care să mai valoreze ceva! 
haida de, fiul meu cu neputinţă. 

— Ei bine! fie, mamă, spuse Henric, refuză-mi ajutorul 
dumitale. Lipseşte-mă de sprijinul dumitale. Dar într-o 
oră, să ştii, chiar dacă ar fi părerea dumitale sau nu, şi o 
voi afla eu atunci, voi pune să fie spînzuraţi toţi Angevinii 
care se află la Paris. 

— Să pui să fie spînzuraţi toţi Angevinii! strigă Caterina 
cu acea uimire pe care o arată spiritele superioare cînd 
se spune în faţa lor vreo enormitate. 

— Da, da, să-i spînzur, să-i măcelăresc, să-i asasinez, 
să-i ard; la ora aceasta, prietenii mei şi aleargă prin oraş 
pentru a rupe oasele acelor blestemaţi, acestor tilhari, 
acelor răzvrătiți! 

— Să se ferească, nenorocitule, strigă Caterina învinsă 

de gravitatea situaţiei; s-ar pierde singuri, ceea ce nu ar 
fi nimic; dar te-ar pierde şi pe dumneata cu ei. 

— Cum aşa? 

— Orbule! murmură Caterina; regii vor avea veşnic 
ochii ca să nu vadă? 

Şi ea îşi împreună mîinile. 

— Regii nu sînt regi decît cu condiţia să răzbune 
insultele ce li s-au făcut, căci atunci răzbunarea lor este 
o dreptate, şi, în cazul acesta mai cu seamă, tot regatul 
meu se va ridica pentru ca să mă apere. 

— Nebun, nesăbuit, copil, murmură Caterina. 

— Dar pentru ce, cum aşa? 

— Crezi că vor fi sugrumaţi, că vor fi arşi, că vor fi 
spînzuraţi nişte oameni ca Bussy, ca Antraguet, ca 
Livarot, ca Riberiac, fără să curgă valuri de sînge? 

— Ce are a face! numai să fie spînzuraţi. 

— Da, fără îndoială, dacă vor fi omoriţi; arată-mi-i 
morţi şi, pe Sfinta Fecioară, îţi voi spune că ai făcut bine. 
Dar nu vor fi omoriţi; se va ridica pentru ei stindardul 
revoltei; li se va pune în mîna goală spada pe care ei nu 
ar fi îndrăznit niciodată s-o tragă din teacă pentru un 
stăpîn ca François; pe cînd, dimpotrivă, în cazul acesta, 
prin imprudenţa dumitale, ei vor trage spada pentru a-şi 
apăra viaţa, iar regatul dumitale se va ridica, nu pentru 
dumneata, ci împotriva dumitale. 

— Dar dacă nu mă voi răzbuna, înseamnă că mă tem, 
că dau înapoi, strigă Henric. 

— S-a spus vreodată de mine că mi-a fost teamă? 
Spuse Caterina încruntind din sprincene şi apăsîndu-şi 
dinţii de buzele mici şi roşite cu carmin. 

— Cu toate astea, dacă ar fi Angevinii, ar merita o 
pedeapsă, mamă. 

— Da, dacă ar fi ei, dar nu sînt ei. 

— Cine atunci, dacă nu vreunul din prietenii fratelui 
meu? 

— Nu sînt prietenii fratelui dumitale, căci fratele 

dumitale nu are prieteni. 

— Dar atunci cine este? 

— Sînt duşmanii dumitale, sau mai degrabă duşmanul 
dumitale. 

— Care duşman? 

— Ei! fiul meu, ştii bine că nu ai avut niciodată decit 
unul, după cum fratele dumitale Charles nu a avut 
niciodată decît unul, după cum eu nu am avut niciodată 
decit unul, acelaşi totdeauna, neîncetat. 

— Henric de Navara, vrei să spui? 

— Ei! da, Henric de Navara. 

— Nu se află la Paris! 

— Ei! ştii dumneata cine se află la Paris şi cine nu se 
află? ştii dumneata ceva? ai dumneata ochi şi urechi? ai 
în jurul dumitale oameni care văd şi aud? Nu, sînteţi toţi 
surzi, sînteţi toţi orbi. 

— Henric de Navara! repetă Henric. 

— Fiul meu la fiecare dezamăgire ce o vei avea, la 
fiecare nenorocire ce ţi se va întîmpla, la fiecare 
catastrofa ce te va izbi şi al cărui autor îţi va rămîne 
necunoscut, nu căuta, nu şovăi, nu cerceta, e în zadar. 
Strigă: „Henric; este Henric de Navara”, şi vei fi sigur că 
ai nimerit-o... Oh! omul acesta!... omul acesta! vezi, este 
sabia pe care a atirnat-o Dumnezeu asupra casei de 
Valois. 

— Aşadar eşti de părerea să dau un contra ordin cu 
privire la Angevini? 

— Numaidecit, strigă Caterina, fără să pierzi un minut, 
fără pierzi o secundă. Grăbeşte-te, poate că şi este prea 
tirziu; aleargă, revoacă-ţi ordinele; du-te, sau eşti 
pierdut. 

Şi apucîndu-şi fiul de braţ, ea îl împinse spre uşă cu o 
putere şi o energie de necrezut. 

Henric se repezi afară din Luvru, cătîndu-şi prietenii. 
Dar nu-l găsi decit pe Chicot, aşezat pe o piatră şi 
desenînd nişte figuri geografice pe nisip. 

CAPITOLUL XIV 
Chicot şi regina mamă fiind de aceeaşi 
părere, regele se alătură părerii lor 


Henric se asigură că Gasconul era cel care, tot aşa de 
prevăzător ca şi Arhimede, nu părea hotărît să se 
reîntoarcă după ce Parisul fusese luat cu asalt. 

— Nenorocitule, tună el, aşa îţi aperi tu regele? 

— Îl apăr în felul meu şi cred că este cel bun. 

— Cel bun, strigă regele, cel bun, leneşule! 

— Menţin ce-am spus şi o dovedesc. 

— Sînt curios să văd această dovadă. 

— Foarte simplu: mai întîi, regele meu, am făcut o 
mare greşeală, o greşeală de neiertat. 

— Făcînd ce? 

— Făcînd ceea ce am făcut. 

— Aha, exclamă regele, dîndu-şi seama de legătura 
acestor două minţi atît de subtile, care însă nu se putură 
înţelege pentru a ajunge la acelaşi rezultat. 

— Da, răspunse Chicot, prietenii tăi umblă prin oraş, 
strigîind: „Moarte Angevinilor!”, şi dacă mă gîndesc bine, 
nu au nici o dovadă că Angevinii au dat lovitura; dar 
prietenii tăi strigînd „Moarte Angevinilor” au izbutit să 
atîte acest război civil, pe care domnii de Guise nu au 
putut să-l facă şi de care ei au aşa de mare nevoie. Aşa 
că vezi tu, Henric, la ora asta, prietenii tăi, ori sînt morţi, 
ceea ce nu mi-ar displace, o mărturisesc, dar pe tine te- 
ar întrista, ori i-au izgonit din oraş pe Angevini, ceea ce 
ţie ţi-ar displace, în schimb însă l-ar bucura nespus de 
mult pe acest scump domn de Anjou. 

— Mii de draci! crezi tu că lucrurile au mers aşa de 
departe? strigă regele. 

— Dacă nu chiar mai departe. 

— Bine, dar asta nu mă lămureşte ce faci tu aşezat pe 
această piatră. 

— Fac un lucru de primă urgenţă, fiule. 

— Care lucru? 

— Desenez aşezarea provinciilor pe care fratele tău le 
va răscula împotriva noastră şi fac socoteala oamenilor 
pe care fiecare din ele i-ar putea da. 

— Chicot, Chicot, murmură regele, nu am în jurul meu 
decit păsări cobitoare. 

— Bufnița cîntă bine noaptea, fiule, răspunse Chicot, 
deoarece cîntă la timpul ei. Şi timpul e întunecat, 
Henriquet, aşa de întunecat că ai putea lua ziua drept 
noapte, şi eu îţi cînt ceea ce tu trebuie să auzi. Priveşte! 

— Ce? 

— Priveşte harta geografică şi judecă. lată mai întîi 
Anjou-ul care seamnă cu o turtă mică; vezi? aici s-a 
refugiat fratele tău; i-am dat primul loc, aşa! Anjou-ul 
bine dus, condus cu rațiune cum îl va duce şi-l va 
conduce prietenul tău Bussy, Anjou-ul singur ne poate 
furniza nouă,— cînd zic nouă mă refer la fratele tău — 
Anjou-ul poate procura fratelui tău zece mii de luptători. 

— Crezi? 

— E minimum! Să trecem la Guiana. O vezi, nu-i aşa? 
lat-o este această figură care seamnă cu un vițel 
mergînd într-un picior. O, vezi bine, nu trebuie să te miri 
că găseşti aici cîţiva nemulţumiţi; e un vechi factor de 
revoltă şi englezii abia l-au părăsit. Guiana va fi deci 
mulţumită să se răscoale nu împotriva ta, ci împotriva 
Franţei. Trebuie să ţinem seama că Guiana poate da opt 
mii de soldaţi. Puţini, desigur, dar vor fi bine oţeliţi, bine 
încercaţi, fii liniştit. La stînga Guianei avem apoi Bearnul 
şi Navara; vezi aceste două compartimente care 
seamănă cu o maimuţă pe spatele unui elefant? A mai 
fost ciopirţită Navara, fără îndoială, dar cu Bearnul mai 
rămîne o populaţie de trei sau patru sute de oameni. 
Admite că Bearnul şi Navara, constrinse, hărţuite şi 

stoarse de Henriot, dau Ligii cinci la sută din populaţia 
lor, sînt dintr-o dată şaisprezece mii de oameni. 

— Să recapitulăm, deci: Zece mii pentru Anjou, şi 
Chicot, continuă să sape pe nisip cu un beţişor, 

sînt 10.000 
opt mii Guiana, sînt 8.000 

Şaisprezece mii Bearnul şi Navara, sînt 16.000 
Total 34.000 

— Crezi tu, spuse Henric, că regele Navarei va face 
alianţă cu fratele meu? 

— La naiba! 

— Crezi tu că el a fugit pentru aşa ceva? 

Chicot îl privi fix pe rege. 

— Henriquet, spuse el, iată o idee care nu-ţi aparţine. 

— Pentru ce? 

— Pentru că e justă, dragul meu. 

— Nu interesează sursa; te întreb, răspunde: crezi tu 
că Henric de Navara are vreun amestec în fuga fratelui 
meu? 

— Ei! spuse Chicot, am auzit înspre strada Ferroneriei 
pe cineva strigind un „ventre-saint-gris!” care, şi azi cînd 
mă gîndesc, mă lămureşte pe deplin. 

— Ai auzit pe cineva strigînd „ventre-saint-gris!”, ţipă 
regele. 

— Din nefericire, da, răspunse Chicot, îmi amintesc 
abia azi. 

— Era deci la Paris? 

— Cred. 

— Şi ce te face să crezi? 

— Ochii mei. 

— L-ai văzut aşadar pe Henric de Navara? 

— Da. 

— Şi n-ai venit să spui că duşmanul meu venise să mă 
înfrunte pînă în capitala mea! 

— Ori sînt gentilom, ori nu mai sînt, spuse Chicot. 

— Ei bine? 

— Ei bine! dacă sînt gentilom, nu sînt spion. 

Henric rămase pe gînduri. 

— Va să zică, asta-i situaţia, Anjou-ul şi Bearnul! 
fratele meu François şi vărul meu Henric! 

— Fără a-i adăuga pe cei trei Guise, bineînţeles. 

— Cum, crezi că vor face alianţă împreună? 

— 34.000 de oameni de o parte, spuse Chicot 
numărînd pe degete; zece mii pentru Anjou, opt pentru 
Guiana, 16.000 pentru Bearn, plus douăzeci sau douăzeci 
şi cinci de mii sub ordinele domnului Guise, ca locotenent 
general al armatei tale, fac în total 59.000 de oameni; 
să-i reducem la 50.000 din pricina gutei, reumatismului, 
sciaticei şi altor boli. Este, după cum vezi, fiule, un total 
destul de îngrijorător. 

— Bine, dar domnul de Guise şi Henric de Navara sînt 
duşmani. 

— Ceea ce nu-i împiedică să se unească împotriva ta, 
chiar dacă se vor nimici între ei după ce vor scăpa de 
tine. 

— Ai dreptate, Chicot, şi mama are dreptate, amîndoi 
aveţi dreptate, trebuie să împiedicăm un scandal, ajută- 
mi să adun elveţienii. 

— Ah, da, elveţienii. Quelus i-a luat cu el. 

— Gărzile mele? 

— Au plecat cu Schomberg. 

— Oamenii de serviciu cel puţin. 

— Sînt departe, cu Maugiron. 

— Cum, strigă Henric, fără ordinul meu? 

— Dar de cînd dai tu ordine, Henric? A, dacă ar fi vorba 
de un război, cînd e vorba de guvernare! Asta priveşte 
pe domnul Schomberg, Qu€lus sau Maugiron. Cît despre 
d'Epernon, nu zic nimic, căci el se ascunde. 

— La naiba, strigă Henric, aşa stau lucrurile? 

— Dă-mi voie să-ţi spun, dragul meu, reluă Chicot, că 
tu observi prea tirziu, că nu eşti decit al şaptelea sau al 
optulea rege al regatului tău. 

Henric îşi muşcă degetele bătînd din picior. 

— Ei! făcu Chicot, căutînd să distingă în întuneric. 

— Ce este? 

— La naiba! aceştia sînt! iată, Henric, oamenii tăi. 

Şi el arătă în adevăr regelui trei sau patru cavaleri care 
goneau urmaţi din distanţă în distanţă de alţi călăreţi şi 
de o mulţime alţii pe jos. 

Călăreţii erau să intre în Luvru, nezărindu-l pe rege şi 
pe însoţitorul său, care stătea în picioare lîngă şanţuri şi 
pe jumătate pierdut în întuneric. 

— Schomberg, strigă regele, Schomberg, pe aici. 

— Ei! spuse Schomberg, cine mă strigă? 

— Apropie-te, copilul meu, apropie-te! 

Lui Schomberg i se păru că recunoaşte vocea şi se 
apropie. 

— lată uite, spuse el, să mă bată Dumnezeu dacă nu e 
regele. 

— Chiar eu. Căutindu-vă pretutindeni şi neştiind unde 
să vă întîlnesc, vă aşteptam aici cu nerăbdare; ce aţi 
făcut? 

— Ce am făcut? spuse un al doilea cavaler apropiindu- 
se. 

— Ah! vino Quélus, vino şi tu, spuse regele, şi mai ales 
nu mai pleca fără ordinul meu. 

— Nu mai e necesar, spuse un al treilea, pe care 
regele îl recunoscu ca fiind Maugiron, pentru că totul s-a 
sfîrşit. 

— Totul s-a sfirşit? se miră regele. 

— Domnul fie lăudat, spuse d'Epernon, apărînd dintr-o 
dată fără să se ştie de unde ieşise. 

— Slavă domnului, exclamă Chicot, ridicînd mîinile 
spre cer. 

— l-aţi omorît? întrebă regele. 

Apoi adăugă încet: 

— La urma urmelor, morţii nu mai învie. 

— l-aţi omorît, spuse Chicot, ah! dacă i-aţi omorît, nu 

mai e nimic de zis. 

— N-a fost necesară această osteneală răspunse 
Schomberg. Laşii au fugit ca un stol de porumbei; de 
abia am putut să încrucişăm spada cu ei. 

Henric îngălbeni. 

— Şi cu care aţi încrucişat spada? întrebă el 

— Cu Antraguet. 

— Cel puţin, acela a rămas la pămînt? 

— Dimpotrivă, a omorît un lacheu ai lui Quelus. 

— Erau preveniţi? întrebă regele. 

— Ei drăcie, sigur că erau, spuse Chicot. Ţipaţi în gura 
mare „Moarte Angevinilor!”, puneţi în mişcare tunurile, 
trageţi clopotele, faceţi să zăngăne toată fierăria 
Parisului şi voiţi ca aceşti oameni cinstiţi să fie mai surzi 
decit sînteţi voi proşti. 

— În sfîrşit, în sfîrşit, murmură regele, iată aprins 
războiul civil. 

Aceste cuvinte îl făcură pe Quelus să tresară. 

— La naiba, spuse el, aşa este. 

— A! aţi început să vă daţi seama, ce fericire! spuse 
Chicot. lată-i pe domnii Schomberg şi Maugiron că nu se 
mai îndoiesc. 

— Ne rezervăm, răspunse Schomberg, pentru a apăra 
persoana regelui şi coroana regelui. 

— Ei, lasă, pentru asta îl avem pe domnul de Clisson, 
care e mai putin flecar decit voi si valorează cel puţin 
atit. 

— În sfîrşit, dumneata care ne dojeneşti degeaba, 
domnule Chicot, spuse Qu€lus, acum două ore gindeai ca 
noi, sau cel puţin, dacă nu giîndeai ca noi, strigai la fel. 

— Eu? întrebă Chicot. 

— Desigur şi chiar te opinteai la ziduri strigînd: 
„Moarte Angevinilor!” 

— Cu mine, spuse Chicot, este cu totul altceva. Eu sînt 
nebun, o ştiţi cu toţii, dar voi, oameni cu mintea 
întreagă... 

— Haideţi, domnilor, terminaţi, o să avem război 
imediat. 

— Ce porunceşte Majestetea Voastră? 

— Să potoliţi tot aşa cum l-aţi răsculat; să adunaţi la 
Luvru Elveţienii, gărzile şi oamenii casei mele şi să se 
închidă porţile, astfel ca miine burghezii să ia ceea cea 
fost, drept pozna unor oameni beţi. 

Tinerii se depărtară ruşinaţi, transmiţind poruncile 
regelui ofiţerilor care îi întovărăşiseră în boroboaţa lor, în 
timp ce Henric veni la mama lui, care, energică, dar 
îngrijorată şi posomorită, da porunci oamenilor. 

— Ei bine, spuse ea, ce s-a întîmplat? 

— Ei bine, mamă, s-a petrecut ceea ce ai prevăzut. 

— S-a retras? 

— Ah! spuse ea, şi apoi? 

— Apoi, acesta este totul şi mi se pare că e destul. 

— Oraşul? 

— Oraşul este în fierbere, dar nu oraşul mă nelinişteşte 
pe mine, căci pe el îl am în mînă. 

— Da, spuse Caterina, provinciile te neliniştesc. 

— Care se vor răscula, urmă Henric. 

— Ce crezi că e de făcut? 

— Nu văd decit o cale. 

— Care? 

— De a accepta situaţia. 

— În ce fel? 

— Dau ordine comandanților, gărzilor, înarmez milițiile, 
retrag armata din faţa localităţii La Charite şi pornesc 
împotriva Anjou-ului. 

— Şi domnul de Guise? 

— Ei, domnule de Guise; pe domnul de Guise îl arestez 
dacă e nevoie. 

— Bine, dar cu asta crezi că ai luat toate măsurile de 
rigoare? 

— Ce să fac atunci? 

Caterina lăsă capul în jos şi se gîndi o clipă. 

— Tot ce plănuieşti, e cu neputinţă, fiul meu, spuse ea. 

— Ah! făcu Henric cu un dispreţ adînc, azi sînt oare 
prost inspirat? 

— Nu, eşti neliniştit, revino-ţi întîi şi vom vedea pe 
urma. 

— Haide, mamă, dă-mi o idee, să facem ceva, să nu 
stăm. 

— Nu vezi, fiul meu, că dădeam ordine? 

— Pentru ce? 

— Pentru plecare ambasadorului. 

— Şi cui i-l trimitem? 

— Fratelui tău. 

— Un ambasador trădătorului ăstuia! dar mă umileşti, 
mamă. 

— Nu e momentul să fii mîndru, se răsti Caterina. 

— Un ambasador care va cere pacea? 

— Care o va cumpăra chiar, dacă trebuie. 

— Pentru Dumnezeu, dar care îmi va fi cîştigul? 

— E, fiul meu, spuse Caterina, chiar dacă aceasta ar fi 
decît pentru a-i avea în mînă după încheierea păcii, pe 
cei ce au fugit pentru a-ţi face războiul. N-ai spus 
adineaori că vrei să-i ai cu orice preţ? 

— Oh! aş da patru provincii din regatul meu pentru 
aceasta; una pentru fiecare din ei. 

— Ei bine, cine vrea sfîrşitul, trebuie să primească şi 
mijloacele care să ducă la acest sfirşit, reluă Caterina cu 
o voce duioasă care mişcă pînă în adîncuri ura şi 
răzbunarea lui Henric. 

— Cred că ai dreptate, spuse el, dar pe cine să-l 
trimitem? 

— Caută printre toţi prietenii tăi. 

— Mamă dragă, am căutat mult, fără să pot găsi 
vreunul căruia să-i pot încredința însărcinarea aceasta. 

— Încredinţeaz-o unei femei, atunci. 

— Unei femei, mamă, dar vei consimţi? 

— Fiul meu, eu sînt bătrină, obosită, moartea mă 

aşteaptă, poate chiar la întoarcerea mea, dar vreau să 
fac această călătorie repede, ca să ajung la Angers 
înainte ca fratele tău, împreună cu prietenii lui, să aibe 
timpul să-şi dea seama de toată puterea lor. 

— Ah! buna mea mamă, spuse Henric din toată inima, 
sărutîndu-i mîinile, eşti totdeauna sprijinul meu, 
binefăcătoarea mea, Providența mea! 

— Adică sînt regina Franţei, murmură Caterina, 
privindu-şi fiul cu tot atîta milă cît şi duioşie. 


CAPITOLUL XV 
Unde dovedeşte că recunoştinţa era una 
din virtuțile domnului de Saint-Luc 


A doua zi după ce domnul de Monsoreau făcuse o 
figură atit de jalnică la masa ducelui de Anjou, încît i se 
îngăduise plecare la culcare înainte de terminarea mesei, 
gentilomul se sculă dis de dimineaţă şi cobori în curtea 
palatului. 

Trebuia cu orice preţ să găsească rîndaşul, cu care de 
altfel mai avusese de a face şi să-l descoase, de va 
putea, asupra apucăturilor lui Roland. 

Contele reuşi întocmai, după dorinţă: intră într-un 
grajd încăpător unde patruzeci de cai ronţăiau de zor 
paiele şi ovăzul Angevinilor. 

Cea dintii privire fu în căutarea lui Roland. 

Acesta se afla în locul lui şi mînca de zor. 

Apoi îl căută pe rîndaş. Îl văzu stînd în picioare, cu 
braţele încrucişate, privind după obiceiul rîndaşilor, felul 
cum caii stăpînului îşi mîncau raţia obişnuită. 

— Ascultă, prietene, spuse contele, au obiceiul caii 
Alteţei Sale de a veni singuri la grajd şi sînt dresați în 
felul acesta? 

— Nu domnule conte, răspunse rîndaşul. De care cal 

mă întrebaţi? 

— De Roland. 

— A! da; a venit singur, ieri. O, dar asta nu mă miră, 
căci Roland este un animal foarte inteligent. 

— Da, am băgat de seamă; s-a mai întîmplat vreodată 
aşa ceva? 

— Nu, domnule, de obicei e încălecat de Alteța Sa 
ducele de Anjou, care este un minunat călăreț şi care nu 
poate fi aşa de uşor aruncat la pămînt. 

— Roland nu m-a trimit, prietene, spuse contele, 
înfuriat că un om, fie el şi un rîndaş, ar fi putut crede că 
el, şeful vînătoarei Franţei, căzuse de pe cal, căci fară 
dibăcia domnului duce de Anjou, sînt un călăreț destul de 
bun. Nu, îl priponisem de un pom ca să intru într-o casă. 
Cînd m-am înapoiat, dispăruse; am crezut că mi l-a furat, 
sau că cineva a făcut o glumă proastă, să-l ia şi să-l 
aducă aici; iată de ce te întrebam cine l-a băgat în grajd. 

— A intrat singur, după cum a avut onoarea 
intendentul să spună domnului conte. 

— Curios, spuse Monsoreau. 

Se gîndi puţin, apoi schimbînd discuţia: 

— Spui că Alteța Sa îl încalecă pe Roland? 

— ÎI încăleca aproape în fiecare zi, înainte de a-i veni 
trăsurile. 

— leri a venit tîrziu Alteța Sa? 

— Aproape cu o oră înaintea dumneavoastră, domnule 
conte. 

— Şi ce cal călărea ducele? Nu era unul murg, cu 
picioarele albe şi breaz în frunte? 

— Nu, domnule, răspunse rîndaşul, ieri Alteța Sa a 
călărit pe Isolin, pe care-l vedeţi colo. 

— Dar în escorta prinţului nu era un nobil călare pe un 
cal cum ţi l-am descris eu? 

— Nu cunosc pe nimeni să aibe un asemenea cal. 

— Bine, spuse Monsoreau, enervat că cercetările merg 
aşa de încet. Pune şaua pe Roland. 

— Domnul conte doreşte pe Roland? 

— Da, sau ţi-a spus prinţul să nu mi-l dai? 

— Nu domnule, dimpotrivă, grăjdarul Alteţie Sale mi-a 
spus să vă pun la dispoziţie toate grajdurile. 

Nu te puteai supăra pe un prinţ care avea asemenea 
atenţii delicate. 

Domnul de Monsoreau făcu un semn din cap rîndaşului 
care puse şaua pe cal. Cînd termină de înşeuat, rîndaşul 
îl deslegă pe Roland de la iesle, îi puse friul şi-l duse 
contelui. 

— Ascultă şi răspunde-mi, spuse acesta luîndu-i frîul 
din miini. 

— Sînt gata, spuse rîndaşul. 

— Cit cîştigi pe an? 

— Douăzeci de taleri, domnule. 

— Vrei să cîştigi dintr-o dată leafa pe zece ani? 

— Drace! făcu omul, dar cum să fac? 

— Interesează-te cine a călărit ieri un cal murg, cu 
picioarele albe şi breaz în frunte. 

— Cam greu, spuse grăjdarul; sînt atiţia seniori care 
vin în vizită la Alteța Sa. 

— Da, dar două sute de taleri reprezintă o sumă 
pentru care merită să-ţi dai osteneala. 

— Fără îndoială, domnule conte, de aceea nici nu mă 
dau îndărăt. 

— Haide, spuse contele, îmi place bunăvoința ta. lată 
deocamadată zece taleri pentru început. Fii sigur că nu o 
să ai nimic de pierdut. 

— Mulţumesc, domnule. 

— Aşadar, vei spune prinţului că m-am dus să cercetez 
pădurea indicată pentru vînătoare. 

Abia termină vorba şi se auziră paiele foşnind de paşii 
unui nou venit. 

Intoarse capul. 

— Domnul de Bussy, spuse contele. 

— Ei! bună ziua, domnule de Monsoreau; dumneata la 

Angers, ce minune! 

— Şi dumneata, despre care se spune că eşti bolnav? 

— Chiar sînt, spuse Bussy; şi doctorul mi-a prescris 
odihnă absolută; de opt zile nu am ieşit din oraş. Ah! ah! 
călăreşti pe Roland, după cît se pare? E un animal pe 
care l-am vîndut ducelui de Anjou şi de care e aşa de 
mulţumit încît îl încalecă aproape în fiecare zi. 

Monsoreau se îngălbeni. 

— Da, spuse el, îi dau dreptate, fiindcă Roland este un 
animal excelent. 

— Nu ai mînă rea dacă l-ai ales dintr-o dată, spuse 
Bussy. 

— O! nu-l cunosc de azi, răspunse contele, l-am călărit 
şi ieri. 

— Ceea ce ţi-a făcut poftă să-l călăreşti şi azi. 

— Da, răspunse contele. 

— Dar, reluă Bussy, ziceai că ne pregăteşti o 
vinătoare. 

— Prinţul vrea să vîneze un cerb. 

— Sînt cerbi prin împrejurimi, după cîte am auzit. 

— Da, sînt mulţi. 

— Şi dinspre ce parte ademeniţi animalul? 

— Dinspre Meridor. 

— A! foarte bine, spuse Bussy îngălbenindu-se la 
rîndu-i fără să vrea. 

— Vrei să mă întovărăşeşti? întrebă Monsoreau. 

— Nu, mulţumesc, răspunse Bussy. Mă duc să mă culc. 
Simt cum mă prind iarăşi frigurile. 

— Bravo! strigă din pragul grajdului o voce sonoră, 
iată-l şi pe domnul de Bussy care pleacă fără voia mea. 

— Le Haudouin, spue Bussy: acum sînt sigur că mă va 
certa. Adio, conte, fii atent cu Roland. 

— Fii liniştit. 

Bussy se depărta şi Monsoreau sări în şa. 

— Ce aveţi? întrebă Le Haudouin, sînteţi aşa de palid 
că-mi vine şi mie să cred că sînteţi bolnav. 

— Ştii unde se duce? 

— Nu. 

— La Meridor. 

— Ei, bine speraţi că-l va ocoli? 

— Doamne, ce se va întîmpla? mai ales după cele 
petrecute ieri. 

— Doamna de Monsoreau va tăgădui. 

— Dar el a văzut tot. 

— Şi ea va susţine că a fost orb. 

— Diana nu va avea acest curaj. 

— O! domnule de Bussy, atît de puţin cunoaşteţi 
femeile? 

— Remy, mă simt foarte rău. 

— Cred. Duceţi-vă acasă. Vă prescriu pentru dimineaţa 
asta... 

— Ce? 

— Un rasol de pui, o felie de şuncă şi o ciorbă de raci. 

— Nu mi-e foame deloc. 

— Un motiv mai mult ca să vă recomand să mîncaţi. 

— Remy, presimt că acest ticălos va săvirşi ceva 
groaznic la Meridor; trebuia să primesc a-l însoţi cînd mi- 
a propus. 

— Pentru ce? 

— Pentru a o apăra pe Diana. 

— Diana se va apăra singură, v-am mai spus şi vă 
repet, şi ca să nu stăm nici noi degeaba, veniţi, vă rog. 
De altfel, nici nu trebuie să fiţi văzut, dumneavoastră. De 
ce aţi ieşit, cînd eu va interzisesem? 

— Eram prea neliniştit şi nu am mai avut răbdare. 

Remy ridică din umeri, îl luă pe Bussy şi-l încuie în 
casă, asezindu-l în faţa unei mese bogate, în timp ce 
domnul de Monsoreau ieşea din Angers pe aceeaşi 
poartă ca şi în ajun. 

Cînd l-a cerut din nou pe Roland, contele îşi propusese 
să se convingă dacă acest animal, a cărui intelingeţă o 
lăudau toţi, l-a dus la zidul parcului din obişnuinţă. 

Pentru aceasta, ieşind din palat, îi dădu friu liber. 

Roland nu înşelă aşteptările călăreţului. Cum ieşi pe 
poartă o luă la stînga, apoi la dreapta. Domnul de 
Monsoreau îl lăsă în voie. Amiîndoi înaintară pe o potecă 
minunat înflorită, apoi prin crîng se afundară în pădurea 
deasă. 

Ca şi în ajun, pe măsură ce Roland se apropia de 
Meridor, întindea pasul; trapul i se schimbă apoi în galop 
şi în patruzeci de minute, domnul de Monsoreau se găsi 
în faţa zidului, în acelaşi loc ca şi în ajun. 

Locul era singuratic şi liniştit. Nici un nechezat nu se 
auzea, nici un cal nu se ivea, legat sau slobod. 

Domnul de Monsoreau cobori de pe cal dar de această 
dată, pentru a nu fi mai nevoit să se întoarcă pe jos, îşi 
trecu frîul lui Roland pe după braţ şi se urcă pe zid. 

Totul era liniştit şi înăuntru şi în afara parcului. Cărările 
lungi se desfăşurau în faţa ochilor, pînă se pierdeau în 
zare şi cîteva căprioare săreau zglobii prin iarba 
întinselor pajişti. 

Contele îşi făcu socoteala că era de prisos să piardă 
timpul pîndind, căci cei pe care îi căuta, preveniţi şi 
înfricoşaţi, fără îndoială, de venirea lui din ajun, şi-au 
întrerupt întîlnirile, ori au ales alt loc; aşa că se urcă pe 
cal, apucă pe o potecuţă şi după un sfert de oră de mers, 
în care timp fu nevoit să domolească neastîmpărul lui 
Roland, ajunse în faţa porţii. 

Baronul supraveghea asmuţitul cîinilor pentru a-i 
menţine ageri, cînd contele trecu podeţul. Dar zărindu-şi 
ginerele, îi ieşi ceremonios înainte. 

Diana, aşezată sub un măreț sicomor, citea poeziile lui 
Marot. Gertruda, credincioasa-i servitoare, broda alături 
de ea. 

Contele, după ce îl salutase pe baron, le zări pe cele 
două femei. 

El descălecă şi se apropie de ele. 

Diana se ridică, făcu trei paşi în întîmpinarea contelui 

şi îl salută cu o plecăciune adîncă. 

— Ce calm, sau mai degrabă ce perfidie! murmură 
contele; cum am să ridic eu furtuna din sînul acestor ape 
adormite! 

Un lacheu se apropie; şeful vînătoarei îi aruncă frîul 
calului, apoi întorcîndu-se spre Diana: 

— Doamnă, spuse el binevoieşte, te rog, să-mi acorzi 
cîteva clipe. 

— Ne faci cinstea să rămii la castel, domnule conte? 
întrebă baronul. 

— Da, domnule; pînă miine, cel puţin. 

Baronul se depărtă pentru a veghea personal la 
pregătirea camerei ginerelui său după toate legile 
ospitalităţii. 

Monsoreau îi arătă Dianei scaunul pe care tocmai îl 
părăsise, şi el însuşi se aşeză pe acela al Gertrudei 
învăluind-o pe Diana într-o privire care l-ar fi intimidat şi 
pe bărbatul cel mai hotărît. 

— Doamnă, spuse el, cine era cu dumneata în parc ieri 
seară? 

Diana ridică asupra soţului ei o privire liniştită şi 
limpede. 

— La ce oră, domnule? întrebă ea cu o voce din care 
reuşise să alunge orice emoție, impunîndu-şi voinţa. 

— La ora şase. 

— In ce parte? 

— Înspre crîng. 

— Trebuie să fi fost vreuna din prietenele mele, iar nu 
eu, aceea care se plimba prin partea aceea. 

— Dumneata erai, doamnă, afirmă Monsoreau. 

— De unde ştii? spuse Diana. 

Monsoreau, înmărmurit, nu găsi ce să răspundă; însă 
miînia luă numaidecit locul acestei încremeniri: 

— Numele acelui om, spune-mi-l! 

— Al cărui om? 

— Al aceluia care se plimba cu dumneata. 

— Nu ţi-l pot spune, de vreme ce nu eram eu aceea 
care mă plimbam. 

— Dumneata erai, ţi-o spun, strigă Monsoreau lovind 
pămîntul cu piciorul. 

— Te înşeli, domnule, răspunse cu răceală Diana. 

— Cum îndrăzneşti să negi cînd te-am văzut? 

— A! dumneata. 

— Chiar eu. Cum îndrăzneşti oare să negi că erai 
dumneata, deoarece nu există altă femei decît dumneata 
la Meridor. 

— lată încă o greşeală, domnule căci Jeana de Brissac 
se află aici. 

— Doamna de Saint-Luc? 

— Doamna de Saint-Luc, prietena mea. 

— Şi domnul de Saint-Luc? 

— Nu-şi părăseşte soţia, după cum ştii; căsătoria lor 
este o căsătorie din dragoste; pe domnul şi doamna de 
Saint-Luc i-ai văzut dumneata. 

— Nu era domnul de Saint-Luc; nu era doamna de 
Saint-Luc. Erai dumneata, pe care te-am recunoscut 
destul de bine, cu un bărbat pe care-l voi recunoaşte, ţi-o 
jur. 

— Stărui aşadar să spui că eram eu, domnule? 

— Dar îţi spun că te-am recunoscut, îţi spun că am 
auzit ţipătul pe care l-ai scos. 

— Cînd îţi vei reveni, domnule, spuse Diana, voi 
consimţi să te ascult; dar, în clipa aceasta, cred că este 
mai bine să mă retrag. 

— Nu, doamnă, spuse Monsoreau reţinind-o pe Diana 
de braţ, vei rămîne 

— Domnule, spuse Diana, iată pe domnul şi pe 
doamna de Saint-Luc. Nădăjduiesc că te vei abţine în 
faţa lor. 

În adevăr, Saint-Luc şi soţia sa tocmai apăruseră la 
capătul unei alei, chemaţi de clopotul pentru masă care 
începuse să bată, ca şi cînd toată lumea nu l-ar fi 

aşteptat decit pe domnul de Monsoreau pentru a se 
aşeza la masă. 

Amîndoi îl recunoscuseră pe conte; şi ghicind că aveau 
fără îndoială prin prezenţa lor s-o scoată pe Diana dintr-o 
mare încurcătură, se apropiară în grabă. 

Doamna de Saint-Luc făcu o mare plecăciune 
domnului de Monsoreau. 

Saint-Luc îi întinse prieteneşte mîna. 

Toţi trei schimbară complimente; apoi Saint-Luc, 
trecînd-o pe soţia lui la braţul contelui, îl luă pe acela al 
Dianei. 

Se îndreptară spre casă. 

Se cina la ora la castelul de Meridor; era un vechi 
obicei de pe vremea bunului rege Ludovic al XII-lea, pe 
care baronul îl păstrase în toată întregimea lui. 

Domnul de Monsoreau se găsi aşezat între Saint-Luc şi 
soţia acestuia. 

Diana, depărtată de soţul ei printr-o dibace manevră a 
prietenei sale era aşezată între Saint-Luc şi baron. 

Convorbirea fu de ordin general; ea se învirti, după 
cum era şi natural, în jurul sosirii fratelui regelui la 
Angers şi în jurul mişcării pe care această sosire avea s-o 
producă în provincie. 

Monsoreau ar fi voit să vorbească despre altceva, dar 
avea de-a face cu comeseni îndărădnici; aşa că nu se 
alese cu nimic. 

Nu pentru că Saint-Luc ar fi refuzat să-i răspundă, 
Doamne fereşte, dimpotrivă; îl linguşea pe bărbatul 
furios cu spirite delicate, iar Diana, care, datorită 
vorbăriei lui Saint-Luc, putea să tacă, mulțumea acestui 
prieten prin priviri semnificative. 

— Acest Saint-Luc este un prost care vorbeşte ca o 
gaiţă, îşi zise contele; iată omul de la care voi afla taina 
pe care vrea s-o ştiu, şi aceasta printr-un mijloc sau altul. 

Domnul de Monsoreau nu îl cunoştea pe Saint-Luc, 
fiindcă îşi făcuse intrarea la curte cînd acesta pleca. 

Şi cu convingerea aceasta se apucă să răspundă 
tînărul spre bucuria Dianei, şi astfel se restabili cu totul 
liniştea. 

Pe de altă parte, Saint-Luc făcea semne din ochi 
doamnei de Monsoreau şi aceste semne voiau să spună: 

— Fii liniştită, doamnă, am un plan bun. 

Vom vedea care era planul lui Saint-Luc. 


CAPITOLUL XVI 
Planul domnului de Saint-Luc 


După masă, Monsoreau îşi luă noul prieten de braţ şi, 
ieşind afară din castel, îi spuse: 

— Ştiţi, sînt nespus de fericit că v-am întîlnit aici, căci 
singurătatea Meridorului mă înspăimîntă. _ 

— Cum, spuse Saint-Luc, dar nu sînteţi cu soţia? In 
ceea ce mă priveşte, cu o asemenea tovarăţă chiar un 
deşert l-aş găsi populat. 

— Nu zic nu, răspunse Monsoreau muşcîndu-şi buzele, 
cu toate astea... 

— Cu toate astea, ce? 

— Cu toate astea sînt bucuros că v-am întîlnit aici. 

— Domnule, spuse Saint-Luc curăţindu-şi dinţii cu o 
săbiuţă de aur, sînteţi prea amabil; totuţi n-aş fi crezut că 
veţi avea o singură clipă de plictiseală în tovărăşia unei 
femei şi cu un decor al naturii aşa de bogat. 

— Ei! spuse Monsoreau, eu mi-am petrecut jumătate 
din viaţă în pădure. 

— Un motiv mai mult ca să nu vă plictisiţi aici, spuse 
Saint-Luc; mie mi se pare că cu cit locuieşti mai mult în 
pădure, cu atit îţi place mai mult. Priviţi numai ce parc 
frumos! Eu voi fi foarte mihnit cînd va trebui să-l 
părăsesc. Din nefericire, mi se pare că aceasta se va 
întîmpla în curînd. 

— De ce să-l părăsiţi! 

— Ei, Doamne, omul e oare stăpîn pe soarta lui? E ca 
frunza copacului pe care vintul o ia şi o duce peste văi şi 
cîmpii fără să ştie unde se va opri. Dumneavoastră 
sînteţi fericit. 

— Fericit, de ce? 

— Fiindcă puteţi sta aici. Priviţi ce umbrare măreţe! 

— O! spuse Monsoreau, poate nici eu nu voi locui 
multă vreme aici. 

— Cine poate şti? Eu cred că vă înşelaţi. 

— Nu, nu, făcu Monsoreau; nu sînt atit de îndrăgostit 
de natură ca dumneavoastră. Mă îndoiesc de frumuseţea 
acestui parc pe care dumneavoastră îl găsiţi atit de 
minunat. 

— Cum aţi spus? spuse Saint-Luc. 

— Da, repetă Monsoreau. 

— Vă îndoiţi de parcul acesta, aţi spus? pentru care 
motiv? 

— Fiindcă nu mi se pare sigur. 

— Nu vi se pare sigur? Intr-adevăr! spuse Saint-Luc 
mirat. A! înţeleg; vreţi să spuneţi din pricina singurătăţii? 

— Nu, nu chiar din pricina aceasta; căci presupun că 
vedeţi destulă lume la Meridor. 

— Pe onoarea mea, nu, spuse Saint-Luc cu o naivitate 
bine jucată; nu se vede ţipenie de om. 

— Într-adevăr? 

— După cum am avut onoarea să vă spun. 

— Cum, din cînd în cînd nu primiţi vizite? 

— Nu, de cînd sînt eu aici, cel puţin. 

— Nici un nobil de la curtea aceasta din Anvers, nu 
vine pe aici citeodată? 

— Niciunul. 

— Nu se poate! 

— Cu toatea astea, aşa e. 

— O! dar îi calomniaţi pe nobilii Angevini. 

— Nu ştiu dacă îi calomniez. Dar să mă ia dracu, dacă 

am zărit pălăria vreunuia. 

— Va să zică nu am dreptate din punctul acesta de 
vedere. 

— Deloc. Să revenim la ce spuneţi dumneavostră mai 
înainte, că parcul nu este sigur. Sînt urşi pe aici? 

— O, nu! 

— Lupi? 

— Nici. 

— Hoti? 

— Poate. Dar ia spune-mi, domnule, doamna de Saint- 
Luc e foarte frumoasă, după cît am văzut. 

— Desigur. 

— Se plimbă adesea prin parc? 

— Foarte des; ei, ca şi mine, îi place mult cîmpul. Dar 
de ce mă întrebi? 

— Aşa. Şi cînd se plimbă, dumneata o însoţeşti? 

— Totdeauna, spuse Saint-Luc. 

— Chiar totdeauna? continuă contele. 

— Dar unde dracu vrei să ajungi? 

— Ei, Doamne, la nimic, dragul meu domn de Saint- 
Luc, sau aproape la nimic. 

— Ascult. 

— Mi s-a spus... 

— Ce ţi s-a spus? Vorbeşte. 

— Nu te vei supăra? 

— Nu mă supăr niciodată. 

— De altfel între bărbaţi se fac destăinuiri de astea; mi 
s-a spus că un bărbat dă tîrcoale parcului. 

— Un bărbat? 

— Da. 

— Care venea pentru soţia mea? 

— O, nu spun asta. 

— Nu ai deloc dreptul să n-o spui, scumpe domnule de 
Monsoreau. E cît se poate de interesant. Şi cine a văzut 
toate astea, te rog? 

— La ce bun? 

— Spune, în tot cazul. Tot ne apucarăm să vorbim. Mai 
bine să vorbim de astea decit de alte fleacuri. Ai spus 
aşadar că acest bărbat venea pentru doamna de Saint- 
Luc. Ti! ti! ti! 

— Ascultă, dacă trebuie să mărturisesc totul: ei bine! 
nu, nu cred să fie pentru doamna de Saint-Luc. 

— Pentru cine, dar? 

— Dimpotrivă, mă tem că pentru Diana. 

— Da de unde! făcu Saint-Luc, deşi mi-ar fi părut bine. 

— Cum, asta te-ar fi bucurat? 

— Fără îndoială. Ştii bine că nimeni pe lume nu e mai 
egoist ca bărbatul. Fiecare pentru el! Dumnezeu pentru 
toţi!. 

— Dracul, mai degrabă! adăugă Monsoreau. 

— Aşadar, crezi că a intrat vreun bărbat aici? 

— Mai mult decit atît, l-am văzut. 

— Ai văzut vreun bărbat în parc? 

— Da, spuse Monsoreau. 

— Singur? 

— Cu doamna de Monsoreau. 

— Cînd aceasta? întrebă Saint-Luc. 

— leri. 

— Unde? 

— Aici la stînga: iată! 

Şi cum Monsoreau îşi îndreptase paşii, împreună cu 
însoţitorul său, înspre crîng, el putu, de unde era, să-i 
arate locul. 

— A! spuse Saint-Luc, iată într-adevăr un zid în stare 
foarte proastă; va trebui să-l înştiinţez pe baron că i s-au 
slăbit împrejurimile. 

— Şi pe cine bănuieşti dumneata? 

— Eu? pe cine bănuiesc? 

— Da, spuse contele. 

— Despre ce? 

— Despre escaladarea zidului spre a veni să vorbească 
cu soţia mea în parc. 

Saint-Luc păru că se adinceşte în ginduri, în vreme ce 
Monsoreau aştepta cu nerăbdare rezultatul. 

— Ei bine? spuse el. 

— Drace! făcu Saint-Luc, eu nu văd decit pe... 

— Pe... cine?... întrebă repede contele. 

— Pe... dumneata..., spuse Saint-Luc ridicîndu-şi 
privirea. 

— Glumeşti, scumpul meu domn de Saint-Luc? spuse 
contele înmărmurit. 

— Zic că nu. Şi eu făceam asemenea lucruri la 
începutul căsniciei mele, de ce nu le-ai face şi dumneata. 

— Văd că nu vrei să-mi răspunzi; mărturiseşte, 
prietene, nu te teme de nimic... sînt destul de curajos. 
Haide, ajută-mă, caut, aştept de la dumneata un mare 
serviciu. 

Saint-Luc se scărpină după ureche. 

— Totuşi, eu cred că tot dumneata ai fost, spuse el. 

— Destul cu glumele! ia lucrurile în serios, domnule, 
căci te previn, este cazul. 

— Crezi? 

— Sînt sigur, am mai spus-o. 

— Atunci se schimbă lucrurile; şi dumneata ştii cum 
vine acest bărbat? 

— Vine pe ascuns, vezi bine!. 

— Adesea? 

— Desigur, i se cunosc urmele pe piatra prăfuită a 
zidului; cpnvinge-te, dacă vrei. 

— Într-adevăr. 

— N-ai văzut nimic vreodată din cele ce ţi-am spus? 

— O! spuse Saint-Luc, mă cam îndoiam la început. 

— A! vezi, zise contele gifiind; apoi? 

— Apoi? Nu m-am nelinişitit deloc. Am crezut că erai 
dumneata. 

— Dar acum cînd ţi-am spus că n-am fost eu? 

— Te cred, scumpul meu domn! 

— Mă crezi? 

— Da. 

— Ei bine! atunci?. 

— Atunci, e altceva. 

Şeful vînătoarei privi cu nişte ochi ameniţători pe 
Saint-Luc, care arăta cea mai desăvirşită nepăsare. 

— A! făcu el cu un aer atît de întăritat încît tînărul 
ridică capul. 

— Mai am o idee, spuse Saint-Luc. 

— Hai, spune-o! 

— Dacă era... 

— Dacă era, cine? 

— Nu. 

— Nu? 

— Ba da. 

— Haide, vorbeşte! 

— Dacă era domnul de Anjou? 

— M-am gindit şi eu la acesta, reluă Monsoreau; însă 
m-am informat; nu putea fi el. 

— Ei! ei! ducele este destul de şiret. 

— Da, însă nu este el. 

— Îmi spui mereu că nu este, spuse Saint-Luc, şi vrei 
să spun eu cine e. 

— Fără îndoială, dumneata care locuieşti la castel, 
trebuie să ştii... 

— Aşteaptă o clipă, spuse Saint-Luc. 

— Mai am o idee. N-ai fost dumneata, nici ducele, 
atunci am fost fără îndoială eu. 

— Dumneata, Saint-Luc? 

— De ce nu? 

— Dumneata erai acelea care venea călare pe din 
afara parcului, cînd puteai veni foarte bine prin parc? 

— Ei, Doamne, sînt o fiinţă foarte capricioasă, spuse 
Saint-Luc. 

— Dumneata ai fost acela care ai luat-o la fugă, 
văzîndu-mă deasupra zidului? 

— Ei drace! altul ar fi fugit şi pentru mai puţin. 

— Va să zică dumneata făceai un rău? spuse contele 
care nu-şi mai putea stăpîni miînia. 

— Nu tăgăduiesc. 

— Bine, dar dumneata îţi baţi joc de mine, strigă 
contele îngălbenind, şi aceasta încă de un sfert de oră. 

— Te înşeli, domnule, spuse Saint-Luc uitîndu-se la 
ceas şi fixindu-l pe Monsoreau cu o privire care-l făcu să 
tremure cu tot curajul lui, te înşeli, de douăzeci de 
minute. 

— Dar mă insulţi, domnule! spuse contele. 

— Dar dumneata crezi că nu mă insulţi pe mine, 
domnule, cu întrebările dumitale de zbir? 

— A! acum abia văd eu limpede. 

— Bine că se întîmpla minunea şi înţeleseşi. Şi cam ce 
vezi? Spune! 

— Văd că te-ai înţeles cu tilharul, cu laşul pe care 
trebuia să-l împugşc ieri. 

— Drace! făcu Saint-Luc, e prietenul meu. 

— Atunci, dacă e aşa, te voi împuşca în locul lui. 

— Ei aş! în casa dumitale! Aşa deodată! Fără să-mi 
spui cel puţin: păzeşte-te! 

— Crezi că m-aş jena să pedepsesc un mizerabil, strigă 
scos din fire. 

— Ah! domnule de Monsoreau, răspunse Saint-Luc, ce 
prost crescut eşti! Ai trăit, se vede, între animale 
sălbatice care ţi-au stricat obiceiurile. 

— Dar nu vezi că sînt furios! ţipă contele aşezindu-se 
în faţa lui Saint-Luc, cu braţele încrucişate, cu faţa 
schimbată de expresia grozavă a disperării care-i rodea 
inima. 

— Ba da, vai mie! văd; şi într-adevăr, furia nu-ţi stă 
bine deloc, eşti groaznic la vedere, scumpe domnule de 
Monsoreau. 

Contele fără să vrea duse mîna la spadă. 

— A! fii atent, spuse Saint-Luc, dumneata mă provoci. 
Te iau chiar pe dumneata martor că eu sînt foarte calm. 

— Da, coconaşule, spuse Monsoreau, da, mititelule, te 
provoc. 

— Fii bun, să trecem dincolo de zid, domnule de 
Monsoreau; acolo, vom fi pe teren neutru. 

— Nu mă interesează! strigă contele. 

— Dar mă interesează pe mine, spuse Saint-Luc; nu 
vreau să te omor la dumneata acasă. 

— Haideţi şi acolo! spuse Monsoreau, grăbindu-se să 
sară zidul. 

— Bagă de seamă! mergi încet, conte! E o piatră care 
nu se ţine bine, se vede că a fost răsturnată. Cel puţin să 
nu te răneşti, căci mi-ar părea foarte rău. 

Şi Saint-Luc se caţără la rîndu-i pe zid. 

— Hide; haide! grăbeşte-te, spuse contele scoţind 
spada. 

— Şi eu care venisem la ţară să mă distrez, spuse 
Saint-Luc vorbindu-şi singur; dar m-am distrat destul de 
bine, nu mă pot plinge. 

Şi sări de partea cealaltă a zidului. 


CAPITOLUL XVII 
Cum arată domnul de Saint-Luc domnului 
de Monsoreau, lovitura pe care i-o arătase 
regele. 


Domnul de Monsoreau îl aştepta pe Saint-Luc cu spada 
în mînă, bătînd nerăbdător din picior. 

— Eşti gata? spuse contele. 

— la te uită, făcu Saint-Luc, văd că nu ţi-ai ales locul 
cel mai rău, stînd cu spatele la soare; nu te jena. 

Monsoreau făcu un sfert de întoarcere. 

— Aşa mai merge, spuse Saint-Luc, în felul acesta voi 
vedea desluşit ce fac. 

— Nu mă cruța, spuse Monsoareau, căci şi eu voi face 
la fel. 

— Aşa, spuse Saint-Luc, vrei dar cu orice preţ să mă 
omori? 

— Dacă vreaul!... o! da... vreau. 

— Omul propune şi Dumnezeu dispune, spuse Saint- 
Luc scoţind spada. 

— Ai spus... 

— Am spus... să iei seama bine la tufa aceasta de maci 
şi păpădie. 

— Ei bine! 

— Ei bine! spun că te voi culca deasupra. 

Şi rizînd mereu se aşeză în gardă. 

Monsoreau angaja furios fierul şi dădu cu o 
sprinteneală de necrezut două sau trei lovituri lui Saint- 
Luc, pe care acesta le pară cu aceeaşi sprinteneală. 

— La naiba! domnule de Monsoreau, spuse el jucîndu- 
se cu fierul adversarului său, miînuieşti foarte bine spada, 
şi, oricare altul în afară de mine sau Bussy ar fi fost ucis 
de ultima dumitale lovitură. 

Monsoreau îngălbeni văzînd cu cine are de-a face. 

— Eşti poate mirat, spuse Saint-Luc, că mă găseşti atit 
de familiarizat cu spada; aceasta pentru că regele, care 
ţine mult la mine, după cum ştii, şi-a luat osteneala să-mi 
dea cîteva lecţii şi mi-a arătat, printre altele, o lovitură cu 
care, dacă se va întîmpla să te omor, vei avea plăcerea 
de a afla că ai fost ucis printr-o lovitură arătată de rege, 
ceea ce va fi foarte măgulitor pentru dumneata. 

— Ai foarte mult spirit, domnule, spuse Monsoreau 
înfuriat fandînd pentru a da o lovitură care ar fi străbătut 
un zid. 

— Ei. Doamne! face fiecare ce poate, răspunse cu 
modestie Saint-Luc aruncîndu-se în lături, silindu-şi prin 
această mişcare adversarul să facă o jumătate de 

întoarcere care îi puse soarele drept în ochi. 

— Ah! ah! spune el. lată-te unde voiam să te văd, 
ateptind să te văd unde vreau să te aşez. Nu-i aşa că am 
condus destul de bine această lovitură, ce zici? Aşa că 
sînt mulţumit. Adineauri aveai cincizeci la sută şanse de 
a fi ucis; acum ai nouăzeci şi nouă. 

Şi cu o dibăcie, o vigoare şi o furie pe care Monsoreau 
nu i le cunoştea, şi pe care nimeni, nu le-ar fi bănuit în 
acest tînăr cu chip de femeie, Saint-Luc dădu una după 
alta cinci lovituri şefului vînătoarei, care le pară, 
înmărmurit de acest uragan amestecat cu şuierături şi 
scîntei; a şasea fu o lovitură de primă compusă dintr-o 
îndoită fentă, dintr-o paradă şi o ripostă, pe care soarele 
îl împiedică să vadă prima jumătate şi din care nu o putu 
vedea nici pe a doua, avînd în vedere că spada lui Saint- 
Luc dispăruse în întregime în pieptu-i. 

Monsoreau rămase încă o clipă în picioare, întocmai ca 
un stejar tăiat la rădăcină care nu aşteaptă decit o adiere 
pentru a şti în ce parte să cadă. 

— Aşa, acum, spuse Saint-Luc, ai cele o sută de şanse 
complete; şi bagă de seamă, domnule, vei cădea exact 
pe tufa pe care ţi-am arătat-o. 

Puterile îl părăsiră pe conte; miinile i se desfăcură, 
ochiul i se întunecă; genunchii i se îndoiră şi căzu pe 
macii, cu roşeala cărora îşi amestecă sîngele. 

Saint-Luc îşi şterse liniştit spada şi privi acea nuanţare 
de culori care puţin cîte puţin, schimbă într-o mască de 
cadavru faţa celui care se află în agonie. 

— Ah! m-ai omorit, domnule, spuse Monsoreau. 

— Am încercat şi eu, spuse Saint-Luc; dar acum, cînd 
te văd culcat aici, gata să mori, să mă ia dracu dacă nu- 
mi pare rău de ce am făcut; te respect acum, domnule; 
eşti grozav de gelos, este adevărat, dar eşti viteaz. 

Şi mulţumit de această cuvîntare funebră, Saint-Luc 
puse un genunchi pe pămînt lîngă Monsoreau, şi îi spuse: 

— Ai vreo ultimă dorinţă, domnule? Pe cinstea mea de 

gentilom, îţi va fi satisfăcută; de obicei, după cite ştiu eu, 
cînd eşti rănit ţi-e sete. Mă voi duce să-ţi aduc de băut. 

Monsoreau nu răspunse. 

El se întoarse cu faţa la pămînt, muşcînd iarba şi 
zbătindu-se în sîngele său. 

— Săracul de el! făcu Saint-Luc ridicîndu-se. O! 
prietenie, eşti o divinitate cam pretențioasă. 

Monsoreau deschise încet ochii, încercă să ridice capul 
şi căzu din nou cu un geamăt trist. 

— Haide! a murit, spuse Saint-Luc; să nu ne mai 
gîndim la el... Cu toate astea, iată că am ucis un om. Nu 
se va spune că mi-am pierdut vremea la ţară. 

Şi numaidecit, sărind zidul, o luă prin parc şi ajunse la 
castel. 

Cea dintii persoană pe care o zări fu Diana; vorbea cu 
prietena ei. 

— Ce bine îi va sta în negru, spuse Saint-Luc. 

Apoi, apropiindu-se de grupul încîntător format din 
cele două femei: 

— lartă-mă, scumpă doamnă, spuse el Dianei; dar aş 
vrea neapărat nevoie să spun două vorbe doamnei de 
Saint-Luc. 

— Spune-i, dragă conte, spune-i, răspunse doamna de 
Monsoreau; mă voi duce să-l întîlnesc pe tatăl meu la 
bibliotecă; după ce vei fi terminat cu domnul de Saint- 
Luc, adăugă ea adresîndu-se prietenei sale, vei veni să 
mă iei, voi fi acolo. 

— Da, negreşit, spuse Jeana. 

Şi Diana se depărta salutîndu-i cu mîna şi cu zimbetul. 

Cei doi soţi rămaseră singuri. 

— Ce s-a întîmplat? întrebă Jeana cu cea mai rizătoare 
figură; îmi pari sinistru, scumpul meu soţ. 

— Da, da, răspunse Saint-Luc. 

— S-a întîmplat ceva? 

— Ei! Doamne! un accident! 

— Ţie! întrebă Jeana îngrozită. 

— Nu tocmai mie, ci unei persoane care era alături de 
mine. 

— Cărei persoane? 

— Aceleia cu care mă plimbam. 

— Domnului de Monsoreau? 

— Vai! da. Bietul om! 

— Ce i s-a întîmplat oare? 

— Cred că a murit. 

— A murit! strigă Jeana cu o agitaţie foarte uşor de 
înţeles; a murit! 

— Chiar aşa. 

— El care adineauri era aici, vorbind, privind!... 

— Ei! iată tocmai pricina morţii sale, a privit prea mult, 
şi mai cu seamă a vorbit prea mult. 

— Saint-Luc, prietene, spuse tinăra femeie apucînd 
amîndoua mîinile soţului ei. 

— Ce? 

— Îmi ascunzi ceva. 

— Eu, absolut nimic, ţi-o jur; nici chiar locul unde a 
murit. 

— Şi unde a murit? 

— Colo, înapoia zidului, chiar în locul în care prietenul 
nostru Bussy avea obiceiul să-şi lege calul. 

— Tu l-ai omorit, Saint-Luc? 

— La naiba! dar cine vrei? Nu eram decit noi doi, eu 
mă înapoiez viu şi îţi spun că a murit: nu este uşor de 
ghicit care din noi doi l-a omorit pe celălalt? 

— Nenorocitule! 

— Ah! scumpă prietenă, spuse Saint-Luc, el m-a 
provocat, m-a insultat; a scos spada din teacă. 

— E îngrozitor! e îngrozitor! bietul om! 

— Bun, spuse Saint-Luc, eram sigur; ai să vezi că peste 
opt zile se va spune sfintul Monsoreau. 

— Dar nu poţi să mai rămii aici! strigă Jeana; nu mai 
poţi locui multă vreme sub acoperişul omului pe care l-ai 
omorit. 

— Tot aşa mi-am zis şi eu, şi iată pentru ce am alergat 
să te rog, scumpă pretenă, să-ţi faci pregătirile de 
plecare. 

— Cel puţin nu te-ai rănit? 

— Bravo! cu toate că vine cam tîrziu, iată o întrebare 
care mă împacă cu tine; nu, sînt neatins. 

— Atunci, vom pleca? 

— Cît mai repede cu putinţă, căci, înţelegeţi, dintr-o 
clipă în alta se poate descoperi accidentul. 

— Care accident? strigă doamna de Saint-Luc revenind 
la prima idee cum te întorci cîteodată pe acelaşi drum. 

— Ah! făcu Saint-Luc. 

— Dar, mă gindesc, spuse Jeana, că doamna de 
Monsoreau a rămas văduvă. 

— Chiar aşa îmi ziceam şi eu adineauri. 

— După ce l-ai omorit? 

— Nu, înainte. 

— Haide, în vreme ce eu o voi înştiinţa... 

— Vezi să-i spui mai pe ocolite, draga mea! 

— Rău mai eşti! în vreme ce eu o voi înştiinţa, pune 
singur şaua pe cai ca pentru o plimbare. 

— Bună idee. Vei face bine să ai mai multe idei de 
acestea, scumpă prietenă, căci în ceea ce mă priveşte, o 
mărturisesc, capul începe să mi se îngreuneze. 

— Dar unde mergem? 

— La Paris. 

— La Paris! Şi regele? 

— Regele va fi uitat totul; s-au întîmplat atitea lucruri 
de cînd nu ne-am văzut; apoi dacă va fi război, ceea cee 
probabil, locul meu este alături de el. 

— Bine; plecăm la Paris, atunci? 

— Da, numai că aş voi un toc şi o cerneală. 

— Cui vrei să-i scrii? 

— Lui Bussy; înţelegi că nu pot părăsi în felul acesta 
Anjou-ul, fără a-i spune pentru ce îl părăsesc. 

— Aşa e; vei găsi tot ce-ţi trebuie pentru scris în 

camera mea. 

Saint-Luc urcă acolo numaidecit, şi cu o mînă care, 
oricît s-ar spune, tremura puţin, scrise în grabă rîndurile 
următoare: 


„Dragă prietene, 


Ai să afli din auzite, despre accidentul întîmplat 
domnului de Monsoreau; am avut împreună, în dreptul 
cringului, o discuţie asupra efectelor şi cauzelor 
degradării zidurilor şi asupra neajunsului cailor care merg 
singuri. 

Cînd discuția era în toi, domnul de Monsoreau a căzut 
pe o tufă de maci şi de păpădie şi aceasta într-un mod 
atit de nenorocit încit a murit numaidecit. 

Prietenul dumitale pe viață, 
SAINT-LUC” 


“P.S. — Cum acest lucru ar putea, în prima clipă să-ţi 
pară puţin cam neadevărat, voi adăuga că atunci cind i s- 
a întimplat acest accident, aveam amindoi spadele în 
mină. 

Eu plec chiar acum la Paris, cu gîndul de a-i face curte 
regelui, Anjou-ul nemaipărindu-mi-se atit de sigur, după 
cele întimplate. ” 


Zece minute după aceea, un servitor al baronului 
alerga la Angers să ducă această scrisoare, în timp ce, 
pe o poartă dosnică ce da pe un drum puţin umblat, 
domnul şi doamna de Saint-Luc plecau singuri, lăsînd-o 
pe Diana plingind şi mai cu seamă foarte încurcată, 
neştiind cum să povestească baronului trista veste a 
acestei înîlniri. 

Ea întorsese ochii atunci cînd trecuse Saint-Luc. 

— Să-ţi mai serveşti prietenii, spuse acesta soţiei sale; 
hotărît lucru, toţi oamenii sînt ingraţi, numai eu sînt 

recunoscător. 


CAPITOLUL XVIII 
În care se vede cum regina mamă intră 
destul de puţin, triumfătoare în frumosul 
oraş Angers. 


În vreme ce domnul de Monsoreau cădea sub lovitura 
de spadă a lui Saint-Luc, o fanfară alcătuită din patru 
trompete răsuna la porţile închise cum se ştie, cu cea 
mai mare grijă, ale Angers-ului. 

Gărzile, înştiinţate, ridicară un steag şi răspunseră prin 
sunete asemănătoare. 

Era Caterina de Medicis care îşi făcea intrarea în 
Angers cu o suită destul de impunătoare. 

Fu înştiinţat numaidecit Bussy, care se ridică din pat, 
iar Bussy se duse la prinţ care se sui în pat. 

Desigur, trompetele angevine cîntau arii destul de 
frumoase, dar nu aveau darul acelora care au făcut să se 
dărime zidurile lerichonului; porţile Angers-ului nu se 
deschiseră. 

Caterina se plecă afară din litieră pentru a fi văzută de 
gărzile înaintate, sperind că strălucirea unei feţe regale 
va face mai multă impresie decit sunetele trompetelor. 

Miliţienii din Angers o văzură pe regină, o salutară cu 
mult respect chiar, dar porţile rămaseră tot închise. 

Caterina trimise un gentilom la bariere, care fu primit 
destul de politicos. 

Dar cum acesta pretindea ca regina să fie lăsată să 
intre făcîndu-i-se onorurile cuvenite, i se răspunse că 
Angers-ul, fiind în stare de război, nu i se deschideau 
porţile fără anumite formalităţi. 

Gentilomul se înapoie foarte contrariat la stăpîna lui, 
iar Caterina în amărăciunea ei, din pricina situaţiei în 

care era pusă, lăsă să-i scape acel cuvînt pe care Ludovic 
XIV-lea l-a schimbat mai tirziu, potrivit importanţei luată 
de către autoritatea regală: 

— Aştept! murmură ea. 

Şi gentilomii din suită se frămîntau lîngă ea. 

In sfîrşit Bussy, care întrebuinţase o jumătate de oră 
spre a-l convinge pe duce, punîndu-i în faţă nenumărate 
motive de Stat, unele mai convingătoare decit altele, 
Bussy se hotărî. 

El porunci să i se înşeueze calul, alese cinci gentilomi 
dintre cei mai nesuferiţi reginei mame şi, în fruntea lor, 
porni cu aer de conducător spre Maiestatea Sa. 

Caterina începuse să obosească, nu aşteptind, ci 
gîndindu-se la răzbunarea cu care îi va lovi pe cei ce o 
batjocoreau acum. Depăna în minte povestea arabă în 
care se spune că un geniu răzvrătit, captiv într-un vas de 
aramă, făgăduieşte că-l va îmbogăţi pe acela care îl va 
scăpa în primele zece secole de captivitate; apoi, furios 
de aşteptare, jură moartea imprudentului care ar sparge 
capacul vasului. 

Caterina cugeta acelaşi lucru. Ea îşi făgăduise să 
răsplătească pe gentilomii ce se vor grăbi s-o întîmpine. 

Apoi jură să-l copleşească cu miînia ei pe acela care s- 
ar înfăţişa cel dintii. 

Bussy apăru împodobit cu pene la barieră şi privi vag 
ca o sentinelă de noapte care mai mult ascultă decit 
vede. 

— Cine-i acolo? strigă el. 

Caterina se aştepta cel puţin la îngenunchieri; 
gentilomul ei o privi atent ca să-i ghicească gîndurile. 

— Du-te, spuse ea, du-te pînă la barieră; întreabă: 
„Cine e?” Răspunde-i, domnule, este o formalitate... 

Gentilomul veni pînă la grilaj. 

— Este doamna regină mamă, spuse el, care vine să 
viziteze oraşul Angers. 

— Foarte bine, domnule, răspunse Bussy; fiţi buni şi 

luaţi-o la stînga, la vreo optzeci de paşi de aici veţi găsi o 
poartă tainică. 

— O poartă tainică! strigă gentilomul, o poartă tainică! 
O portiţă pentru Maiestatea Sa! 

Dar Bussy era departe ca să-l mai poată auzi. 

Împreună cu prietenii săi care rîdeau pe înfundate, se 
îndreptase spre locul unde, după instrucţiunile lui, 
trebuia să coboare Maiestatea Sa, regina mamă. 

— Maiestatea Voastră a auzit?... întrebă gentilomul. 
Poarta tainică! 

— Ei! da, domnule, am auzit; să intrăm pe acolo, din 
moment ce pe acolo se intră. 

Şi fulgerul din privirea sa îl făcu să îngălbenească pe 
stîingaciul care venea să îngreuneze altfel umilirea 
impusă suveranei sale. 

Cortegiul coti la stînga şi poarta tainică se deschise. 

Bussy, pe jos, cu spada în mînă, ieşi pe portiţă şi se 
înclină respectuos înaintea Caterinei; în jurul lui, penajele 
pălăriilor măturau pămîntul. 

— Maiestatea Voastră fie binevenită în Angers, spuse 
el. 

Alături de el se aflau toboşari care nu bătură toba şi 
alebardieri care nu-şi părăsiră armele. 

Regina cobori din litieră şi, sprijinindu-se de braţul unui 
gentilom din suita sa, intră pe portiţă, după ce răspunse 
numai acest cuvînt: 

— Mulţumesc, domnule de Bussy. 

Era toată concluzia meditării pe care avusese timp s-o 
facă. 

Ea înainta cu capul sus. 

Bussy o preveni numaidecit şi o apucă chiar de braţ. 

— Ah! fiţi atentă, doamnă, poarta e cam scundă; 
Maiestatea Voastră s-ar putea lovi. 

— Trebuie să mă aplec? spuse regina; cum să fac? 
Este pentru prima oară cînd intru astfel într-un oraş. 

Aceste cuvinte, spuse atît de natural, aveau pentru 

curtenii cunoscători un înţeles şi o profunzime care 
dădură de gîndit întregii asistenţe, şi chiar Bussy îşi 
muşcă buzele, uitîndu-se în altă parte. 

Litiera Maiestăţii Sale fu ridicată cu o macara pe 
deasupra zidului şi Caterina se urcă din nou în ea pentru 
a merge la palat. Bussy şi prietenii săi încălecară iarăşi şi 
escortau litiera pe amîndouă părţile. 

— Fiul meu unde este? spuse deodată Caterina; nu-l 
văd pe fiul meu de Anjou! 

Aceste cuvinte pe care ar fi voit să le reţină îi fură 
smulse de o miînie căreia nu-i putu rezista. Lipsa lui 
François într-un astfel de moment era culmea insultei. 

— Monseniorul este bolnav, la pat, doamnă; astfel, 
Maiestatea Voastră să nu-şi închipuie că Alteţa Sa nu s-ar 
fi grăbit să facă personal onorurile oraşului său. 

Aici Caterina se întrecu în prefăcătorie. 

— Bolnav! bietul meu copil, bolnav! strigă ea. Ah! 
domnilor, să ne grăbim... cel puţin, este bine îngrijit? 

— Facem tot ce ne stă în putinţă, spuse Bussy, privind- 
o cu surprindere spre a vedea dacă într-adevăr în femeia 
aceasta există o mamă. 

— Ştie că sînt aici? întrebă Caterina după o pauză pe 
care o întrebuinţă pentru a trece în revistă pe toţi 
gentilomii. 

— Da, negreşit, doamnă, sigur că ştie. 

Caterina îşi muşcă buzele. 

— Trebuie să sufere mult atunci, adăugă ea, cu ton de 
compătimire. 

— Foarte mult, spuse Bussy. Alteța Sa este cuprinsă de 
indispoziţii subite. 

— Are o indispoziţie subită acum, domnule de Bussy? 

— Ei, Dumnezeule, da, doamnă. 

Ajunseră astfel la palat. O mare mulţime se înşiră la 
trecerea litierei. 

Bussy urcă scările înainte şi intrînd la duce, gifiind, îi 
spuse: 

— A sosit. Fiţi atent! 

— E furioasă? 

— Revoltată. 

— Se plinge? 

— O! nu; nu, mai rău, zimbeşte. 

— Ce a zis poporul? 

— Poporul nu s-a clintit; se uită la această femeie cu o 
teamă multă: dacă nu o cunoaşte, o ghiceşte. 


— Şi ea? 

— În timp ce le trimitea salutări, îşi muşca vîrful 
degetelor. 

— Drace! 

— La fel m-am gîndit şi eu, Monseniore. Fiţi 
prevăzător! 


— Ne menţinem la război, nu-i aşa? 

— La naiba! cereţi o sută ca să aveţi zece şi încă de la 
ea nu veţi avea decit cinci. 

— Ei aş! mă crezi atit de slab?... Sînteţi toţi aici?De ce 
nu s-a mai înapoiat Monsoreau? întrebă ducele. 

— Cred că e la Meridor... Dar ne putem lipsi de el. 

— Maiestatea Sa, regina mamă! strigă uşierul în pragul 
camerei. 

In aceeaşi clipă apăru Caterina, foarte palidă şi 
îmbrăcată în negru după cum obişnuia. 

Ducele de Anjou făcu o mişcare pentru a se ridica. 

Dar Caterina, cu o iuţeală pe care nu ai fi bănuit-o la 
acest trup încărcat de ani, Caterina se aruncă în braţele 
fiului ei şi-l acoperi de sărutări. 

— Drace! are să-l înăbuşe, gîndi Bussy, dar or fi 
sărutări adevărate? 

Ea făcu şi mai mult, începu să plingă. 

— Să nu ne impresionăm, îi spuse Antraguet lui 
Ribeirac, fiecare lacrimă va fi plătită cu o vadră de sînge. 

Caterina terminînd cu îmbrăţişările se aşeză la 
capătiiul ducelui; Bussy făcu un semn şi toţi cei de faţă 
se depărtară. Ca şi cînd ar fi fost la el acasă, Bussy se 

dădu în dosul patului şi aşteptă liniştit. 

— Nu vrei să ai grijă de bieţii mei oameni, dragă 
domnule de Bussy? spuse deodată Caterina. După fiul 
meu, dumneata eşti prietenul nostru cel mai drag şi 
stăpînul casei, nu-i aşa? Îţi cer această favoare. 

Nu putea să se împotrivească. 

„Sînt prins”, gîndi Bussy. 

— Doamnă, spuse el, sînt fericit de a avea prilejul s-o 
servesc pe Majestatea Voastră, mă duc. 

„Stai, murmură el. Tu nu cunoşti uşile aici ca la Luvru, 
voi reveni”. 

Şi ieşi, fără să poată face cel puţin un semn ducelui, 
căci Caterina bănuindu-i intenţiile, nu-l slăbi din ochi nici 
o clipă. 

Caterina căută să afle mai întîi dacă fiul ei era bolnav 
sau se prefăcea numai. 

Aceasta trebuia să fie toată baza operaţiunilor ei 
diplomatice. 

Dar François, ca un fiu demn de o astfel de mamă, îşi 
jucă minunat rolul. 

Ea plînsese, el fu cuprins de friguri. 

Caterina, înşelată, îl crezu bolnav; ea nădăjdui deci să 
aibă mai multă înrîurire asupra unui suflet slăbit de 
suferinţele corpului. 

Ea îl copleşi pe duce cu dragostea, îl sărută din nou, 
plinse iarăşi şi aşa încît prinţul mirat o întrebă care era 
motivul. 

— Ai trecut printr-o mare primejdie, fiul meu, spuse ea. 

— Fugind din Luvru, mamă? 

— O! nu, după ce ai fugit. 

— Cum aşa? 

— Acei ce ţi-au ajutat la această nenorocită evadare... 

— Ei bine? 

— Îţi erau cei mai crunţi duşmani... 

— Nu ştie nimic, gîndi el, dar va voi să afle. 

— Regele Navarei! spuse ea deodată, veşnica plagă a 

neamului nostru... Îl recunosc bine. 

— Ah! ah! strigă Frangois, ştie. 

— Ai crede că se lăudă cu asta, spuse ea, şi că se 
gîndeşte că a cîştigat totul? 

— E cu neputinţă, răspunse el, te înşeli, mamă. 

— Pentru ce? 

— Pentru că el nu are nici un amestec în evadarea 
mea şi, chiar dacă ar fi avut, am scăpat teafăr după cum 
mă vezi. Sînt doi ani de cînd nu l-am văzut pe regele 
Navarei. 

— Nu vorbesc numai de primejdia aceasta, fiul meu, 
spuse Caterina, simțind că a greşit ţinta. 

— Ce mai e altceva, mamă? răspunse el uitindu-se din 
cînd în cînd la perdelele patului care se mişcau în spatele 
reginei. 

Caterina se apropie de François şi îi spuse cu o voce 
care ar fi voit să pară înspăimîntată: 

— Minia regelui! făcu ea, această minie furioasă care 
te ameninţă. 

— Îmi pasă de primejdia aceasta ca şi de cealaltă, 
doamnă; regele fratele meu se află într-o miînie furioasă, 
cred; dar am scăpat. 

— Crezi? făcu ea cu un accent în stare să intimideze şi 
pe cei mai îndrăzneţi. 

Perdelele se mişcară. 

— Sînt sigur, răspunse ducele; şi este cu atît mai 
adevărat, buna mea mamă, cu cît ai venit chiar 
dumneata să-mi spui acest lucru. 

— Cum aşa? spuse Caterina îngrijită de acest calm. 

— Pentru că, urmă el după o nouă privire la perdea, 
dacă nu ai fi avut decit misiunea să-mi aduci aceste 
ameninţări, nu ai fi venit şi, în cazul acesta, regele ar fi 
şovăit să-mi trimită un ostatec de importanţa Maiestăţii 
Voastre. 

Caterina speriată, ridică capul. 

— Un ostatec! eu! spuse ea. 

— Cel mai sfint şi mai venerabil dintre toţi, răspunse 
el, zimbind şi sărutînd mîna Caterinei, nu fără a arunca o 
ochiadă triumfătoare spre tapiţerie. 

Caterina zdrobită, lăsă să-i cadă braţele în jos; ea nu 
putea să-şi închipuie că Bussy, printr-o uşă secretă, îşi 
supraveghea stăpinul şi îl privea stăruitor încă de la 
începutul convorbirii, trimiţindu-i curaj şi încredere la 
orice încercare de şovăială. 

— Fiul meu, spuse ea în cele din urmă, ai perfectă 
dreptate, eu îţi aduc numai cuvinte de pace. 

— Mamă, spuse François, ştii cu cît respect te ascult; 
cred că începem să ne înţelegem. 


CAPITOLUL XIX 
Cauze mici şi efecte mari 


Caterina avusese în această primă parte a convorbirii 
un dezavantaj vădit. O astfel de înfrîngere era atit de 
puţin prevăzută şi mai cu seamă atit de neobişnuită, încît 
ea se întrebă dacă fiul ei era într-adevăr atit de hotărit în 
refuzul său după cum părea, cînd o mică întîmplare 
schimbă dintr-odată faţa lucrurilor. 

S-au văzut bătălii pe trei sferturi pierdute fiind 
cîiştigate printr-o schimbare de vînt şi vice-versa; 
Marengo şi Waterloo sînt un îndoit exemplu. 

Un bob de nisip schimbă mersul celor mai puternice 
maşini. 

Bussy se afla, după cum am văzut, într-un coridor 
ascuns care ducea la iatacul domnului duce de Anjou, 
aşezat aşa fel încît să nu fie văzut decit de prinţ; din 
ascunzătoarea sa, el socotea capul printr-o deschizătură 
a perdelelor în momentele pe care le credea cele mai 
primejdioase pentru cauza sa. 

Cauza sa, după cum e uşor de înţeles, era războiul cu 
orice preţ: trebuia să rămînă în Anjou, atita vreme cît 

domnul de Monsoreau va sta aici, să-l supravegheze în 
felul acesta pe soţ şi s-o viziteze pe soţie. 

Această politică, foarte simplă de fapt, complica totuşi 
în cel mai înalt grad întreaga politică a Franţei; la efecte 
mari cauze mici. 

lată pentru ce, cu o mulţime de semne din ochi, cu 
înfăţişări furioase, cu gesturi ridicole, cu încruntări din 
sprincene îngrozitoare, în sfirşit, Bussy îşi împingea 
stăpiînul la sălbăticie. 

Ducele, care se temea de Bussy, se lăsa influenţat, şi |- 
am văzut într-adevăr cum nu se poate mai sălbatic. 

Caterina era aşadar învinsă din toate punctele de 
vedere şi nu se mai gindea decit să facă o retragere 
onorabilă, cînd o mică întîmplare, aproape tot atit de 
neaşteptată ca şi încăpăţinarea domnului duce de Anjou, 
îi veni în ajutor. 

Deodată, în toiul convorbirii dintre mamă şi fiu, cînd 
domnul duce de Anjou îi rezista mai cu putere, Bussy se 
simţi tras de pulpana mantalei. 

Curios să nu piardă nimic din convorbire, el duse, fără 
să se întoarcă, mîna la locul solicitat şi găsi încheietura 
unei miini; urcîndu-se mai sus găsi un braţ, un umăr şi 
după umăr un om. 

Văziînd atunci că lucrul făcea să-şi dea osteneala, el se 
întoarse. 

Omul era Remy. 

Bussy voi să vorbească, dar Remy duse un deget la 
buze, apoi îţi trase încet stăpiînul în camera vecină. 

— Ce s-a întîmplat, Remy? întrebă contele, foarte 
nerăbdător, şi pentru ce sînt deranjat într-un asemenea 
moment? 

— O scrisoare, spuse în şoaptă Remy. 

— Să te ia dracu! pentru o scrisoare, mă sustragi de la 
o convorbire atit de importantă ca aceea pe care o 
duceam cu Monseniorul duce de Anjou. 

Remy nu păru că ia în seamă cele spuse. 


145 


— Sînt scrisori printre scrisori, spuse el. 

— Negreşit, gîndi Bussy: de unde vine aceasta? 

— De la Meridor. 

— O! spuse repede Bussy, de la Meridor! bunul meu 
Remy, mulţumesc. 

— Mai sînt vinovat acum? 

— Oare poţi fi tu vreodată vinovat? Unde este 
scrisoarea aceea? 

— Ah! iată ce m-a făcut să cred că era de cea mai 
mare importanţă, deoarece trimisul nu vrea să v-o dea 
decît dumneavoastră. 

— Are dreptate. El este aici? 

— Da. 

— Adu-l încoace. 

Remy deschise o uşă şi făcu semn unui fel de grăjdar 
să vină la el. 

— lată-l pe domnul de Bussy, spuse el arătîndu-l pe 
conte. 

— Dă-mi-o; eu sînt acela pe care îl cauţi, spuse Bussy. 

Şi îi puse în mînă o metodă de cinci franci. 

— O! vă cunosc bine, spuse grăjdarul întinzîndu-i 
scrisoarea. 

— Ea ţi-a dat-o? 

— Nu ea, el. 

— Care el? întrebă deodată Bussy uitindu-se la scris. 

— Domnul de Saint-Luc! 

— Ah! ah! 

Bussy se îngălbenise uşor, căci la acest cuvînt „el”, 
crezuse că era vorba de soţ, iar nu de soţie, şi domnul de 
Monsoreau avea prilejul de a-l face să îngălbenească pe 
Bussy de cîte ori Bussy se gîndea la el. 

Bussy se întoarse pentru a citi şi pentru a-şi ascunde 
în timpul cititului acea emoție de care orice om trebuie 
să se teamă că o va simţi cînd primeşte o scrisoare 
importantă şi cînd acel om este Cezar Borgia, Machiavel, 
Caterina de Medicis sau diavolul. 

Avusese dreptate să se întoarcă, bietul Bussy, căci 
abia îşi aruncase ochii pe scrisoarea pe care o 
cunoaştem şi sîngele i se urcă la creier şi îi năvăli în ochii 
ca o mare înfuriată: astfel încît, din galben cum era, se 
făcu roşu ca purpura, rămase o clipă buimăcit şi, simțind 
că avea să cadă, fu silit să se lase dus spre un fotoliu de 
lîngă fereastră. 

— Du-te! îi spuse Remy grăjdarul înmărmurit de 
efectul pe care îl produsese scrisoarea pe care o aducea. 

Şi îl împinse de umeri afară. 

Grăjdarul fugi numaidecit; el credea că este o ştire rea 
şi se temea să nu i se ia banii înapoi. 

Remy se înapoie la conte, scuturindu-l de braţ. 

— La naiba! strigă el, răspunde-mi numaidecit, sau, pe 
sfintul Esculap, vă las sînge la toate cele patru membre. 

Bussy se ridică; el nu mai era roşu, nu mai era 
buimăcit, era întuneric. 

— lată, spuse el, ce a făcut Saint-Luc pentru mine. 

Şi îi întinse scrisoarea lui Remy. 

Remy o citi într-o clipă. 

— Ei bine! spuse el, mi se pare că lucrul acesta este 
foarte frumos, iar domnul de Saint-Luc este un bărbat 
cumsecade. Trăiască oamenii de spirit care se expediază 
un suflet în purgatoriu; acest lucru nu se întîmplă de 
două ori! 

— E de necrezut, bolborosi Bussy. 

— Sigur că e de necrezut; dar nu face nimic. lată 
situaţia noastră foarte limpede. Peste nouă luni voi avea 
clientă o contesă de Bussy. La naiba! nu vă fie teamă, 
mă pricep la naşteri ca şi Ambroise Paré. 

— Da, spuse Bussy, va fi soţia mea. 

— Mi se pare, răspunse Remy, că nu are să fie mare 
lucru de făcut pentru aceasta, şi că era şi pînă acum, mai 
mult decit era a soţului ei. 

— Monsoreau a murit! 

— A murit! repetă la Haudouin, este scris. 

— O! mi se pare că visez, Remy. Cum! nu am să-l mai 
văd pe acel soi de spectru, totdeauna gata să se ridice 
între mine şi fericire? Remy, ne înşelăm. 

— Nu ne înşelăm ciîtuşi de puţin. Mai citiţi odată, ce 
naiba! a căzut pe maci, vedeţi, şi încă atit de rău, încit a 
murit! Mai băgasem eu de seamă că era foarte 
primejdios să cazi pe maci; dar crezusem că primejdia nu 
exista decit pentru femei. 

— Dar atunci, spuse Bussy, fără să asculte toate 
glumele lui Remy şi urmărind numai firul gîndurilor lui, 
care se răsucea în toate felurile în minte, Diana nu va 
mai putea rămîne la Meridor. Eu nu vreau. Trebuie să 
meargă în altă parte, undeva unde să poată uita. 

— Cred că Parisul ar fi destul de bun pentru acest 
lucru, le Haudouin; se uită destul de uşor la Paris. 

— Ai dreptate, îşi va relua căsuţa din strada 
Tournelles, iar cele zece luni de văduvie le vom petrece 
în taină, dacă totuşi fericirea poate rămîne tăinuită şi 
căsătoria pentru noi nu va fi decît o continuare a 
fericirilor din ajun. 

— Aşa e, spuse Remy; dar pentru a merge la Paris... 

— Ei bine? 

— Ne trebuie ceva. 

— Ce? 

—Ne trebuie pacea în Anjou. 

— E adevărat, spuse Bussy; e adevărat. Oh! Doamne! 
cît timp pierdut, şi pierdut în zadar! 

— Vreţi să spuneţi că veţi încăleca şi veţi alerga la 
Meridor. 

— Nu eu, nu eu, ci tu; eu sînt reţinut aici fără să vreau; 
de altfel, într-o asemenea clipă, prezenţa mea ar fi 
aproape nelalocul ei. 

— Cum am s-o văd? Să mă prezint la castel? 

— Nu; du-te mai întîi la crîngul cel vechi, poate că se 
va plimba pe acolo, aşteptînd să vin eu; apoi; dacă nu o 
zăreşti, du-te la castel. 

— Ce să-i spun? 

— Că sînt pe jumătate nebun. 

Şi strîngind mîna tînărului pe care experienţa îl 
învățase să se bizuie ca pe a doua persoană a sa, el 
alergă să-şi reia locul în coridorul de la intrarea iatacului, 
înapoia perdelelor. 

Caterina, în lipsa lui Bussy, încerca să reciîştige terenul 
pe care prezenţa lui o făcuse să-l piardă. 

— Fiul meu, spuse ea, mi se părea totuşi că niciodată o 
mamă nu ar putea să nu se înţeleagă cu copilul ei. 

— Vezi cu toate astea, mamă, răspunse ducele de 
Anjou, că se întîmpla cîteodată. 

— Niciodată, cînd vrea ea. 

— Doamnă, vrei să spui cînd vor ei, reluă ducele, care, 
mulţumit de acest cuvînt mîndru, îl căută pe Bussy 
pentru a fi răsplătit de el printr-o ochiadă aprobatoare. 

— Dar eu o vreau! strigă Caterina; auzi Francois? eu o 
vreau. 

Expresia vocii nu se potrivea deloc cu cuvintele, căci 
cuvintele erau poruncitoare iar vocea era aproape 
rugătoare. 

— Vrei dumneata? reluă ducele de Anjou zimbind. 

— Da, spuse Caterina, vreau şi nu voi ţine seamă de 
nici un sacrificiu pentru a ajunge la acest scop. 

— Ah! ah! făcu François. Drace! 

— Da, da, scumpul meu copil; spune, ce pretinzi, ce 
vrei? Vorbeşte! comandă! 

— O! mamă! spuse François aproape stingherit de o 
izbîndă atit de completă care nu îi dădea voie să fie un 
învingător pretenţios. 

— Ascultă, fiul meu, spuse Caterina cu vocea ei cea 
mai dezmierdătoare; nu cauţi să îneci un regat în sînge, 
nu-i aşa? nu e cu putinţă. Nu eşti nici un francez rău, nici 
un frate rău. 

— Fratele meu m-a insultat, doamnă, şi eu nu-i mai 
datorez nimic: nu, nimic ca frate, nimic ca rege. 

— Dar eu, François, eu! nu te poţi plînge de mine. 

— Ba da, doamnă, căci dumneata m-ai părăsit! reluă 
ducele gîndindu-se că Bussy era tot acolo şi putea să-l 
audă ca şi mai înainte. 

— A! vrei moartea mea? spuse Caterina cu o voce 
posomorită. Ei bine! fie, voi muri cum trebuie să moară o 
femeie care îşi vede copiii ucigîndu-se între ei. 

Se înţelege de la sine că regina nu avea nici o dorinţă 
să moară. 

— O! nu spune astfel de lucruri, doamnă, îmi zdrobeşti 
inima! strigă François, care nu avea inima zdrobită deloc. 

Caterina izbucni în lacrimi. 

Ducele îi luă mîinile şi încercă s-o liniştească, aruncînd 
mereu priviri îngrijorate înspre iatac. 

— Dar ce voieşti? spuse ea, formulează-ţi cel puţin 
pretenţiile, ca să ştim ce avem de făcut. 

— Ce voieşti mai întîi dumneata? Să vedem, mamă, 
spuse François; vorbeşte te ascult. 

— Doresc să te înapoiezi la Paris, scumpul meu copil, 
doresc să te înapoiezi la curtea regelui, fratele dumitale, 
care îţi întinde braţele. 

— Ei drace! doamnă, văd limpede; nu el îmi întinde 
braţele, ci poduleţul Bastiliei. 

— Nu, înapoiază-te, şi, pe cinstea mea, pe dragostea 
mea de mamă, pe sîngele Domnului nostru Isus Hristos 
(Caterina îşi făcu semnul crucii), vei fi primit de rege, ca 
şi cînd dumneata ai fi regele, iar el ducele de Anjou. 

— Ducele privea cu încăpăţinare spre iatac. 

— Primeşte, urmă Caterina, primeşte, fiul meu; voieşti 
alte apanaje, spuse, voieşti gărzi? 

— Ei! doamnă, fiul dumitale mi-a dat îndeajuns şi chiar 
gărzi de onoare, pentru că îşi alesese pe cei patru favoriţi 
ai săi. 

— Ascultă, nu-mi răspunde aşa; gărzile ce ţi le va da, 
le vei alege singur; vei avea un căpitan, dacă e nevoie şi, 
dacă vrei şi mai mult, acest căpitan va fi domnul de 

Bussy. 

Ducele zdruncinat de această din urmă ofertă, la care 
trebuia să se gindească oarecum că l-ar putea ispiti pe 
Bussy, aruncînd încă o privire spre iatac, tremurînd să 
nu-i întîlnească vreo privire înflăcărată şi nişte dinţi albi 
scrişnind în umbră. 

Dar, o! surpriză! dimpotrivă el îl văzu pe Bussy, rîzînd 
vesel şi încuviinţă prin numeroase clătinări din cap. 

— Ce înseamnă asta? se întrebă el; oare Bussy nu voia 
războiul decît pentru a ajunge căpitanul gărzilor mele? — 
Atunci, spuse el tare şi întrebîndu-se singur, trebuie, 
aşadar, să primesc? 

— Da! da! da! făcu Bussy, din miini, din umeri şi din 
cap. 

— Ar trebui deci, urmă ducele, să părăsesc Anjou-ul ca 
să mă înapoiez la Paris? 

— Da! da! da! urmă Bussy cu o furie aprobativă care 
mergea mereu crescînd. 

— Fără îndoială, scumpul meu copil, spuse Caterina; 
dar este oare atit de greu să te înapoiezi la Paris? 

— Pe legea mea, spuse ducele, nu mai înţeleg nimic. 
Ne înţelesesem să refuz totul şi iată că acum mă 
sfătuieşti să fac pace şi să mă îmbrăţişez cu ei. 

— Ei bine! întrebă Caterina îngrijorată, ce răspunzi? 

— Mamă, am să mă gindesc, spuse ducele, care voia 
să se înţeleagă cu Bussy asupra acestei contraziceri, şi 
mîine... 

— Se predă, gîndi Caterina. Haide, am cîştigat bătălia. 

— De fapt, îşi zise ducele, Bussy poate că are 
dreptate. 

Şi amîndoi se despărţiră după ce se îmbrăţişară. 

CAPITOLUL XX 
Cum domnul de Monsoreau deschise, 
închise şi deschise din nou ochii, ceea ce 
era o dovadă că nu era cu totul mort 


Un prieten bun este un lucru scump, cu atît mai scump 
cu cît este rar. 

Remy îşi mărturisea acest lucru în gînd tot alergînd 
peste cîmpuri, pe unul dintre cei mai buni cai din 
grajdurile prinţului. 

L-ar fi luat pe Roland, dar i-o luase domnul de 
Monsoreau înainte; aşa că fu nevoit să ia un altul. 

— ÎI iubesc foarte mult pe domnul de Bussy, îşi zicea le 
Haudouin către sine; şi, despre partea sa, cred că mă 
iubeşte şi domnul de Bussy tot aşa de mult. lată pentru 
ce sînt atit de vesel astăzi, deoarece astăzi sînt fericit 
pentru doi. 

Apoi adăugă, respirînd cît îl ţinea pieptul: 

— În adevăr, cred că inima mea nu mai este destul de 
largă. 

Să vedem, urmă el întrebindu-se, să vedem ce 
compliment voi face doamnei Diana. 

Dacă va fi mîndră, ceremonioasă, tristă, îi voi adresa 
salutări, plecăciuni mute, cu mîna pe inimă; dacă va 
zimbi, voi începe cu piruete, înviîrtituri şi voi încheia cu o 
poloneză pe care o voi executa singur. 

Cît despre domnul de Saint-Luc, dacă se va mai afla la 
castel, lucru de care mă îndoiesc, un ura! Şi mulţumiri în 
latineşte. El nu va fi trist, sînt sigur de asta... 

„Ah! mă apropii.” 

În adevăr, după ce apucase pe poteca înflorită, după 
ce străbătuse crîngul şi păduricea bătrină, intrase în 
lăstărişul care ducea la zid. 

— O! ce frumoşi maci! spunea Remy; asta îmi 
aminteşti de marele nostru şef al vinătoarei; aceia pe 

care a căzut, nu puteau fi mai frumoşi decit aceştia, 
sărmanul om! 

Remy se apropia din ce în ce mai mult de zid. 

Deodată calul se opri, cu nările larg deschise, cu 
privirea fixă; Remy, care alerga în trap întins şi care nu 
se aştepta la această oprire, era cît pe aci să sară pe 
deasupra capului lui Mitridate. 

Aşa se numea calul pe care îl luase în locul lui Roland. 

Remy, pe care practica îl făcuse călăreț fără teamă, îşi 
înfipse pintenii în coapsele animalului; dar Mitridate nu 
se urni din loc; el primise fără îndoială acest nume din 
pricina asemănării pe care o avea caracterul lui 
încăpăţinat cu acela al regelui Pontului. 

Remy, uimit, plecă ochii spre pămînt pentru a vedea 
ce piedică îi oprea astfel calul; dar nu văzu nimic decit o 
baltă mare de sînge, pe care o înghiţea puţin cîte puţin 
pămîntul şi florile, şi care era înconjurată de o spumă 
roşie. 

— la te uită! strigă el, nu cumva aici l-o fi străpuns 
domnul de Saint-Luc pe domnul de Monsoreau? 

Remy ridică ochii de la pămînt şi privi de jur împrejur. 

La zece paşi, sub o înălţime, el zări două picioare 
ţepene şi un corp ce părea şi mai ţeapăn. 

Picioarele erau întinse, corpul era răzimat de zid. 

— la te uită! Monsoreau! făcu Remy. Hic obiit Nemrod. 
Haide, haide, dacă văduva îl lăsă expus în felul acesta 
pradă corbilor şi vulturilor, e un semn bun pentru noi, iar 
cuvîntarea funebră se va transforma în piruete, învirtituri 
şi poloneze. 

Şi Remy, descălecînd, făcu cîțiva paşi înainte, în 
direcţia corpului. 

— Ciudat! spuse el, iată-l mort aici, mort cu adevărat 
şi cu toate astea sîngele este acolo. Ah! iată o urmă. O fi 
venit de acolo aici, sau mai degrabă acel bun domn de 
Saint-Luc, care este mila întruchipată, l-o fi rezemat de 
acest zid pentru ca să nu-i vină sîngele la cap. Da, aşa 

este, pe legea mea! e mort de-a-binelea, cu ochii 
deschişi, fără nici o strimbătură, mort ţeapăn, aşa, un, 
doi. 

Şi Remy făcu în aer o degajare cu degetul. 

Deodată el se trase înapoi, încremenit şi cu gura 
căscată: cei doi ochi, pe care el îi văzuse deschişi se 
închiseseră şi o paloare, mai pronunţată decit aceea care 
îl izbise la început, se aşernuse pe faţa mortului. 

Remy se făcu aproape tot atît de palid ca şi domnul de 
Monsoreau; dar fiindcă el era medic, adică destul de 
obişnuit cu asemenea lucruri, mormăi scărpinîndu-şi 
vîrful nasului: 

— Credere portentis mediocre. Dacă a închis ochii 
înseamnă că nu este mort. 

Şi cum, cu tot materialismul său, situaţia era 
neplăcută, cum de asemenea articulațiile genunchilor săi 
se îndoiau mai mult decit ar fi trebuit, el se aşeză, sau 
mai degrabă se lăsă să alunece lîngă rădăcina copacului 
de care era rezemat, şi se găsi faţă în faţă cu cadavrul. 

— Nu prea ştiu bine, îşi zise el, unde am citit că după 
moarte se produc unele fenomene de acţiune care nu 
arată decît o dezagregare a materiei, adică un început de 
descompunere. Îndrăcit om, trebuie să ne contrarieze 
chiar după moarte; merită atita osteneală. Da, pe legea 
mea, nu numai că ochii sînt închişi de-a binelea, dar şi 
paloarea a mai sporit, chroma chlôron, cum zice Gallien; 
color albus, cum zice Cicero care era un orator destul de 
priceput; de altfel există un mijloc de a afla dacă e mort 
sau nu, acela de a-i înfige spada în burtă; dacă nu mişcă, 
înseamnă că e mort cu adevărat. 

Şi Remy se pregătea să facă această miloasă probă; îşi 
şi dusese mîna la spadă, cînd ochii lui Monsoreau se 
deschiseră din nou. 

Acest accident produse un efect cu totul potrivnic celui 
dintii; Remy se ridică în picioare ca mişcat de un arc, şi o 
sudoare rece începu să-i curgă pe frunte. 

De astă dată ochii mortului rămaseră holbaţi. 

— Nu e mort, murmură Remy nu e mort. Ei bine! lată- 
ne într-o frumoasă situaţie. 

Atunci un gînd se înfăţişă în mod natural în mintea 
tinărului. 

— Trăieşte, spuse el, e adevărat, dar dacă îl voi omori, 
va fi mort de-a-binelea. 

Şi el îl privea pe Monseoreau care îl privea şi el cu 
nişte ochi atît de îngroziţi, încît s-ar fi zis că putea să 
citească în sufletul acelui trecător de ce natură îi erau 
intenţiile. 

— Tii! strigă deodată Remy, tii! ce gînd groaznic. 
Dumnezeu mi-e martor că dacă s-ar afla aici drept, stînd 
în picioare, învirtindu-şi spada, l-aş ucide cu cea mai 
dragă inimă; dar aşa cum este acum, fără puteri şi pe 
trei sferturi mort, ar fi mai mult decit o crimă, ar fi o 
infamie. 

— Ajutor! murmură Monsoreau, ajutor, mor. 

— La naiba! spuse Remy, situaţia este foarte critică. 
Eu sînt medic şi prin urmare e de datoria mea să-mi ajut 
semenul, care suferă. E adevărat că Monsoreau este atit 
de urit încît aş avea aproape dreptul să spun că nu este 
semenul meu dar este de aceeaşi specie. Genus homo. 
Haide, să uităm că mă numesc le Haudouin, să uităm că 
sînt prietenul domnului de Bussy şi să ne facem datoria 
de medic. 

— Ajutor, repetă rănitul. 

— lată-mă, spuse rănitul. 

— Du-te de-mi caută un preot, un medic. 

— Medicul este găsit gata şi poate că te va scuti de 
preot. 

— Le  Haudoin! strigă domnul de  Monsoreau, 
recunoscîndu-l pe Remy; prin ce întîmplare? 

După cum se vede, domnul de Monsoreau era 
credincios caracterului său: chiar în agonie era bănuitor 
şi întreba. 

Remy înţelese tot restul acestei întrebări. 

Pădurea aceasta nu era un drum bătătorit şi nu venea 
cineva pe acolo fără să aibă vreo nevoie. Intrebarea era 
aşadar aproape naturală. 

— Cum te afli aici? întrebă din nou Monsoreau, căruia 
bănuielile îi dădeau oarecare putere. 

— La naiba! răspunse le Haudouin, pentru că la o 
leghe de aici l-am întîlnit pe domnul de Saint-Luc. 

— Ah!  omoritorul meu,  bolborosi  Monsoreau, 
îngălbenindu-se de durere şi de miînie în acelaşi timp. 

— Atunci, mi-a spus: „Remy, aleargă în pădure şi la 
locul numit „Crîngul vechi” vei găsi un om mort.” 

— Mort! repetă Monsoreau. 

— Ei drace! aşa credea el, spuse Remy, nu trebuie să 
te superi pentru acest lucru; atunci, am venit, am văzut, 
eşti învins. 

— Şi acum, spune-mi, sînt rănit mortal? 

— Ei! drace, făcu Remy, îmi ceri prea mult; totuşi am 
să încerc; să vedem. 

După cum am mai spus, conştiinţa medicului învinsese 
devotamentul prietenului. 

Remy se apropie deci de Monsoreau şi, cu toate 
prevederile obişnuite, îi ridică mantaua, tunica şi 
cămaşa. 

Spada pătrunsese dedesuptul mamelei drepte, între a 
şasea şi a şaptea coastă. 

— Hm! făcu Remy, suferi mult? 

— Nu de piept, de spate. 

— A! să vedem puţin, făcu Remy, de care parte a 
spatelui? 

— Dedesuptul omoplatului. 

— Fierul trebuie să fi întîlnit vreun os, spuse Remy; de 
aici vine durerea. 

Şi el privi spre locul pe care contele i-l arăta ca fiind 
sediul unei suferinţe mai puternice. 

— Nu, spuse el, nu, mă înşelasem; fierul nu a întîlnit 

nimic şi a ieşit cum a intrat. Drace, frumoasă lovitură de 
spadă, domnule conte; e o plăcere să îngrijeşti răniții 
domnului Saint-Luc, eşti străpuns dintr-o parte în alta, 
scumpul meu domn. 

Monsoreau leşină; dar Remy nu se nelinişti de această 
slăbiciune. 

— Ah! iată, e chiar aşa: sincopă, pulsul micşorat; aşa 
trebuie să fie. (El îi pipăi mîinile şi picioarele: reci la 
extremităţi.Puse urechea pe pieptul rănitului: lipsa 
zgomotului respirator. Lovi încet deasupra: sunetul nu e 
sonor). Drace, drace, văduvia doamnei Diana ar putea 
foarte bine să nu fie decit o chestie de timp. 

În momentul acela, o uşoară spumă roşcată şi 
sclipitoare veni să umezească buzele rănitului. 

Remy scoase repede o trusă din buzunar şi o lanţetă; 
apoi rupse o fişie din cămaşa bolnavului şi îi strînse 
braţul. 

— Vom vedea, spuse el; dacă sîngele va curge, pe 
legea mea, doamna Diana nu este poate văduvă. Dar 
dacă nu va curge!... Ah! ah! curge. lartă-mă scumpul 
meu domn de Bussy, iartă-mă, dar, zău, sînt medic 
înainte de toate. 

Sîngele, într-adevăr, după ce şovăise ca să zicem aşa o 
clipă, ţişnise din venă: aproape în acelaşi timp, bolnavul 
respiră şi deschise ochii. 

— Ah! bolborosi el, am crezut că se sfirşise totul. 

— Nu încă, scumpul meu domn, nu încă; este chiar cu 
putinţă... 

— Ca să scap? 

— O! Doamne! da! vezi dumneata, să închidem mai 
întîi rana. Aşteaptă, nu te mişca. Vezi, natura, în clipa de 
faţă, te îngrijeşte pe dinăuntru cum te îngrijesc eu pe 
dinafară. Eu îţi pun un aparat, ea încheagă sîngele. Eu 
fac să curgă sîngele, ea îl opreşte. Ah! natura este o 
mare chirurgă, scumpul meu domn. Stai să-ţi şterg 
buzele. 

Şi Remy trecu o batistă peste buzele contelui. 

— La început, spuse rănitul, am scuipat sînge mult. 

— Ei bine! vezi, spuse Remy, iată că s-a şi oprit 
hemoragia. Bun! Merge bine; cu atît mai rău! 

— Cum! cu atît mai rău? 

— Cu atît mai bine pentru dumneata, negreşit; dar cu 
atit mai rău! ştiu eu ce vreau să spun. Scumpul meu 
domn de Monsoreau, mi-e teamă că voi avea fericirea să 
te vindec. 

— Cum! ţi-e teamă? 

— Da, ştiu eu ce vreau să înţeleg. 

— Crezi oare că mă voi face bine? 

— Vai! 

— Eşti un doctor ciudat, domnule Remy. 

— Ce te priveşte? Numai să te scap!... Acum, să 
vedem. 

Remy opri sîngele: se ridică. 

— Ei bine! mă părăseşti? spuse contele. 1 

— Ah! vorbeşti prea mult, scumpul meu domn. Iți face 
rău dacă vorbeşti prea mult. N-ar fi mare lucru, ar trebui 
mai degrabă să-l sfătuiesc să strige. 

— Nu te înţeleg. 

— Ei bine? 

— Ei bine! mă duc la castel să caut ajutoare. 

— Şi eu, ce trebuie să fac în timpul acesta? 

— Stai liniştit, nu te mişca, respiră foarte încet, 
încearcă să nu tuşeşti, să nu deranjăm închegarea 
sîngelui. Care este casa cea mai apropiată? 

— Castelul Meridor. 

— Pe unde trebuie s-o iau? întrebă Remy, prefăcîndu- 
se cu totul neştiutor. 

— Ori sari zidul şi te vei găsi în parc, ori urmează zidul 
parcului şi vei ajunge la poartă. 

— Bine, alerg. 

— Mulţumesc, om generos! strigă Monsoreau. 

— Dacă ai şti, în adevăr, cît de generos sînt, bolborosi 

Remy, Mi-ai mulţumi şi mai mult. 

Şi încălecînd din nou pe cal, se repezi în galop în 
direcţia arătată. 

După cinci minute ajunse la castel, ai cărui locatari, 
grăbiţi şi mişcîndu-se ca nişte furnici cărora li s-a fărimat 
locuinţa, căutau prin tufişuri, prin ascunzători, prin 
dependente, fără să poată găsi locul unde zăcea corpul 
stăpînului lor; mai ales că, pentru a cîştiga timp, Saint- 
Luc dăduse o indicație greşită. 

Remy căzu ca un bolid în mijlocul lor şi îi tîri după el. 

El punea atita înflăcărare în recomandările ce le făcea, 
încît doamna de Monsoreau nu se putu opri să nu-l 
privească surprinsă. 

Un gînd tainic, întunecat, îi apăru în minte şi într-o 
clipă pătă curăţenia îngerească a acestui suflet. 

— Ah! îl credeam prietenul domnului de Bussy, 
murmură ea, în vreme ce Remy se depărta ducînd cu elo 
targă, bandaje, apă proaspătă, în sfîrşit toate lucrurile 
trebuincioase unui pansament. 

Esculap însuşi nu ar fi făcut mai mult cu aripile-i 
divine. 


CAPITOLUL XXI 
Cum se duse ducele de Anjou la Meridor 
spre a-i prezenta condoleanţe doamnei de 
Monsoreau pentru moartea soţului ei şi 
cum îl găsi pe acesta ieşindu-i în 
întîmpinare. 


De îndată ce se termină convorbirea între ducele de 
Anjou şi mama sa, dintii se grăbi să se ducă să-l 
găsească pe Bussy pentru a cunoaşte pricina acelei 
schimbări de necrezut care se făcuse în el. 

Bussy, înapoiat acasă, citea pentru a cincea oară 

scrisoarea lui Saint-Luc şi fiecare rînd îi oferea înţelesuri 
pentru o plecare pe care credea că o poate fixa a doua 
sau cel mai tirziu a treia zi. 

Bussy îl primi pe prinţ cu un zîmbet încîntător. 

— Cum! Monseniore, spuse el, Alteța Voastră a 
binevoit să-şi dea ostenela să treacă pe la mine? 

— Da, la naiba! spuse ducele, şi vin să-ţi cer o 
explicaţie. 

— Mie? 

— Da, ţie. 

— Ascult, Monseniore. 

— Cum, strigă ducele, sfătuieşti să mă înarmez din cap 
pînă în picioare împotriva sugestiilor mamei mele şi să 
susţin vitejeşte lovitura; eu te ascult şi, în toiul luptei, 
cînd toate loviturile nu au avut nici un efect asupra mea, 
vii să-mi spui: „Scoateţi-vă platoşa, Monseniore, scoateţi- 
o”. 

— V-am făcut toate aceste recomandări, Monseniore, 
pentru că nu ştiu în ce scop venise doamna Caterina. Dar 
acum cînd văd că a venit pentru cea mai mare glorie şi 
pentru cea mai mare fericire a Alteţei Voastre... 

— Cum! făcu ducele, pentru cea mai mare glorie şi cea 
mai mare feiricre a mea; cum înţelegi tu asta? 

— Negreşit, reluă Bussy; ce voieşte Alteța Voastră, să 
vedem? Să-şi învingă duşmanii, nu-i aşa? Căci nici nu mă 
gîndesc, după, cum spun unii, că aţi avea de gind să 
ajungeţi regele Franţei. 

Ducele îl privi pe ascuns pe Bussy. 

— Unii vă vor sfătui poate, monseniore, spuse tînărul; 
dar aceia, vă rog să mă credeţi, sînt cei mai crunţi 
duşmani ai Alteţei Voastre; apoi, dacă vor fi prea 
încăpăţinaţi, dacă nu veţi şti cum să vă scăpaţi de ei, 
trimiteţi-mi-i mie; îi voi convinge că se înşeală. 

Ducele făcu o strimbătură. 

— De altminteri, urmă Bussy, examinaţi-vă conştiinţa, 
Monseniore cercetaţi-vă sufletul, cum spune Biblia; aveţi 

o sută de mii de oameni, zece milioane de franci, alianţe 
în străinătate şi apoi în sfirşit, voiţi să mergeţi împotriva 
seniorului vostru? 

— Seniorul meu s-a jenat să meargă împotriva mea, 
spuse ducele. 

— A! dacă o luaţi în felul acesta, aveţi dreptate: 
declaraţi-vă, faceţi să fiţi încoronat şi luaţi titlul de rege 
al Franţei; eu nu cer altceva decit să vă văd ridicîndu-vă, 
pentru că dacă vă ridicaţi, mă voi ridica şi eu odată cu 
dumneavoastră. 

— Cine îţi spune că vreau să fiu rege al Franţei? reluă 
supărat ducele: discuţi aici un lucru pe care nu l-am 
propus niciodată nimănui să-l rezolve, nici chiar mie. 

— Atunci, totul este aranjat, Monseniore, şi nu mai are 
ce căuta discuţia între noi, pentru că sîntem de acord 
asupra punctului principal. 

— Sîntem de acord? 

— Aşa mi se pare, cel puţin. Faceţi aşadar să vi se dea 
o companie de gardă şi cinci sute de mii franci. Cereţi, 
înainte de semnarea păcii, un ajutor bănesc din Anjou 
pentru a face război. Odată ce îl veţi avea, îl veţi păstra; 
aceasta nu îndatorează cu nimic. In felul acesta vom 
avea oameni, bani, putere, şi vom merge... Dumnezeu 
ştie unde! 

— Dar odată la Paris, odată ce vor fi pus iarăşi mîna pe 
mine, odată ce mă vor avea lîngă ei, îşi vor ride de mine, 
spuse ducele. 

— Haida de! Monseniore, nici să nu vă gîndiţi. Ei să 
ridă de dumneavoastră! Nu aţi auzit ce vă oferă regina 
mamă? 

— Mi-a oferit multe. 

— Înţeleg, asta vă îngrijorează? 

— Da. 

— Dar, printre altele v-a oferit o companie de gardă, 
chiar dacă această companie ar fi comandată de domnul 
de Bussy. 

— Negreşit că mi-a oferit acest lucru. 

— Ei bine, primiţi, eu v-o spun; numiţi-l pe Bussy 
căpitanul vostru, numiţi-i pe Antraguet şi pe Livarot 
locotenenţii voştri, numiţi-l pe Ribeirac stegar. Lăsaţi-ne 
pe noi patru să formăm această companie aşa cum vom 
înţelege; apoi veţi vedea, cu această escortă în urma 
dumneavostră, dacă va mai ride cineva de 
dumneavoastră şi dacă nu vă va saluta cînd veţi trece, 
chiar regele. 

— Zău, spuse ducele, cred ca ai dreptate, Bussy; mă 
voi gîndi. 

— Gîndiţi-vă, Monseniore. 

— Da; dar ce citeai tu aşa de atent, cînd am intrat eu? 

— Ah! iertaţi-mă, uitasem, o scrisoare. 

— O scrisoare? 

— Care vă interesează aproape mai mult decit pe 
mine; unde oare mi-era capul că nu v-am arătat-o 
numaidecit? 

— Este aşadar o ştire importantă? 

— O! Doamne, da, şi chiar o ştire tristă: Domnul de 
Monsoreau a murit. 

— Poftim! strigă ducele cu o mişcare de surpriză atit 
de vădită, încît Bussy, care avea ochii aţintiţi asupra 
prinţului, crezu că observă în mijlocul acestei surprize o 
bucurie nemăsurată. 

— A murit, Monseniore. 

— A murit, domnul de Monsoreau? — Ei! Doamne, da! 
nu sîntem toţi muritori? 

— Da; însă nu moare cineva aşa dintr-odată. 

— Depinde. Dacă îl omoară cineva. 

— A fost deci omorit? 

— Se pare că da. 

— De către cine? 

— De către Saint-Luc, cu care s-a luat la ceartă. 

— Ah! scumpul Saint-Luc, strigă prinţul. 

— la te uită, spuse Bussy, nu-l ştiam atît de mult 

prieten de-al dumneavoastră, pe acel scump Saint-Luc! 

— Este unul dintre prietenii fratelui meu, spuse ducele; 
şi de vreme ce ne împăcăm, prietenii fratelui meu sînt şi 
ai mei. 

— Ah! Monseniore, totul merge bine atunci, şi sînt 
încîntat să vă văd în asemenea dispoziţiuni. 

— Şi eşti sigur?... 

— La naiba! atit cît poate fi cineva sigur. lată un bilet 
de-al ui Saint-Luc care îmi anunţă această moarte şi, 
cum sînt şi eu tot aşa de neîncrezător ca şi 
dumneavoastră şi cum mă îndoieam şi eu, Monseniore, l- 
am trimis pe chirurgul meu Remy ca să constate faptul şi 
să prezinte condoleanţele mele bătrînul baron. 

— Mort! Monsoreau mort! repetă ducele de Anjou; 
mort singuri 

Cuvîntul îi scăpase după cum îi scăpase şi „scumpul 
Saint-Luc”. Amîndouă erau de o îngrozitoare naivitate. 

— Nu a murit singur, spuse Bussy, pentru că l-a ucis 
Sain-Luc. 

— O! ştiu eu ce spun, spuse ducele. 

— Monseniorul îi dăduse din întîmplare altuia 
însărcinarea să-l ucidă? întrebă Bussy. 

— Zău că nu, dar tu? 

— O! eu, Monseniore, nu sînt un prinţ atît de mare ca 
să pun pe alţii să-mi facă acest fel de treburi, şi sînt silit 
să mi le fac singur. 

— Ah! Monsoreau, Monsoreau, făcu prinţul cu zîmbetul 
său îngrozitor. 

— Dar ce, Monseniore, s-ar spune că îl uraţi pe 
sărmanul conte. 

— Nu, tu îl urai. 

— Eu, era şi natural să-l urăsc, spuse Bussy roşindu-se 
fără să vrea. Nu m-a făcut el într-o zi să sufăr din partea 
Alteţei Voastre o umilire grozavă? 

— Tot îţi mai aduci aminte? 

— O! Doamne, nu, Monseniore, vedeţi bine; dar 

dumneavoastră, pentru că vă era servitor, prieten mîna 
dreaptă... 

— Ascultă, spuse prinţul întrerupînd convorbirea care 
devenea supărătoare pentru el, pune să se înşeueze caii, 
Bussy. 

— Să se înşeueze caii, şi pentru ce? 

— Pentru a merge la Meridor; vreau să prezint con- 
doleanţele mele doamnei Diana. De altfel, această vizită 
era proiectată de mult şi nu ştiu cum nu am făcut-o pînă 
acum; dar nu o voi mai amina. Drace! nu ştiu pentru ce, 
dar mi-e inima foarte veselă astăzi. 

— Zău, îşi zise Bussy în gînd, acum cînd Monsoreau a 
murit şi cînd nu mai mă tem că-şi va vinde soţia ducelui, 
puţin mă importă dacă o revede; dacă o va ataca, o voi 
apăra eu şi singur. Haide, deoarece mi se oferă prilejul 
de a o revedea, să profităm de el. 

Şi ieşi pentru a porunci să se pună şaua pe cai. 

Un sfert de oră după aceea, în vreme ce Caterina 
dormea sau se prefăcea că doarme pentru a se reface 
după oboselile drumului, prinţul, Bussy şi zece gentilomi, 
călare pe nişte cai frumoşi, se îndreptau spre Meridor cu 
acea bucurie pe care o inspiră totdeauna vremea 
frumoasă, iarba înverzită şi tinereţea, atit oamenilor cît şi 
cailor. 

La vederea acestei măreţe cavalcade, portarul 
castelului veni la marginea şanţului să întrebe de numele 
vizitatorilor. 

— Ducele de Anjou! strigă prinţul. 

Numaideciît portarul apucă un corn şi scoase nişte 
sunete care îi făcură pe toţi servitorii să alerge la podeţ. 

Indată începură să alerge toţi prin apartamente, prin 
coridoare şi pe săli; ferestrele turnuleţelor se deschiseră, 
se auzi un zgomot de fiare pe lespezi şi bătrînul baron 
apăru în prag, ţinînd în mînă cheile castelului. 

— Este de necrezut cît de puţin regretat este 
Monsoreau, spuse ducele; ia te uită, Bussy, ce figuri 

naturale au toţi oamenii aceştia. 

O femeie apăru pe peron. 

— Ah! iat-o pe frumoasa Diana, strigă ducele; vezi, 
Bussy, vezi! 

— Desigur că o văd, Monseniore, spuse tînărul; dar, 
adăugă el încet, nu-l văd pe Remy. 

Diana ieşea în adevăr din casă; dar imediat înapoia 
Dianei ieşea o targă, pe care, culcat, cu ochii strălucind 
de febră sau de gelozie, era dus Monsoreau, mai 
asemănător cu un sultan din Indii pe palanchinul său 
decît cu un mort pe catafalc. 

— O! o! Ce înseamnă asta? strigă ducele, adresîndu-se 
tovarăşului său care se făcuse mai alb decit batista cu 
ajutorul căreia încerca să-şi ascundă emoția. 

— Trăiască Monseniorul duce de Anjou! strigă 
Monsoreau ridicînd printr-o sforţare violentă mîna în aer. 

— Foarte frumos! făcu o voce înapoia lui, ai să-ţi rupi 
pansamentul. 

Era Remy, care, credincios pînă la capăt rolului său de 
medic, făcea rănitului această prevăzătoare 
recomandaţie. 

Surprizele nu durează mult la curte, pe feţe cel puţin: 
ducele de Anjou făcu o mişcare pentru a schimba uimirea 
în zîmbet. 

— O! scumpul meu conte, strigă el, ce fericită surpriză! 
Crezi că ni se spusese că ai murit? 

— Veniţi, veniţi, Monseniore, spuse rănitul să sărut 
mîna Alteţei Voastre. Mulţumesc lui Dumnezeu! nu 
numai că nu am murit, dar chiar am să scap, 
nădăjduiesc, pentru a vă servi cu mai multă ardoare şi 
credinţă ca pînă acum. 

Cît despre Bussy, care nu era nici prinţ nici soţ, aceste 
două poziţii sociale în care ascunderea este de primă 
necesitate, simţea o sudoare rece curgindu-i pe timple şi 
nu îndrăznea să o privească pe Diana. 

Această comoară, de două ori pierdută pentru el, îi 

făcea rău văzind-o atît de aproape de posesorul ei. 

— Şi dumneata, domnule de Bussy, spuse Monsoreau, 
dumneata care vii cu Alteța Sa, primeşte toate 
mulţumirile mele, căci aproape că dumitale îţi datorez eu 
viaţa. 

— Cum! mie! bolborosi tînărul, crezînd că Monsoreau 
îşi bate joc. 

— Negreşit, indirect, e adevărat; dar recunoştinţa mea 
nu este mai mică, deoarece iată-l pe salvatorul meu, 
adăugă el arătîndu-l pe Remy care ridica deznădăjduit 
braţele spre cer şi care ar fi voit să se ascundă în fundul 
pămîntului; datorită lui, prietenii mei mă au încă în 
mijlocul lor. 

Şi, cu toate semnele pe care i le făcea bietul doctor ca 
să păstreze liniştea şi pe care el le lua drept recomandări 
igienice, povesti cu emfază îngrijirile, dibăcia, graba de 
care le Haudoin dăduse dovadă faţă de el. 

Ducele încruntă din spriîncene: Bussy îl privi pe Remy 
cu o expresie grozavă. 

Bietul băiat, ascuns înapoia lui Monsoreau, se mulţumi 
să răspundă printr-un gest care voia să spună: „Vai! nu 
este vina mea”. 

— De altfel, urmă contele, am aflat că Remy te-a găsit 
într-o zi aproape mort cum m-a găsit şi pe mine. Aceasta 
este o legătură de prietenie între noi; contează pe a 
mea, domnule de Bussy: cînd Monsoreau iubeşte, 
iubeşte bine; este adevărat că, atunci cînd urăşte, este 
ca şi cînd iubeşte, adică din toată inima. 

Bussy crezu că bagă de seamă că fulgerul care 
strălucise o clipă, rostind aceste cuvinte, în ochii 
înfriguraţi ai contelui erau la adresa domnului duce de 
Anjou. 

Ducele nu văzu nimic. 

— Haide! spuse el coborînd de pe cal şi oferind mîna 
Dianei; binevoieşte, frumoasă Diana, să ne faci onorurile 
acestei locuinţe, pe care credeam s-o găsim în doliu şi 

care continuă, dimpotrivă, să fie un sălaş al 
binecuvintărilor şi al bucuriei. Cît despre dumneata, 
Monsoreau, odihneşte-te; odihna face bine răniților. 

—  Monseniore, spuse contele, nu se va spune 
niciodată că aţi venit la Monsoreau fiind încă în viaţă şi 
că, atita cît Monsoreau va trăi, un altul va face Alteţei 
Voastre onorurile locuinţei lui; oamenii mei mă vor purta 
şi pretutindeni unde veţi merge, voi merge şi eu. 

De astă dată, s-ar fi crezut că ducele ghicea 
adevăratul gînd al contelui, căci părăsi mîna Dianei. 

Monsoreau respiră uşurat. 

—  Apropiaţi-vă de ea, spuse în şoaptă Remy la 
urechea lui Bussy. 

Bussy se apropie de Diana şi Monsoreau le zimbi. 
Bussy luă mîna Dianei şi Monsoreau le zimbi iarăşi. 

— Vezi! cîtă schimbare, domnule conte, spuse Diana 
cu vocea pe jumătate. 

— Vai! şopti Bussy, de ce nu este şi mai mare. 

Se înţelege de la sine că baronul desfăşură, faţă de 
prinţ şi de gentilomii care îl însoțeau, tot fastul 
patriarhalei sale ospitalităţi. 


CAPITOLUL XXII 
Despre neplăcerile litierelor prea lungi şi 
ale uşilor prea strimte 


Bussy nu o părăsea pe Diana; zimbetul binevoitor al lui 
Monsoreau îi dădea o libertate de care căuta să se 
folosească. 

Geloşii au acest privilegiu, că, ducînd un război greu 
pentru a-şi păstra bunurile, nu sînt curtaţi de îndată ce 
branconierii au pus piciorul pe pămînturile lor. 

— Doamnă, spuse Bussy, sînt într-adevăr cel mai 
nenorocit om. Cînd am auzit de moartea soţului 

dumneavoastră, l-am sfătuit pe prinţ să se înţeleagă cu 
mama sa şi să se reîntoarcă la Paris. El a primit şi iată că 
dumneavoastră rămineţi la Anjou. 

— O! Ludovic, răspunse tînăra femeie strîngînd cu 
degetele-i fine mîna lui Bussy, îndrăzneşti să spui că 
sîntem nenorociţi? Atitea zile frumoase, atitea lucruri 
nespuse, a căror amintire o simt tremurînd în sufletul 
meu, le-ai uitat dumneata toate astea? 

— Eu nu uit nimic, doamnă; dimpotrivă, mi le amintesc 
prea puternic şi de aceea pierzind bucuria lor mă simt 
atit de nenorocit. Trebuind să mă înapoiez la Paris, la o 
sută de leghe de aici, înţelegi dumneata cît de mult voi 
suferi? Inima mi se rupe, Diana, şi sînt îndurerat. 

Diana privindu-l pe Bussy, văzu atita deznădejde în 
ochii lui, încît plecă îngindurată capul. 

Tînărul aşteptă o clipă cu privirea rugătoare şi mîinile 
împreunate. 

— Ei bine, te vei duce la Paris, Ludovic, şi eu te voi 
urma. 

— Cum? strigă tînărul, îl vei părăsi pe domnul de 
Monsoreau? 

— Chiar dacă l-aş părăsi eu, răspunse Diana, nu m-ar 
părăsi el; nu, crede-mă, Ludovic, găsesc că e mai bine să 
vină cu noi. 

— Aşa rănit, bolnav, cum e. Cu neputinţă, Diana. 

— Sînt sigură că va merge. 

Şi Diana, părăsind braţul lui Bussy, se apropie de prinţ 
care îi răspundea cu răutate lui Monsoreau, a cărui litieră 
era înconjurată de Ribeirac, Antraguet şi Livarot. 

Văzînd pe Diana, fruntea contelui se însenină; dar clipa 
de linişte trecu repede, ca o rază de soare între două 
furtuni. 

Diana păşi spre duce şi contele încruntă sprîncenele. 

— Alteță, spuse ea cu un zîmbet încîntător, se zice că 
vă plac foarte mult florile. Dacă mă urmaţi, vă voi arăta 
cele mai frumoase flori din Anjou. 

Francois îi oferi braţul. 

— Unde îl conduci pe prinţ, doamnă? întrebă neliniştit 
Monsoreau. 

— In seră, domnule. 

— Ah! făcu Monsoreau. Ei bine! fie; duceţi-mă în seră. 

— Pe legea mea, îşi spuse Remy, acum sînt sigur că 
am făcut bine cînd nu l-am lăsat să moară. Mulţumesc lui 
Dumnezeu! se va omori singur. 

Diana îl privi pe Bussy cu un zîmbet plin de făgăduinţe. 

— Fii atent să nu afle Monsoreau că vei părăsi Anjou- 
ul. De rest îngrijesc eu. 

— Bine, spuse Bussy. 

Şi el se apropie de prinţ, în timp ce litiera lui 
Monsoreau trecea prin dreptul unei coloane. 

— Monseniore spuse el, Monsoreau nu trebuie să afle 
acum că sîntem pe cale de a ne împăca. Aşadar, fiţi 
discret. 

— Pentru ce? 

— Pentru că regina mamă ar putea afla de la el 
intenţiile noastre de a ne-o face prietenă şi în cazul 
acesta ne-ar scădea din avantaje. 

— Ai dreptate, spuse ducele, te îndoieşti cu adevărat 
de el? 

— De Monsoreau? Drace! 

— Ei bine! şi eu de asemeni. Sînt convins că a făcut 
intenţionat pe mortul. 

— Nu, asta nu, prinţul meu. El a primit o frumoasă şi 
bună lovitură în piept: chiar imbecilul de Remy care l-a 
salvat, l-a crezut mort la început; trebuie că are şapte 
suflete în trup. 

Ajunseseră înaintea serei. 

— Diana zimbea ducelui mai drăguţ ca oricînd. 

Prinţul intră primul, urmat de Diana; Monsoreau voi să 
vină după aceea: dar cînd voi să bage litiera înăuntru, 
băgă de seamă că era cu neputinţă să o facă să intre: 
uşa, construită în stil ogival, era lungă, înaltă şi mult mai 

puţin largă decit litiera lui Monsoreau, care măsura în 
lărgime peste şase picioare. 

La vederea acestei uşi prea strîmte şi a acestei litiere 
prea largi, Monsoreau gemu adînc. 

Diana trecu pragul serei fără să ţină seamă de 
semnele disperate ale soţului ei. 

Bussy, pentru care zîimbetul tinerei femei, în sufletul 
căreia se obişnuise să citească, avea un înţeles lămurit, 
rămase lîngă Monsoreau, spunîndu-i liniştit: 

— În zadar vă frămîntaţi, domnule conte; această uşă 
este prea strimtă, şi niciodată nu veţi putea trece prin 
ea. 

— Monseniore, Monseniore! strigă Monsoreau, nu vă 
duceţi în această seră, sînt mirosuri otrăvitoare, flori 
sălbatice al căror miros este din cele mai veninoase, 
Monseniore. 

Dar Francois nu mai asculta: cu toată prevederea lui 
obişnuită, fericit de a simţi în miinile sale mîna Dianei, el 
pătrunse în cotiturile înverzite. 

Bussy îl încuraja pe Monsoreau să aibă răbdare; dar, 
cu toate îndemnurile sale, ceea ce trebuia să se întîmple, 
se întîmplă: Monsoreau nu putu să îndure, nu durerea 
fizică, în această privinţă el părea să fie de fier, ci 
durerea morală. 

Leşină. 

Remy îşi reluă toate drepturile; el porunci ca rănitul să 
fie recondus în camera sa. 

— Acum, întrebă Remy pe tînăr, ce trebuie să fac? 

— Ei, la naiba! spuse Bussy, termină ceea ce ai început 
atit de bine. Stai alături de el şi vindecă-l. 

Apoi anunţă Dianei accidentul întîmplat soţului său. 

Diana îl părăsi numaidecit pe ducele de Anjou şi se 
îndreptă spre castel. 

— Am reuşit? o întrebă Bussy cînd trecu pe lîngă el. 

— Te cred, spuse ea; în nici un caz nu pleca pînă cînd 
nu vei da ochii cu Gertruda. 

Ducele, căruia nu-i plăceau florile decît numai pentru a 
le vedea însoţit de Diana, ieşi din seră de îndată ce Diana 
se depărta, amintindu-şi de recomandaţiile contelui. 

Ribeirac, Livarot şi Antraguet, îl urmară. 

Între timp, Diana se duse la soţul său, căruia Remy îi 
dădea să respire nişte săruri. 

Contele nu întîrzie să redeschidă ochii. 

Prima lui mişcare fu de a se ridica cu violenţă; dar 
Remy prevăzuse această primă mişcare, şi contele era 
legat de litieră. 

El scoase un al doilea strigăt, dar, privind în jurul lui, o 
zări pe Diana în picioare, la căpătiiul său. 

— Ah! dumneata aici, doamnă, spuse el; îmi pare bine 
că te văd pentru a-ţi spune că diseară plecăm spre Paris. 

Remy scoase un strigăt, dar Monsoreau nici nu-i dădu 
atenţie ca şi cînd Remy nu ar fi fost acolo. 

— Ce gindeşti, domnule? spuse Diana cu calmul său 
obişnuit, dar rana dumitale? 

— Doamnă, spuse contele, rana nu mă va face să 
renunţ; îmi place mai mult să mor decit să sufăr şi, chiar 
dacă aş şti că mor în drum, în seara aceasta tot vom 
pleca. 

— Ei bine! domnule; spuse Diana, vom face cum 
doreşti. 

— Aceasta îmi este dorinţa; fă-ţi bagajele, te rog. 

— Bagajele mele vor fi gata repede, domnule, dar aş 
putea şti care ar fi pricina acestei hotărîri neaşteptate? 

— O vei afla, doamnă, cînd nu vei mai avea de arătat 
flori prinţului, sau după ce voi construi uşi aşa de largi ca 
litiera mea să poată pătrunde peste tot. 

Diana se înclină. 

— Dar, doamnă..., spuse Remy. 

— Este dorinţa domnului conte, răspunse Diana; 
datoria mea este să ascult. 

Şi Remy crezu că recunoaşte într-un semn al tinerei 
femei că trebuie să înceteze cu observaţiile. 

El tăcu continuînd să tremure. 

— MI-I vor omori, şi apoi vor spune că este vina 
medicinei. 

În acest timp, ducele de Anjou se pregăti să 
părăsească Meridorul. 

El mulţumi cu recunoştinţă baronului pentru primirea 
făcută şi se urcă pe cal. 

În această clipă apăru Gertruda; ea venea să anunţe 
cu voce tare, din partea stăpinei ei, că fiind reţinută de 
conte nu putea să aibă onoarea de a prezenta omagiile 
sale; şi în şoaptă lui Bussy că Diana pleacă în aceeaşi 
seară. 

Plecară. 

Ducele, cu voinţa slabă, dus de capriciu, se vedea 
respins de Diana; dar Diana, surizătoare, îl atrăgea. 

Cum el nu ştia hotărîrea luată de maestrul de 
vinătoare, tot lungul drumului nu încetă să se gindească 
la primejdia de a urma sfaturile reginei mame. 

Bussy, care prevăzuse acest lucru, stărui în dorinţa de 
a rămîne. 

— Vezi tu, Bussy, spuse ducele, m-am gindit. 

— Bine, prinţul meu, şi la ce? întrebă tînărul. 

— Că nu va fi bine să arăt că primesc dorinţele mamei 
mele. 

— Aveţi dreptate; ea se crede şi aşa destul de dibace 
în politică. 

— Pe cînd aşa, vezi tu, cerîndu-i opt zile de răgaz, sau 
mai bine amînînd răspunsul cu opt zile, dînd în acest 
timp cîteva serbări unde vom chema toată nobilimea, 
vom arăta mamei cît sîntem de puternici. 

— Aveţi mare dreptate, Monseniore. Totuşi, mi se 
pare... 

— Voi rămîne aici opt zile, spuse ducele, şi în acest 
timp vom smulge mamei noi condiţii; ţi-o spun eu. 

Bussy păru că se gîndeşte adînc. 

— Într-adevăr, Monseniore, spuse el, smulgetţi-i, 

smulgeţi-i; dar căutaţi ca întîrzierea aceasta să nu 
vatăme interesele dumneavoastră. Regele de pildă... 

— Ei bine! regele? 

— Regele, necunoscînd intenţiile dumneavoastră, s-ar 
supăra; ştiţi că e foarte supărăcios, regele. 

— Ai dreptate, trebuie să trimit pe cineva ca să-i 
anunţe înapoierea mea. Aceasta îmi va da cele opt zile 
de care am nevoie. 

— Dar acest cineva riscă mult, spuse Bussy. 

Ducele de Anjou zîmbi cu zîmbetul lui drăcesc. 

— Dar dacă eu mi-aş schimba hotărîrea, spuse el. 

— Ei! cu toată făgăduiala făcută fratelui vostru, nu-i 
aşa că v-aţi schimba hotărîrea dacă aţi avea vreun 
interes s-o faceţi? 

— La naiba! făcu prinţul. 

— Ei bine! în cazul acesta îl vor trimite pe ambasadorul 
dumneavoastră la Bastilia. 

— Nu îi vom spune ce duce şi îi vom da o scrisoare. 

— Dimpotrivă, spue Bussy, nu îi daţi scrisoare, ci mai 
bine preveniţi-l. 

— Dar atunci nimeni nu va voi să se însărcineze cu 
această misiune. 

— Ba da! 

— Cunoşti tu vreunul care să primească? 

— Da, cunosc unul. 

— Pe cine? 

— Eu, Monseniore. 

— Tu? 

— Da, eu. Îmi plac negocierile primejdioase. 

— Bussy, dragul meu Bussy, strigă ducele, dacă faci tu 
asta, te poţi bizui pe veşnica mea recunoştinţă. 

Bussy zimbi, cunoştea măsura acestei recunoştinţe de 
care vorbea Alteţea Sa. 

Ducele crezu că stă la îndoială. 

— Şi îţi voi da zece mii de scuzi pentru călătoria ta, 
adăugă el. 

— Lăsaţi, Monseniore, spuse Bussy, fiţi mai darnic; 
oare se pot plăti asemenea lucruri? 

— Atunci, pleci? 

— Plec. 

— La Paris? 

— La Paris. 

— Şi cînd asta? 

— La naiba! cînd veţi voi. 

— Cu cît mai devreme cu atit va fi mai bine. 

— Da, ei bine? 

— Astă seară, dacă vrea Alteţea Sa. 

— Viteazul meu Bussy, dragul meu Bussy, te învoieşti , 
în adevăr? 

— Dacă mă învoiesc? spuse Bussy; dar pentru a o servi 
pe Alteţea Voastră, ştiţi bine, Monseniore, că aş trece şi 
prin foc.Ne-am înţeles deci! Plec în seara aceasta. 
Dumneavoastră rămîneţi liniştit aici şi smulgeţi de la 
regina mamă vreo mînăstire bună pentru mine. 

— Mă şi gîndesc la aceasta, prietene. 

— Atunci, adio! Monseniore. 

— Adio, Bussy! Ah! Nu uita un lucru. 

— Care? 

— Să-ţi iei ziua bună de la mama. 

— Voi avea această cinste. 

În sfîrşit, Bussy, mai sprinten, mai bucuros, mai liber 
ca un şcolar pentru care clopotul sună ora recreaţiei, 
făcu o vizită Caterinei şi se pregăti să plece imediat ce 
semnalul de plecare îi va fi venit de la Meridor. 

Semnalul se făcu aşteptat pînă a doua zi dimineaţă; 
Monsoreau se simţise atit de slăbit după emoția 
încercată, încît se gindise că avea nevoie de noaptea 
aceea de odihnă. 

Dar spre orele şapte, acelaşi grăjdar care adusese 
scrisoarea lui Saint-Luc, veni să-l anunţe pe Bussy că, cu 
toate lacrimile bătrînului baron şi opunerile lui Remy, 
contele plecase la Paris, într-o litieră escortată de Diana, 

Remy şi Gertruda, călări. 

Această litieră era purtată de opt oameni care, din loc 
în loc, trebuiau să se schimbe. 

Bussy nu aştepta decit această înştiinţare: El sări pe 
un cal înşeuat din ajun şi luă acelaşi drum. 


CAPITOLUL XXIII 
În ce dispoziţii se găsea regele Henric al 
Ill-lea cînd domnul de Saint-Luc reapăru la 
curte. 


După plecarea Caterinei, regele, oricare ar fi fost 
încrederea pe care o avea în ambasadorul trimis la 
Anjou, regele, am spus, nu se gindea decit să se 
înarmeze împotriva încercărilor fratelui său. 

El cunoştea din experienţă geniul casei sale; ştia tot ce 
poate un pretendent la coroană, adică omul nou 
împotriva posesorului legitim, adică omului plictisitor. 

El se distra, sau mai degrabă se plictisea ca Tiberiu să 
facă cu Chicot liste de proscrişi, unde se înscriau după 
ordinea alfabetică toţi cei care nu se arătau să fie cu tot 
zelul de partea regelui. 

Această listă devenea din zi în zi mai lungă. 

Şi la litera „S” şi la litera „L” adică de două orinuo 
dată, regele înscria în fiecare zi numele domnului de 
Saint-Luc. 

De altfel, mînia regelui împotriva vechiului favorit, se 
datora comentariilor de la curte, insinuărilor false ale 
curtezanilor şi imputărilor amare, pentru fuga în Anjou a 
soţului Jeanei de Cosse, fugă care era o trădare din ziua 
cînd ducele, fugind el însuşi, îşi îndreptase paşii spre 
această provincie. 

În adevăr, Saint-Luc fugind la Meridor, nu putea să fie 
considerat ca un curier al ducelui de Anjou, trimis să 

pregătească aici locuinţa prinţului la Angers? 

In toiul acestor tulburări, acestor mişcări, acestei 
emoţii, Chicot, încurajind pe favoriţi să-şi ascută 
pumnalele şi spadele ca să taie şi să străpungă pe 
duşmanii Maiestăţii Sale prea creştine, Chicot, am spus, 
era minunat de văzut. 

Cu atît mai minunat de văzut, cu cît avînd aerul că 
joacă rolul unui om care face mai multă gălăgie decit 
treabă, Chicot juca în realitate un rol cu mult mai serios. 

Chicot, puţin cîte puţin, sau, ca să zicem aşa, om cu 
om, punea pe picioare o armată pentru serviciul 
stăpînului său. 

Deodată, într-o după amiază, în vreme ce regele lua 
masa cu regina, de care se apropia de fiecare dată cînd îl 
ameninţa vreo primejdie politică, şi pe care plecarea lui 
Francois o adusese în mod natural lîngă el, Chicot intră 
cu picioarele întinse şi cu braţele depărtate, întocmai ca 
păpuşile acelea ale căror membre se depărtează şi se 
apropie cu ajutorul unei sfori. 

— Uf! spuse el. 

— Ce? întrebă regele. 

— Domnul de Saint-Luc, făcu Chicot. 

— Domnul de Saint-Luc? exclamă Maiestatea Sa. 

— Da. 

— La Paris? 

— Da. 

— La Luvru? 

— Da. 

La această întreită afirmaţie, regele se sculă de la 
masă, roşu şi tremurînd. Era greu de spus ce sentimente 
îl stăpîneau. 

— lartă-mă, spuse el reginei ştergindu-şi mustaţa şi 
aruncîndu-şi şervetul pe scaun, dar acestea sînt afaceri 
de Stat care nu interesează pe femei. 

— Da, spuse Chicot îngroşindu-şi vocea, sînt afaceri de 
Stat astea. 

Regina voi să se scoale de la masă pentru a-i lăsa loc 
liber soţului său. 

— Nu doamnă, spuse Henric, stai te rog. Mă voi duce 
în cabinetul meu. 

— O! Sire, spuse regina cu acel gingaş interes pe care- 
| avusese totdeauna pentru nerecunoscătorul ei soţ, nu 
te mînia, te rog. 

— Dumnezeu o voieşte, răspunse Henric, fără să bage 
de seamă aerul batjocoritor cu care Chicot îşi răsucea 
mustata. 

Henric se repezi afară din cameră. Chicot îl urmă. 
Odată ajunşi afară: 

— Ce a venit să facă aici, trădătorul? întrebă Henric cu 
o voce mişcată. 

— Cine ştie? făcu Chicot. 

— Vine, sînt sigur, ca deputat al Senatelor din Anjou. 
Vine ca ambasador al fratelui meu, căci aşa merg 
revoluțiile; sînt nişte ape tulburi şi mlăştinoase în care 
revoltaţii pescuiesc tot felul de beneficii, murdare e 
adevărat, dar avantajoase, şi care, din provizorii şi 
nesigure, ajung încetul cu încetul fixe şi cu neputinţă de 
schimbat. Acesta a presimţit răscoala şi şi-a făcut din ea 
un bilet de liberă trecere pentru a veni să mă insulte aici. 

— Cine ştie? spuse Chicot. 

Regele îl privi pe laconicul personaj. 

— Se mai poate, spuse Henric mergînd de colo pînă 
colo cu un pas neregulat, care îi dădea de gol neliniştea, 
se mai poate să vină ca să-mi ceară pămînturile, ale 
căror venituri le rețin, ceea ce e cam abuziv poate, el 
nefăcînd la drept vorbind o crimă, ce zici? 

— Cine ştie? urmă Chicot. 

— Ah! făcu Henric, repeţi mereu acelaşi lucru ca 
papagal meu; mă enervezi, cu veşnicul tău cine ştie. 

— Ei! la naiba! dar tu te crezi amuzant cu veşnicele 
întrebări? 

— Răspunde ceva, cel puţin. 

— Şi ce vrei să-ţi răspund? Mă iei poate din întîmplare 
drept Fatum-ul anticilor? Mă iei drept Jupiter, drept Apolo 
sau Manto? Ei! tu mă enervezi pe mine cu presupunerile 
tale prosteşti. 

— Domnule Chicot... 

— Apoi? domnule Henric. 

— Chicot, prietene, îmi vezi durerea şi te răsteşti la 
mine. 

— Nu ai nici o durere, la naiba! 

— Dar toată lumea mă trădează. 

— Cine ştie? pe toţi dracii! cine ştie? 

Henric, pierzîndu-se în presupuneri, cobori în cabinetul 
său, unde, la strania veste a înapoierii lui Saint-Luc, se 
găseau întruniţi toţi familiarii Luvrului, printre care, sau 
mai bine în fruntea cărora strălucea Crillon, cu ochi de 
foc, cu nasul roşu şi cu mustaţa zbîrlită, ca un om violent 
care vrea luptă. 

Saint-Luc era aici, în picioare, în mijlocul tuturor 
acestor figuri amenințătoare, simțind că tună în jurul lui 
toate aceste mînii, şi nu se tulbura pentru nimic în lume. 

Lucru ciudat!'Îşi adusese şi soţia şi o aşezase pe un 
scăunel, cu spatele la balustrada patului. 

El se plimba provocator, uitîndu-se la curioşi şi la 
obraznici cu aceeaşi privire cu care îl săgetau şi ei. 

Din respect pentru tînăra soţie, cîțiva nobili se 
depărtaseră cu toată pofta de a-l îmbrînci pe Saint-Luc şi 
tăcuseră cu toată dorinţa de a-i adresa cîteva cuvinte 
neplăcute. In golul şi liniştea aceasta se plimba fostul 
favorit. 

Jeana, modest îmbrăcată în mantaua de călătorie, 
aştepta cu ochii plecaţi. 

Saint-Luc, înfăşurat cu miîndrie în manta, aştepta la 
rindul lui, cu o atitudine care părea mai degrabă că 
cheamă decit că se teme de provocare. 

In sfîrşit, cei de faţă aşteptau, pentru a provoca, să 
afle ce venise să facă Saint-Luc la această curte, unde 

fiecare dorea să i se împartă cîte puţin din vechea lui 
favoare. 

Într-un cuvînt, după cum vedem, din toate părţile 
aşteptarea era mare cînd apăru regele. 

Henric intră foarte agitat, foarte ocupat de a se întărita 
singur; gifiiala aceasta perpetuă formează, cea mai mare 
parte din timp, ceea ce se numeşte demnitate la prinți. 

Intră, urmat de Chicot, care luase un aer calm şi demn 
pe care ar fi putut să-l ia regele Franţei care privea la 
ţinuta lui Saint-Luc, ceea ce ar fi trebuit să înceapă a 
face Henric al III-lea. 

— Ah! domnule, dumneata aici? strigă deodată regele, 
fără să dea atenţie celor care îl înconjurau, şi semăniînd 
astfel unui taur din arenele spaniole care, dintre miile de 
oameni, nu văd decit o ceaţă mişcătoare, iar din 
curcubeul cămăşilor, numai culoarea roşie. 

— Da, Sire, răspunse simplu şi modest Saint-Luc 
înclinîndu-se cu respect. 

Acest răspuns lovi aşa de puţin urechea regelui, 
această ţinută plină de calm şi de respect transmise aşa 
de puţin spiritului său orb, sentimentele de dreptate şi 
blîndeţe pe care respectul pentru alţii şi demnitatea 
personală ar fi trebuit să le aţiţe, încît regele continuă 
fără întrerupere: 

— Într-adevăr, prezenţa dumitale la Luvru mă 
surprinde în mod ciudat. 

La această întrebare brutală, o linişte de moarte se 
stabili între rege şi favoritul său. 

Era liniştea care se stabileşte pe un cîmp îngrămădit 
între doi adversari care vin să limpezească o chestiune 
supremă. 

Saint-Luc o rupse primul. 

— Sire, spuse el cu eleganţa-i obişnuită şi fără să pară 
tulburat de capriciul regal, eu nu sînt surprins decît de un 
lucru, adică, în împrejurările în care se găseşte 
Maiestatea Voastră, să nu mă fi aşteptat. 


179 


— Ce ai spus dumneata, domnule? răspunse regele cu 
mîndria lui regală şi ridicînd capul care lua o expresie 
incomparabilă de demnitate în asemenea împrejurări. 

— Sire, răspunse Saint-Luc, Maiestatea Voastră este 
ameninţată de o primejdie. 

— O primejdie? strigară curtezanii. 

— Da , domnilor, o primejdie mare, reală, serioasă, o 
primejdie în care regele are nevoie de cei care îi sînt 
credincioşi, de la cel mai mic pînă la cel mai mare; şi, 
convins că într-o nenorocire asemănătoare cu aceea pe 
care o anunţ, regele are nevoie de servicii, vin să depun 
la picioarele regelui meu, oferta umilelor mele servicii. 

— Ah! ah! făcu Chicot, vezi tu, fiul meu, că aveam 
dreptate spunînd, cine ştie? 

Henric al Ill-lea nu răspunse numaidecit: el privi 
adunarea, adunarea era mişcată şi jignită; dar Henric 
observă imediat în privirile celor de faţă gelozia care se 
agita în fundul celor mai multe suflete. 

El înţelese că Saint-Luc făcuse ceva de care era 
incapabilă majoritatea asistenţei, care va să zică, ceva 
bun. 

Cu toate astea el nu voi să se dea imediat bătut. 

— Domnule, îi spuse el, nu ţi-ai făcut decit datoria căci 
serviciile dumitale ne sînt datorate. 

— Serviciile tuturor supuşilor regelui sînt datorate lui, 
ştiu, Sire, răspunse Saint-Luc; dar în vremurile pe care le 
trăim, mulţi oameni uită să-şi plătească datoriile. Eu, 
Sire, vin să mi-o plătesc pe a mea, fericit dacă 
Maiestatea Voastră ar binevoi să mă socotească 
întotdeauna în numărul debitorilor săi. 

Henric, dezarmat de această blindeţe şi de această 
perseverentă umilinţă, făcu un pas spre Saint-Luc. 

— Aşadar, spuse el, revii nu din alte motive decit din 
acelea pe care le spui, revii fără vreo misiune, fără bilet 
de liberă trecere? 

— Sire, reluă Saint-Luc repede, recunoscînd din tonul 

cu care îi vorbea regele că nu mai era în stăpiînul său nici 
mînie, revin pur şi simplu pentru a reveni, şi aceasta cît 
mai repede. Acum, Maiestatea Voastră poate să mă 
închidă la Bastilia într-o oră, să mă împuşte în două ore; 
dar mi-am făcut datoria. Sire, Anjou-ul este răsculat, 
Turenne se va răscula, Guyana se ridică pentru a-i da 
ajutor. Domnul duce de Anjou lucrează cu Estul şi Sudul 
Franţei. 

— Şi e bine ajutat, nu-i aşa? întrebă regele. 

— Sire, spuse Saint-Luc, care înţelese sensul cuvintelor 
regale, nici sfatul nici înfăţişarea lucrurilor nu-l opresc pe 
duce; şi domnul de Bussy, cît de tare ar fi, nu poate să-l 
liniştească pe fratele vostru de groaza pe care i-a 
inspirat-o Maiestatea Voastră. 

— Ah! ah! spuse Henric, tremură, deci, rebelul! 

Şi zîmbi pe sub mustață. 

— Drace! făcu Chicot mîngiindu-şi bărbia, iată un om 
şiret. şi facîndu-i semn regelui cu cotul: 

— Dă-te la o parte, Henric, spuse el, să mă duc să 
string mîna domnului de Saint-Luc. g 

Această mişcare îl antrenă pe rege. Il lăsă pe Chicot 
să-l salute pe cel sosit, apoi, mergînd încet spre vechiul 
lui prieten şi punîndu-i mîna pe umeri: 

— Fii bine venit, Saint-Luc, îi spuse el. 

— Ah! Sire, strigă Saint-Luc sărutînd mîna regelui, îl 
găsesc în sfîrşit pe stăpînul meu mult iubit! 

— Da; dar eu nu te regăsesc, spuse regele, sau cel 
puţin te găsesc atit de slab bietul meu Saint-Luc, încît 
dacă te-aş fi văzut trecînd nu te-aş fi recunoscut. 

La aceste cuvinte se auzi o voce de femeie. 

— Sire, spuse această voce, este din cauza durerii de a 
fi displăcut Maiestăţii Voastre. 

Cu toate că această voce fu dulce şi respectuoasă, 
Henric tresări. Vocea aceasta îi era atit de antipatică, 
întocmai cum era lui August zgomotul trăznetului. 

— Doamna de Saint-Luc! murmură el, ah! e adevărat; 

uitasem... 

Jeana se aruncă la picioarele lui. 

— Ridică-te, doamnă, spuse regele; îmi place tot ce 
poartă numele de Saint-Luc. 

Jeana luă mîna regelui şi o duse la buze. 

Henric şi-o retrase repede. 

— Duceţi-vă, spuse Chicot tinerei femei, duceţi-vă, şi 
convertiţi-l pe rege, ce naiba! sînteţi destul de drăguță 
pentru aceasta. 

Dar Henric întorcînd spatele Jeanei şi trecîndu-şi braţul 
în jurul gitului lui Saint-Luc, intră cu el în apartamentele 
sale. 

— Aşa! făcu el, am făcut pace, Saint-Luc? 

— Spuneţi, Sire, răspunse curteanul, că mi-aţi acordat 
graţia. 

— Doamnă, îi spuse Chicot Jeanei care stătea 
nehotărită, o bună soţie nu trebuie să-şi părăsească 
soţul... Şi mai ales cînd afla în primejdie. 

Şi o împinse pe Jeana pe urmele regelui şi ale lui Saint- 
Luc. 


CAPITOLUL XXIV 
Unde se vorbeşte de două personaje 
importante din această povestire pe care 
cititorul le-a pierdut de cîtva timp din 
vedere. 


Există un personaj din această povestire, există chiar 
două, apoi fapte şi gusturi despre care cititorul are 
dreptul să ne ceară socoteală. Cu umilinţa unui autor de 
prefaţă antică, ne vom grăbi să o luăm înaintea acestor 
întrebări a căror importanţă o înţelegem. 

Este vorba mai întîi de un călugăr uriaş, cu sprîncene 
dese; cu buzele roşii şi cărnoase, cu miinile lungi, cu 
umerii laţi, al cărui git se micşorează în fiecare zi din 
ceea ce iau, ca să se dezvolte, pieptul şi obrajii. 

Este vorba apoi de un măgar foarte mare ale cărui 
coapse se rotunjesc şi se umflă cu graţie. 

Călugărul tinde în fiecare zi să semene cu un butoi 
susţinut de patru furci. 

Unul locuieşte într-o chilie din miînăstirea Sfînta 
Genoveva, unde toate grațiile Domnului vin să-l viziteze. 

Celălalt locuieşte în grajdul aceleiaşi miînăstiri unde 
trăieşte îndopîndu-se dintr-o iesle totdeauna plină. 

Unul răspunde la numele de Gorenflot. 

Celălalt ar trebui să răspundă la numele de Panurge. 

Amîndoi se bucură, cel puţin deocamdată, de soarta 
cea mai fericită pe care au putut-o visa vreodată un 
măgar şi un călugăr. 

Călugării îl copleşesc cu atenţii pe ilustrul lor tovarăş 
şi, asemenea divinităţilor de al treilea ordin care 
îngrijeau vulturul lui Jupiter, păunul Junonei şi porumbeii 
Venerei, călugării servitori îl îngrăşau pe Panurge în 
cinstea stăpînului lor. 

La bucătăria miînăstirii iese fum mereu; vinul din 
pămînturile cele mai renumite din Burgundia curge în 
paharele cele mai mari. 

Soseşte un misionar care a călătorit în ţări depărtate 
pentru răspîndirea credinţei; soseşte un trimis secret al 
Papei care aduce indulgenţe din partea Sanctităţii Sale, îi 
este arătat fratele Gorenflot, acest îndoit model al 
Bisericii predicatoare şi luptătoare care mînuieşte vorba 
ca sfintul Luca şi spada ca sfintul Pavel; îi este arătat 
Gorenflot în toată gloria lui, adică în mijlocul unui ospăț: 
a fost scobită o masă pentru piîntecele sfint al lui 
Gorenflot şi sînt cuprinşi de o mîndrie nobilă făcînd pe 
călătorul sfint să vadă că Gorenflot înghite el singur 
porţia a opt dintre cei mai rezistenți mîncăcioşi ai 

miînăstirii. 

Şi cînd noul venit a contemplat cu cucernicie această 
minune: 

— Ce fire admirabilă, spune stareţul împreunîndu-şi 
mîinile şi ridicîndu-şi ochii spre cer, fratelui Gorenflot îi 
place masa şi cultivă artele; vedeţi cum mănîncă! Ah! 
dacă aţi fi ascultat predica pe care a tinut-o într-una din 
nopţi, predică în care se oferea să se devoteze pentru 
triumful credinţei! Are o gură care vorbeşte ca aceea a 
sfintului loan Gură de Aur şi care înghite ca aceea a lui 
Gargantua. 

Cu toate astea cîteodată, în mijlocul acestor bunătăţi, 
un nor trece pe fruntea lui Gorenflot, păsările din Mans 
degeaba scot aburi înaintea nărilor lui mari, micile stridii 
de Flandra, din care înghite o mie numai jucîndu-se, 
cască răsucindu-se în zadar în scoica lor sidefată; sticle 
de diferite forme stau neatinse, cu toate că sînt 
desfundate, Gorenflot e trist, lui Gorenflot nu-i e foame, 
Gorenflot visează. 

Atunci circulă ca sfîntul Francisc, sau în leşin ca sfinta 
Tereza şi admiraţia se măreşte. 

Nu mai este un călugăr, este un sfint; nu mai este 
nici chiar un sfint, este un semi-zeu; unii chiar merg pînă 
acolo încît spun că este un zeu întreg. 

— Sst! se şopteşte, să nu tulburăm visarea fratelui 
Gorenflot. 

Şi toţi se depărtează cu respect. 

Numai stareţul aştepta clipa în care fratele Gorenflot 
dă un semn oarecare de viaţă, se apropie de călugăr, îi 
luă mîna drăgăstos şi îl întrebă cu respect. Gorenflot 
ridică capul şi se uită la stareţ cu nişte ochi năuciţi. 

Vine din altă lume. 

— Ce făceai, demnul meu frate? întrebă stareţul. 

— Eu? spunea Gorenflot. 

— Da, dumneata; făceai ceva. 

— Da, părinte, compuneam o cuvintare. 

— În felul aceleia pe care ne-ai ţinut-o aşa de frumos 
în noaptea sfintei Ligi? 

De fiecare dată cînd i se vorbea de cuvîntarea aceasta 
Gorenflot îşi deplingea infirmitatea. 

— Da, spunea el scoţind un suspin, în acelaşi gen. Ah! 
ce nenorocire că nu am scris-o pe aceea! 

— Un om ca dumneata mai are nevoie să scrie, 
scumpul meu frate? Nu, vorbeşti din inspiraţie, deschizi 
gura, şi cum vorbele Domnului sînt în ea, aceste vorbe 
curg de pe buze. 

— Crezi? Spunea Gorenflot. 

— Fericit acel ce se îndoieşte, răspundea stareţul. 

Într-adevăr, din timp în timp, Gorenflot, care înţelege 
obligaţiile situaţiei sale, şi care este angajat prin faima 
trecutului, meditează la cîte o predică. 

Ca demn urmaş al lui Marcus Tullias, al lui Cezar, al 
sfîntului Grigore, al sfîntului Augustin, al sfîntului Jerome 
şi Tertulian, regenerarea sfintei elocvenţe va începe cu 
Gorenflot. Rerum novas ordo nascitur. 

De asemenea din cînd în cînd, la sfîrşitul mesei, sau în 
toiul extazului lor, Gorenflot se ridică şi, ca şi cum o mînă 
nevăzută l-ar împinge, mereu drept la grajd; ajuns aici, 
priveşte cu drag la Panurge care nechează de bucurie, 
apoi trece mîna-i grea pe părul bogat în care degetele lui 
mari dispar în întregime. Atunci e mai mult decit plăcere, 
este fericire; Panurge nu se mulţumeşte numai să 
necheze, se şi tăvăleşte. 

Starețul şi trei sau patru demnitari ai mînăstirii, îl 
însoțesc de obicei în vizitele sale şi îi produc mii de 
plăceri lui Panurge: unul îi dă prăjituri, altul biscuiţi, altul 
macaroane, ca altădată aceia care voiau să-i placă lui 
Pluton, oferind prăjituri cu miere cerberului. 

Panurge se lasă în voia lor; caracterul lui se 
acomodează uşor; de altfel, el care nu are nimic de 
admirat, nici de compus cuvintări, el care nu are altă 
reputaţie decit încăpăţinarea, lenea şi traiul bun, găseşte 

că nu mai rămîne să dorească nimic şi e cel mai fericit 
măgar. 

Starețul îl priveşte cu dragoste. 

— Simplu şi blind, spuse el, este virtutea celor tari. 

Gorenflot a auzit că în latineşte íta înseamnă da; 
aceasta îl serveşte admirabil şi la tot ce i se spune, el 
răspunde ita cu o înfumurare care totdeauna îşi face 
efectul. 

incurajat de această învoială continuă, stareţul îi 
spune citeodată: 

— Lucrezi prea mult, scumpul meu frate, aceasta te 
face trist. 

Şi Gorenflot răspunde jupînului Joseph Foulon cum îi 
răspunde Chicot citeodată Maiestăţii Sale Henric al IIl- 
lea: 

— Cine ştie? 

— Poate mincărurile noastre sînt proaste, adăugă 
stareţul; ai dori să fie schimbat fratele bucătar? Ştii, 
fratele meu: Quaedam saturationes minus succedunt. 

— lta, răspunde mereu Gorenflot mîngiindu-şi întruna 
măgarul. 

— II dezmierzi mereu pe Panurge, spuse stareţul; 
patima călătoriilor are să te apuce iarăşi. 

— O! răspunde atunci Gorenflot cu un suspin. 

Adevărul e că aici îl tulbură amintirea pe Gorenflot. 

Gorenflot, căruia i se părea înainte îndepărtarea de 
mînăstire o mare nenorocire, a descoperit în surghiun 
bucurii nemăsurate şi necunoscute, al căror izvor este 
libertatea. 

In toiul fericirii sale, un vierme îl rodea la inimă, era 
dorinţa de libertate; libertatea cu Chicot, veselul 
comesean, cu Chicot pe care îl iubea fără să ştie de ce, 
poate pentru că îl bătea din cînd în cînd. 

— Vai! spuse sfios un călugăr tînăr care a urmărit jocul 
fizionomiei călugărului, cred că aveţi dreptate, şi că 
şederea la mînăstire îl oboseşte pe cuviosul părinte. 

— Nu chiar aşa, spuse Gorenflot; dar simt că sînt 
născut pentru o viaţă de luptă, pentru politică la răspiîntii, 
pentru predică la hotare. 

Şi, spunînd aceste cuvinte, ochii lui Gorenflot se 
aprind, el se gîndeşte la omletele lui Chicot, la vinul de 
Anjou al jupînului Bonhomet, la sala joasă de la Cornul 
Abundenţei. 

Din seara Ligii, sau mai degrabă din dimineaţa 
următoare, cînd s-a înapoiat la miînăstire, nu l-au mai 
lăsat să iasă de acolo; de cînd regele s-a făcut şeful 
Uniunii, membrii Ligii se făcuseră mai prevăzători. 

Gorenflot este atît de simplu încît nici nu a căutat să 
se folosească de situaţia lui pentru a face să i se 
deschidă porţile. 

| s-a spus: 

— Frate, este interzis să ieşi; şi el nu a mai ieşit. 

Nu bănuia nimeni acea flacără lăuntrică ce-i făcea 
grea viaţa în miînăstire. 

Astfel, văzînd că tristeţea lui creştea din zi în zi, 
stareţul îi spuse într-o dimineaţă: 

— Scumpul meu frate, nimeni nu trebuie să se opună 
chemării sale. A dumitale este de a lupta pentru Christos; 
du-te deci, şi îndeplineşte misiunea pe care ţi-a 
încreinţat-o Domnul numai, veghează asupra vieţii 
dumitale preţioase şi revino pentru ziua cea mare. 

— Care zi mare? întrebă Gorenflot nebun de bucurie. 

— Ziua Domnului. 

— lta! spuse călugărul cu un aer de adîncă inteligenţă; 
dar, adăugă Gorenflot, pentru ca să mă inspir în mod 
creştinesc din pomeni, daţi-mi cîțiva bani. 

Starețul se grăbi să se ducă să caute o pungă mare pe 
care i-o desfăcu lui Gorenflot. Acesta îşi viri mîna lui 
mare în ea. 

— Veţi vedea ce am să aduc la mînăstire, spuse el 
băgind în buzunarul rasei cea ce luase din punga 
stareţului. 

— Ai subiectul dumitale de predică, nu-i aşa, scumpul 
meu, frate? întrebă Joseph Foulon. 

— Da, desigur. 

— Încredinţează-mi-l şi mie. 

— Cu plăcere, dar numai dumitale. 

Starețul se apropie de Gorenflot şi plecă urechea să 
audă mai bine. 

— Ascultă. 

— Ascult. 

— Plaga care bate grinele se bate singură, spuse 
Gorenflot. 

— O! minunat! o! sublim! strigă stareţul. 

Şi cei de faţă luînd parte la entuziasmul lui Joseph 
Foulon, repetară după el: „Minunat! sublim! “ 

— Şi acum părinte, sînt liber? întrebă Gorenflot cu 
sfială. 

— Da, fiule, spuse stareţul, du-te şi mergi în numele 
Domnului. 

Gorenflot porunci să i se pună şaua pe Panurge, îl 
încalecă cu ajutorul a doi călugări voinici, şi ieşi din 
miînăstire către orele şapte seara. 

Era ziua cînd Saint-Luc sosise de la Meridor. Veştile 
care veneau din Anjou ţineau Parisul sub emoţii. 

Gorenflot, după ce mersese pe strada Sfintul Ştefan, 
trebui să o ia la dreapta şi să treacă de lacobini, cînd 
deodată Panurge tresări: o mînă mare îl bătu pe crupă. 

— Cine e? strigă Gorenflot speriat. 

— Prieten, răspunse o voce pe care Gorenflot crezu că 
o recunoaşte. 

Gorenflot ar fi voit să se întoarcă: dar, întocmai ca 
marinarii, care de cite ori se îmbarcă, trebuie din nou să 
se obişnuiască cu clătinarea corăbiei, de fiecare dată 
cînd Gorenflot încăleca pe măgarul său, îi trebuia cîtva 
timp pentru a-şi recăpăta centrul de greutate. 

— Ce vrei? spuse el. 

— Eşti bun, respectabilul meu frate, reluă vocea, să-mi 

arăţi drumul care duce la Cornul Abundenţei? 

— Drace! strigă Gorenflot în culmea bucuriei, este 
domnul Chicot în persoană. 

— Intr-adevăr, răspunse Gasconul, mă duceam să te 
caut la mînăstire, scumpul meu frate, cînd te-am urmat 
cîtva timp de teamă să nu mă compromit vorbindu-ţi; dar 
acum cînd sîntem singuri, iată-mă; bună ziua, călugăre. 
Pe toţi dracii! te găsesc slăbit. 

— Şi eu pe dumneata, domnule Chicot, te găsesc gras, 
pe cuvînt de onoare. 

— Eu cred că ne măgulim unul pe altul. 

— Dar, ce ai sub braţ, domnule Chicot? întrebă 
călugărul. 

— Am furat o pulpă de cerb de la Maiestatea Sa, spuse 
Gasconul; o vom frige la grătar. 

— Scumpe domnule Chicot! strigă călugărul, şi sub 
braţul celălalt? 

— O sticlă cu vin de Cipru, trimis de un rege regelui 
meu. 

— Să vedem, spuse Gorenflot. 

— E vinul meu preferat, spuse Chicot scoţindu-şi haina, 
dar tu, frate călugăr? 

— O! o! strigă Gorenflot văzînd îndoitul chilipir şi 
bucurîndu-se aşa de tare pe şaua sa încît Panurge se 
îndoi sub el. O! o! 

In bucuria lui, călugărul ridică miinile spre cer şi, cu o 
voce care făcu să tremure geamurile caselor din dreapta 
şi din stînga, cîntă, în vreme ce Panurge îl acompania, 
nechezînd: 

La muzique a dea appas, 

Mais on ne fait que l'entendre. 
Les fleurs ont le parfum tendre, 
Mais l'odeur ne nourrit pas. 


Sans que notre main ytouche 
Un beau ciel flatte nos yeux, 

Mais le vin coule en la bouche 
Mais le vin se sent, se touche 
Et se boit; je l'aime mieux 
Que musique, fleurs et cieux. 


Era pentru prima dată cînd Gorenflot cînta după 
aproape o lună. 


CAPITOLUL XXV 
Cum făcură călătoria de la Meridor la 
Paris cele trei personaje principale ale 
acestei povestiri 


Să-i lăsăm pe cei doi prieteni să intre la cîrciuma 
Cornul  Abundenţei, unde Chicot, după cum ne 
reamintim, nu-l ducea nciodată pe călugăr decit cu nişte 
gînduri a căror gravitație era departe de a o bănui, şi să 
revenim la domnul de Monsoreau care făcea drumul în 
litieră de la Meridor la Paris, şi la Bussy, care a plecat de 
la Angers cu intenţia să meargă pe acelaşi drum. 

Numai că, nu e greu pentru un bun călăreț să ajungă 
pe cei care merg pe jos, dar riscă chiar să-i întreacă. 

Acest lucru i se întîmplă lui Bussy. 

Era la sfîrşitul lunii mai, cînd căldura era mare, mai 
ales spre amiază. 

De aceea, domnul de Monsoreau porunci să facă un 
popas în pădurea care se găsea în drum; şi cum dorea ca 
de plecarea lui să afle tirziu de tot domnul duce de 
Anjou, supraveghea ca toate persoanele ce-l însoțeau să 
intre cu el în pădurea cea mai deasă pînă trecea arşiţa 
soarelui; un cal era încărcat de provizii: putură să ia cite 
o gustare fără să recurgă la nimeni 

În acest timp, trecu Bussy. 

Dar Bussy nu mergea fără să întrebe pe drum dacă nu 

a văzut cineva cai, călăreţi şi o litieră purtată de oameni. 
Pînă la satul Durtal, obținuse lămuririle cele mai bune 
şi mai satisfăcătoare.; de aceea, convins că Diana era 
înaintea lui, mergea cu calul la pas, ridicîndu-se în scări 
cînd ajungea la vreo moviliţă, cu gîndul să zărească în 
depărtare mica trupă în mărirea căreia plecase. 

Dar, contrar aşteptării sale, deodată îi  lipsiră 
lămuririle; călătorii cu care se încrucişa, nu întîlniseră pe 
nimeni şi, ajungînd la primele case din La Flèche, ajunse 
la convingerea că în loc să fi întîrziat, o luase înainte, şi 
că îi preceda în loc să-i urmeze. 

Atunci îşi aduse aminte de pădurea pe lîngă care 
trecuse în drum şi îşi explică nechezatul calului căruia îi 
mirosise ceva în momentul cînd intrase în ea. 

Plecă imediat; se opri la o cîrciumă, situată la stradă, 
după ce îşi aranjă calul ca să nu-i lipsească nimic, îngrijit 
mai mult de cal decît de sine, deoarece de el avea 
nevoie pentru a alerga, se instală apoi lîngă o fereastră, 
avînd grijă să se ascundă după o bucată de piînză care 
servea de perdea. 

Ceea ce îl hotărise pe Bussy să-şi aleagă o asemenea 
odăiţă, era motivul că aceasta era aşezată în faţa celui 
mai bun han din oraş şi nu se îndoia că Monsoreau avea 
să facă popas la acest han. 

Bussy ghicise întocmai; către orele patru după amiază, 
văzu un om călare, care se opri la poarta hanului. 

O jumătate de oră mai tirziu, veni şi cortegiul. Se 
compunea, ca personaje principale, din conte, contesă, 
Remy şi Gertruda; ca personaje secundare, din opt 
purtători care se schimbau din cinci în cinci leghe. 

Omul călare avea misiunea de a pregăti popasul 
pentru purtătorii litierii. 

Deci, cum Monsoreau era prea gelos ca să mai fie şi 
generos, acest fel de a călători, oricît de neîntrebuinţat 
ar fi fost, nu îngăduia nici greutate nici întîrziere. 

Personajele principale intrară unul după altul în han; 

Diana rămase cea din urmă, şi i se păru lui Bussy că 
priveşte cu nelinişte în jurul ei. Prima lui mişcare fu de a 
se arăta, dar avu curajul să se abţină; neprevedera i-ar fi 
pierdut. 

Noaptea veni. Bussy nădăjduia că în timpul nopţii, 
Remy va ieşi, sau că Diana va apare la vreo fereastră: se 
înfăşurase bine în haină şi se aşeză de santinelă în 
stradă. 

El aştepta astfel pînă la orele nouă seara; la nouă 
seara, călăreţul plecă. 

Cinci minute după aceea, opt oameni se apropiară de 
poartă: patru intrară în han. 

— O! îşi spuse Bussy, vor călători noaptea? Ar fi o idee 
minunată pe care ar avea-o domnul de Monsoreau. 

Într-adevăr, totul venea în ajutorul acestei 
probabilităţi; noaptea era plăcută, cerul semănat cu 
stele; o adiere care semăna a fi suflarea pămîntului 
întinerit trecea prin aer, blîndă şi parfumată. 

Litiera ieşi cea dintii. 

Apoi veniră călare Diana, Remy şi Gertruda. 

Diana privi încă o dată cu atenţie împrejurul ei; dar 
cum se uita, contele o strigă şi fu nevoită să vină lîngă 
litieră. 

Cei patru oameni aprinseră torţe şi merseră pe 
marginile drumului. 

— Bun, spuse Bussy, dacă aş fi comandat eu 
amănuntele acestei călătorii, nu ar fi reuşit atît de bine. 

Şi intră în cîrciuma lui, înşeuă calul şi porni să 
urmărească cortegiul. 

De astă dată, nu mai putea greşi drumul, sau să piardă 
cortegiul din vedere: torţele îi arătau clar calea urmată. 

Monsoreau nu o lăsă pe Diana să se depărteze o clipă 
de el. 

Vorbea cu ea, sau mai degrabă o dojenea. 

Vizita în seră servea ca subiect a nenumărate discuţii 
şi a o mulţime de întrebări răutăcioase. 

Remy şi Gertruda îşi făceau semn unul altuia, sau, mai 
bine zis, Remy visa şi Gertruda îl mustra. 

Pricina acestei certe era uşor de explicat: Remy nu mai 
vedea nevoia de a fi îndrăgostit de Gertruda, de cînd 
Diana o iubea pe Bussy. 

Cortegiul înainta deci, unii certîndu-se, alţii mustrîndu- 
se, cînd Bussy, care urmărea cavalcada fără a fi 
observat, ca să-l prevină pe Remy de prezenţa lui, dădu 
un semnal din fluierul de argint cu care obişnuia să-şi 
cheme sevitorii la hotelul din strada Grenelle-Saint- 
Honoré. 

Sunetul fu ascuțit şi vibrator. 

Acest sunet răsuna de la un capăt la altul al casei şi 
făcea să alerge animale şi oameni. 

Spunem animale şi oameni, deoarece lui Bussy, ca toţi 
oamenilor puternici, îi plăcea să dreseze cîini de luptă, 
cai nărăvaşi şi şoimi sălbatici. 

Deci, la auzul fluierului, cîinii tresăreau în cuşti, caii în 
eraiduri şi şoimii în colivii. 

Remy îl recunoscu numaidecit. Diana tresări şi privi la 
tînăr care îi făcu un semn afirmativ. 

Apoi trecu în stînga ei şi îi spuse încet: 

— El este. 

— Ce s-a întîmplat? întrebă Monsoreau, şi cine îţi 
vorbeşte, doamnă? 

— Mie? nimeni, domnule. 

— Ba da; a trecut o umbră pe lîngă dumneata şi am 
auzit o voce. 

— Vocea aceea, spuse Diana, este a domnului Remy; 
nu cumva eşti gelos şi pe domnul de Remy? 

— Nu; dar îmi place să aud că se vorbeşte tare, 
aceasta mă distrează. 

— Sînt totuşi unele lucruri care nu se pot spune în faţa 
domnului conte, întrerupse Gertruda venind în ajutorul 
stăpiînei ei. 

— Pentru ce? 

— Pentru două motive. 

— Care? 

— Mai întîi, pentru că se pot spune lucruri care nu-l 
interesează pe domnul conte, sau lucruri care îl 
interesează prea mult. 

— Şi de ce gen erau lucrurile pe care le-a spus domnul 
Remy adineauri doamnei? 

— De genul acelora care îl interesează prea mult pe 
domnul. 

— Ce îţi spunea Remy, doamnă? Vreau să ştiu. 

— Spuneam, domnule conte, că dacă vă veţi mai 
zvircoli astfel, veţi muri mai înainte de a fi făcut a treia 
parte din drum. 

Se putu vedea, la sinistrele raze ale torţelor, faţa lui 
Monsoreau făcîndu-se tot aşa de palidă ca aceea a unui 
cadavru. 

Diana, tremurindă şi gînditoare, tăcea. 

— Vă aşteaptă în urmă, îi spuse cu o voce abia 
înţeleasă Remy, Dianei; încetiniţi puţin pasul calului; vă 
va ajunge. 

Remy vorbise aşa de încet, încît Monsoreau nu auzi 
decit un murmur; făcu o sforţare, întoarse capul şi o văzu 
pe Diana care îl urma. 

— Încă o mişcare la fel, domnule conte, spuse Remy, şi 
nu răspund de hemoragie. 

De cîtva timp, Diana devenise curajoasă. Odată cu 
dragostea se născuse în ea şi îndrăzneala pe care o 
femeie îndrăgostită o împinge dincolo de marginile 
judecății; îşi întoarse calul şi aşteptă. 

În acelaşi timp, Remy descălecă, dădu frîul Gertrudei 
ca să-l ţină şi se apropie de litieră să stea de vorbă cu 
bolnavul. 

— Să vedem pulsul, spuse el, mă prind că aveţi 
temperatură. 

După cîteva clipe Bussy era alături de Diana. Cei doi 
tineri nu mai aveau nevoie să vorbească pentru a se 

înţelege. Rămaseră mult timp îmbrăţişaţi. 

— Vezi, spuse Bussy rupînd cel dintîi tăcerea, tu pleci 
şi eu te urmez. 

— O! ce frumoase îmi vor fi zilele, Bussy, ce dulci 
nopţile dacă te ştiu astfel totdeauna alături de mine. 

— Dar ziua ne va vedea. 

— Nu, ne vei urma de departe şi numai eu te voi 
vedea, dragul meu Ludovic. La cotituri, în vîrful 
moviliţelor, pana pălăriei tale, broderia hainelor tale, 
batista ta care flutură, totul îmi va vorbi în numele tău, 
totul îmi va spune că mă iubeşti. Atunci cînd se termină 
ziua, cînd ceața se lasă în cîmpie, văd umbra ta 
aplecîndu-se să-mi trimită dulcea sărutare de seară şi voi 
fi fericită, foarte fericită! 

— Vorbeşte, vorbeşte mereu, Diana mea mult iubită, 
tu nu poţi să ştii ce armonioasă e vocea ta dulce. 

— Şi cînd vom merge noaptea, şi aceasta se va 
întîmpla adesea, căci Remy i-a spus că răcoarea nopţii îi 
face bine la rană, cînd vom merge noaptea, atunci, ca 
astă seară, din cînd în cînd voi rămîne în urmă, din cînd 
în cînd te voi putea strînge în braţe şi să-ţi spun, într-o 
repede stringere de mină, tot ce am gindit de tine în 
timpul zilei. 

— O! cit te iubesc! cît te iubesc! 

— Vezi tu, spuse Diana, eu cred că sufletele noastre 
sînt atit de strîns unite deoarece, chiar de la distanţă, 
chiar fără a ne vorbi, fără a ne vedea, sîntem fericiţi prin 
gînduri. 

— O! da! dar să te văd, să te string în braţele mele, o! 
Diana, Diana! 

Şi caii se atinseră şi se jucară scuturînd friiele lor 
argintate şi cei doi îndrăgostiţi se strînseră în braţe şi 
uitară de lume. 

Deodată răsună o voce şi îi făcu să tresară pe amindoi, 
Diana de teamă, Bussy de mînie. 

— Doamnă Diana, strigă această voce, unde sînteţi? 

doamnă Diana, răspundeţi. 

Acest strigăt străbătu spaţiul ca o tristă evocare. 

— O! el este, el este! l-am uitat... murmură Diana. El 
este, visam! o, dulce vis! îngrozitoare deşteptare! 

— Ascultă, strigă Bussy, ascultă, Diana, iată-ne uniţi. 
Spune un cuvint şi nimic nu mi te mai poate lua. Diana, 
să fugim. Cine ne împiedică să fugim? Priveşte: înaintea 
noastră este spaţiul, fericirea, libertatea! Un cuvînt şi 
plecăm! Un cuvînt şi, pierdută pentru el, îmi vei aparţine 
mie pe veci. 

Şi tînărul o reţinea drăgăstos. 

— Şi tatăl meu? spuse Diana. 

— Cînd baronul va şti că te iubesc, murmură el. 

— O! făcu Diana, un tată, ce tot spui? 

Acest singur cuvint îl făcu pe Bussy să-şi revină. 

— Nimic cu forţa, scumpă Diana, spuse el, porunceşte 
şi eu voi asculta. 

— Ascultă, spuse Diana întinzindu-i mîna, soarta 
noastră aceasta este: să fim mai tari ca demonul care ne 
persecută; nu te îndoi şi vei vedea dacă ştiu să iubesc. 

— Trebuie să ne despărţim, Dumnezeule! murmură 
Bussy. 

— Contesă! contesă, strigă vocea, răspundeţi, sau 
dacă nu, mă omor, sar jos din această litieră infernală. 

— Adio, spuse Diana, adio; va face cum spune, se va 
omori. 

— ÎI plingi? 

— Gelosule, făcu Diana cu un accent adorabil şi cu un 
zimbet fermecător. 

Şi Bussy o lăsă să plece. 

Din două salturi, Diana se înapoie lîngă litieră; ea îl 
găsi pe conte pe jumătate leşinat. 

— Opriţi, murmură contele, opriţi! 

— Drace! spuse Remy, nu opriţi! este nebun; dacă 
vrea să se omoare, nu are decit. 

Şi litiera continuă să meargă. 

— Dar după cine strigaţi? întrebă Gertruda. Doamna e 
aici, lîngă mine. Veniţi, doamnă şi răspundeţi-i, într- 
adevăr domnul aiurează. 

Diana, fără să rostească un cuvint, intră în cercul de 
lumină răspîndit de torţe. 

— Ah! făcu Monsoreau istovit, unde erai? 

— Unde vrei să fiu, domnule, dacă nu în spatele 
dumitale. 

— Alături de mine, doamnă, alături de mine; nu mă 
părăsi. 

Diana nu mai avea nici un motiv să rămînă în urmă; ea 
ştia că Bussy o urma. Dacă noaptea ar fi fost luminată de 
razele lunii, ea l-ar fi putut vedea. 

Ajunseră la locul de popas. 

Monsoreau se odihni cîteva ore şi voi să plece. 

Se grăbea, nu pentru a ajunge la Paris, ci pentru a se 
depărta de Angers. 

Din cînd în cînd scena pe care am povestit-o se repeta. 

Remy spunea foarte încet: 

— Să se înăbuşe de miînie, şi onoarea medicului va fi 
salvată. 

Dar Monsoreau nu muri; dimpotrivă, după zece zile, 
ajunsese la Paris şi mergea simţitor spre bine. 

Remy era un om şiret, mai şiret decit ar fi voit să pară. 

În timpul celor zece zile cît durase călătoria, Diana, cu 
ajutorul dragostei, învinsese toată mîndria lui Bussy. 

Îl convinsese să se prezinte lui Monsoreau şi să-i arate 
prietenia ce i-o purta. 

Motivul vizitei era foarte simplu: sănătatea contelui. 

Remy îngrijea pe soţ şi aducea bilete soţiei. 

— Esculap şi Mercur, spunea el, am două slujbe 
deodată. 

CAPITOLUL XXVI 
Cum ajunse la Paris ambasadorul 
domnului duce de Anjou şi ce primire i se 
făcu 


În timpul acesta, nu se vedeau reapărînd la Luvru nici 
Caterina, nici ducele de Anjou şi vestea unei neînţelegeri 
între cei doi fraţi creştea din zi în zi în importanţă. Regele 
nu primise nici o ştire de la mama sa, şi, în loc să se la 
după proverb: „Lipsă de ştiri, ştiri bune!”, el îşi spunea, 
dimpotrivă, clătinînd din cap: 

— Lipsă de ştiri, ştiri proaste! 

Favoriţii adăugau: 

— François, rău sfătuit, o va fi reţinut pe mama 
voastră. 

Frangois rău sfătuit. În adevăr, toată politica acestei 
domnii ciudate şi a celor trei domnii de mai înainte se 
reducea la aceasta. 

Rău sfătuit fusese regele Carol al IX-lea cînd, dacă nu 
poruncise, cel puţin încuviinţase noaptea Sfîntului 
Bartolomeu.Rău sfătuit fusese Francisc al II-lea, cînd 
poruncise măcelul de la Amboise. 

Rău sfătuit fusese Henric al II-lea, tatăl acestui neam 
pervers, cînd pusese să fie arşi atiţia eretici şi 
conspiratori înainte de a fi ucis de către Montgomery, 
care şi el fusese rău sfătuit, se spunea, cînd fierul lancei 
sale pătrunsese într-un chip atît de nenorocit în viziera 
de la casca regelui său. 

Nimeni nu îndrăzneşte să spună unui rege: 

— Fratele vostru are sînge stricat în vine; el caută, 
după cum este obiceiul în familia voastră, să vă 
detroneze, să vă tundă sau să vă otrăvească; el vrea să 
vă facă ce i-aţi făcut fratelui vostru mai mare, ceea ce 
fratele vostru mai mare i-a făcut fratelui său, ceea ce 
mama voastră v-a învăţat pe toţi să vă faceţi unii altora. 


198 


Nu, un rege de pe vremea aceea mai ales, un rege din 
veacul al XVI-lea ar fi luat aceste observaţii drept insulte, 
căci un rege era pe vremea aceea un om, şi numai 
civilizaţia a putut face din el o reproducere a lui 
Dumnezeu, ca Ludovic al XVI-lea, sau o legendă fără 
răspundere, cum este un rege constituţional. 

Favoriţii îi spuneau deci lui Henric al III-lea: 

— Sire, fratele vostru este rău sfătuit. 

Şi, cum numai o singură persoană avea în acelaşi timp 
puterea şi mintea de a-l sfătui pe François, împotriva lui 
Bussy se ridica furtuna, în fiecare zi mai furioasă şi mai 
gata să izbucnească. 

Se ajunse în sfaturile publice să se găsească mijloace 
de intimidare şi în sfaturile particulare să se caute 
mijloace de nimicire, cînd sosi vestea că Monseniorul 
duce de Anjou trimitea un ambasador. 

Cum veni acestă veste? prin cine veni? cine o aduse? 
cine o răspîndi? 

Ar fi mai uşor de spus cum se ridică virtejurile de vînt 
în aer, vîrtejurile de praf în cîmpii, vîrtejurile de zvonuri în 
oraşe. 

Ezistă un demon care pune aripi unor veşti şi le dă 
drumul ca unor vulturi în spaţiu. 

Cînd aceea pe care am spus-o adineauri sosi la Luvru, 
fu o aprindere generală. 

Regele se făcu palid de miînie, iar curtenii, exagerînd 
ca de obicei patima stăpinului, se făcură vineţi. 

Se făcură jurăminte. 

Ar fi greu de spus ce jurăminte se făcură, însă printre 
altele erau acestea: 

Că dacă ambasadorul acesta va fi bătrin, va fi 
batjocorit, luat în rîs, închis la Bastilia; 

„Că dacă va fi tînăr, va fi spintecat, găurit, rupt în 
bucățele, care vor fi trimise în toate provinciile Franţei ca 
o dovadă a miniei regale.” 

Şi favoriţii, după obiceiul lor, începură să-şi lustruiască 

spadele, să ia lecţii de scrimă şi să arunce cu pumnalul în 
ziduri. Chicot îşi lăsă spada în teacă, la fel şi pumnalul şi 
începu să cugete adînc. 

Regele văzindu-l pe Chicot că se gindeşte, îşi aduse 
aminte că Chicot, într-o zi, într-o încurcătură care se 
lămurise mai tirziu, fusese de părerea reginei mame, 
care avusese dreptate. 

El înţelese deci că în Chicot stătea înţelepciunea 
regatului şi îl întrebă. 

— Sire, răspunse acesta după o lungă gindire, sau 
Monseniorul duce de Anjou vă trimite un ambasador, sau 
nu vă trimite. 

— La naiba, spuse regele, era atita nevoie să-ți 
găureşti obrajii cu pumnul ca să găseşti această 
frumoasă dilemă. 

— Răbdare, răbdare, cum spune, în limba maestrului 
Machiavelli, augusta voastră mamă, pe care Dumnezeu 
s-o aibe în pază; răbdare. 

— Vezi şi tu că am, spuse regele, deoarece te ascult. 

— Dacă vă trimite un ambasador, înseamnă că crede 
că o poate face; dacă crede că o poate face, el care este 
prevederea în persoană, înseamnă că se simte tare, 
înseamnă să-l menajăm. Să respectăm puterile, să le 
înşelăm, dar să nu ne jucăm cu ele; să primim pe 
ambasadorul lor şi să-i arătăm întreaga noastră plăcere 
de a-l vedea. Asta nu ne angajează cu nimic. Vă mai 
amintiţi cum l-a îmbrăţişat fratele vostru pe acel bun 
amiral Coligny care venea ca ambasador din partea 
hughenoţilor, care, şi ei, se credeau o putere? 

— Atunci tu aprobi politica fratelui meu Carol al IX-lea? 

— Nu, să ne înţelegem; citez un fapt şi adaug: dacă 
mai tîrziu vom găsi mijlocul, nu de a-l nimici pe un 
sărman crainic, trimis, comis sau ambasador, dacă mai 
tirziu vom găsi mijlocul de a-l apuca de git pe stăpîn, pe 
conducător, pe şef, pe marele prea onoratul prinţ, 
Monseniorul duce de Anjou, adevăratul, şi unicul vinovat, 

împreună cu cei trei Guisi bineînţeles, şi să-l zăvorîm într- 
o fortăreață mai puternică decit Luvrul, O! Sire! s-o 
facem. 

— Îmi place această introducere, spuse Henric al IIl- 
lea. 

— La naiba, nu ai gusturi proaste, fiule, spuse 
Chicot.Urmez deci. 

— Urmează! 

— Dar dacă nu trimite ambasador, de ce să-i lăsăm să 
mugească pe toţi prietenii tăi? 

— Să mugească! 

— Înţelegi; aş spune să răcnească, dacă ar putea fi 
luaţi drept nişte lei. Spun să mugească... pentru că... 
Ascultă, Henric, ţi-e mai mare mila să vezi nişte voinici, 
mai bărboşi decît maimuţele din menajeria ta, jucîndu-se 
ca nişte copii de-a fantoma, şi încercînd să înfricoşeze 
nişte bărbaţi strigînd: „Hu! hu!” Fără să mai punem la 
socoteală că, dacă ducele de Anjou nu trimite pe nimeni, 
îşi vor închipui că din pricina lor şi se vor crede nişte 
personaje. 

— Chicot, uiţi că bărbaţii despre care îmi vorbeşti sînt 
prietenii mei, singurii mei prieteni. 

— Vrei tu să-ţi cîştig o mie de scuzi, o regele meu? 
spuse Chicot. 

— Vorbeşte. 

— Prinde-te cu mine că bărbaţii aceştia vor rămîne 
credincioşi la orice încercare, iar eu mă voi prinde că voi 
avea trei din patru de partea mea, cu trup şi suflet, de 
acum pînă miine seară. 

Siguranţa cu care vorbea Chicot îl făcu pe Henric să 
rămînă pe gînduri. Nu răspunse. 

— A! spuse Chicot, iată că visezi şi tu, iată că îţi înfunzi 
frumosul tău pumn în falca-ţi încîntătoare. Eşti mai tare 
decit te credeam, fiule, căci văd că ai început să miroşi 
adevărul. 

— Atunci, ce mă sfatuieşti? 

— Te sfătuiesc să aştepţi, regele meu. Jumătate din 
înţelepciunea regelui Solomon stă în aceste cuvinte. 
Dacă îţi va sosi un ambasador, fă o mutră bună; dacă nu 
îţi va veni nimeni,fă ce vei voi; dar mulţumeşte-i cel 
puţin fratelui tău, pe care nu trebuie, te rog să mă crezi, 
să-l sacrifici pentru caraghioşii tăi. La naiba, este un 
mare ticălos, ştiu bine, dar este Valois. Ucide-l dacă îţi 
convine, dar, pentru onoarea numelui, nu îl degrada; are 
el destulă grijă s-o facă şi fără tine. 

— Ai dreptate, Chicot. 

— Încă o lecţie nouă pe care mi-o datorezi; din fericire 
nu le mai socotim. Acum, lasă-mă să dorm, Henric; au 
trecut opt zile de cînd m-am văzut silit să-l îmbăt pe un 
călugăr şi, cînd fac asemenea lucruri, o săptămînă 
întreagă mă simt ameţit. 

— Un călugăr! oare este călugărul acela de la Sfînta 
Genoveva despre care mi-ai mai vorbit? 

— Chiar el. Nu i-ai făgăduit o mînăstire? 

— Eu? 

— La naiba! cel puţin să faci şi tu atita lucru pentru el 
după cite a făcut el pentru tine. 

— Îmi este devotat? 

— Te adoră. A propos, fiule. 

— Ce? 

— Peste trei săptămîni este Ziua Domnului. 

— Ei şi? 

—  Nădăjduiesc că ne pregăteşti vreo procesiune 
frumoasă. 

— Eu sînt regele Prea Creştin şi este de datoria mea, 
să dau poporului meu pilda credinţei. 

— Şi ai să faci, ca de obicei, opriri în cele patru mari 
mînăstiri din Paris? 

— Ca, de obicei. 

— Miînăstirea Sfînta Genoveva face parte şi ea, nu-i 
aşa? 

— Fără îndoială esta a doua la care socotesc să mă 

duc. 

— Bine. 

— Pentru ce mă întrebi? 

— Pentru nimic. Sînt curios, atita tot. Acum ştiu ceea 
ce voiam să ştiu. Bună seara, Henric. 

În clipa aceea, şi în vreme ce Chicot se pregătea să 
tragă un somn, se auzi o mare zarvă în Luvru. 

— Ce e zgomotul acela? întrebă regele. 

— Haide, spuse Chicot, este scris să nu pot dormi, 
Henric. 

— Ei bine? 

— Fiule, închiriază-mi o cameră în oraş, sau părăsesc 
serviciul tău; pe cuvîntul meu de onoare, Luvrul a ajuns 
de nelocuit. 

În acest moment căpitanul gărzilor intră; avea un aer 
foarte îngrozit. 

— Ce s-a întîmplat, întrebă regele. 

— Sire, răspunse căpitanul, trimisul domnului duce de 
Anjou a sosit la Luvru. 

— Cu vreo suită? întrebă regele. 

— Nu, singur. 

— Atunci, trebuie să-l primeşti cu atît mai bine, Henric, 
căci este un viteaz. 

— Haide, spuse regele încercînd să ia o înfăţişare 
liniştită pe care o dezminţea paloarea obrajilor, haide, să 
se adune toată curtea mea în sala cea mare şi să fiu 
îmbrăcat în negru; trebuie să fii trist îmbrăcat cînd ai 
nenorocirea să tratezi printr-un ambasador cu fratele 
tău! 

CAPITOLUL XXVII 
Care nu este altceva decît urmarea celui 
dinainte, scurtat de autor din pricina 
sfirşitului de an. 


Tronul lui Henric al III-lea se ridica în sala cea mare. În 
jurul acestui tron fremăta o mulţime zgomotoasă. Regele 
veni să se aşeze pe tron, trist şi cu fruntea încreţită. 

Toţi ochii erau îndreptaţi spre galeria prin care 
căpitanul gărzilor trebuia să introducă pe trimis. 

— Sire, spuse Quelus aplecîndu-se la urechea regelui, 
ştiţi numele acestui ambasador? 

— Nu, ce mă importă? 

— Sire, este domnul de Bussy; insulta nu este ea oare 
întreită? 

— Nu văd care ar putea să fie insulta, spuse Henric 
silindu-se să-şi păstreze sîngele rece. 

— Poate că Maiestatea Voastră nu o vede, spuse 
Schomberg, însă noi o vedem. 

Henric nu răspunse; el simţea cum clocoteşte miînia şi 
ura în jurul tronului său şi se felicita în sinea lui că a 
aruncat două metereze de aceeaşi putere între ele şi 
duşmanii săi. 

Qu€lus, îngălbenind şi roşind rînd pe rînd, îşi sprijini 
amiîndouă manile pe garda spadei. 

Schomberg îşi scoase mînuşile şi trase pe jumătate 
pumnalul afară din teacă. 

Maugiron îşi luă spada din mîinile unui paj şi şi-o agăţă 
de centură. 

D'Epernon îşi răsuci mustăţile pînă la ochi şi se aşeză 
înapoia tovarăşilor săi. 

Cît despre Henric, asemenea cu vînătorul care îşi aude 
cîinii urlînd împotriva mistreţului, îi lăsa pe favoriţi să se 
frămiînte, şi zîimbea. 

— Lăsaţi-l să intre, spuse el. 

La aceste cuvinte o linişte mormiîntală se făcu în sală şi 
din fundul acestei linişti s-ar fi zis că se auzea clocotind 
încet mînia regelui. 

Atunci un pas hotărit, atunci nişte picioare ale căror 
pinteni răsunau cu mîndrie pe lespezi, răsună în galerie. 

Bussy intră cu mintea sus, cu privirea liniştită şi cu 
pălăria în mînă. 

Nici unul din cei care înconjurau pe rege nu atrase 
privirea semeaţă a tînărului. 

El înaintă drept spre Henric, salută cu plecăciune şi 
aşteptă să fie întrebat, oprindu-se mindru în faţa 
tronului, dar cu o mîndrie cu totul personală, mînarie de 
gentilom care nu avea nimic insultător pentru maiestatea 
regală. 

— Dumneata aici, domnule de Bussy! Te credeam în 
fundul Anjou-lui. 

— Sire, spuse Bussy, eram într-adevăr! dar, cum 
vedeţi, l-am părăsit. 

— Şi ce te aduce în ţara noastră? 

— Dorinţa de a prezenta umilele mele respecte 
Maiestăţii Voastre. 

Regele şi favoriţii se priviră; se vedea bine că aşteptau 
altceva de la aprigul tînăr. 

— Şi... nimic altceva? spuse cu destulă mîndrie regele. 

— Voi adăuga, Sire, porunca pe care am primit-o de la 
Alteța Sa Monseniorul duce de Anjou, stăpînul meu, de a 
adăuga respectele sale la ale mele. 

— Şi ducele nu ţi-a spus nimic altceva? 

— Mi-a spus că fiind pe punctul de a se înapoia cu 
regina mamă, ar dori ca Maiestatea Voastră să afle de 
înapoierea unuia din cei mai credincioşi supuşi ai săi. 

Regele, aproape înăbuşit de surpriză, nu putu să 
continue interogatoriul. 

Chicot se folosi de întrerupere pentru a se apropia de 
ambasador. 

— Bună ziua, domnule de Bussy, spuse el. 

Bussy se întoarse, uimit de a avea un prieten în toată 
adunarea. 

— A! domnul Chicot, te salut şi încă din toată inima, 
răspunse Bussy. Ce mai face domnul de Saint-Luc? 

— Dar, foarte bine; se plimbă în clipa de faţă împreună 
cu soţia sa prin dreptul coliviilor. 

— Şi aceasta e tot ce aveai să-mi spui, domnule de 
Bussy? întrebă regele. 

— Da, Sire; dacă va mai rămîne vreo altă veste 
importantă, Monseniorul duce de Anjou va avea cinstea 
să v-o anunţe singur. 

— Foarte bine, spuse regele. 

Şi, ridicîndu-se tăcut de pe tron, el cobori cele două 
trepte. 

Audienta era terminată, grupurile se împrăştiară. 

Bussy băgă de seamă, cu coada ochiului, că era 
înconjurat de cei patru favoriţi, şi ca închis într-un cerc 
viu plin de freamăt şi de ameninţări. 

La marginea sălii, regele vorbea în şoaptă cu 
cancelarul său. 

Bussy se făcu că nu vede nimic şi continuă să stea de 
vorbă cu Chicot. 

Atunci, ca şi cînd ar fi făcut şi el parte din complot şi s- 
ar fi hotărît să-l izoleze pe Bussy, regele strigă: 

— Vino aici, Chicot, spuse el, avem să-ţi spunem ceva. 

Chicot îl ascultă pe Bussy cu o curtenie care se vedea 
că vine din partea unui gentilom. 

Bussy îi înapoie salutul tot cu atita eleganţă şi rămase 
singur în mijlocul cercului. 

Atunci îşi schimbă ţinuta şi faţa: din liniştit cum fusese 
cu regele, el devenise politicos cu Chicot; din politicos se 
făcu grațios. 

Văzîndu-l pe Qu€lus că se apropie de el: 

— Ei! bună ziua, domnule Quélus, îi spuse el, pot avea 
cinstea să te întreb cum mai merge casa dumitale? 

— Destul de prost, domnule, răspunse Quélus. 

— O! Doamne, strigă Bussy ca şi cînd ar fi fost 
îngrijorat de acest răspuns, şi ce s-a întîmplat oare? 

— Există ceva care ne jenează foarte mult, răspunse 
Qu€lus. 

— Ceva? făcu Bussy mirat; ei! nu sînteţi, dumneata şi 
ai dumitale, destul de puternici şi mai cu seamă 
dumneata, domnule de Qu€lus, pentru a răsturna acest 
ceva! 

— lartă-mă, domnule, spuse Maugiron îndepărtîndu-l 
pe Schomberg care înainta pentru a-şi spune cuvîntul în 
această convorbire care făgăduia să fie interesantă, nu 
ceva, dar cineva voia să spună domnul de Qu€lus. 

— Dar dacă îl jenează cineva pe domnul de Quelus, 
spuse Bussy, să-l împingă cum ai făcut dumneata 
adineauri. 

— Acesta este şi sfatul pe care i l-am dat, domnule de 
Bussy, spuse Schomberg, şi cred că Quélus este hotărît 
să-l urmeze. 

— A! dumneata eşti, domnule de Schomberg, spuse 
Bussy, nu aveam cinstea să te recunosc. 

— Poate, spuse Schomberg, pentru că mai am încă 
albastru pe faţă. 

— Nu, eşti foarte palid, dimpotrivă; nu cumva eşti 
indispus, domnule? 

— Domnule, spuse Schomberg, dacă sînt palid, sînt de 
miînie. 

— Aşa! dar şi dumneata eşti ca şi domnul de Quélus, 
jenat de ceva sau cineva? 

— Da, domnule. 

— Ca şi mine, spuse Maugiron, şi eu am pe cineva care 
mă jenează. 

— Tot spiritual dragul meu domn de Maugiron, spuse 
Bussy; dar într-adevăr, domnilor cu cît vă privesc mai 
mult, cu atit figurile dumneavoastră tulburate mă 
preocupă. 

— Pe mine mă uiţi, domnule, spuse d'Epernon 

aşezîndu-se cu mîndrie în faţa lui Bussy. 

— lartă-mă, domnule d'Epernon, erai înapoia celorlalţi, 
după obiceiul dumitale, şi am atit de puţin plăcerea de a 
te cunoaşte, încît nu eu eram acela care trebuia să 
vorbească cel dintii. 

Era un spectacol curios zimbetul şi nepăsarea lui 
Bussy, aşezat între aceşti patru furioşi ai căror ochi 
vorbeau cu o elocvenţă grozavă. 

Pentru a nu înţelege unde voiau să ajungă, trebuia ca 
cineva să fie orb sau prost. 

Pentru a avea aerul de a nu înţelege, trebuia să fii 
Bussy. 

El rămase tăcut, şi chiar zimbetul nu îi dispăru de pe 
buze. 

— În sfîrşit! spuse Quslus, care cel dintii îşi pierdu 
răbdarea, lovind lespedea cu cisma. 

Bussy ridică ochii spre tavan şi privi în jurul lui. 

— Domnule, spuse el, bagi de seamă ce ecou are sala 
aceasta? Nimic nu întoarce sunetul ca zidurile de 
marmură, iar vocile sînt de două ori mai sonore sub 
bolțile de stuc; cu totul dimpotrivă, cînd te găseşti în plin 
cîmp, sunetele se împart şi mi se pare, pe cinstea mea, 
că şi norii îşi iau partea lor. Spun acest lucru după 
Aristofan. L-aţi citit pe Aristofan, domnilor? 

Maugiron crezu că a înţeles invitaţia lui Bussy şi se 
apropie de tînăr pentru a-i vorbi la ureche. 

Bussy îl opri. 

— Nu-mi face destăinuiri aici, domnule, te rog, îi spuse 
el; ştii cît de gelos este Maiestatea Sa; ar crede că îl 
vorbim de rău. 

Maugiron se depărtă mai furios ca oricînd. 

Schomberg îi luă locul şi, pe un ton înţepat: 

— Eu, spuse el, sînt un German foarte greoi, foarte 
mărginit, însă foarte sincer; vorbesc tare pentru a le da 
celor care mă ascultă toate posibilităţile de a mă auzi; 
dar cînd vorba mea, pe care încerc să o fac cît mai 

desluşită cu putinţă, nu este auzită pentru că acela 
căruia mă adresez este surd, sau nu este înţeleasă 
pentru că acela căruia îi vorbesc nu vrea să înţeleagă, 
atunci eu... 

— Dumneata? spuse Bussy, aţintind asupra tînărului a 
cărui mînă agitată se depărta de centru, una din acele 
priviri cum numai tigrii sînt în stare să arunce din marile 
lor pupile, priviri care par să ţişnească dintr-o prăpastie 
şi să verse neîncetat puhoaie de foc. Dumneata?... 

Schomberg se opri. 

Bussy ridică din umeri, se răsuci pe călciie şi îi întoarse 
spatele. 

Se găsi faţă în faţă cu d'Epernon. 

D'Epernon era pornit şi nu-i mai era cu putinţă să dea 
înapoi. 

— Vedeţi, domnilor, spuse el, cît de provincial a ajuns 
domnul de Bussy de cînd cu fuga pe care a făcut-o cu 
domnul duce de Anjou; are barbă şi nu are nod la spadă: 
are cizme negre şi o pălărie cenușie. 

— Este o observaţie pe care eram gata să mi-o fac şi 
eu dragul meu domn d'Epernon. Văzindu-te aşa de bine 
îmbrăcat mă gindeam unde îl pot duce pe un om citeva 
zile de lipsă; iată-mă silit, eu Ludovic de Bussy, senior de 
Clermont, să iau model de gust după un mic gentilom 
gascon. Dar lasă-mă să trec, te rog; eşti atît de aproape 
de mine încît m-ai călcat pe picior şi domnul de Quélus la 
fel, lucru pe care l-am simţit prin cizme, adăugă el cu un 
zimbet încîntător. 

În clipa aceea Bussy, trecînd printre d'Epernon şi 
Qu€lus, întindea mîna lui Saint-Luc care tocmai intrase. 

Saint-Luc simţi această mînă plină de sudoare. 

El înţelese că se petrecea ceva neobişnuit şi îl trase pe 
Bussy afară din grup mai întîi, apoi afară din sală. 

Un murmur ciudat se auzea printre favoriţi şi 
cuprindea şi celelalte grupuri de curteni. 

— Este de necrezut, spunea Que€lus, l-am insultat şi nu 

mi-a răspuns. 

— Eu, spuse Maugiron, l-am provocat şi nu mi-a 
răspuns. 

— Eu, l-am călcat pe picior, striga d'Epernon, l-am 
călcat pe picior şi nu mi-a răspuns. 

— Este limpede că nu a voit să înţeleagă, spuse 
Qu€lus. Trebuie să fie ceva la mijloc. 

— Eu ştiu ce e, spuse Schomberg. 

— Şi ce e? 

— Este că simte că noi patru îl vom ucide şi nu vrea să 
fie ucis. 

În clipa aceea regele se apropie de ei. Chicot îi vorbea 
la ureche. 

— Ei bine! făcu regele, ce spunea oare domnul de 
Bussy? Mi s-a părut că aud vorbindu-se cam tare în 
partea aceasta. 

— Voiţi să ştiţi ce spunea domnul de Bussy, Sire? 
întrebă d'Epernon. 

— Da, ştiţi că sînt curios, răspunse regele zimbind. 

— Pe legea mea, nimic bun, Sire, spuse Quélus; nu mai 
este Parizian. 

— Şi ce este oare? 

— Este ţăran. Se dă în lături. 

— O! o! făcu regele, ce vrea să spună asta? 

— Vrea să spună că, dacă voi asmuţi un cîine ca să-i 
muşte pulpele, spuse Qu€lus, nu se ştie dacă, prin cizme, 
va băga de seamă. 

— lar eu, spuse Schomberg, am o momiie acasă, îi voi 
pune numele Bussy. 

— Eu, spuse d'Epernon, voi merge mai drept şi mai 
departe. Astăzi l-am călcat pe picior, miine îl voi pălmui. 
Este un viteaz prefăcut, un viteaz din amor propriu: îşi 
zice: „M-am bătut destul pentru onoare, vreau să fiu 
prevăzător cînd este vorba de viaţă”. 

— Ei, ce! domnilor, spuse Henric cu o miînie prefăcută, 
aţi îndrăznit să maltrataţi la mine în Luvru pe un 

gentilom care este al fratelui meu? 

— Vai! da, spuse Maugiron răspunzind la miînia 
prefăcută a regelui printr-o umilinţă prefăcută, şi cu 
toate că l-am maltratat destul de rău, Sire, vă jur că nu a 
răspuns nimic. 

Regele îl privi pe Chicot zimbind şi aplecîndu-se la 
urechea lui: 

— Mai găseşti că mugesc, Chicot? întrebă el. Mi se 
pare că au răcnit, ce zici? 

— Ei! spuse Chicot, poate că au miorlăit. Cunosc unii 
oameni cărora ţipătul pisicii le face grozav de rău la 
nervi. Poate că domnul de Bussy o fi din aceştia. lată 
pentru ce va fi ieşit fără să răspundă. 

— Crezi! spuse regele. 

— Cine va trăi va vedea, răspunse sentenţios Chicot. 

— Lasă-l, spuse Henric; cum e stăpiînul, aşa-i şi valetul. 

— Voiţi să spuneţi prin aceste cuvinte, Sire, că Bussy 
este valetul fratelui vostru? V-aţi înşela amarnic. 

— Domnilor, spuse Henric, mă duc la regină, cu care 
iau masa. În curînd ne vom vedea; Gelozii! vin să ne 
joace o farsă, vă invit să veniţi să-i vedeţi. 

Cei de faţă se înclinară respectuos, iar regele ieşi pe 
uşa cea mare. 

Tocmai atunci domnul de Saint-Luc intra pe uşa cea 
mică. 

El opri cu un gest pe cei patru gentilomi care se 
pregăteau să iasă. 

— Scuză-mă, domnule de Quélus, spuse el salutînd 
locuieşti tot în strada Saint-Honore? 

— Da, dragă prietene, pentru ce? întrebă Qu€lus. 

— Am să-ţi spun două cuvinte. 

— Ah! ah! 

— Şi dumneata, domnule de Schomberg, voi îndrăzni 
să mă interesez de adresa dumitale. 


1 Artişti italieni care dădeau reprezentații la palatul Burgundia. 

— Eu locuiesc în strada Bâthisy, spuse Schomberg 
uimit. 

— D'Epernon, o ştiu pe a dumitale. 

— Strada Grenell. 

— Eşti vecinul meu. Şi dumneata, Maugiron? 

— Eu, stau în cartierul Luvrului. 

— Voi începe deci cu dumneata, dacă îmi vei îngădui; 
sau mai bine, nu, cu dumneata, Quelus. 

— Minunat! mi se pare că înţeleg. Vii din partea 
domnului de Bussy? 

— Nu spun din a cui parte vin, domnilor. Am să vă 
vorbesc, atita tot. 

— La toţi patru? 

— Da. 

— Ei bine! dar dacă nu vrei să ne vorbeşti la Luvru, 
după cum presupun, pentru că locul este rău, ne putem 
duce la unul din noi. Putem auzi cu toţii ceea ce ai să ne 
spui la fiecare în parte. 

— Foarte bine. 

— Haideţi la Schomberg atunci, în strada B&thisy, se 
află la doi paşi. 

— Da, haideţi la mine, spuse tînărul. 

— Fie, domnilor, spuse Saint-Luc, şi îi salută din nou. 

— Arată-ne drumul, domnule de Schomberg. 

— Bucuros. 

Cei cinci gentilomi ieşiră din Luvru ţinîndu-se de braţ şi 
ocupînd toată lărgimea străzii. 

In urma lor mergeau lacheii înarmaţi pînă în dinţi. 

Ajunseră astfel în strada Be&thisy şi Schomberg porunci 
să se pregătească salonul cel mare al hotelului. 

Saint-Luc se opri în anticameră. 

CAPITOLUL XXVIII 
Cum se achită domnul de Saint-Luc de 
însărcinarea care îi fusese dată de Bussy 


Să-l lăsăm o clipă pe Saint-Luc în anticamera lui 
Schomberg şi să vedem ce se petrecuse între el şi Bussy. 
Bussy părăsise după cum am spus sala de audienţă cu 
prietenul său, salutînd pe toţi acei pe care spiritul de 
linguşire nu-i absorbea pînă acolo încît să-l neglijeze pe 
un om atit de temut ca Bussy. 

Căci, în aceste timpuri de forţă brutală unde puterea 
personală era totul, un om putea, dacă era viguros şi 
îndemînatic, să-şi croiască un mic regat sufletesc şi 
moral în frumosul regat al Franţei. 

Astfel domnea Bussy la curtea regelui Henric al III-lea. 

— Dar în ziua aceea, după cum am văzut, Bussy 
fusese primit destul de prost în regatul său. 

Odată afară din sală, Saint-Luc se opri, privindu-l cu 
nelinişte; 

— Ţi-e rău, prietenul meu? îl întrebă el, într-adevăr ai 
îngălbenit încît s-ar crede că eşti pe punctul de a leşina. 

— Nu, spuse Bussy, mă înăbuş numai de minie. 

— Ei bine, dai atenţie aluziilor acestor caraghioşi? 

— Drace, dacă dau atenţie, dragă prietene, ai să 
judeci. 

— Haide, haide, Bussy, fii calm. 

— Eşti admirabil cu calmul tău; dacă ti-ar fi spus 
jumătate din cele ce am auzit eu, cu temperamentul tău 
pe care-l cunosc, ar fi fost pînă acum moarte de om. 

— În sfîrşit, ce doreşti? 

— Eşti prietenul meu, Saint-Luc şi mi-ai dat o dovadă 
groaznică de prietenie. 

— Ah! dragă prietene, spuse Saint-Luc care îl credea 
pe Monsoreau mort şi îngropat, nu e nevoie să-mi 
mulţumeşti, nu-mi mai vorbi de acest lucru; mă superi; 


213 


într-adevăr lovitura a fost frumoasă şi mai ales a reuşit 
de minune; dar nu am atita merit, pentru că regele mi-a 
arătat-o pe cînd mă ţinea prizonier la Luvru. 

— Dragă prietene... 

— Să-l lăsăm deci pe Monsoreau unde este şi să 
vorbim de Diana. A fost mulţumită, sărmana micuță? Mă 
iartă ea? Şi pe cînd nunta? Pe cînd botezul? 

— Ei! dragă prietene, aşteaptă ca Monsoreau să fie 
mort. 

— Poftim? făcu Saint-Luc bombănind ca şi cum ar fi 
călcat într-un cui ascuţit. 

— Ei, dragul meu, macii nu sînt o plantă aşa de 
primejdioasă cum ai crezut la început, apoi nu a murit de 
tot ca să cadă peste ei, dimpotrivă, trăieşte şi e mai 
furios ca oricînd. 

— Ei aş! 

— O! Dumnezeule, da; nu respiră decit răzbunare şi a 
jurat să te omoare la prima ocazie. Aşa stau lucrurile. 

— Trăieşte? 

— Vai! da. 

— Şi care e măgarul de doctor care l-a îngrijit? 

— Al meu, dragă prietene. 

— Cum! nici nu-mi mai revin, reluă Saint-Luc zdrobit 
de această descoperire. l-auzi, dar sînt dezonorat atunci; 
drace! eu care am anunţat moartea lui în toată lumea, o 
să-şi găsească moştenitorii în doliu; o! dar nu mă voi 
face de ris, îl voi prinde iarăşi şi la viitoarea întîlnire, în 
loc să-i dau o lovitură de spadă, îi voi da patru, dacă va fi 
nevoie. 

— La rîndul tău, linişteşte-te, dragă Saint-Luc, spuse 
Bussy; într-adevăr Monsoreau îmi serveşte mai mult 
decit gindeşti; închipuieşte-ţi, bănuie că ducele te-a 
trimis împotriva lui; pe duce este el gelos. Eu sînt un 
înger, un prieten preţios, un Bayard; eu sînt scumpul de 
Bussy, în sfîrşit. E foarte natural, animalul acela de Remy 
l-a scos din încurcătură. 

— Ce idee proastă a avut! 

— Ce vrei? O idee de om cinstit; el şi-a închipuit că, 
deoarece e doctor, trebuie să vindece oameni. 

— Dar e un vizionar, îndrăzneţul acesta. 

— Pe scurt, mie pretinde că-mi datorează viaţa, mie 
îmi încredinţează pe soţia sa. 

— Ah! înţeleg că procedeul acesta te face să aştepţi 
liniştit moartea lui, dar nu e mai puţin adevărat că mă 
minunezi. 

— Dragă prietene! 

— Pe cinstea mea! cad din nouri. 

— Vezi că pentru moment nu este vorba de 
Monsoreau. 

— Nu! Să ne bucurăm de viaţă cît timp o mai avem. 
Dar, pentru timpul convalescenţei sale, te previn că îmi 
comand o platoşă de zale şi îmi voi dubla jaluzelele cu 
fier. Dumneata, interesează-te la ducele de Anjou dacă 
buna lui mamă nu i-a dat vreo reţetă contra otrăvurilor. 
Deocamdată, să ne distrăm, dragul meu, să ne distrăm. 

Bussy nu se putu stăpiîni să nu zimbească. Il luă de 
braţ pe Saint-Luc. 

— Astfel, spuse el, dragă Saint-Luc, vezi că nu mi-ai 
făcut serviciul decît pe jumătate. 

Saint-Luc îl privi cu un aer mirat. 

— E adevărat, spuse el; vrei să-l termin? Ar fi greu, dar 
pentru tine, dragă Bussy, sînt gata să fac orice, mai ales 
că mă priveşte cu ochii negri. 

— Nu, dragă, nu; ţi-am spus să-l lăsăm pe Monsoreau 
şi, dacă datorezi ceva, dă-i acestei datorii o altă 
întrebuințare. 

— Să vedem, spuse, te ascult. 

— Eşti bine cu oamenii aceştia care se bucură de 
grațiile regelui? 

— Pe legea mea! ca pisica cu cîinele, la soare; atita 
timp cît razele încălzesc pe toţi, nu zicem nimic; dacă 
numai unul dintre noi ar lua partea de lumină şi căldură a 

celorlalţi, o! atunci nu mai răspund de nimic: ghearele şi 
dinţii îşi vor juca jocul lor. 

— Ei bine! prietene, ceea ce îmi spui mă încîntă. 

— Ah! cu atît mai bine. 

— Să admitem că razele soarelui sînt oprite. 

— Să admitem, fie. 

— Atunci, arată-ţi frumoşii tăi dinţi albi, lungeşte-ţi 
ghearele mari şi să începem lupta. 

— Nu te înţeleg. 

Bussy zîimbi. 

— Te vei duce, dacă vrei, dragă prietene, să-l întîlneşti 
pe domnul Qu€lus. 

— Ah! ah! făcu Saint-Luc. 

— Începi să înţelegi, nu-i aşa? 

— Da. 

— De minune! Îl vei întreba în ce zi voieşte să-mi taie 
gitul, sau să i-l tai eu pe al său. 

— ÎI voi întreba, prietene. 

— Aceasta nu te supără deloc? 

— Pe mine, cu nimic. Mă voi duce cînd vrei, şi imediat 
dacă vrei. 

— O clipă. Ducîndu-te la domnul de Qu€lus, îmi face 
plăcerea să treci cu aceeaşi ocazie şi pe la domnul de 
Schomberg căruia îi vei face aceeaşi propunere, nu-i 
aşa? 

— Aha! făcu Saint-Luc, la domnul de Schomberg, la fel! 
Drace! de ce te apuci, Bussy! 

Bussy făcu un gest care nu admitea răspuns. 

— Fie, spuse Saint-Luc; voinţa va fi împlinită. 

— Atunci, dragă Saint-Luc, reluă Bussy, pentru că te 
găseşti atît de amabil, vei intra şi la Luvru, la domnul 
Maugiron, la care am văzut placa de metal în jurul 
gîtului, semn că e de gardă; îi vei spune să se întilnească 
cu ceilalţi, nu-i aşa? 

— O! o! făcu Saint-Luc, trei; te-ai gîndit, Bussy? Cel 
puţin asta e tot? 

— Nu. 

— Cum, nu? 

— De acolo te vei duce la domnul d'Epernon; nu te 
opresc mult asupra lui, căci îl ţin drept un tovarăş de 
mică importanţă; dar în sfîrşit va face parte din număr. 

Saint-Luc, lăsă să-i cadă miinile de-a-lungul corpului şi 
îl privi pe Bussy. 

— Patru! murmură el. 

— Chiar aşa, dragă prietene, spuse Bussy făcînd un 
semn afirmativ din cap, patru; e de la sine înţeles, fără 
să-i mai spun unui om de inteligenţa ta, de vitejia şi 
curtoazia ta, de a proceda cu aceşti domni cu toată 
blîndeţea, toată politeţea pe care o posezi într-o aşa de 
mare măsură... 

— O! dragă prietene. 

— Mă bizui pe tine pentru a face lucru... în mod galant. 

— Vei fi mulţumit, prietene. 

Bussy întinse mîna, zimbind, lui Saint-Luc. 

— Să fie cu noroc, spuse el. Ah! domnilor favoriţi, vom 
ride şi noi la rîndul nostru. 

— Acum, dragul meu, condiţiile. 

— Ce condiţii? 

— Ale tale. 

— Eu nu pun, le voi primi pe ale lor. 

— Armele tale? 

— Armele lor. 

— Ziua, locul, ora? 

— Ziua, locul şi ora acestor domni. 

— Dar, în sfîrşit... 

— Să nu mai vorbim de mizeriile astea; ce faci, fă 
repede, dragă prietene. Eu mă plimb prin grădiniţa 
Luvrului: mă găseşti acolo după ce vei fi terminat. 

— Aşadar, aştepţi? 

— Da. 

— Aşteaptă, dar s-ar putea să dureze mult. 

— Am vreme. 

Acum ştim cum i-a găsit Saint-Luc pe cei patru bărbaţi, 
încă adunaţi în sala de audienţă şi cum a început 
convorbirea cu ei. 

Îl întîlnim iarăşi în anticamera hotelului lui Schomberg, 
unde l-am lăsat, aşteptind cu ceremonie, după toate 
legile etichetei la modă în vremea aceea, pe cînd cei 
patru favoriţi ai Majestății Sale, închipuindu-şi pricina 
vizitei lui Saint-Luc, se aşezară în cele patru colţuri ale 
încăpătorului salon. 

După acestea, uşile cu două canaturi se deschiseră şi 
un uşier îl salută pe Saint-Luc, care, ameninţător şi 
ridicîndu-şi cu eleganţă haina cu sabia, pe garda căreia 
îşi sprijinea mîna stingă, merse cu pălăria în mîna 
dreaptă în pragul uşii, unde se opri cu o regularitate care 
ar fi făcut cinste celui mai dibaci arhitect. 

— Domnul d'Espinay de Saint-Luc! anunţă uşierul. 

Saint-Luc intră. 

Schomberg, în calitatea de stăpiîn al casei, se ridică şi 
veni înaintea oaspetelui care în loc să-l salute, îşi puse 
pălăria pe cap. 

Această formalitate dădea vizitei culoarea şi intenţia. 

Schomberg răspunse printr-un salut şi întorcîndu-se 
spre Qu€lus: 

— Am onoarea să vă prezint, spuse el, pe domnul 
Jacques de Lévis, conte de Qu€lus. 

Saint-Luc făcu un pas spre Qu€lus, şi salută la rîndu-i 
cu plecăciune. 

— Îl căutam pe domnul, spuse el. 

Qu€lus salută. 

Schomberg reluă, întorcîndu-se spre altă parte a sălii: 

— Am onoarea să vă prezint pe domnul Ludovic de 
Maugiron. 

Acelaşi salut din partea lui Saint-Luc, acelaşi răspuns 
din Partea lui Maugiron. 

— Îl căutam pe domnul, spuse Saint-Luc. 

Pentru d'Epernon fu aceeaşi ceremonie, făcută cu 

acelaşi sînge rece şi aceeaşi încetineală. 

Apoi la rîndul lui, Schomberg se prezentă pe sine şi 
primi acelaşi compliment. 

După aceasta, cei patru prieteni se aşezară; Saint-Luc 
rămase în picioare. 

— Domnule conte, spuse el lui Quelus, l-ai insultat pe 
domnul conte Ludovic de Clermont d'Amboise, senior de 
Bussy, care îţi reprezintă umilele sale complimente şi te 
cheamă în duel în ziua şi ora care îţi convine, să lupţi cu 
armele care îţi plac, pînă la moarte... Primeşti? 

— Desigur că da, răspunse liniştit Quelus, şi domnul 
conte de Bussy îmi face multă onoare. 

— Ziua dumitale? domnule conte. 

— Nu am preferinţe: aş voi mai bine miine decit 
poimiine mai bine decit în zilele următoare. 

— Ora dumitale? 

— Dimineaţa! 

— Armele? 

— Spada şi pumnalul, dacă domnul de Bussy este 
obişnuit cu aceste două instrumente. 

Saint-Luc se înclină. 

— Tot ceea ce veţi dori asupra acestui punct, va fi lege 
pentru domnul de Bussy. 

Apoi el se adresă lui Maugiron care răspunse acelaşi 
lucru, apoi rînd pe rînd celorlalţi doi. 

— Dar, spuse Schomberg, care, ca stăpiîn al casei, 
primi complimentul cel din urmă, nu ne gîndim la un 
lucru, domnule de Saint-Luc. 

— La care? 

— Că, dacă am voi, căci întimplarea face cîteodată 
lucruri neobişnuite, dacă am voi, zic, să alegem toţi 
aceeaşi zi, şi aceeaşi oră, domnul de Bussy ar fi foarte 
încurcat. 

Saint-Luc salută cu cel mai curtenitor zimbet. 

— E adevărat, spuse el, domnul de Bussy ar fi foarte 
încurcat, după cum trebuie să fie un gentilom în prezenţa 

a patru puternici ca dumneavoastră, dar el spune că 
acest caz nu este nou pentru el, deoarece acest caz i s-a 
mai prezentat şi la Tournelles lîngă Bastilia. 

— Şi se va bate cu toţi patru? spuse d'Epernon. 

— Cu toţi patru, reluă Saint-Luc. 

— Separat? întrebă Schomberg. 

— Separat sau deodată; provocarea e împreună, atit 
individuală cît şi colectivă. 

Cei patru tineri se priviră. Quélus rupse cel dintii 
tăcerea. 

— E foarte frumos, din partea domnului de Bussy, 
spuse el roşu de minie; dar aşa de puţin cît valorăm, 
putem să ne facem rîndul fiecare singuri; noi primim deci 
propunerea contelui, urmînd unul după altul, sau, ceea 
ce ar fi încă mai bine... 

Quélus îşi privi prietenii care, înţelegindu-i fără 
îndoială gîndul, făcură un semn de aprobare. 

— Sau, ceea ce e încă bine, reluă el, cum noi nu 
căutăm să asasinăm un gentilom atit de desăvirşit, 
întîmplarea va hotărî cine va fi adversarul domnului de 
Bussy. 

— Dar, spuse repede d'Epernon, ceilalţi trei? 

— Ceilalţi trei! Domnul de Bussy are desigur prea mulţi 
prieteni şi noi prea mulţi duşmani pentru ca ceilalţi trei 
să stea cu mîinile la piept. 

— E şi părerea dumneavoastră, domnilor? adăugă 
Qu€lus întorcîndu-se către prietenii săi. 

— Mi-ar plăcea chiar mult, spuse Schomberg, ca 
domnul de Bussy să invite la această serbare pe domnul 
Livarot. 

— Dacă îndrăznesc să-mi spun părerea, spuse 
Maugiron, aş voi ca şi domnul de Balzac d'Entragues să 
facă parte. 

— Şi partida ar fi completă, spuse Quélus, dacă 
domnul de Ribeirac ar voi să-şi întovărăşească prietenii. 

— Domnilor, spuse Saint-Luc, voi transmite voinţele 

dumneavoastră domnului conte de Bussy şi cred că vă 
pot răspunde afirmativ mai înainte, căci e prea curtenitor 
ca să nu se conformeze. Nu-mi mai rămîne altceva, 
domnilor, decît să vă mulţumesc respectuos în numele 
domnului conte. 

Saint-Luc salută din nou, şi se văzură cele patru 
capete ale gentilomilor provocaţi, aplecîndu-se la nivelul 
capului său. 

Cei patru prieteni îl conduseră pe Saint-Luc pînă la uşa 
salonului. 

In ultima anticameră, el găsi adunaţi pe cei patru 
lachei. 

Scoase punga plină de aur, şi o aruncă în mijlocul lor, 
spunînd: 

— lată, pentru a bea în sănătatea stăpinilor voştri. 


CAPITOLUL XXIX 
Cu ce era mai civilizat domnul de Saint- 
Luc decît domnul de Bussy, ce sfaturi îi 
dădu şi cum întrebuinţă aceste sfaturi 
amantul frumoasei Diana 


Saint-Luc se înapoie foarte mîndru de a-şi fi îndeplinit 
aşa de bine însărcinarea. 

Bussy îl aştepta şi îi mulţumi. 

Saint-Luc îl găsi foarte trist, ceea ce nu era natural la 
un bărbat aşa de viteaz, la vestea unui atît de bun şi 
strălucit duel. 

— Nu mi-am făcut bine datoria? spuse Saint-Luc. Te 
văd cam zbirlit. 

— Pe legea mea, dragă prietene, îmi pare rău că în loc 
să iei un termen, nu ai spus: „Numaidecit”. 

— Ah! răbdare, Angevinii nu au sosit încă. Ce dracu! 

lasă-le timpul pentru a veni. Şi apoi de unde nevoia de a- 
ţi face aşa de repede o litieră de morţi şi de muribunzi? 

— Pentru că aş voi să mor cît mai curînd cu putinţă. 

Saint-Luc îl privi cu acea mirare pe care oamenii bine 
crescuţi o arată imediat la apariţia unei nenorociri chiar 
străine de ei. 

— Să mori! cînd ai vîrsta dumitale, drăguţa dumitale şi 
numele dumitale! 

— Da! Voi omori, sînt sigur, patru, şi voi primi o bună 
lovitură care mă va linişti pentru totdeauna. 

— Gînduri negre! Bussy. 

— Aş dori să te văd pe tine, în situaţia mea. Un soţ pe 
care îl credeai mort şi care trăieşte; o soţie care nu poate 
părăsi căpătiiul patului acelui pretins muribund; niciodată 
să-ţi zimbească, niciodată să-ţi vorbească, niciodată să-ţi 
atingă mîna. Drace! aş voi să am pe cineva să-l sfişii... 

Saint-Luc răspunse acestei ieşiri printr-un hohot de ris 
care goni un cîrd întreg de vrăbii care ciuguleau scoruşe 
în grădiniţa Luvrului. 

— Ah! strigă el, iată un om nevinovat! Să se spună că 
femeile îl iubesc pe acest Bussy, un şcolar! Dar, dragul 
meu, îţi pierzi minţile: nu există amant mai fericit ca tine 
pe pămînt. 

— Ah! foarte bine; dovedeşte-mi puţin acest lucru, tu 
un om însurat! 

— Nihil facilius, cum spunea iezuitul Triquet, 
pedagogul meu; prietenul domnului de Monsoreau? 

— Pe legea mea! mi-e ruşine pentru onoarea 
inteligenţei meneşti. Mojicul acela mă numeşte prietenul 
său. 

— Ei bine! continuă să-i fii prieten. 

— 0!... să abuzez de titlul acesta? 

— Prorsus aburdum! spunea tot Triquet. Este 
adevărat, prietene? 

— Dar aşa spune. 

— Nu, fiindcă te crede nenorocit. Or, scopul prieteniei 


222 


este de a face oamenii fericiţi între ei; cel puţin aşa 
defineşte Maiestatea Sa prietenia, şi regele e literat. 

Bussy începu să ridă. 

— Continui, spuse Saint-Luc. Dacă te face nenorocit, 
nu sînteţi prieteni; deci, poţi să-l tratezi fie indiferent, şi 
atunci să-i iei soţia, fie de duşman, şi să-l omori dacă nu 
ar fi mulţumit. 

— În adevăr, îl urăsc. 

— Şi el se teme de dumneata. 

— Crezi că nu mă iubeşte? 

— Drace! încearcă să-i iei soţia şi vei vedea. 

— Este tot logica părintelui Trigquet? 

— Nu, ea mea. 

— Complimentele mele. 

— Te mulţumeşte? 

— Nu. Voiesc mai bine să fiu om cinstit. 

— Şi să laşi pe doamna de Monsoreau să-şi vindece 
soţul şi moraliceşte şi fiziceşte? Căci, în definitiv, dacă 
vrei să te omoare, e sigur că se va ataşa de omul care îi 
va mai rămîne. 

Bussy încreţi din sprincene. 

— Dar afară de aceasta, adăugă Saint-Luc, iat-o pe 
doamna de Saint-Luc, ea e bună sfătuitoare. După ce şi-a 
făcut un buchet în grădiniţa reginei mame, va fi foarte 
bine dispusă. Ascult-o are o gură de aur. 

In adevăr, Jeana sosi radioasă, plină de fericire şi plină 
de sănătate. 

Sînt firi fericite care fac din tot ce le înconjoară, ca 
ciocîrlia pe cîmpie, o deşteptare fericită, un zîmbet bine 
prevestitor. 

Bussy o salută prieteneşte. 

Ea îi întinse mîna, ceea ce dovedeşte că nu 
plenipotenţiarul Dubois a adus această modă din Anglia 
odată cu tratatul de alianţă dintre cele patru state. 

— Ce mai fac îndrăgostiţii? spuse ea legănîndu-şi 
buchetul cu un fir de aur. 

— Se omoară, spuse Bussy. 

— Bine, sînt răniţi şi leşină, spuse Saint-Luc, cred că îi 
vei face să-şi revină, Jeana. 

— Să vedem, spuse ea, să mi se arate rana. 

— In două cuvinte, iată, reluă Saint-Luc; domnului de 
Bussy nu-i place să zimbească contelui de Monsoreau şi 
a hotărît să se retragă. 

— Şi să-i lase Diana? strigă Jeana cu frică. 

Bussy, îngrijorat de această primă demonstraţie, 
adăugă: 

— O! doamnă de Saint-Luc, nu-ţi închipui cît voiesc să 
mor. 

Jeana îl privi o clipă cu compătimire. 

— Sărmana Diana! murmură ea; iubeşte-o! Hotărit, toţi 
bărbaţii sînt ingraţi. 

— Bun! făcu Saint-Luc, iată morala soţiei mele. 

— Ingrat, eu! strigă Bussy, pentru că nu mă îndoiesc 
să-mi înjosesc dragostea, supunînd-o laşelor apucături 
ale ipocriziei? 

— Ei! domnule, acesta nu este decit un pretext rău, 
spuse Jeana. Dacă ai fi fost prea îndrăgostit, nu te-ai fi 
temut decit de un fel de josnicie, aceea de a nu fi iubit. 

— Aha! făcu Saint-Luc, desfă-ţi chimirul, dragul meu. 

— Dar, doamnă, spuse Bussy drăgăstos, sînt sacrificii 
care... 

— Nici un cuvînt mai mult. Mărturiseşte că nu o mai 
iubeşti pe Diana, va fi mai demn pentru un gentilom. 

Bussy îngălbeni numai la această idee. 

— Nu îndrăzneşti să i-o spui? Ei bine! eu i-o voi spune. 

— Doamnă! doamnă! 

— Siînteţi caraghioşi toţi, cu sacrificiile voastre... Şi noi, 
oare noi nu facem sacrificii? Ce! Să te expui a fi sfişiată 
de acest tigru de Monsoreau; să păstrezi toate drepturile 
unui bărbat, desfăşurind o forţă, o voinţă de care 
Samson şi Hanibal ar fi fost incapabili; să îmblînzeşti fiara 
sălbatică a lui Marte, ca s-o înhami la carul domnului 

învingător, asta nu e eroism? O! ţi-o jur, Diana e sublimă, 
eu nu aş fi făcut nici un sfert din ceea ce a făcut ea în 
fiecare zi. 

— Mulţumesc, răspunse Saint-Luc, cu un salut pînă la 
pămînt care o făcu pe Jeana să izbucnească în ris. 

Bussy şovăi. 

— Şi se mai gîndeşte! strigă Jeana; nu cade în 
genunchi şi nu spune mea culpa! 

— Ai dreptate, răspunse Bussy, nu sînt decit un om, va 
să zică o fiinţă nedesăvirşită şi inferioară celei mai 
vulgare femei. 

— Din fericire bine că te-ai convins, spuse Jeana. 

— Ce-mi porunceşti? 

— Du-te imediat şi fă-i o vizită... 

— Domnului de Monsoreau? 

— Ei! cine îţi vorbeşte de asta?... Dianei. 

— Dar nu se despart, mi se pare. 

— Cînd te duceai s-o vezi destul de des pe doamna 
Barbezieux nu o avea totdeauna lîngă ea pe maimuta 
aceea mare care vă muşca atunci cînd era geloasă? 

Bussy începu să ridă, Saint-Luc la fel, Jeana le urmă 
pilda; un trio rizător care atrăgea la ferestre pe toţi 
curtenii care se plimbau prin galerii. 

— Doamnă, spuse în cele din urmă Bussy, mă duc la 
domnul de Monsoreau. Adio. 

Şi aşa se despărţiră, Bussy recomandînd lui Saint-Luc 
să nu spună nimic de provocarea adresată favoriţilor. 

El se înapoie într-adevăr la domnul de Monsoreau pe 
care îl găsi în pat. 

Contele ţipă de bucurie, văzindu-l. 

Remy făgăduise că rana îi va fi vindecată pînă în trei 
săptămîni. 

Diana puse un deget pe buze: era felul ei de a saluta. 

El trebui să povestească contelui tot ce i se întîmplase 
la palat cînd se dusese cu comisonul dat de ducele de 
Anjou. Vizita la curte, indispoziţia uşoară a regelui, recea 


225 


primire a favoriţilor. 

Monsoreau, gînditor la aceste veşti, îl rugă pe Bussy să 
se aplece spre el şi îi spuse la ureche: 

— Mai sînt planuri ascunse, nu-i aşa? 

— Cred, răspunse Bussy. 

— Crede-mă, spuse Monsoreau, nu te compromite 
pentru omul acesta; îl cunosc, e viclean; îţi spun că nu 
şovăie niciodată la marginea trădării. 

— Ştiu, spuse Bussy cu un zîmbet care îi amintea 
contelui împrejurarea în care el, Bussy, suferise de 
această trădare a ducelui. 

— Aceasta, pentru că, vezi, eşti prietenul meu, spuse 
Monsoreau, şi vreau să te pun în gardă. Pe lîngă aceasta, 
de fiecare dată cînd vei avea o situaţie grea, întreabă-mă 
pe mine. 

— Domnule, domnule, trebuie să dormi după 
pansament spuse Remy; haide, culcă-te. 

— Da, dragă doctore. Prietene, plimbă-te cu doamna 
de Monsoreau prin grădină, spuse contele. Se spune că 
grădina este încîntătoare anul acesta. 

— La ordinele dumitale, răspunse Bussy. 


CAPITOLUL XXX 
Prevederile domnului de Monsoreau 


Saint-Luc avea dreptate, Jeana avea dreptate; după o 
săptămînă, Bussy îşi dădu seama şi le dădu dreptate. 

A fi un om de altădată, era înălţător şi frumos pentru 
posteritate; dar însemna să nu fii decît un om bătrîn şi 
Bussy îl uitase pe Plutarc care încetase de a mai fi 
autorul favorit, de cînd îl corupsese dragostea. Bussy, 
frumos ca Alcibiade, nu se mai bucura decit de prezent 
de acum înainte. 

Diana era mai simplă, mai naturală, după cum s-ar 
zice astăzi. Ea se lăsa dusă de două instincte pe care 

mizantropul Figaro le considera măsurate în spaţiu: a iubi 
şi a înşela. Nu se giîndise niciodată să împingă pînă la 
vreo speculare filosofică părerile ei despre ceea ce 
Charron şi Montaigbe numeau cinste. 

Logica ei era să-l iubească pe Bussy; morala ei era să 
nu fie decit a lui Bussy; metafizica ei era să se înfioare 
din tot corpul la simpla atingere a miinii sale. 

Domnul de  Monsoreau, — trecuseră deja două 
săptămîni de cînd i se întimplase accidentul, — domnul 
de Monsoreau, zic, o ducea din ce în ce mai bine. 
Înlăturase febra, datorită compreselor cu apă rece, acest 
nou remediu pe care întimplarea sau mai degrabă 
Providența i-l descoperise Ambroise Paré,cînd află 
deodată o mare veste: i se anunţă că domnul duce de 
Anjou sosea la Paris cu regina mamă şi Angevinii săi. 
Contele avea dreptate să fie neliniştit: căci a doua zi 
după sosirea sa, prinţul se şi prezentă la locuinţa lui, în 
strada Petits-Peres, sub pretextul că vine să afle noutăţi. 

Nu putea să închidă uşa unei Alteţe Regale. Domnul de 
Monsoreau îl primi pe prinţ şi acesta fu fermecător cu 
marele vînător si mai cu seamă cu soţia lui. După ce 
prinţul plecă, domnul de Monsoreau o chemă pe Diana şi 
sprijinit de braţul ei, cu toate strigătele lui Remy, făcu de 
trei ori înconjurul fotoliului, după care se aşeză din nou în 
acelaşi fotoliu, în jurul căruia mersese de trei ori, cum am 
spus; avea un aer foarte mulţumit, şi Diana ghicea din 
zimbetul lui că se gîndeşte la vreo nebunie. Dar aceasta 
priveşte numai casa de Monsoreau. 

Să revenim deci la sosirea domnului duce de Anjou 
care aparţine de povestirea acestei cărţi. 

Nu fu, după cum oricine îşi poate închipui, o zi 
indiferentă observatorilor, ziua în care Monseniorul 
François de Valois îşi făcu intrarea în Luvru. 

lată ce observară ei: 

Multă trufie dispreţuitoare din parte regelui. 

O mare răceală din partea reginei mame. 

Şi o umilă obrăznicie din partea domnului duce de 
Anjou, care părea că zice: 

— Pentru ce dracu m-aţi rechemat aici, dacă îmi 
arătaţi asemenea mutre cînd sosesc? 

Toată această primire era completată de privirile 
sclipitoare,  scînteietoare, mistuitoare, ale domnului 
Livarot, Ribeirac şi Antraguet, căci preocupaţi de 
provocarea lui Bussy, erau bucuroşi să facă cunoscut 
viitorilor lor adversari că, dacă vor fi opriţi să lupte, 
această piedică nu va veni în nici un caz din partea lor. 

Chicot, în această zi, făcu mai multe alergături decit 
Cezar în ajunul bătăliei de la Pharsale. 

Apoi, totul reintră în liniştea obişnuită. 

A treia zi după înapoierea la Luvru, ducele de Anjou 
făcu o a doua vizită rănitului. 

Monsoreau, înştiinţat pînă în cele mai mici amănunte 
de întrevederea regelui cu fratele său, îl linguşi cu 
gesturi şi cu vorba pe ducele de Anjou, pentru a-l ţine în 
cea mai duşmănoasă dispoziţie. 

Apoi, cum îi era din ce în ce mai bine, după plecarea 
ducelui el reluă braţul soţiei sale şi, în loc să facă de trei 
ori înconjurul scaunului, el făcu odată înconjurul camerei. 

După care el se reaşeză cu un aer mai mulţumit decit 
întîia oară. 

In aceeaşi seară, Diana îl înştiinţă pe Bussy că domnul 
de Monsoreau punea cu siguranţă ceva la cale. 

O clipă după aceea, Monsoreau şi Bussy rămaseră 
singuri 

— Cînd mă gîndesc, spuse Monsoreau lui Bussy, că 
acest prinţ, care mi-a făcut o impresie aşa de bună, este 
duşmanul meu de moarte şi că el este acela care a făcut 
să fiu asasinat de domnul Saint-Luc! 

— O! asasinat! spuse Bussy, fii atent, domnule conte, 
Saint-Luc e un gentilom, chiar dumneata mărturiseşti că 
l-ai provocat că dumneata ai scos sabia cel dintii şi că 
lovitura ai primit-o luptînd. 

— De acord, dar nu e mai puţin adevărat că el era 
stăpiînit de îndemnurile ducelui de Anjou. 

— Ascultă, spuse Bussy, eu îl cunosc pe duce şi mai 
ales îl cunosc pe domnul de Saint-Luc; trebuie să-ţi spun 
că domnul de Saint-Luc este devotat cu totul regelui şi 
nicidecum prinţului. Ah! dacă lovitura ţi-ar fi fost dată de 
Antraguet, de Livarot sau de Ribeirac, n-aş spune nu... 
dar de Saint-Luc... 

— Dumneata nu cunoşti istoria Franţei cum o cunosc 
eu, dragă domnule de Bussy, spuse Monsoreau îndirjit în 
părerea lui. 

Bussy ar fi putut să-i răspundă că dacă nu cunoştea 
istoria Franţei o cunoştea în schimb pe a Anjou-ului în 
care era situat Meridorul. 

În sfîrşit, Monsoreau se sculă şi voi să coboare în 
grădină. 

— Aceasta îmi ajunge, spuse el, astă seară ne vom 
muta. 

— Pentru ce? spuse Remy. Nu ai aer destul de curat în 
strada Petits-Peres, sau îţi lipsesc distracţiile. 

— Dimpotrivă, spuse Monsoreau, am prea multe 
distracţii; domnul de Anjou mă oboseşte cu vizitele lui; el 
aduce totdeauna cu el treizeci de gentilomi şi zgomotul 
pintenilor lor mă enervează rău. 

— Şi unde te duci? 

— Am dat ordin să se aranjeze căsuţa mea din strada 
Tournelles. 

Bussy şi Diana, căci Bussy era totdeauna aici, 
schimbară între ei o privire de plăcută amintire. 

— Cum! cocioaba aceea? strigă Remy buimăcit. 

— Aha! o cunoşti? spuse Monsoreau. 

— Drace! spuse tînărul, cine nu cunoaşte locuinţele 
marelui vînător al Franţei, mai ales că am locuit în strada 
Beautreillis. 

Lui Monsoreau, ca de obicei, i se trezi în minte o 
uşoară bănuială. 

— Da da, mă voi duce acolo şi îmi va fi bine. Nu se pot 
primi decît patru persoane în plus. E o fortăreață şi pe 
fereastră vezi de la o depărtare de trei sute de paşi pe 
cei care vin să te viziteze. 

— Adică? întrebă Remy. 

— Adică poţi să-i eviţi cînd vrei, spuse Monsoreau, şi 
mai ales cînd nu se poartă bine. 

Bussy îşi muşcă buzele; îi era teamă să nu vină timpul 
cînd Monsoreau îl va evita şi pe el. 

Diana suspină. 

Ea îşi amintea de vremea cînd l-a văzut în această 
căsuţă pe Bussy rănit şi leşinat pe patul ei. 

Remy se gindea; de aceea el fu primul din toţi trei care 
rupse tăcerea. 

— Nu o să poţi, spuse el. 

— Şi pentru ce, dacă nu te superi, domnule doctor? 

— Pentru că un mare vinător al Franţei are de dat 
recepții, de întreţinut valeţi, de îngrijit echipaje. Să aibă 
un palat pentru ciinii săi, asta se mai poate, dar să aibă o 
cuşcă pentru sine, cu neputinţă. 

— Cum! făcu Monsoreau cu un ton care voia să spună: 
e adevărat. 

— Şi apoi, spuse Remy, căci sînt medicul sufletului ca 
şi al corpului, nu şederea aici te preocupă pe dumneata. 

— Dar ce? 

— Şederea doamnei. 

— Ei bine? 

— Ei bine! să plece doamna singură. 

— Să mă despart de ea! strigă Monsoreau, fixînd pe 
Diana cu o privire în care era mai multă ură decit iubire. 

— Atunci, renunţă la meseria dumitale, dă-ţi demisia 
din şefia vînătoarei, cred că ar fi cel mai bun lucru; căci 
într-adevăr, ori îţi faci, ori nu-ţi mai faci serviciul; dacă 
nu-l mai faci, îl nemulţumeşti pe rege; şi dacă îl faci... 

— Voi face ce va trebui să fac, spuse Monsoreau cu 
dinţii strînşi, dar nu o voi părăsi pe contesă. 

Contele abia terminase aceste cuvinte cînd se auzi în 
curte un mare zgomot de cai şi de voci. 

Monsoreau tresări. 

— larăşi ducele! murmură el. 

— Da, chiar el, spuse Remy ducîndu-se la fereastră. 

Tînărul nici nu terminase bine cînd, datorită 
privilegiului pe care-l au prinții de a intra fără să fie 
anunţaţi, ducele intră în cameră. 

Monsoreau stătea la pîndă; el văzu că cea dintii 
aruncătură de ochi a lui François fusese pentru Diana. În 
curînd galanteriile nesecate ale ducelui îl luminară încă şi 
mai mult; el îi aducea Dianei una din acele rare bijuterii, 
cum făceau trei sau patru în viaţa lor acei răbdători şi 
mărinimoşi artişti care ilustrară un timp în care, cu toată 
această încetineală în a le produce, capodoperele erau 
mai alese decit astăzi. 

Era un măreț pumnal cu mînerul de aur cizelat; acest 
miîner era o sticluţă; pe lamă alerga o întreagă viînătoare 
dăltuită cu măiestrie: cîini, cai, vîinători, vînat, copaci şi 
cer, se confundau aici într-un amestec armonios care 
silea privirea să rămînă multă vreme aţintită asupra 
acestei lame de azur şi de aur. 

— Să vedem, spuse Monsoreau, care se temea să nu 
fie ascuns vreun bilet în mîner. 

Prinţul i-o luă înainte, temerile despărţindu-l în două 
părţi. 

— Dumitale, care eşti vinător, lama, spuse el; contesei, 
teaca. 

— Bună ziua, Bussy, iată-te deci prieten intim al 
contelui, acum? 

Diana roşi. 

Bussy, dimpotrivă, rămase destul de stăpîn pe sine. 

— Monseniore, spuse el, uitaţi că însuşi Alteța Voastră 
m-a însărcinat azi dimineaţă să vin pentru a vedea ce 
mai face domnul de Monsoreau. Am ascultat, ca 
totdeauna, din poruncile Alteţei Voastre. 

— Aşa e, spuse ducele. 

Apoi se duse să se aşeze alături de Diana şi îi vorbi în 
şoaptă. 

Apoi după o clipă: 

— Conte, spuse el, este îngrozitor de cald în această 
cameră de bolnav. O văd pe contesă că se înăbuşe şi am 
să-i ofer braţul pentru a ne plimba puţin prin grădină. 

Soţul şi amantul schimbară o privire mîniată. 

Diana, invitată să coboare, se ridică şi apucă braţul 
prinţului. 

— Dă-mi braţul, îi spuse Monsoreau lui Bussy. 

Şi Monsoreau cobori în urma soţiei sale. 

— Ah! ah! spuse ducele, se pare că îţi merge destul de 
bine? 

— Da, Monseniore, şi nădăjduiesc că voi fi în curînd în 
stare să o pot însoţi pe doamna de Monsoreau 
pretutindeni unde va merge. 

— Bine! însă deocamdată nu trebuie să te oboseşti. 

Chiar  Monsoreau simţea cît era de adevărată 
recomandaţia din vedere. 

— Ascultă, conte, îi spuse el lui Bussy, dacă ai fi atit de 
drăguţ, ai însoţi-o pe doamna de Monsoreau pînă la 
căsuţa mea de lîngă Bastilia; prefer s-o am acolo decit 
aici. Smulsă la Meridor din ghiarele acestui vultur, nu o 
voi lăsa să o sfişie la Paris. 

— Nu, domnule, spuse Remy stăpiînului său, nu, nu 
puteţi primi. 

— Şi pentru ce? întrebă Bussy. 

— Pentru că dumneavoastră sînteţi al domnului de 
Anjou, iar domnul de Anjou nu v-ar ierta de a-l fi ajutat 
pe conte să-i joace o asemenea festă. 

— Puțin îmi pasă! era să strige aprigul tînăr, cînd o 
aruncătură de ochi din partea lui Remy îi arătă că trebuia 
să tacă. 

Monsoreau se gindea. 

— Remy are dreptate, spuse el, nu de la dumneata 

trebuie să cer un asemenea serviciu; mă voi duce chiar 
eu s-o conduc, căci de minie sau de poimiine voi fi în 
măsură să locuiesc în casa aceea. 

— Nebunie, spuse Bussy, dar îţi vei pierde funcţia. 

— Se poate, spuse contele, însă îmi voi păstra soţia. 

Şi el însoţi aceste cuvinte, cu o încruntătură din 
sprincene care îl făcu pe Bussy să suspine. 

Intr-adevăr, chiar în seara aceea, contele o conduse pe 
soţia sa în casa din strada Tournelles, binecunoscută 
cititorilor noştri. 

Remy îl ajută pe convalescent să se instaleze acolo. 

Apoi, cum era un om pe al cărui devotament te puteai 
bizui, deoarece înţelese că, în această casă strimtă, 
Bussy ar avea mare nevoie de el pentru a-i servi 
dragostea ameninţată, el se apropie din nou de 
Gertruda, care începu prin a-l bate şi sfirşi prin a-l ierta. 

Diana îşi reluă camera ei, aşezată spre stradă, acea 
cameră cu faţadă şi cu patul de damasc alb şi auriu. 

Numai un coridor despărţea această cameră de aceea 
a contelui de Monsoreau. 

Bussy îşi smulgea părul din cap. 

Saint-Luc pretindea că scările de frîinghie ajungind la 
cea mai desăvirşită perfecţie, ele puteau de minune să 
înlocuiască scările obişnuite. 

Monsoreau îşi freca mîinile gîndindu-se la ciuda 
domnului duce de Anjou. 


CAPITOLUL XXXI 
O vizită la casa de lingă palatul 
Tournelles 


Supraexcitarea ţine loc la unii oameni pasiunii reale, 
după cum foamea dă lupului şi hienei o aparenţă de 
curaj. 

Tocmai sub impresia unui sentiment asemănător, 
domnul de Anjou, a cărui ciudă nu se poate descrie 
atunci cînd nu o mai găsi pe Diana la Meridor, se 
înapoiase la Paris; la rîndul său el era aproape îngrăgostit 
de această femeie şi aceasta tocmai pentru că îi era 
răpită. 

Rezulta de aici, că miînia lui pentru Monsoreau, mînie 
care încolţise din ziua în care aflase că Monsoreau îl 
trăda, rezulta de aici, zic, că miînia lui se schimbase într- 
un fel de furie, cu atît mai primejdioasă cu cît făcînd încă 
o dată experienţa cu caracterul contelui, voia să se ţină 
gata să lovească fără să se dea de gol. 

Pe de altă parte, el nu renunţase la speranţele sale 
politice, ci dimpotrivă; şi văzînd cîtă importanţă se dă, 
începuse să devină îngimfat. Abia înapoiat la Paris, îşi 
începuse din nou uneltirile-i ascunse. 

Momentul era favorabil: un mare număr din acei 
conspiratori şovăitori, care sînt devotați succesului, 
liniştiţi de triumful pe care lăcomia regelui şi viclenia 
Caterinei îl dăduseră Angevinilor, se îngrămădeau în jurul 
ducelui de Anjou, legind prin fire nevăzute, însă 
puternice, cauza prinţului de aceea a Guisilor care 
rămîneau prevăzători în umbră şi care păstrau o tăcere 
de care Chicot era foarte alarmat. 

De altfel, ducele nu mai făcea nici o destăinuire 
politică lui Bussy; o făţărnicie prietenoasă, atita tot. 
Prinţul era neliniştit văzînd pe acest tînăr la Monsoreau şi 
privea cu ură încrederea pe care Monsoreau, de obicei 
aşa de bănuitor, o avea pentru el. 

De asemenea, se înspăimînta de veselia pe care o 
împrăştia înfăţişarea Dianei, de frăgezimea culorilor care 
o făceau atit de dorită, din adorabilă cum era. 

Prinţul ştia că florile nu se colorează şi nu se 
parfumează decit la soare, iar femeile la dragoste. Diana 
era în mod vădit fericită şi, pentru prinţ, totdeauna 
răuvoitor şi îngrijat, fericirea altuia părea o duşmănie. 

Prinţul prin naştere, devenit puternic pe căi întunecate 
şi lipsite de cinste; hotărî să se servească de forţă fie 
pentru iubirile sale, fie pentru răzbunări, de cînd prin 
forţă îi reuşiseră toate; bine sfătuit de Aurilly, ducele 
gîndi că ar fi prea ruşinos pentru el să fie oprit astfel în 
dorinţele sale de piedici atit de caraghioase, cum sînt 
gelozia unui bărbat şi capriciul unei femei. 

Intr-o zi, cînd dormi rău şi cînd se gîndise noaptea să 
dea friu liber viselor rele, pe care le ai cînd dormi într-un 
somn zbuciumat. Işi dădu seama că ajunsese la capătul 
dorințelor şi porunci să i se pregătească echipajul pentru 
a merge să-l vadă pe Monsoreau. 

Monsoreau, după cum ştim, plecase la casa lui de lîngă 
Tournelles. 

La această veste, prinţul zîmbi. Era aceeaşi comedie 
de la Meridor. 

Se interesă, însă numai de formă, de locul unde era 
situată această casă; i se răspunse că era în strada 
Sfîntul Anton, întorcîndu-se spre Bussy care îl însoțea: 

— Dacă este la Tournelles, spuse el, să mergem la 
Tournelles. 

Suita porni la drum şi deodată zgomotul făcut de cei 
doisprezece şi patru de nobili care formau de obicei 
escorta prinţului şi care aveau fiecare cîte doi lachei şi 
trei cai, cuprinde întreg cartierul. 

Prinţul cunoştea bine casa şi intrările; Bussy nu le 
cunoştea mai puţin bine decit el. 

Se opriră amîndoi în faţa porţii. Pătrunseră în alee şi 
urcară împreună; cu deosebire că prinţul intră în 
apartament, iar Bussy rămase pe coridor. 

Din acest aranjament rezultă că prinţul, care părea 
privilegiat, nu-l văzu decit pe Monsoreau, care-l primi 
culcat pe un divan, pe cînd Bussy fu primit de braţele 
Dianei care îl strînse cu dragoste, în vreme ce Gertruda 
stătea la pîndă. 

Monsoreau, din palid cum era, se făcu vînăt la vederea 

prinţului. Era îngrozitorul lui coşmar. 

— Monseniorul! spuse el tremurind de ciudă; 
Monseniorul în această modestă căsuţă! Cu adevărat, e 
prea multă cinste pentru un prieten. 

lronia era limpede, căci contele abia se putea stăpini. 
Cu toate acestea, prinţul nu păru că o băgă în seamă şi 
se apropie zîmbind de covalescent: 

— Peste tot unde se află un prieten suferind, spuse el, 
mă duc să mă interesez de soarta lui. 

— Într-adevăr, prinţul meu, Alteţa Voastră a rostit 
cuvîntul prieten, cred. 

— L-am rostit, dragul meu conte; ce mai faci? 

— Mult mai bine, Monseniore; mă scol, umblu, mă 
întorc şi nădăjduiesc că în opt zile voi fi vindecat. 

— Ţi-a prescris doctorul aerul Bastiliei? întrebă prinţul 
cu glasul cel mai nevinovat din lume. 

— Da, Monseniore. 

— Nu te simţeai bine în strada Petits-Peres? 

— Nu, Monseniore, trebuia să primesc prea multă lume 
şi această lume aducea prea mult zgomot. 

Contele rosti aceste cuvinte cu un ton hotărit care nu-i 
scăpă prinţului; şi cu toate acestea, prinţul păru că nu dă 
atenţie. 

— Dar, aici nu ai grădină, mi se pare, spuse el. 

— Grădina mă  indispune, Monseniore, răspunse 
Monsoreau. 

— Dar unde te plimbi, dragul meu? 

— Tocmai, Monseniore, că nu mă plimb. 

Prinţul îşi muşcă buzele şi se răsuci în scaun. 

— Ştii, conte, spuse el după o clipă de tăcere, mulţi cer 
funcţia de şef al vînzătoarei. 

— Ei, şi sub ce pretext, Monseniore? 

— Mulţi pretind că ai murit. 

— O! Monseniore, sînt sigur că Alteța Voastră 
răspunde că nu am murit. 

Monsoreau îşi muşcă buzele la rîndu-i. 

— Ce voiţi, Monseniore? spuse el, îmi voi pierde 
serviciul. 

— Adevărat? 

— Da, sînt lucruri pe care le prefer serviciului. 

— Ah! făcu prinţul, pari foarte dezinteresat. 

— Aşa sînt făcut eu, Monseniore. 

— In cazul acesta, de vreme ce aşa eşti făcut, nu eşti 
de părere să afle şi regele acest lucru? 

— Cine i-l va spune? 

— Drace! dacă mă va întreba, va trebui să-i repet 
convorbirea noastră. 

— Pe legea mea, Monseniore, dacă i s-ar repeta 
regelui tot ceea ce se spune la Paris, Maiestăţii Sale nu i- 
ar mai ajunge cele două urechi. 

— Ce se spune oare la Paris, domnule? spune prinţul 
întorcîndu-se spre conte cu atita repeziciune ca şi cînd l- 
ar fi muşcat un şarpe. 

Monsoreau văzu că, încetul cu încetul discuţia luase o 
întorsătură prea serioasă pentru un convalescent care nu 
avea libertatea să acţioneze; el îşi înăbuşi miînia care îi 
clocotea în fundul sufletului şi, luînd o înfăţişare 
nepăsătoare: 

— Ce ştiu eu, un biet paralitic? spuse el. Întîmplările 
trec şi eu abia le zăresc umbra. Dacă regele e supărat 
că-i fac aşa de prost serviciul, nu are dreptate. 


— Cum adică? 

— Fără îndoială, accidentul meu... 
— Ei bine! 

— Vine puţin din vina sa. 

— Explică-te. 


— Drace! domnul de Saint-Luc care mi-a dat această 
lovitură de spadă, nu este el cel mai bun prieten al 
regelui? Regele este acela care i-a arătat măiastra 
lovitură datorită căreia mi-a spintecat pieptul, şi nimic nu 
dovedeşte că nu ar fi chiar regele acela care l-a trimis. 

Ducele de Anjou făcu aproape un semn de 

încuviinţare. 

— Ai dreptate, spuse el, dar în sfîrşit, regele e rege. 

— Pînă cînd nu va mai fi, nu-i aşa? spuse Monsoreau. 

Ducele tresări. 

— Dar, întrebă el, doamna de Monsoreau nu locuieşte 
aici? 

— Monseniore, este bolnavă deocamdată, altfel ar fi 
venit să vă prezinte umilele sale omagii. 

— Bolnavă! Biata femeie! 

— Da, Monseniore. 

— Pricina e durerea de a te fi văzut că suferi? 

— În primul rînd; apoi oboseala acestei mutări. 

— Să nădăjduim că indispoziţia îi va fi de scurtă 
durată. Ai un doctor destul de priceput. 

Şi se sculă de pe scaun. 

— Este adevărat, spuse Monsoreau, că Remy m-a 
îngrijit foarte bine. 

— Dar e doctorul lui Bussy acela pe care mi l-ai numit! 

— Contele mi l-a dat într-adevăr, Monsoniore. 

— Eşti aşadar atît de bun prieten cu Bussy? 

— Îmi este cel mai bun, pot spune chiar, este singurul 
meu prieten, răspunse rece Monsoreau. 

— Adio, conte! spuse ducele ridicînd perdeaua de 
damasc de la uşă. 

În acel moment, după ce căzu perdeaua în urma sa, i 
se păru că vede cuta unei rochii dispărind în camera 
vecină, iar Bussy veni la locul lui în mijlocul coridorului. 

Bănuiala ducelui crescu. 

— Plecăm, îi spuse el lui Bussy. 

Acesta, fără să răspundă, cobori imediat să dea ordin 
de pregătirea escortei, poate şi pentru a-şi ascunde 
emoția de prinţ. 

Ducele, rămas singur în sală, încercă să pătrundă în 
coridorul unde văzuse dispărînd rochia de mătase. 

Dar, întorcîndu-se, îl văzu pe Monsoreau care Îl 
urmărea stînd în picioare, galben şi rezemat de pervazul 

uşii. 

— Alteța Voastră a greşit drumul, spuse cu răceală 
contele. 

— Într-adevăr, bilbîi ducele, mulţumesc. 

Şi cobori cu miînia în suflet. 

În timpul drumului, care era destul de lung, el şi Bussy 
nu schimbară nici un cuvînt. 

Bussy îl părăsi pe duce la poarta palatului său. 

După ce ducele intrase şi rămase singur în cabinetul 
său, d'Aurilly se strecură nevăzut. 

— Ei bine! spuse ducele zărindu-l, am fost jicnit de soţ. 

— Poate şi de amant, Monseniore, spuse cîntăreţul. 

— Ce tot spui? 

— Adevărul, Alteță. 

— Termină, atunci. 

— Ascultaţi, Monseniore, cred că mă veţi ierta, căci nu 
am făcut-o decit în interesul Alteţei Voastre. 

— Urmează, ne-am înţeles, te-am şi iertat. 

— Ei bine! am piîndit după un hangar din curte în 
vreme ce dumneavoastră eraţi sus. 

— Ah! ah! şi ai văzut? 

— Am văzut apărînd o rochie de femeie şi am văzut-o 
pe femeia aceea aplecîndu-se, am văzut două braţe 
legîndu-se în jurul gitului său şi, deoarece urechea mea 
este obişnuită, am auzit foarte lămurit zgomotul unui 
lung şi drăgăstos sărut. 

— Dar cine era bărbatul? întrebă ducele. L-ai 
recunoscut şi pe el? 

— Nu am putut recunoaşte braţele, mînuşile nu au 
faţă. 

— Da, dar se pot recunoaşte uneori şi mînuşile. 

— În adevăr, mi s-a părut... spuse d'Aurilly. 

— Că le recunoşti, nu-i aşa? Haide, spune. 

— Dar nu e decit o presupunere. 

— Nu are importanţă, spune-o totuşi. 

— Ei bine! Monseniore, mi s-a părut că sînt mînuşile 

domnului de Bussy. 

— Mînuşi de bivol brodate cu aur, nu-i aşa? strigă 
ducele din ochii căruia dispăru numaidecit norul care 
acoperea adevărul. 

— Ah! Bussy; da, Bussy! e Bussy, strigă iarăşi ducele; 
orb ce am fost, sau mai degrabă, nu, nu am fost orb; 
numai, nu puteam să cred în atita îndrăzneală. 

— Fiţi atent, spuse d'Aurilly, mi se pare că Alteţea 
Voastră vorbeşte prea tare. 

— Bussy! repetă încă odată ducele, amintindu-şi miile 
de împrejurări care trecuseră neobservate şi care acum 
apăreau lămurite în faţa ochilor săi. 

— Cu toate astea, Monseniore, nu trebuie să credeţi cu 
atita uşurinţă; nu se putea să fie ascuns un bărbat în 
camera doamnei de Monsoreau? 

— Da, fără îndoială; dar Bussy, Bussy care se află pe 
sală, l-ar fi văzut pe acest bărbat. 

— E adevărat, Monseniore. 

— Şi apoi, mînuşile, mînuşile. 

— Şi aceasta este adevărat; şi apoi, afară de zgomotul 
sărutului, am mai auzit... 

— Ce? 

— Trei cuvinte. 

— Care? 

— lată-le: —Pe miine seară. 

— Astfel că dacă am voi, Monseniore, să reîncepem 
acel exerciţiu pe care-l făceam altădată, ei bine! vom fi 
siguri. 

— D'Aurilly, vom reîncepe miine seară. 

— Alteța Voastră ştie că sînt la poruncile sale. 

— Bine. Ah! Bussy, repetă ducele între dinţi; Bussy 
trădătorul stăpînului său! Bussy, spaima tuturor! Bussy, 
omul cinstit... Bussy, care nu voia ca eu să fiu regele 
Franţei! 

Şi ducele, zîmbind cu o bucurie drăcească, îl îndepărtă 
pe d'Aurilly ca să se gîndească în voie. 

CAPITOLUL XXXII 
Piînditorii 


D'Aurilly şi ducele de Anjou se ţinură de cuvint: ducele 
îl reţinu pe Bussy atît cît putut mai mult în timpul zilei 
alături de el, pentru a nu-i scăpa nici una din mişcările 
acestuia. 

Bussy nu cerea mai mult decit ca în timpul zilei să facă 
curte prinţului; numai astfel, putea să-şi aibă seara 
liberă. 

Aceasta era metoda lui şi o practica fără vreun gînd 
ascuns. 

La orele zece seara, se înfăşură în manta, şi, cu scara 
de frînghie sub braţ, se îndreptă spre Bastilia. 

Ducele, care nu ştia că Bussy avea o scară în 
anticamera sa, care nu credea că se poate merge astfel 
singur pe străzile Parisului, care era sigur că Bussy va 
trece pe la locuinţa sa pentru a-şi lua un cal şi un 
servitor, pierdu zece minute cu pregătirile. 

În timpul acestor zece minute, Bussy, sprinten şi 
îndrăgostit, făcuse trei sferturi din drum. 

Bussy fu norocos cum sînt oamenii îndrăgostiţi; nu 
întîlni pe nimeni pe drum şi, apropiindu-se, văzu lumini la 
ferestre. Acesta era semnul stabilit între el şi Diana. 
Aruncă scara pe balcon. Această scară avind şase cîrlige 
aşezate în sens invers, se agăța totdeauna de ceva. 

La zgomotul făcut, Diana stinse lumina şi deschise 
fereastra pentru a lega mai bine scara. 

Totul se termină într-o clipă. 

Diana îşi aruncă ochii peste tot locul; răscoli cu 
privirea toate ascunzişurile. 

Locul părea gol. 

Atunci ea făcu semn lui Bussy că putea să urce. 

Bussy, la acest semn, urcă treptele două cite două; 

erau zece: îi trebuiră cinci paşi, adică cinci secunde. 

Acest moment era fericit ales căci în vreme ce Bussy 
urca pe fereastră, domnul de Monsoreau, după ce 
ascultase răbdător timp de cinci minute la uşa soţiei 
sale, cobora cu multă greutate scara, sprijinit de braţul 
unui servitor credincios, care îl înlocuia pe Remy 
totdeauna cînd nu era nevoie nici de aparate, nici de 
medicamente. 

Această îndoită manevră, care s-ar fi zis că este 
combinată de un priceput strateg, se execută în aşa fel, 
încît Monsoreau deschidea uşa de la stradă, tocmai în 
clipa cînd Bussy trăgea scara de fringhie şi Diana 
închidea fereastra. 

Monsoreau se găsi în stradă; dar, cum am spus, strada 
era pustie şi contele nu văzu nimic. 

— Poate ai fost rău informat? întrebă Monsoreau pe 
servitorul său. 

— Nu, Monseniore, răspunse acesta. Am părăsit 
palatul Anjou şi grăjdarul, care e unul din prietenii mei, 
mi-a spus precis că Monseniorul poruncise doi cai pentru 
astă-seară. Acum, Monseniore, nu ştiu dacă se ducea în 
altă parte sau aici. 

— Unde vrei să se ducă? spuse Monsoreau cu un aer 
posomorit. 

Contele era ca toţi geloşii, care nu cred că restul lumii 
poate să mai fie preocupat şi de altceva decit de dorinţa 
de a-i chinui. 

Se uită a doua oară în jurul lui. 

— Poate că ar fi fost mai bine să stau în camera 
Dianei, murmură el. Dar poate că îşi au semnele lor prin 
care se înţeleg. L-ar preveni de prezenţa mea şi eu nu aş 
afla nimic. Mai bine este să pîndim afară, astfel după 
cum am vorbit. Să vedem, condu-mă în acea 
ascunzătoare de unde pretinzi că putem vedea totul. 

— Veniţi, Monseniore, spuse valetul. 

Monsoreau  înaintă, cînd ţinîndu-se de brațul 

servitorului, cînd sprijinindu-se de zid. 

În adevăr, la douăzeci sau douăzeci şi cinci de paşi de 
poartă, înspre Bastilia, se găsea o grămadă mare de 
pietre rămasă din casele dărimate şi care serveau drept 
fortificaţii copiilor din cartier, cînd se jucau de-a războiul, 
rămas popular, dintre Armagnaci şi Burgundezi. 

În mijlocul acestei grămezi de pietre, servitorul făcuse 
un fel de adăpost în care puteau uşor să încapă şi să se 
ascundă. 

El întinse o manta peste aceste pietre şi Monsoreau se 
aşeză deasupra. 

Servitorul se aşeză la picioarele contelui. 

Pentru orice eventualitate, avea o puşcă încărcată 
lîngă ei. 

Servitorul voi să aprindă fitilul armei; însă Monsoreau îl 
opri. 

— Este un vinat regal acela pe care-l pîndim şi există 
pedeapsa cu spinzurătoarea pentru oricine ridică arma 
asupra lui. 

Şi ochii săi, arzători ca aceia ai unui lup ascuns în 
vecinătatea unei stîne, se plimbau de la fereastra Dianei 
în adîncimile mahalalei şi din adîncimile mahalalei în 
străzile din jur, căci dorea să surprindă şi se temea să nu 
fie surprins. 

Monsoreau abia se ascunsese acolo de zece minute 
cînd doi cai apărură la cotitura străzii Sfintului Anton. 

Servitorul nu vorbi; dar întinse mîna în direcţia celor 
doi cai. 

— Da, spuse Monsoreau, văd. 

Cei doi călăreţi descălecară în colţul palatului 
Tournelles unde îşi legară caii de belciugele de fier 
bătute în zid în acest scop. 

— Alteță, spuse d'Aurilly, cred că sosim prea tirziu; 
poate că el a plecat direct de la palatul vostru; şi avînd 
zece minute înaintea Alteţei Voastre, a intrat. 

— Fie, spuse prinţul, dar dacă nu l-am văzut intrînd, îl 

vom vedea ieşind. 

— Da, dar cînd? întrebă d'Aurilly. 

— Cînd vom voi, spuse prinţul. 

— E prea multă curiozitate că vă întreb, cum socotiți 
să procedaţi, Monseniore? 

— Nimic mai uşor. Nu avem decit să batem la poartă, 
unul din noi, adică tu, de pildă, sub motivul că vii să afli 
veşti despre domnul de Monsoreau. Toţi îndrăgostiţii se 
sperie de zgomot. Atunci, tu odată intrat în casă, el va 
sări pe fereastră şi eu, care voi rămîne afară, îl voi vedea 
plecînd. 

— Şi Monsoreau? 

— Ce dracu' vrei să spună? E prietenul meu, sînt 
neliniştit, vreau să aflu veşti, fiindcă nu mi-a plăcut 
înfăţişarea lui din timpul zilei; nimic mai simplu. 

— Nici nu se poate mai ingenios, Monseniore, spuse 
d'Aurilly. 

— Auzi ce spun? îl întrebă Monsoreau pe servitorul 
său. 

— Nu,  Monseniore; dar deoarece continuă să 
vorbească, trebuie să-i auzim, pentru că se îndreaptă 
spre noi. 

— Monseniore, spuse d'Aurilly, iată o grămadă de 
pietre care e făcută pentru a ascunde pe Alteța Voastră. 

— Da; dar aşteaptă, poate vom găsi mijlocul să privim 
printre cutele perdelelor. 

În adevăr, după cum am spus, Diana aprinsese din nou 
lampa sau o apropiase, căci o lumină slabă se strecura în 
afară. Ducele şi d'Aurilly se înviîrtiră timp de zece minute, 
numai ca să găsească un punct pe unde privirile lor să 
poată pătrunde în interiorul camerei. 

În timpul acestor preumblări, Monsoreau fierbea de 
nerăbdare şi îşi oprea adesea mîna pe ţeava puştii, mai 
puţin rece decît mîna lui. 

— O! voi putea suferi aceasta? murmură el; voi înghiţi 
şi această insultă? Nu, nu; cu atit mai rău, răbdarea mea 

a ajuns la capăt. Drace! să nu poţi nici dormi, nici 
veghea, nici chiar să suferi liniştit, pentru că o poftă 
ruşinoasă şi-a făcut loc în creierul trîndav al acestui prinţ 
mizerabil! Nu, eu nu sînt servitor linguşitor, eu sînt 
contele de Monsoreau, şi dacă vine din partea aceasta, îi 
zbor creierii, pe onoarea mea. Aprinde fitilul, aprinde-l 
René. 

Chiar în acel moment, prințul văzînd că era cu 
neputinţă ca privirile să-i pătrundă prin perdea, revenise 
la planul lui şi se pregătea să se ascundă după poartă, în 
timp ce d'Aurilly se ducea să bată la poartă, cînd, 
imediat, uitînd distanţa care era între el şi prinţ, d'Aurilly 
puse repede mîna pe braţul ducelui de Anjou: 

— Ei bine! domnule, întrebă prinţul mirat, ce este? 

— Veniţi, Monseniore, veniţi, spuse d'Aurilly. 

— Dar pentru ce? 

— Nu vedeţi nimic lucind la stînga? Veniţi Monseniore, 
veniţi. 

— In adevăr, văd ca o scînteie în mijlocul acelor pietre. 

— E fitilul unei flinte sau a unei archebuze, 
Monseniore. 

— Ah! ah! făcu ducele, şi cine dracu' poate fi ascuns 
acolo? 

— Vreun prieten sau vreun servitor al lui Bussy. Să ne 
depărtăm, să ocolim odată şi să ne înapoiem pe partea 
cealaltă. Seritorul va da alarma şi noi îl vom vedea pe 
Bussy coborînd pe fereastră. 

— In adevăr, ai dreptate, spuse ducele; vino. 

Amîndoi străbătură strada pentru a ajunge în piaţa 
unde îşi legaseră caii. 

— Pleacă, spuse servitorul. 

— Da, spuse Monsoreau. l-ai reunoscut? 

— Dar mi se pare că au fost prinţul şi d'Aurilly. 

— Chiar aşa. Insă adineauri aş fi fost şi mai sigur încă. 

— Ce vrea să facă Monseniorul? 

— Vino! 

În timpul acesta, ducele şi d'Aurilly ocoleau strada 
Sfinta Ecaterina cu gindul de a o lua de-a lungul 
grădinilor şi să se înapoieze prin bulevardul Bastiliei. 

Monsoreau intra şi poruncea să i se pregătească 
litiera. 

Ceea ce prevăzuse ducele, se întîmplă. 

La zgomotul pe care-l făcu Monsoreau, Bussy se 
alarmă; lumina se stinse din nou, fereastra se deschise, 
scara de frînghie fu fixată şi Bussy, spre marea lui părere 
de rău, fu silit să fugă întocmai ca Romeo, însă fără să fi 
văzut, ca Romeo, primele raze ale zilei şi fără să fi auzit 
cîntecul ciociîrliei. 

In clipa cînd punea piciorul pe pămînt şi cînd Diana îi 
arunca scara, ducele şi d'Aurilly apăreau din dreptul 
Bastiliei. 

Ei văzură în dreptul şi dedesubtul ferestrei frumoasei 
Diana o umbră atîrnată între cer şi pămînt; dar această 
umbră dispăru aproape numaidecit la colţul străzii Sfîntul 
Pavel. 

— Domnule, spunea servitorul, avem să trezim toată 
casa. 

— Ce are a face? răspundea Monsoreau furios; eu sînt 
stăpînul aci, mi se pare că am tot dreptul să fac la mine 
ce voia să facă domnul duce de Anjou. 

Litiera era gata. Monsoreau trimise să caute pe doi din 
oamenii săi care locuiau în strada Tournelles şi cînd 
aceşti oameni,care aveau obiceiul să-l însoţească de cînd 
cu rana sa, sosiră şi luară loc la cele două portiere, litiera 
plecă în trapul celor doi cai viguroşi, şi în mai puţin de un 
sfert de oră ajunse la poarta palatului Anjou. 

Ducele şi d'Aurilly se înapoiaseră doar de citeva 
minute încît caii lor nici nu erau încă deshămaţi. 

Monsoreau, care avea intrare liberă la prinţ, apăru în 
prag tocmai în clipa cînd acesta, după ce îşi aruncase 
pălăria pe un fotoliu, întindea cizmele unui servitor. 

In timpul acesta un valet, care i-o luase înainte cu 

cîţiva paşi, anunţă pe domnul şef al vînătorii. 

Trăznetul dacă ar fi spart geamurile de la camera 
prinţului nu l-ar fi uimit pe acesta mai mult ca anunţarea 
pe care o auzise. 

— Domnul de Monsoreau! strigă el cu o nelinişte care 
se vedea în acelaşi timp după paloarea şi după emoția 
din glas. 

— Da, Monseniore, chiar eu, spuse contele înăbuşindu- 
şi, sau, mai degrabă, încercînd să-şi înăbuşe sîngele care 
îi clocotea în vine. 

Sforţarea pe care o făcu asupra lui fu atît de puternică, 
încît domnul de Monsoreau simţi cum îl lasă picioarele şi 
căzu pe un scaun aşezat la intrarea camerei. 

— Dar, spuse ducele, ai să te ucizi, dragul meu 
prieten, şi, chiar în clipa de faţă, eşti atît de palid încît 
pari gata să leşini. 

— O! ba nu, Monseniore, pentru că am să spun lucruri 
prea importante Alteţei Voastre. Poate voi leşina după 
aceea, se prea poate. 

— Să vedem, vorbeşte, dragă conte, spuse Francois cu 
totul tulburat. 

— Dar nu faţă de aceşti oameni, îmi închipui, răspunse 
Monsoreau. 

Ducele îi concedie pe toţi, chiar şi pe d'Aurilly. Cei doi 
rămaseră singuri. 

— Alteța  Voastră vine acum acasă? întrebă 
Monsoreau. 

— După cum vezi, conte. 

— E foarte neprevăzător pentru Alteța Voastră să 
meargă astfel noaptea pe străzi. 

— Cine îţi spune că am fost pe străzi? 

— Drace! Praful acesta care vă acoperă hainele, 
Monsenioare... 

— Domnule de Monsoreau, spuse prinţul cu un accent 
de care nu te puteai înşela, te ocupi şi de altă meserie 
afară de aceea de şef al vînătorii? 

— Meseria de spion? Da, Monseniore. Toată lumea 
spionează astăzi; mai mult sau mai puţin, fac şi eu ca şi 
ceilalţi . 

— Şi ce cîştigi din meseria aceasta, domnule? 

— Ştiu tot ce se petrece. 

— Curios, făcu prinţul, apropiindu-se de clopoţelul său 
ca să poată chema la nevoie. 

— Foarte curios, spuse Monsoreau. 

— Atunci, spune-mi ce ai de spus. 

— Pentru aceasta am venit. 

— Îmi dai voie să stau? 

— Fără ironie, Monseniore, împotriva unui umil şi 
credincios prieten ca mine, care vine la ora aceasta şi în 
halul meu decit ca să vă aducă un serviciu important. 
Dacă m-am aşezat, Monseniore, este, pe onoarea mea, 
că nu pot să stau în picioare. 

— Un serviciu, reluă ducele, un serviciu? 

— Da. 

— Vorbeşte atunci. 

— Monseniore, viu la Alteța Voastră din partea unui 
puternic prinţ. 

— Din partea regelui? 

— Nu, Monseniore, din partea monseniorului duce de 
Guise. 

— Ah! spuse prinţul, din partea ducelui de Guise; 
atunci e altceva. Apropie-te şi vorbeşte încet. 


CAPITOLUL XXXIII 
Cum semnă ducele de Anjou şi cum, după 
ce semnă, vorbi 


Se făcu o clipă de tăcere între ducele de Anjou şi 
Monsoreau. Apoi rupînd cel dintii această tăcere: 
— Ei bine! domnule conte, întrebă ducele, ce ai să-mi 

spui din partea domnilor de Guise? 

— Multe, Monseniore. 

— Nu cumva ţi-au scris? 

— O! nu; domnii de Guise nu mai scriu de cînd cu 
ciudata dispariţie a maestrului Nicolae David. 

— Atunci, ai fost oare la armată? 

— Nu, Monseniore; ei sînt aceia care au venit la Paris. 

— Domnii de Guise sînt la Paris! strigă ducele. 

— Da, Monseniore. 

— Şi eu nu i-am văzut! 

— Sînt prea prevăzători pentru a se expune şi pentru a 
expune în acelaşi timp pe Alteța Voastră. 

— Şi nu am fost înştiinţat? 

— Ba da, Monseniore, pentru că vă înştiinţez eu. 

— Dar ce au venit să facă aci? 

— Dar vin, Monseniore, la întîlnirea pe care le-aţi dat- 
O. 

— Eu! le-am dat întîlnire? 

— Fără îndoială, chiar în ziua cînd Alteța Voastră a fost 
arestată, a primit o scrisoare de la domnii de Guise, la 
care le-a răspuns verbal, chiar prin mine, că nu aveau 
decît să se găsească la Paris între 31 mai şi 2 iunie. 
Sîntem în 31 mai; dacă i-aţi uitat pe domnii de Guise, 
domnii de Guise după cum vedeţi, nu v-au uitat, 
Monseniore. 

Francois se îngălbeni. 

Se petrecuseră atitea evenimente din ziua aceea, încît 
el uitase acea întîlnire, oricît de importantă ar fi fost. 

— E adevărat, spuse el; dar legăturile care existau pe 
vremea aceea între domnii de Guise şi mine nu mai 
există. 

— Dacă e aşa, Monseniore, spuse contele, veţi face 
bine să-i înştiinţaţi, căci mi se pare că ei socotesc 
lucrurile cu totul altfel. 

— Cum aşa? 

— Da, poate că vă credeţi dezlegat faţă de ei, 

Monseniore; dar ei continuă să se creadă legaţi faţă de 
dumneavoastră. 

— Capcană, dragul meu conte, momeală în care un om 
ca mine nu se lasă prins de două ori. 

— Şi unde aţi fost prins? La Luvru, la naiba? Oare din 
greşeala domnilor de Guise? 

— Nu zic, murmură ducele, nu zic; numai, zic că nu au 
ajutat cu nimic la fuga mea. 

— Ar fi fost greu, avind în vedere că şi ei fugeau. 

— E adevărat, murmură ducele. 

— Dar, dumneavoastră odată ajuns la Anjou, nu am 
fost însărcinat să vă spun din partea lor că puteţi să vă 
bizuiţi şi mai departe pe ei după cum ei puteau să se 
bizuie pe dumneavoastră, şi că, în ziua cînd veţi merge 
spre Paris vor merge şi ei, de partea lor. 

— Şi aceasta e adevărat, spuse ducele; însă nu am 
mers spre Paris. 

— Ba da, Monseniore, pentru că vă aflaţi în el. 

— Da; însă mă aflu la Paris ca aliat al fratelui meu. 

— Monseniorul îmi va îngădui să-i spun că este mai 
mult decit aliatul Guisilor. 

— Ce sînt atunci? 

— Monseniorul este complicele lor. 

Ducele de Anjou îşi muşcă buzele. 

— Şi spui că te-au însărcinat să-mi anunţi sosirea lor? 

— Da, Alteță, mi-au făcut această cinste. 

— Dar nu ţi-au comunicat motivele înapoierii lor? 

— Mi-au comunicat totul; motive şi planuri, 
Monseniore, ştiindu-mă omul de încredere al Alteţei 
Voastre. 

— Au planuri? Care? 

— Aceleaşi, mereu. 

— Şi le cred practicabile? 

— Le ţin ca atare. 

— Şi aceste planuri au mereu aceeaşi ţintă?... 

Ducele se opri, neîndrăznind să rostească cuvintele 

care trebuiau să urmeze în mod natural acelora pe care 
le spusese. Monsoreau tremină gîndul ducelui. 

— inta de a vă face regele Franţei, da, Monseniore. 

Ducele simţi roşeala bucuriei urcîndu-i-se în obraji. 

— Dar, întrebă el, momentul este favorabil? 

— Inţelepciunea voastră va hotărî. 

— Inţelepciunea mea? 

— Da; iată faptele, fapte vizibile, de netăgăduit. 

— Să vedem. 

— Numirea regelui ca şef al Ligii nu a fost decit o 
comedie, repede apreciată şi judecată numaidecit. Or, 
acum reacţiunea se regrupează şi Statul întreg se ridică 
împotriva tiraniei regelui şi a creaturilor sale. Predicile 
sînt chemări la arme, bisericile sînt locuri unde regele 
este blestemat. Armata tremură de nerăbdare, burghezii 
se asociază la ea, trimişii noştri nu aduc decit semnături 
şi consimţăminte noi la Ligă; în sfîrşit domnia lui Valois 
se apropie de termen. Într-o asemenea împrejurare, 
domnii de Guise au nevoie să aleagă un pretendent 
serios la tron şi alegerea lor s-a oprit în mod natural 
asupra dumneavoastră. Acum, renunţaţi la ideile 
dumneavoastră de altă dată. 

Ducele nu răspunse. 

— Ei bine! întrebă  Monsoreau, ce gîndeşte 
Monseniorul? 

— Drace! răspunse prinţul, gîndesc... 

— Monseniorul ştie că poate, cu toată sinceritatea să 
se explice cu mine. 

— Mă gindesc, spuse ducele, că fratele meu nu are 
copii: că după el tronul îmi revine mie; că sănătatea lui 
este şubredă; pentru ce atunci m-aş mişca eu împreună 
cu toţi oamenii aceia, pentru ce mi-aş compromite 
numele, demnitatea, dragostea, într-o rivalitate 
zadarnică, pentru ce în sfîrșit aş lua cu primejdie ceea ce 
îmi revine fără primejdie? 

— lată tocmai, spuse Monsoreau, unde este greşeala 

Alteţei Voastre: tronul fratelui vostru nu vă va reveni 
decît dacă îl veţi lua. Domnii de Guise nu pot să fie regi, 
dar nu vor lăsa să domnească decit un rege după gustul 
lor; regele acesta, pe care trebuie să-l pună în locul 
regelui care domneşte în prezent, socotiseră că ar fi 
Alteța Voastră; dar la refuzul Alteţei Voastre, vă previn, 
vor căuta un altul. 

— Şi pe cine oare! strigă ducele de Anjou încruntînd 
din sprîncene, cine va îndrăzni oare să se aşeze pe tronul 
lui Carol cel Mare? 

— Un Burbon în locul unui Valois; iată tot Monseniore. 

— Regele Navarei? strigă François. 

— Pentru ce nu? E tînăr, viteaz, nu are copii, e 
adevărat; dar e sigur că ar putea să aibă. 

— E hughenot. 

— EI! nu s-a convertit oare în noaptea Sfîntului Bar- 
tolomeu? 

— Da, însă s-a lepădat apoi. 

— Ei! Monseniore, ce a făcut pentru viaţă, va face 
pentru tron. 

— Ei cred oare că îmi voi ceda drepturile fără să le 
apăr? 

— Cred că acest caz este prevăzut. 

— Îi voi bate straşnic. 

— De! sînt războinici de felul lor. 

— Mă voi aşeza în fruntea Ligii. 

— Ei au sufletul ei. 

— Mă voi uni cu fratele meu. 

— Fratele vostru va fi mort. 

— Voi chema regii Europei în ajutorul meu. 

— Regii Europei vor face bucuros război regilor, dar 
vor privi de două ori înainte de a face război unui popor. 

— Cum, unui popor? 

— Negreşit, domnii de Guise sînt hotăriţi la toate, chiar 
să formeze State, chiar să facă o Republică. 

François îşi împreună mîinile într-o nespusă nelinişte. 

Monsoreau era grozav cu răspunsurile lui fără replică. 

— O republică? murmură el. 

— O! Doamne! da, ca în Elveţia, ca în Genua, ca în 
Veneţia. 

— Dar partidul meu nu va îngădui să se facă din Franţa 
o republică. 

— Partidul dumneavoastră? spuse Monsoreau. Ei! 
Monseniore aţi fost atît de mărinimos, încît, pe cuvîntul 
meu, partidul dumneavoastră nu se mai compune decit 
din domnul de Bussy şi din mine. 

Ducele nu-şi putu înfrîna un zîmbet sinistru. 

— Sînt legat atunci, spuse el. 

— Aproape, Monseniore. 

— Atunci, ce nevoie au să alerge la mine dacă sînt, 
după cum spui, lipsit de orice putere? 

— Adică, Monseniore, că nu puteţi nimic fără domnii 
de Guise, dar că puteţi totul cu ei. 

— Pot totul cu ei. 

— Da, spuneţi un cuvînt şi sînteţi rege. 

Ducele se ridică foarte agitat, se plimbă prin cameră, 
strivind tot ce-i cădea sub mînă: perdele, portiere, feţe 
de masă; apoi, în sfîrşit, se opri în faţa lui Monsoreau. 

— Ai spus adevărat, conte, cînd ai spus că nu mai am 
decît doi prieteni, pe tine şi pe Bussy. 

Şi el rosti aceste cuvinte cu un zîmbet binevoitor pe 
avusese timpul să-l ia locul furiei de mai înainte. 

— Aşadar? făcu Monsoreau cu ochii strălucind de 
bucurie. 

— Aşadar, credinciosule servitor, reluă ducele, 
vorbeşte, te ascult. 

— Îmi porunciţi, Monseniore? 

— Da. 

— Ei bine! în două cuvinte, Monseniore, iată planul. 

Ducele se îngălbeni, dar se opri să asculte. Contele 
reluă: 

— Peste o săptămînă este Ziua Domnului, nu-i 

aşa,Monseniore? 

— Da. 

— Regele, pentru această zi sfintă, se gîndeşte de 
multă vreme la o mare procesiune în principalele 
mînăstiri din Paris.Este obiceiul său de a face în toţi anii 
asemenea procesiuni în vremea aceasta.Atunci, după 
cum Alteța Voastră îşi reaminteşte, regele este fără 
gardă, sau cel puţin garda rămîne la poartă. Regele se 
opreşte în faţa fiecărui altar, îngenunchează, spune cinci 
Pater şi cinci Ave, totul însoţit de şapte psalmi ai 
Pocăinţei. 

— Ştiu toate astea. 

— Se va duce la miînăstirea Sfinta Genoveva ca la 
toate celelalte. 

— Fără îndoială. 

— Numai că, deoarece un accident se va întîmpla în 
faţa mînăstirii... 

— Un accident? 

— Da, un şanţ se va prăbuşi în timpul nopţii. 

— Ei bine? 

— Altarul nu va putea fi aşezat sub portic, va fi chiar în 
curte. 

— Ascult. 

— Aşteptaţi: regele va intra, patru sau cinci persoane 
vor intra împreună cu el; dar în urma regelui şi acestor 
patru sau cinci persoane, se vor închide porţile. 

— Şi atunci? 

— Atunci, reluă Monsoreau, Alteța Voastră cunoaşte pe 
călugării care vor face onorurile miînăstirii faţă de 
Maiestatea Sa. 

— Vor fi aceeaşi? 

— Care se aflau acolo cînd a fost încoronată Alteța 
Voastră, exact. 

— Vor îndrăzni să ridice mîinile asupra unsului 
Domnului? 

— O! Pentru a-l tunde, numai atit. 

— Vor îndrăzni să facă acest lucru! strigă ducele cu 
ochii strălucitori de lăcomie; vor atinge capul unui rege? 

— O! nu va mai fi rege, atunci. 

— Cum aşa? 

— Nu aţi auzit vorbindu-se de un călugăr, de un sfînt 
care face discursuri, aşteptînd ca să facă minuni? 

— De fratele Gorenflot? 

— Exact. 

— Acelaşi care voia să predice Liga cu puşca pe umăr? 

— Da, acelaşi. 

— Ei bine! regele va fi condus în chilia lui; odată acolo, 
fratele se însărcinează să-l facă să-şi semneze abdicarea: 
apoi, după ce va abdica, doamna de Montpensier va intra 
cu foarfecile în mînă. Foarfecile sînt cumpărate, doamna 
de Montpensier le poartă atirnate la briîu. Sînt nişte 
foarfeci încîntătoare, de aur masiv, şi foarte frumos 
cizelate: fiecăruia după cum merită. 

François rămase tăcut; ochii i se dilataseră ca aceia ai 
unei pisici care îşi pîindeşte prada în întuneric. 

—  Înţelegeţi restul, Monseniore, urmă contele. Se 
anunţă poporului că regele, simțind o sfîntă căinţă de 
greşelile sale, şi-a exprimat dorinţa de a nu mai ieşi din 
mînăstire; dacă vreunii se îndoiesc cumva că această 
chemare este adevărată, domnul duce de Guise are 
armata, domnul cardinal are Biserica, domnul de 
Mayenne are burghezia; cu aceste trei puteri la un loc, îl 
poţi face pe popor să creadă aproape tot ceea ce voieşti. 

— Dar voi fi învinuit de violenţă, spuse ducele după o 
clipă. 

— Nu sînteţi obligat să vă găsiţi acolo. 

— Voi fi privit ca un uzurpator. 

— Monseniorul uită abdicarea. 

— Regele va refuza. 

— Se pare că fratele Gorenflot nu este numai un om 
foarte capabil, dar chiar este un om foarte puternic. 

— Planul este aşadar stabilit? 


255 


— În întregime. 

— Şi nu se tem că îi voi denunța? 

— Nu, Monseniore, căci există un alt plan nu mai puţin 
stabil împotriva dumneavoastră, în cazul cînd veţi trăda. 

— Ah! ah! spuse Frangois. 

— Da, Monseniore, şi pe acesta nu-l cunosc, mă ştiu 
prea mult prieten al dumneavoastră pentru a mi-l fi 
încredinţat. Ştiu că există, atita tot. 

— Atunci, mă predau, conte; ce trebuie să fac? 

— Să aprobaţi. 

— Ei bine! aprob. 

— Da; însă nu e deajuns să-l aprobaţi cu vorba. 

— Cum mai trebuie oare să-l aprob? 

— În scris. 

— Este o nebunie să-şi închipuie cineva că mă voi învoi 
la aceasta. 

— Şi pentru ce? 

— Dacă nu va reuşi conspirația? 

— Tocmai pentru cazul cînd nu ar reuşi conspirația se 
cere semnătura Monseniorului. 

— Vor oare să-şi facă un meterez din numele meu? 

— Nimic altceva. 

— Atunci refuz de o mie de ori. 

— Nu mai puteţi! 

— Nu mai pot să refuz? 

— Nu. 

— Eşit nebun? 

— A refuza, înseamnă a trăda. 

— Cum? 

— Pentru că eu nu ceream altceva decit să tac şi 
numai Alteța Voastră mi-a poruncit să vorbesc. 

— Ei bine! fie; domnii aceia s-o ia cum vor voi, îmi voi 
alege primejdia, cel puţin. 

— Monseniore, băgaţi de seamă să nu alegeţi rău. 

— Voi risca, spuse François puţin mişcat, dar încercînd 
totuşi să-şi păstreze curajul. 

— În interesul dumneavoastră, Monseniore, spuse 
contele, nu vă sfătuiesc s-o faceţi. 

— Dar mă compromit semniînd. 

— Refuzînd să semnaţi faceţi mai rău: vă asasinați! 

François se înfioră. 

— Vor îndrăzni? spuse el. 

— Vor îndrăzni totul, Monseniore. Conspiratorii sînt 
foarte hotăriţi; trebuie să reuşească cu orice preţ. 

Ducele căzu într-o nehotărire, uşor de înţeles. 

— Voi semna, spuse el. 

— Cînd? 

— Miine. 

— Miine, nu, Monseniore; dacă semnaţi, trebuie să 
semnaţi numaidecit. 

— Dar trebuie ca domnii de Guise să redacteze 
angajamentul pe care-l iau faţă de ei. 

— Este redactat, Monseniore, îl aduc eu. 

Monsoreau scoase o hirtie din buzunar: era un 
consimţămiînt în întregime la planul pe care-l cunoaştem. 
Ducele citi de la început pînă la sfîrşit şi, pe măsură ce îl 
citea, contele putea vedea cum îngălbeneşte; după ce 
termină, picioarele îl lăsară şi se aşeză sau mai degrabă 
căzu înaintea mesei. 

— Poftiţi, Monseniore, spuse Monsoreau întinzîndu-i 
tocul. 

— Trebuie aşadar să semnez? spuse François 
sprijinindu-şi mîna pe frunte, căci capul i se învirtea. 

— Trebuie dacă voiţi, nimeni nu vă sileşte. 

— Ba da, mă sileşte, deoarece mă ameninţi cu un 
asasinat. 

— Eu nu vă ameninţ, Monseniore, să mă ferească 
Dumnezeu, vă previn; este cu totul altceva. 

— Dă-mi tocul, făcu ducele. 

Şi ca şi cînd ar fi făcut o sforţare asupra lui, el luă, sau 
mai degrabă smulse tocul din mîinile contelui şi semnă. 

Monsoreau îl urmărea cu o privire care ardea de ură şi 


257 


de speranţă; cînd îl văzu punînd tocul pe hirtie, fu silit să 
se sprijine de masă, pupila părind că i se dilată pe 
măsură ce mîna ducelui forma literele care îi compuneau 
numele. 

— Ah! spuse el după ce ducele termină. 

Şi, apucînd hirtia cu o mişcare nu mai puţin violentă 
decit aceea cu care ducele apucase tocul, el o îndoi, o 
aşeză între cămaşă şi stofa de mătase care înlocuia 
vesta pe vremea aceea, îşi încheie tunica şi îşi puse 
mantaua deasupra. 

Ducele îl privea cu mirare, neînţelegînd nimic din 
expresia acelei feţe palide pe care trecea ca un fel de 
fulger de bucurie sălbatică. 

— Şi acum, Monseniore, spuse Monsoreau, fiți 
prevăzător. 

— Cum aşa? întrebă ducele. 

— Da, nu mai alergaţi pe străzi noaptea împreună cu 
Aurilly, cum aţi făcut mai adineauri. 

— Ce vrei să spui? 

— Vreau să spun că aseară, Monseniore, aţi fost s-o 
urmăriţi cu dragostea dumneavoastră pe o femeie pe 
care soţul ei o adoră şi de care este gelos pînă acolo 
încît... pe legea mea, da, încît să ucidă pe oricine s-ar 
apropia de ea fără voia lui. 

— Oare de dumneata şi de soţia dumitale voiai să 
vorbeşti? 

— Da, Monseniore, pentru că aţi ghicit atît de bine de 
prima dată, nu voi încerca să neg. M-am căsătorit cu 
Diana de Meridor, ea este a mea şi nimeni nu o va avea, 
atita timp cît trăiesc eu cel puţin, nici măcar un prinţ. Şi 
ascultați, Monseniore, pentru ca să fiţi sigur, v-o jur pe 
numele meu şi pe pumnalul acesta. 

Şi puse lama pumnalului aproape de pieptul prinţului 
care se dădu înapoi. 

— Domnule, mă ameninţi, spuse François; palid de 
mînie şi de furie. 

— Nu, prinţul meu, ca şi adineauri, vă previn numai. 

— Şi de ce mă previi? 

— Că nimeni nu o va avea pe soţia mea! 

— Şi eu, prostule ce eşti, strigă Anjou fără să se mai 
poată stăpiîni, îţi răspund că mă previi prea tîrziu şi că 
cineva o şi are. 

Monsoreau scoase un țipăt de groază înfundîndu-şi 
amîndouă mîinile în păr. 

— Nu sînteţi dumneavoastră, bolborosi el, nu sînteţi 
dumneavoastră, Monseniore? 

Şi braţul său, mereu înarmat, nu avea decit să se 
întindă pentru a străpunge pieptul prinţului. François se 
dădu înapoi. 

— Eşti nebun, spuse el pregătindu-se să sune din 
clopotel. 

— Nu, văd limpede, vorbesc adevărat şi aud bine; mi- 
ați spus că cineva o are pe soţia mea; mi-aţi spus-o! 

— O repet. 

— Numiţi persoana şi dovediţi faptul. 

— Cine era ascuns la douăzeci de paşi de poarta 
dumitale, cu o flintă? 

— Eu. 

— Ei bine! conte, în acest timp... 

— În acest timp... 

— Un bărbat era la dumneata, sau mai degrabă la 
soţia dumitale. 

— L-aţi văzut intrînd? 

— L-am văzut ieşind. 

— Pe uşă? 

— Pe fereastră. 

— L-aţi recunoscut pe bărbatul acela? 

— Da, spuse ducele. 

— Numiţi-l, strigă Monsoreau, numiţi-l, Monseniore, 
sau nu mai răspund de nimic. 

Ducele îşi trecu mîna peste frunte şi ceva ca un zîmbet 
îi flutură pe buze. 

— Domnule conte, spuse el, pe cuvîntul meu, de prinţ 
de sînge, pe Dumnezeul şi sufletul meu, înainte de opt 
zile ţi-l voi numi pe acela care este amantul soţiei 
dumitale. 

— Juraţi? strigă Monsoreau. 

— Ţi-o jur. 

— Ei bine! Monseniore, în opt zile, spuse contele 
lovindu-şi pieptul în locul unde se afla hîrtia semnată de 
prinţ, în opt zile, sau înţelegeţi?... 

— Înapoiază-te peste opt zile; iată tot ce am să-ţi spun. 

— Cu atit mai bine, spuse Monsoreau, căci în opt zile 
îmi voi recăpăta puterile, şi cel ce voieşte să se răzbune 
are nevoie de toate puterile sale. 

Şi ieşi făcînd prinţului un semn de adio, care uşor se 
putea lua drept un gest de ameninţare. 


CAPITOLUL XXXIV 
O plimbare la Tournelles 


În acest timp, puţin cîte puţin, nobilii Angevini se 
înapoiaseră la Paris. 

Ca să spunem că se înapoiau liniștiți, nu s-ar putea 
crede. Cunoşteau prea bine pe rege, pe fratele său şi pe 
mama sa, pentru ca să nădăjduiască că lucrurile s-au 
petrecut în îmbrăţişări familiare. 

Îşi reaminteau mereu acea vinătoare care le fusese 
făcută de prietenii regelui, şi nu voiau să se hotărască a 
crede că al lor va fi triumful în timpul acestei ceremonii 
atit de neplăcute. 

Se înapoiau deci sfiicioşi şi intrau în oraş înarmaţi pînă 
în dinţi, gata să tragă la cel mai mic gest suspect, şi 
scoteau spada de cincizeci de ori, înainte de a sosi la 
palatul Anjou, împotriva burghezilor care nu făceau altă 
crimă decit că îi priveau cum trec. Antraguet mai ales, se 
arăta sălbatic şi punea toate aceste dizgraţii pe seama 

domnilor favoriţi ai regelui, făgăduindu-şi să le spună 
cînd s-ar ivi prilejul, două cuvinte foarte explicite. 

Îşi împărtăşi planul lui Ribeirac, om care dădea sfaturi 
bune şi acesta îi răspunse că înainte de a avea această 
plăcere, trebuia să aibă la îndemiînă una sau două 
graniţe. 

— Voi avea grijă de acest lucru, spuse Antraguet. 

Ducele le făcu o primire bună. 

Erau oamenii lui, după cum domnii de Maugiron, de 
Qu€lus, de Schomberg şi d'Epernon, erau aceia ai 
regelui. 

Începu prin a le spune: 

— Prietenii mei, se gindesc să vă cam omoare puţin, 
după cît se pare. Aşa e curentul în astfel de recepții; 
păziţi-vă bine. 

— S-a făcut, Monseniore, răspunse Antraguet, dar nu 
se cuvine să ne ducem să oferim Maiestăţii Sale umilele 
noastre respecte? Căci, în definitiv, dacă ne ascundem, 
aceasta nu va face cinste Anjoului. Ce credeţi? 

— Aveţi dreptate! spuse ducele. Duceţi-vă şi dacă 
voiţi, vă voi însoţi. 

Cei trei tineri se întrebară din ochi. 

În momentul acesta intră Bussy în sală şi veni să-şi 
îmbrăţişeze prietenii. 

— Ei! spuse el, aţi cam întîrziat! Dar ce aud? Alteța Sa 
îşi propune să meargă să fie omorît la Luvru ca Caezar în 
senatul Romei. Gîndiţi-vă că fiecare din domnii favoriţi va 
lua bucuros o bucăţică din Monseniorul sub manta. 

— Dar, dragă prietene, voim să-i frecăm puţin pe 
domnii aceia. 

Bussy începu să ridă. 

— Ei! ei! spuse el, vom vedea, vom vedea. 

Ducele îl privi foarte atent. 

— Să mergem la Luvru, făcu, Bussy, dar numai noi. 
Monseniorul va rămîne în grădina sa pentru a tăia capete 
de maci. 

Francois se prefăcu că ride cu veselie. Adevărul este 
că înăuntrul lui se simţea fericit că nu avea de îndeplinit 
această corvoadă. 

Angevinii se împodobiră foarte frumos. 

Erau nişte nobili care îşi tocau bucuroşi în mătăsuri, 
catifele şi fireturi veniturile moşiilor părinteşti. Cînd se 
găseau  întruniţi, era un amestec de aur, de pietre 
preţioase şi de mătăsuri, fiind aplaudaţi în drum de 
poporul care ghicea sub aceste frumoase găteli nişte 
inimi înflăcărate de ură pentru favoriţii regelui. 

Henric al III-lea nu voi să primească pe aceşti domni 
din Anjou, şi aşteptară în zadar în galerie. 

Domnii de Quélus, de Maugiron, de Schomberg şi 
d'Epernon fură aceia care, salutînd cu politeţe şi arătînd 
toate regretele din lume, veniră să anunţe această veste 
Angevinilor. 

— Ah! domnilor, spuse Antraguet, căci Bussy se da în 
lături pe cît putea, vestea e tristă; dar ieşind din gura 
dumneavoastră ea îşi pierde mult din neplăcere. 

— Domnilor, spuse Schomberg, sînteţi un buchet plin 
de graţie şi de curtoazie. Voiţi să transformăm această 
primire într-o mică plimbare? 

— O! domnilor, tocmai voiam să v-o cerem, răspunse 
cu vioiciune Antraguet, pe care Bussy îl atinse uşor pe 
braţ, spunîndu-i: 

— Taci şi lasă-i s-o facă ei. 

— Unde să mergem? spuse Qu€lus gindindu-se. 

— Cunosc eu un loc încîntător lîngă Bastilia, făcu 
Schomberg. 

— Domnilor, vă vom urma, spuse Ribeirac; mergeţi 
înainte. 

Într-adevăr, cei patru prieteni ai regelui ieşiră din 
Luvru, urmaţi de cei patru Angevini şi se îndreptară pe 
chei spre vechiul zid al palatului Tournelles, pe atunci un 
fel de tîrg unde se vindeau cai, plantat cu cîţiva copăcei, 
şi presărat ici colo cu bariere care serveau pentru a opri 

caii sau pentru a-i lega. 

Mergind pe drum, cei opt gentilomi se luaseră de braţ 
şi, cu mii de complimente, discutau subiecte vesele şi 
glume, spre marea mirare a burghezilor care regretau 
toate urările făcute şi spuneau că Angevinii s-au împăcat 
cu purceluşii lui Irod. 

Ajunseră. Que€lus luă cuvintul. 

— lată ce teren frumos, spuse el, vedeţi ce loc 
singuratic e, şi ce bine stă piciorul pe nisipul acesta. 

— Pe legea mea, da, răspunse Antraguet, bătînd din 
picior de mai multe ori. 

— Ei bine! ne-am gîndit, domnii aceştia şi cu mine, că 
am dori mult într-una din zilele acestea să ne întovărăşiţi 
pînă aici pentru a-l seconda pe domnul de Bussy, 
prietenul dumneavoastră, care ne-a făcut cinstea să ne 
cheme în duel pe toţi patru. 

— Este adevărat, spuse Bussy prietenilor încremeniţi. 

— Nu ne-ai spus nimic despre aceasta, strigă 
Antraguet. 

— O! domnul de Bussy este un om care cunoaşte 
preţul lucrurilor „reluă Maugiron. Veţi primi, domnilor din 
Anjou? 

— Desigur că da, răspunseră cei trei Angevini într-un 
singur glas; ni se face o deosebită cinste. 

— De minune, spuse Schomberg frecîndu-şi mîinile. 
Voiţi acum să ne alegem adversarul? 

— Îmi place această metodă, spuse Ribeirac cu nişte 
ochi arzători, şi atunci... 

— Nu, întrerupse Bussy, nu e drept. Toţi avem aceleaşi 
sentimente; sîntem deci inspirați de Dumnezeu. 
Dumnezeu este acela care le dă idei oamenilor, vă 
asigur. Ei bine! să-i lăsăm lui Dumnezeu grija să ne 
împerecheze. Ştiţi de altfel că nimic nu este mai 
indiferent în cazul cînd vom conveni cine va fi liber cel 
dintii să atace pe ceilalţi. 

— Şi trebuie! trebuie! strigară favoriţii. 

— Atunci cu atît mai mult, să facem cum au făcut 
Horaţii: să tragem la sorţi. 

— Ei au tras la sorţi? spuse Qu€lus gîndindu-se. 

— Da, după cite ştiu, răspunse Bussy. 

— Atunci să-i imităm. _ 

— O clipă, spuse iarăşi Bussy. Inainte de a ne cunoaşte 
adversarii, să aranjăm regulile luptei. Nu s-ar cădea să 
fie alese condiţiile luptei de către adversari. 

— E simplu, făcu Schomberg, ne vom bate pînă la 
moarte, cum a spus domnul de Saint-Luc. 

— Negreşit; dar cum ne vom bate? 

— Cu spada şi pumnalul, spuse Bussy; sîntem toţi 
obişnuiţi. 

— Pe jos, spuse Que€lus. 

— Ei! ce vrei să faci cu un cal? Nu ai mişcările libere. 

— Pe jos, fie. 

— În ce zi? 

— Dar cît mai curînd cu putinţă. 

— Nu, spuse d'Epernon; am multe lucruri de aranjat, 
de testamentul; iertaţi-mă, dar prefer să aştept... Trei 
sau şase zile ne vor mări pofta. 

— Înseamnă să vorbeşti ca un viteaz, spuse Bussy 
destul de ironic. 

— Ne-am înţeles? 

— Da. Ne vom înţelege totdeauna de minune. 

— Atunci să tragem la sorţi. 

— O clipă, făcu Antraguet; propun următoarele; să 
împărţim terenul fără nici o alegere. Cum numele vor ieşi 
la întîmplare, două cite două, să tăiem patru 
compartimente pe teren pentru fiecare din cele patru 
perechi. 

— Bine spus. 

— Propun pentru numărul careul lung între cei doi 
tei... Este un loc frumos. 

— Se aprobă. 

— Dar soarele? 


264 


— Cu atit mai rău pentru cel de-al doilea din pereche; 
va fi întors cu faţa spre răsărit. 

— Nu, domnilor, ar fi nedrept, spuse Bussy. Să ne 
ucidem, dar să nu ne asasinăm. Să descriem un semicerc 
şi să fim toţi spre lumină; soarele să ne lovească în profil. 

Bussy arătă locul, care fu primit, apoi se traseră 
numele. 

Schomberg ieşi primul, Ribeirac al doilea. Fură 
repartizaţi ca prima pereche. 

Qu€lus şi Antraguet ieşiră a doua pereche. 

Livarot şi Maugiron a treia. 

La numele de Quélus, Bussy, care credea că o să-l aibă 
ca adversar, încruntă din spriîncene. 

D'Epernon, văzindu-se fără să vrea împerecheat cu 
Bussy, îngălbeni şi fu silit să se tragă de mustață ca să-şi 
revină. 

— Acum, domnilor, spuse Bussy, pînă în ziua luptei, ne 
aparţinem unul altuia, pe viaţă şi pe moarte; sîntem 
prieteni. Voiţi să primiţi să luăm masa la palatul Bussy? 

Toţi salutară în semn de aprobare şi se înapoiară la 
Bussy, unde un mare ospăț îi reuni pînă dimineaţa. 


CAPITOLUL XXXV 
Unde adoarme Chicot 


Toate aceste dispoziţiuni ale Angevinilor fuseseră 
observate mai întîi de rege şi apoi de Chicot. Henric se 
mişca de colo pînă colo prin Luvru, aşteptind cu 
nerăbdare să-i vină prietenii de la plimbarea cu domnii 
Angevini. 

Chicot urmărise de departe plimbarea, o urmărise în 
amănunt şi înţelese, cum nimeni n-ar fi putut înţelege 
mai bine ca el. După ce se convinsese de intenţiile lui 
Bussy şi ale lui Quelus, el se îndreptase spre locuinţa lui 
Monsoreau. 

Monsoreau era un om şiret; dar nu putea pretinde că ÎI 
va înşela pe Chicot; Gasconul îi aducea multe întrebări 
de sănătate din partea regelui; cum să nu-l primească 
minunat? 

Chicot îl găsi pe Monsoreau culcat. 

Vizita din ajun clătinase acest organism abia întremat 
puţin; şi Remy, cu o mînă pe bărbie, vedea cu ciudă 
primele urcări ale temperaturii care amenințau din nou 
viaţa pacientului său. 

Cu toate astea, Monsoreau fu în stare să stea de vorbă 
cu Chicot şi să ascundă destul de dibaci mînia împotriva 
ducelui de Anjou, pe care, oricine altul decît Chicot, nu ar 
fi putut-o bănui. Dar cu cît se străduia să fie mai ascuns 
şi mai rezervat, cu atit Gasconul îi ghicea mai bine 
gîndurile. 

— Într-adevăr, îşi zicea el, nu poate să fie cineva atit 
de pasionat pentru domnul de Anjou fără să aibă vreun 
motiv tăinuit. 

Chicot, care se pricepea la bolnavi, voi să ştie dacă 
febra contelui nu era cumva o comedie, după modelul 
aceleia pe care o jucase odinioară Nicolae David. 

Dar Remy nu înşela; şi la prima cercetare a pulsului lui 
Monsoreau: 

— Acesta este bolnav cu adevărat, gîndi Chicot, şi nu 
poate să întreprindă nimic. Mai rămîne domnul de Bussy; 
să vedem puţin de ce este în stare să facă. 

Şi alergă la palatul lui Bussy pe care-l găsi strălucind 
de lumini şi îmbălsămat cu mirosuri care l-ar fi făcut pe 
Gorenflot să scoată strigăte de bucurie. 

— Oare domnul de Bussy se însoară? îl întrebă el pe 
un lacheu. 

— Nu, domnule, răspunse acesta, domnul de Bussy se 
împacă cu mai mulţi nobili de la curte, şi sărbătoreşte 
această împăcare printr-o masă, vestită, n-am ce zice. 

— Numai să nu-i otrăvească, lucru de care ştiu că nu 
ar fi în stare, gîndi Chicot. Maiestatea Sa poate să fie 

sigur şi din această parte. 

El se apropie la Luvru şi îl zări pe Henric care se 
plimba printr-o sală de arme bombănind. 

Trimisese trei curieri la Qu€lus şi, cum oamenii aceştia 
nu înțelegeau pentru ce Maiestatea Sa era atit de 
îngrijorată, ei opriseră foarte simplu la domnul de 
Birague fiul, unde orice o îmbrăcat în livreaua regelui 
găsea totdeauna un pahar plin, şuncă şi fructe zaharisite. 

Era metoda lui Birague pentru a rămîne în favoare. 

Chicot apărînd la uşa cabinetului, Henric scoase un 
strigăt. 

— O! dragă prietene, spuse el, ştii oare ce s-a întîmplat 
cu ei? 

— Cu cine? cu favoriţii tăi? 

— Vai! da, sărmanii mei prieteni. 

— Trebuie că sînt destul de jos în clipa de faţă, 
răspunse Chicot. 

— Mi i-or fi ucis! strigă Henric ridicîndu-se cu fulgere 
de ameninţare în ochi; or fi morţi! 

— Morți, mă tem şi eu... 

— Tu ştii să rizi, păgiînule! 

— Stai puţin, fiule, morţi, da, însă morţi de beţi. 

— Ah! bufonule... cît rău mi-ai făcut! Dar pentru ce 
bîrfeşti pe aceşti gentilomi? 

— Dimpotrivă, îi laud. 

— Îţi baţi joc mereu... Haide, fii serios, te rog; ştii că au 
plecat cu Angevinii? 

— Drace! sigur că ştiu. 

— Ei bine! ce a ieşit din asta? 

— Ei bine! a ieşit ceea ce ţi-am spus: sînt beţi morti, 
sau puţin le mai trebuie. 

— Dar Bussy, Bussy? 

— Bussy îi îmbată, este un om foarte primejdios. 

— Chicot, fie-ţi milă! 

— Ei bine! da, Bussy le-a dat o masă prietenilor tăi; ce 
părere ai despre asta? 

— Bussy le dă o masă! O! e cu neputinţă; ştii doar că 
sînt duşmani de moarte. 

— Într-adevăr; dacă ar fi fost prieteni, nu ar fi simţit 
nevoia să se îmbete împreună. Ascultă, ai picioare bune? 

— Ce vrei să spui? 

— Ai merge pînă la rîu? 

— Aş merge pînă la capătul pămîntului ca să fiu martor 
la un asemenea lucru. 

— Ei bine! du-te numai pînă la palatul Bussy, vei vedea 
această minune. 

— Mă însoţeşti? 

— Mulţumesc, de acolo vin. 

— Dar în sfîrşit, Chicot... 

— O! nu, nu, înţelegi că eu, care am văzut, nu am 
nevoie să mă mai conving; picioarele mele s-au tocit şi 
sînt gata să intre în pîntece. Dacă m-aş duce pînă acolo, 
mi-ar ajunge pînă la genunchi. Du-te, fiule, du-te singur. 

Regele îi aruncă o privire mîniată. 

— Eşti prea bun, spuse Chicot, să te frămînţi pentru 
oamenii aceştia. Ei rîd, benchetuiesc şi se împotrivesc 
felului tău de a guverna. Răspunde la toate lucrurile 
astea ca un filosof: rid ei, să ridem şi noi; mănîncă ei, să 
punem să ni se servească şi nouă ceva cald; se 
împotrivesc, vino să ne culcăm după-masă. 

Regele nu se putu stăpîni să nu rîdă. 

— Poţi să te mîndreşti că eşti un adevărat înţelept, 
spuse Chicot; Franţa a avut regi pleşuvi, un rege 
îndrăzneţ, un rege mare, regi leneşi: sînt sigur că pe tine 
te vor numi Henric cel răbdător... Ah! fiule, e o virtute 
aşa de frumoasă... cînd nu ai alta. 

— Trădat! îşi zise regele; trădat... aceşti oameni nu au 
nici măcar obiceiurile nobililor. 

— Ei asta-i! eşti îngrijorat de prietenii tăi, strigă Chicot 
împingîndu-l pe rege spre sala unde se servea masa, îi 
plingi ca şi cum ar fi murit şi cînd ţi se spune că nu sînt 
morţi, mai plîngi şi te mai îngrijorezi... Henric, te vaieţi 


268 


mereu. 

— Mă enervezi, domnule Chicot. 

— Să vedem, ti-ar place mai mult să aibă fiecare şapte 
sau opt lovituri de spadă în stomac? Fii deci cu judecată. 

— Mi-ar place să mă pot bizui pe prieteni, spuse Henric 
cu o voce tristă. 

— O! pe toţi dracii! răspunse Chicot, ai încredere în 
mine; eu sînt aici, fiule, hrăneşte-mă însă bine. Vreau 
fazani... şi trufe, adaugă el întinzindu-şi farfuria. 

Henric şi singurul lui prieten se culcară devreme, 
regele suspinind fiindcă avea un gol în suflet, Chicot 
gifiind pentru că avea stomacul prea plin. 

A doua zi, cînd regele abia se deşteptase, se 
prezentară domnii Quélus, Schomberg, Maugiron şi 
d'Epernon; uşierul avea obiceiul să deschidă, el deschise 
deci uşa gentilomilor. 

Chicot dormea încă, regele nu putuse dormi. El sări 
furios din pat şi, smulgindu-şi compresele parfumate 
care îi acopereau obrajii şi mîinile: 

— Afară! strigă el, afară! 

Uşierul, înmărmurit, le explică tinerilor că regele nu îi 
primeşte. Ei se priviră cu aceeaşi mirare. 

— Dar, Sire, bilbîi Quelus, voiam să spunem Maiestăţii 
Voastre... 

— Că nu mai sînteţi beţi, ţipă Henric, nu-i aşa? 

Chicot deschise un ochi. 

— lertare, Sire, reluă Qu€lus cu seriozitate, Maiestatea 
Voastră greşeşte... 

— Cu toate astea nu eu am băut vin de Anjou! 

— Ah!... foarte bine, foarte bine!... spuse Quélus 
zimbind. Înţeleg, da. Ei bine!... 

— Ei bine! ce? 

— Maiestatea Voastră să rămînă singură cu noi şi îi 
vom explica totul. 

— Urăsc beţivii şi trădătorii. 

— Sire! strigară într-un singur glas ceilalţi trei 

gentilomi. 

—  Răbdare, domnilor, spuse  Quelus  oprindu-i; 
Maiestatea Sa a dormit rău şi poate că a visat urit. Un 
cuvînt va face prea iubitului nostru prinţ deşteptarea mai 
plăcută. 

Această scuză obraznică, adusă de către un supus 
regelui, îl impresiona pe Henric. El ghici că nişte oameni 
atit de îndrăzneţi pentru a spune asemenea lucruri, nu 
puteau săvirşi decit fapte onorabile. 

— Vorbiţi, spuse el, dar fiţi scurţi. 

— Vom încerca, Sire, însă este greu. 

— Da... vă apasă oare vreo acuzare? 

— Nu, Sire, vom merge drept la ţintă, făcu Quélus 
privindu-l pe Chicot şi pe uşier ca pentru a-i repeta lui 
Henric cererea unei audienţe particulare. 

Regele făcu un gest: uşierul ieşi. Chicot deschise 
celălalt ochi şi spuse: 

— De mine nu vă temeţi, dorm ca un bou. 

Şi închizind amindoi ochii, începu să sforăie cu zgomot. 


CAPITOLUL XXXVI 
Unde Chicot se trezeşte 


Cînd îl văzură pe Chicot că doarme atît de conştiincios, 
nimeni nu se mai ocupă de el. 
De altfel, toţi se obişnuiseră prea mult să-l considere 
pe Chicot ca pe o mobilă din camera de culcare a regelui. 
— Maiestatea Voastră, spuse Qu€lus, înclinîndu-se, nu 
ştie lucrurile decît pe jumătate, şi îndrăznesc să spun că 
ştie jumătatea mai puţin interesantă. Nimeni dintre noi 
nu are de gind să nege, desigur, că am luat masa la 
domnul de Bussy, şi trebuie să spun, în onoarea 
bucătarului său, că am mincat foarte bine. 
— Avea mai ales un anumit vin din Austria sau din 

Ungaria, spuse Schomberg, care într-adevăr mi s-a părut 
minunat. 

— Ah! neam uricios, întrerupse regele; îi place vinul, 
nu m-am îndoit niciodată. 

— Eu, eram sigur, spuse Chicot, l-am văzut de 
douăzeci de ori beat. 

Schomberg se întoarse spre el. 

— Nu da atenţie, fiule, spuse Gasconul, regele are să-ţi 
spună că vorbesc în somn. 

Schomberg se întoarse spre Henric. 

— Pe legea mea, Sire, spuse el, nu mă ascund nici de 
prieteni, nici de duşmani; vinul era bun. 

— Nu se cheamă bun lucrul care ne face să ne uităm 
stăpînul, spuse regele cu un ton rezervat. 

Schomberg voia să-i răspundă, nevoind să părăsească 
aşa de repede o cauză atît de frumoasă, cînd Qudlus îi 
făcu un semn. 

— E adevărat, spuse Schomberg, continuă. 

— Spuneam deci, Sire, reluă Qu€lus, că în timpul 
mesei şi mai cu seamă înainte, am avut discuţii foarte 
serioase şi interesante privind îndeosebi interesele 
Maiestăţii Voastre. 

— Facem o introducere prea lungă, spuse Henric, este 
semn rău. 

— Pe toţi dracii! ce guraliv mai este acest Valois, strigă 
Chicot. 

— O! o! domnule Gascon, spuse Henric cu semeţie, 
dacă nu dormi, pleacă de aici. 

— La naiba! spuse Chicot, dacă nu dorm, este pentru 
mă împiedici s-o fac; limba ta merge ca o moară 
hodorogită. 

Qu€lus văzînd că nu putea în această locuinţă regală 
să discute un subiect cu seriozitate, atît de mult 
obişnuinţa îi făcuse pe toţi uşuratici, ridică din umeri şi 
se sculă înciudat. 

— Sire, spuse d'Epernon legănîndu-se, este vorba 

totuşi chestiuni grave. 

— Chestiuni grave? repetă Henric. 

— Negreşit, dacă totuşi viaţa a opt dintre cei mai viteji 
gentilomi merită osteneala din partea Maiestăţii Voastre 
de a ocupa de ea. 

— Ce vrei să spui? strigă regele. 

— Vreau să spun că aştept ca regele să binevoiască să 
mă asculte. 

— Ascult, fiule, ascult, spuse Henric punîndu-şi mîna 
umărul lui Qu€lus. 

— Ei bine! vă spuneam, Sire, că am discutat serios, şi 
acum iată rezultatul convorbirii noastre: regalitatea este 
ameninţată, slăbită. 

— Adică toată lumea unelteşte împotriva ei, strigă 
Henric. 

— Se aseamănă, urmă Quélus, cu acei zei străini, care 
asemănători cu zeii lui Tiberiu şi Caligula, îmbătrineau 
fără să poată muri şi continuau să meargă în nemurirea 
lor pe drumul slăbiciunilor muritoare. Zeii aceştia, ajunşi 
acolo, nu se opresc, în neputinţa lor mereu crescîndă, 
decît dacă un frumos devotament al vreunui sectant îi 
întinereşte şi îi învie. Atunci, întineriţi prin transfuzia unui 
sînge tînăr, încep să trăiască din nou şi redevin tari şi 
puternici. Ei bine! Sire, regalitatea voastră se aseamănă 
cu a acelor zei, nu mai poate trăi decit prin sacrificii. 

— Vorbeşte foarte frumos, spuse Chicot; Quelus, fiule, 
du-te şi propovăduieşte pe străzile Parisului, şi eu mă 
prind pe un bou contra unui ou că îi laşi în urmă pe 
Lincestre, Cahier, Cotton şi chiar pe acel strălucit orator 
care se numeşte Gorenflot. 

Henric nu răspunse nimic; se vedea bine că o 
schimbare făcea în mintea lui: aruncase la început 
asupra favoriţilor priviri trufaşe, apoi puţin cîte puţin, 
înţelegînd adevărul, deveni gînditor, mohorit, îngrijorat. 

— Haide, spuse el, vezi că te ascult, Quélus. 

— Sire, reluă acesta, sînteţi un rege mare, dar nu mai 

aveţi orizonturi în faţa voastră; nobilimea vine să vă 
pună piedici, dincolo de care ochii voştri nu mai văd 
nimic, dacă aceste piedici nu sînt chiar acelea mereu 
crescînde pe care la rîndu-i vi le pune poporul. Ei bine! 
Sire, Maiestatea Voastră care este un viteaz, spuneţi, ce 
se face la război, cînd un batalion vine să se aşeze,ca un 
zid ameninţător, la treizeci de paşi de un alt batalion? 
Mişeii privesc înapoia lor şi, văzînd loc liber, fug; vitejii 
apleacă capul şi se reped înainte. 

— Ei bine! fie; înainte! strigă regele; la naiba! nu sînt 
eu oare cel dintîi gentilom din regatul meu? S-au dus 
lupte mai frumoase, vă întreb, ca acelea din tinereţea 
mea? Şi veacul, de sfîrşitul căruia ne apropiem, are 
multe nume mai răsunătoare ca acelea de Jarnac şi de 
Moncontour? Inainte, deci, domnilor, şi după obiceiul 
meu, voi păşi cel dintii în luptă, după cît presupun. 

— Ei bine! Sire, strigară tinerii electrizaţi de acea 
războinică demonstraţie a regelui, înainte! 

Chicot se ridică. 

—  Tăceţi, ceilalţi, spuse el; lăsaţi-l pe orator să 
continue. Haide, Qu€lus, haide, fiule; ai spus pînă acum 
lucruri destul de bune şi frumoase şi încă ţi-au mai rămas 
de spus: continuă, prietene, continuă. 

— Da, Chicot, şi tu ai dreptate, de altfel ca totdeauna. 
Da, voi continua, şi pentru a-i spune Maiestăţii Sale că a 
sosit timpul pentru regalitate, să primească unul din 
sacrificii de care vorbeam adineauri. Impotriva tuturor 
acelor ziduri care închid pe nesimţite pe Maiestatea 
Voastră, vor merge patru bărbaţi, siguri de a fi glorificaţi 
de posteritate. 

— Ce spui, Quélus? întrebă regele cu o bucurie 
reţinută, care sînt acei patru bărbaţi? 

— Eu şi domnii aceştia, spuse tînărul cu sentimentul 
de mîndrie care îl înalţă pe orice om care îşi riscă viaţa 
pentru un principiu sau pentru o pasiune; eu şi domnii 
aceştia ne devotăm, Sire. 

— Pentru ce? 

— Pentru salvarea voastră. 

— Împotriva cui? 

— Împotriva duşmanilor voştri. 

— Vreo ură tinerească, strigă Henric. 

— O! iată expresia prejudecăţii vulgare, Sire, şi 
dragostea Maiestaţii Voastre pentru noi este atit de 
mărinimoasă încît se învoieşte să o ascundă sub această 
trivială manta; însă noi o recunoaştem; vorbiţi ca un 
rege, Sire, şi nu ca un burghez din strada Saint-Denis. Nu 
vă prefaceţi că sînteţi convins ca Maugiron îl urăşte pe 
Antraguet, că Schomberg este ajutat Livarot, că 
d'Epernon e gelos pe Bussy şi că Qu€lus are ceva cu 
Ribeirac. Ei! nu, ei sînt cu toţii tineri, frumoşi şi buni; 
prieteni şi duşmani, toţi s-ar putea iubi ca fraţii. Dar nu o 
rivalitate de la om la om ne pune spada în mînă, este 
cearta dintre Franţa şi Anjou, cearta dintre dreptul 
popular împotriva dreptului divin; noi ne înfăţişăm ca 
luptători ai regalității în această arenă unde vin luptătorii 
Ligii şi venim să vă spunem: Binecuvintaţi-ne, Sire, 
zimbiţi acelora care vor nutri pentru dreptul vostru. 
Binecuvîntarea voastră îi va face poate să învingă, 
zimbetul vostru îi va ajuta să moară. 

Henric, înăbuşit de lacrimi, deschise braţele lui Quelus 
şi celorlalţi. 

Îi strînse pe toţi la piept; şi nu era un spectacol fără 
interes, un tablou fără expresie, acea scenă în care 
curajul bărbătesc se împreuna cu emoţiile unei dragoste 
adinci pe care devotamenul o sfinţea la ora aceea. 

Chicot, serios şi posomorit, Chicot, cu mîna pe frunte, 
privea din fundul alcovului şi figura aceea de obicei 
indiferentă sau contractată de risul batjocorei, nu era cea 
mai puţin nobilă şi mai puţin vorbitoare din cele şase. 

— Ah! vitejii mei, spuse în sfirşit regele, este un 
frumos devotament, este o nobilă sarcină şi sînt mîndru 
astăzi, nu de a domni în Franţa, ci de a fi prietenul 

vostru. Totuşi, cum îmi cunosc interesele mai bine ca 
oricine, nu voi primi un sacrificiu al cărui rezultat, glorios 
în speranţe, m-ar preda, în cazul cînd aţi da greş, în 
mîinile duşmanilor mei. Pentru a face război Anjou-lui, 
Franţa este deajuns, credeţi-mă. Îmi cunosc fratele, pe 
Guisi şi Liga; adesea, în viaţa mea, am îmblinzit cai mai 
aprigi şi mai nesupuşi. 

— Dar, strigă Maugiron, soldaţii nu judecă astfel; nu se 
poate face să intre nenorocul în cercetarea unei 
chestiuni de acest fel; chestiune de onoare, chestiune de 
conştiinţă, pe care omul o urmăreşte în convingerea lui 
fără să-i pese cum are să judece cînd va fi vorba de 
dreptate. 

— lartă-mă, Maugiron, răspunse regele, un soldat 
poate merge ca un orb, dar căpitanul se gîndeşte. 

— Gîndiţi-vă atunci, Sire, şi lăsaţi-ne pe noi să ne 
vedem de treabă, noi care nu sîntem decit soldaţi, spuse 
Schomberg; de altfel, eu cunosc ce e nenorocul, am avut 
totdeauna noroc. 

— Prietene! prietene! îl întrerupse cu tristeţe regele, 
nici chiar eu nu pot spune un asemenea lucru; este 
adevărat că nu ai decît douăzeci de ani. 

— Sire, întrerupse Qu€lus, cuvintele măgulitoare ale 
Maiestăţii Voastre nu fac decit să ne îndoiască ardoarea. 
În ce zi va trebui să încrucişăm fierul cu domnii de Bussy, 
de Livarot, d'Antraguet şi de Ribeirac? 

— Niciodată, vă doresc în mod formal; niciodată, mă 
înţelegeţi? 

— lertare, Sire, scuzaţi-ne, reluă Qu€lus, întîlnirea a 
fost fixată ieri înainte de cină, cuvintele s-au dat şi nu ni 
le mai putem lua înapoi. 

—  Scuză-mă, domnule, răspunse Henric, regele 
desleagă de jurăminte şi de cuvinte, spunînd: vreau sau 
nu vreau; căci regele este atot-puternic. Trimiteţi-le 
vorbă acelor domni că v-am ameninţat cu toată miînia 
mea dacă vă veţi bate şi, ca să nu vă îndoiţi nici voi, vă 

jur că vă voi surghiuni dacă... 

— Opriţi-vă, Sire, spuse Quslus, căci dacă puteţi să ne 
dezlegaţi de cuvîntul nostru, numai Dumnezeu poate să 
vă dezlege de al vostru. Nu juraţi astfel, căci dacă pentru 
o asemenea cauză am meritat mînia voastră, şi dacă 
această minie se schimbă într-un surghiun, vom merge 
în surghiun cu bucurie, pentru că, nemaifiind pe 
pămînturile Maietăţii Voastre, vom putea atunci să ne 
ţinem cuvintul şi să ne întîlnim cu adversarii pe pămînt 
străin. 

— Dacă domnii aceia se vor apropia de voi numai la 
distanţa unei bătăi de puşcă, strigă Henric, voi pune să 
fie aruncaţi toţi patru la Bastilia. 

— Sire, spuse Que€lus, în ziua cînd Maiestatea Voastră 
se va purta astfel, vom merge cu picioarele goale şi cu 
fringhia de git să ne înfăţişăm la jupiînul Laurent Testu, 
guvernatorul, pentru ca să ne închidă împreună cu acei 
gentilomi. 

— Voi pune să le taie capul, la naiba! Eu sînt regele, mi 
se pare. 

— Dacă li s-ar întîmpla aşa ceva duşmanilor noştri, 
Sire, ne vom tăia gitul la picioarele eşafodului lor. 

Henric rămase multă vreme tăcut şi, ridicîndu-şi ochii 
cei negri: 

— Aşa, spuse el, iată o nobilime vitează şi bună. Foarte 
bine... Dacă Dumnezeu nu ar binecuvinta o cauză 
apărată de asemenea oameni)... 

— Nu fi nelegiuit... nu defăima! spuse cu solemnitate 
Chicot coborînd de pe patul lui şi înaintînd spre rege. Da, 
sînt nişte inimi nobile. Doamne! fă ce vor ei; auzi tu, 
stăpîne? Haide fixează-le o zi acestor tineri: este treaba 
ta. Nu dicta Atotputernicului ce trebuie să facă. 

— O! Dumnezeule! Dumnezeule! murmură Henric. 

— Sire, vă rugăm, spuseră cei patru gentilomi plecînd 
capul şi îndoind genunchiul. 

— Ei bine! fie. În adevăr, Dumnezeu este drept, ne va 

face să învingem; dar, afară de aceasta, vom şti să 
pregătim această victorie pe căi creştineşti şi drepte. 
Dragi prieteni, amintiţi-vă că Jarnac îşi făcu rugăciunile 
cu regularitate înainte de a se bate cu La Chateigneraie: 
era un spadasin grozav acesta din urmă; dar se uită în 
serbări, în ospeţe, se duse să vadă femei, îngrozitor 
păcat! Pe scurt, el îl întărită pe Dumnezeu care poate că 
zimbea tinereţii lui, frumuseţii, puterii şi voia să-i scape 
viaţa. Jarnac îi taie încheieturile, totuşi. Ascultaţi-mă, 
avem să intrăm în post; dacă aş avea timp, v-aş trimite 
spadele la Roma pentru ca Sfintul Părinte să le 
binecuvinteze pe toate... Dar avem racla sfintei 
Genoveva care face cît cele mai bune moaşte. Să postim 
împreună, să ne biciuim şi să sfinţim marea sărbătoare a 
Zilei Domnului; apoi a doua zi... 

— A! Sire, mulţumim, mulţumim..., strigară cei patru 
tineri; va fi peste opt zile. 

Şi se repeziră la mîinile regelui, care îi îmbrăţişă pe toţi 
încă o dată şi se înapoie în camera lui de rugăciune, 
podidindu-l lacrimile. 

— Regulamentul este redactat, spuse Quélus; nu 
trebuie să-i punem decit ziua şi ora. Scrie, Maugiron, pe 
tăbliţa aceasta... cu pana regelui; scrie, a doua zi după 
Ziua Domnului! 

— S-a făcut, răspunse Maugiron; cine este crainicul 
care va duce această scrisoare? 

— Eu, dacă voiţi, spuse Chicot apropiindu-se; numai că 
vreau să vă dau un sfat, copiii mei. Maiestatea Sa 
vorbeşte de posturi, de biciuiri şi de moaşte... Este o 
îndeletnicire minunată făcută după victorie; însă înainte 
de luptă, prefer efectul unei hrăniri bune, unui vin 
gustos, unui somn zdravăn de opt ore pe zi sau pe 
noapte. Nimic nu dă încheieturilor mlădiere şi nerv ca 
statul trei ore la o masă, fără beţie cel puţin. Il aprob pe 
rege în ceea ce priveşte capitolul dragoste; e prea 
înduioşător, aţi face bine să vă feriţi. 

— Bravo, Chicot! strigară împreună tinerii. 

— Adio, micii mei lei, răspunse Gasconul, mă duc la 
palatul lui Bussy. 

El făcu trei paşi şi se înapoie. 

— Uitasem, spuse el, nu-l părăsiţi pe rege în timpul 
acelei frumoase sărbători a Zilei Domnului; nu vă duceţi 
la ţară nici unii nici alţii: rămîneţi la Luvru ca un 
mănunchi de castelani. Ne-am înţeles, ce ziceţi? da; 
atunci mă duc să vă fac comisionul. 

Şi Chicot, cu scrisoarea în mînă, îşi desfăcu compasul 
lungilor sale picioare şi dispăru. 


CAPITOLUL XXXVII 
Ziua Domnului 


În timpul acelor opt zile, evenimentele se pregătiră, 
aşa cum se pregăteşte o furtună în adîncurile cerului în 
zilele de linişte şi înăbuşitoare de vară. 

Monsoreau, restabilit după patruzeci şi opt de ore de 
febră, se ocupă să-l pîndească singur pe acela care îi fura 
cinstea; dar cum nu descoperi pe nimeni, rămase 
convins mai mult ca oricînd de prefăcătoria ducelui de 
Anjou şi de planurile sale urite cu privire la Diana. 

Bussy nu-şi întrerupse vizitele de zi la casa şefului de 
vinătoare. 

Numai că, fiind înştiinţat de către Remy de spionările 
dese ale convalescentului, el se abţinu de a mai veni 
noaptea pe fereastră. 

Chicot îşi împărțea timpul în două. 

O parte era închinată stăpiînului său mult iubit, Henric 
de Valois, pe care-l părăsea cît mai puţin cu putinţă, 
supraveghindu-l cum face o mamă cu copilul ei. 

Cealaltă parte era pentru bunul lui prieten Gorenflot, 
pe care-l hotărise cu mare greutate de vreo săptămînă, 

să se înapoieze în chilia lui unde îl conduse chiar el şi 
unde i se făcus de către stareţul Joseph Foulon, cea mai 
încîntătoare primire. 

La această primă vizită, se vorbise foarte mult de 
cucernicia regelui, iar stareţul părea cum nu se poate 
mai recunoscător Maiestăţii Sale de cinstea pe care o 
făcea miînăstirii, vizitîind-o. 

Această cinste era chiar mai mare decit s-ar fi putut 
aştepta la început; Henric, la cererea venerabilului 
stareţ, se învoise să petreacă, ziua şi noaptea, retras în 
miînăstire. 

Chicot îi confirmă stareţului această speranţă pe care 
nu îndrăznea s-o creadă şi cum se ştia că Chicot avea 
urechea regelui, îl invitară foarte mult să mai vină, ceea 
ce Chicot făgădui. 

Cît despre Gorenflot, el crescu cu zece şchioape în 
ochii călugărilor. 

Era într-adevăr o mare lovitură de a fi căpătat astfel 
toată  încredera lui Chicot; Machiaveli, de fericită 
amintire, nu ar fi reuşit mai bine. 

Invitat să mai vină, Chicot mai veni; şi cum odată cu 
el, în buzunare, sub manta, în cizmele-i largi, aducea 
sticle din vinul cel mai rar şi mai căutat, fratele Gorenflot 
îl primea şi mai bine decit jupînul Joseph Foulon. 

Atunci el se închidea ore întregi în chilia călugărului, 
împărtăşind, după spusele tuturor, studiile şi extazele 
sale. 

Cu două zile înainte de Ziua Domnului, el petrecu chiar 
noaptea întreagă în mînăstire: a doua zi, circula zvonul 
prin miînăstire că Gorenflot îl hotărise pe Chicot să se 
călugărească. 

Cît despre rege, el dădea în timpul acesta lecţii de 
scrimă prietenilor săi, încercînd cu ei lovituri şi căutînd 
mai cu seamă să-l exerseze pe d'Epernon căruia soarta îi 
dăduse un aşa de grozav adversar, şi pe care aşteptarea 
zilei hotăritoare îl preocupa în mod vădit. 

Oricine ar fi trecut prin oraş la anumite ore din noapte, 
ar fi întîlnit în cartierul Sfinta Genoveva pe acei călugări 
ciudaţi pe care i-am descris în capitolele de mai înainte şi 
care semănau mai mult a mercenari decit a călugări. 

In sfîrşit, am putea adăuga, pentru a completa tabloul 
pe care am început să-l schiţăm, am putea adăuga, zic, 
că palatul Guise ajunsese în acelaşi timp văgăuna cea 
mai misterioasă, cea mai zgomotoasă, cea mai populată 
înăuntru, şi cea mai pustie pe dinafară din cîte s-au putut 
vedea; că se ţineau întruniri în fiecare seară în sala cea 
mare, după ce avuseseră grijă să închidă bine jaluzelele 
şi că aceste întruniri erau precedate de ospeţe la care nu 
erau invitaţi decît bărbaţi şi pe care le prezida totuşi 
doamna de Montpensier. 

Aceste felurite amănunte pe care le găsim în 
memoriile de pe vremea aceea, sîntem siliţi să le dăm 
cititorilor noştri, avînd în vedere că nu le-ar găsi în 
arhivele poliţiei. 

In adevăr, poliţia acelei blajine domnii nici nu bănuia 
măcar ce se urzea, deşi complotul, după cum se va 
putea vedea, avu o mare importanţă. 

Din cînd în cînd cîte o patrulă se oprea într-adevar în 
faţa hanului de la Steaua Frumoasă, în strada Pomul 
Uscat; însă jupîn La Huriere era cunoscut drept un atit 
de bun catolic, încît nimeni nu se îndoia ca zgomotul 
mare care se auzea la el nu era făcut spre cea mai mare 
glorie a lui Dumnezeu. 

lată în ce condiţii oraşul Paris ajunse, zi de zi, în 
dimineaţa acelei solemnităţi anulată de guvernarea 
constituţională, şi care se numea ziua Domnului. 

In dimineaţa acelei zile, era un timp minunat, şi florile 
care se găseau pe marginea străzilor trimiteau de 
departe parfumul lor îmbălsămat. 

In dimineaţa aceea, zic, Chicot, care de cinsprezece 
zile dormea necontenit în camera regelui, îl trezi pe 
Henric mai de vreme; nimeni nu intrase în camera 

regelui. 

— Ah! sărmanul meu Chicot, strigă Henric, du-te la 
naiba! nu am văzut un om să-şi fi ales mai rău timpul. M- 
ai trezit din cel mai frumos vis pe care l-am visat în viaţa 
mea. 

— Ce visai, fiule? întrebă Chicot. 

— Visam că Quélus îl străpunsese pe Antraguet cu o 
lovitură frumoasă şi că înota, acel drag prieten în sîngele 
adversarului său. Dar s-a făcut ziuă. Hai să-l rugăm pe 
Dumnezeu ca visul meu să se înfăptuiască. Cheamă, 
Chicot, cheamă. 

— Ce vrei oare? 

— Tirsana şi vergile. 

— Nu ai vrea mai bine să măniînci întîi? întrebă Chicot. 

— Păginule, spuse Henric, cum vrei să asculţi slujba 
Domnului cu stomacul plin? 

— E adevărat. 

— Cheamă, Chicot, cheamă. 

— Răbdare, spuse Chicot, e abia ora opt, ai destulă 
vreme să te biciuieşti pînă diseară. Mai întîi să vorbim; 
vrei să vorbeşti prietenul tău? Nu ai să te căieşti, Valois, 
pe cuvîntul meu. 

— Ei bine! să vorbim, spuse Henric, dar fă-o repede. 

— Cum ne împărţim ziua, fiule? 

— În trei părţi. 

— În cinstea Sfintei treimi, foarte bine. Să vedem 
aceste trei părţi. 

— Mai întîi liturghia la Saint-Germain-l'Auxerrois. 

— Bine. 

— La înapoierea la Luvru, gustarea. 

— Foarte bine! 

— Apoi, procesiunea pocăiţilor pe străzi, cu opriri 
pentru popasuri în principalele mînăstiri ale Parisului, 
începînd cu lacobinii şi terminînd cu Sfinta Genoveva, 
unde i-am făgădui stareţului să rămîn pînă a doua zi într- 
o chilie a unui fel de sfint care îşi va petrece noaptea în 

rugăciuni pentru a asigura succes armelor noastre. 

— İl cunosc. 

— Chiar foarte bine. 

— Cu atît mai bine; mă vei întovărşi, Chicot; ne vom 
ruga împreună. 

— Da, fii liniştit. 

— Atunci, îmbracă-te şi vino. 

— Aşteaptă! 

— Ce! 

— Mai am să te întreb cîteva amănunte. 

— Nu poţi să mă întrebi în timp ce mă îmbrac? 

— Prefer să te întreb cît timp sîntem singuri. 

— Spune repede, timpul trece. 

— Curtea ta, ce face? 

— Mă însoţeşte. 

— Fratele tău? 

— Mă urmează. 

— Garda? 

— Gărzile franceze mă aşteaptă cu Crillon la Luvru; 
cele suedeze mă aşteaptă la poarta mînăstirii. 

— Minunat! spuse Chicot. lată-mă lămurit. 

— Pot chema acum? 

— Cheamă. 

Henric sună din clopoțel. 

— Cermonia are să fie măreaţă, urmă Chicot. 

— Dumnezeu ne va ajuta, nădăjduiesc. 

— Voi vedea asta miine. Dar, spune-mi, Henric, înainte 
de a intra cineva, nu ai altceva să-mi mai spui? 

— Nu. Am uitat vreun amănunt din ceremonie? 

— Nu de asta îţi vorbesc. 

— Dar de ce-mi vorbeşti? 

— De nimic. 

— Dar mă întrebi. 

— Dacă e bine să te opreşti la minăstirea Sfînta 
Genoveva. 

— Fără îndoială. 

— Şi să-ţi petreci noaptea acolo? 

— Am făgăduit-o. 

— Ei bine! dacă nu ai să-mi spui nimic, fiule, îţi voi 
spune eu, că ceremonialul acesta mie nu-mi convine. 

— Cum? 

— Nu, şi cînd vom mînca... 

— Îți voi spune un alt aranjament care îmi trece prin 
minte. 

— Fie, mă învoiesc. 

— Chiar dacă nu te-i învoi, fiule, ar fi acelaşi lucru. 

— Ce vrei să spui? 

— Sst! lată-ţi oamenii de serviciu care intră în 
anticameră. 

În adevăr, uşierii deschiseră portierele şi apăru 
bărbierul, parfumeurul şi valetul de cameră al Maiestăţii 
Sale, care luîndu-l în primire pe rege, se apucară să 
execute asupra augustei lui persoane una din acele 
toalete pe care am mai descris-o la începutul acestei 
lucrări. 

Cînd toaleta Alteţei Sale fu aproape terminată, se 
anunţă Alteţea Sa, Monseniorul duce de Anjou. 

Henric se întoarse spre el, pregătind cel mai frumos 
zimbet pentru a-l primi. 

Ducele era întovărăşit de domnul de Monsoreau, 
domnul d'Epernon şi domnul d'Aurilly. 

D'Epernon şi d'Aurilly rămaseră în urmă. 

Henric, la vederea contelui încă palid şi cu figura mai 
înfricoşătoare ca niciodată, nu putu să-şi reţină o mişcare 
de uimire. 

Ducele observă această mişcare care nu-i scăpă nici 
contelui. 

— Sire, spuse ducele, domnul de Monsoreau vine să 
prezinte omagiile sale Maiestăţii Voastre. 

— Mulţumesc, domnule, spuse Henric, sînt atît de 
mişcat de vizita dumitale cu cît ai fost rănit, nu-i aşa? 

— Da, Sire. 

— La vînătoare, mi s-a spus. 

— La vînătoare, Sire. 

— Dar mergi spre bine acum, nu-i aşa? 

— M-am mai întremat. 

— Sire, spuse ducele de Anjou, nu v-ar plăcea ca după 
ce vă veţi spovedi, domnul conte de Monsoreau să vă 
pregătească o vinătoare frumoasă în pădurile de la 
Compiègne? 

— Dar, spuse Henric, nu ştiţi că mîine... 

Era să spună că cei patru prieteni ai săi se întîlnesc cu 
cei patru ai ducelui, dar îşi aduse aminte că taina trebuie 
bine păstrată şi se opri. 

— Eu nu ştiu nimic, Sire, reluă ducele de Anjou, şi dacă 
Maiestatea Voastră voieşte să mă informeze... 

— Voiam să spun, reluă Henric, că petrecînd noaptea 
în rugăciuni la mînăstirea Sfinta Genoveva, nu voi mai fi 
gata pentru miine; dar domnul conte să se ducă, cu toate 
astea: dacă nu miine, atunci poimiine va avea loc 
vinătoarea. 

— Ai auzit? spuse ducele lui Monsoreau care se înclină. 

— Da, Monseniore, răspunse contele. 

În acest moment intrară Schomberg şi Quélus; regele îi 
primi cu braţele deschise. 

— Încă o zi, spuse Quélus salutîndu-l pe rege. 

— Dar mai mult decit o zi, din fericire, spuse 
Schomberg. 

În acest timp, Monsoreau îi spunea ducelui: 

—  Voiţi să mă  surghiuniţi, după cît se pare, 
Monseniore. 

— Datoria unui şef al vînătorii, nu este de a pregăti 
vînătorile regale? spuse rizind ducele. 

— Înţeleg, spuse Monsoreau, şi văd ce e. Astă-seară 
expiră a opta zi a răgazului pe care Alteţea Voastră mi l-a 
cerut şi preferaţi să mă trimiteţi la Compiegne decit să 
vă ţineţi făgăduiala. Dar Alteţea Voastră să bage de 
seamă; de acum pînă în seară, pot, cu un singur cuvînt... 

François îl trase pve conte de mînecă. 

— Taci! spuse el, căci dimpotrivă, îmi ţin cuvîntul pe 
care ţi l-am dat. 

— Explicaţi-vă. 

— Plecarea dumitale la vînătoare va fi cunoscută de 
toată lumea, deoarece porunca e oficială. 

— Ei bine? 

— Ei bine! nu vei pleca, ci te vei ascunde în 
împrejurimile casei; atunci, crezîndu-te plecat, va veni 
bărbatul pe care voieşti să-l cunoşti; restul te priveşte, 
căci nu m-am angajat la altceva, mi se pare. 

— Aha! dacă ar fi aşa, spuse Monsoreau. 

— Ai cuvîntul meu, spuse ducele. 

— Am ceva mai bun, Monseniore, am semnătura 
voastră. 

— Ei! da, drace! ştiu. 

Şi ducele se depărtă de Monsoreau pentru a se apropia 
de fratele său; d'Aurilly atinse braţul lui d'Epernon. 

— S-a făcut, spuse el. 

— Ce? ce s-a făcut? 

— Domnul de Bussy nu se va mai bate miine. 

— Domnul de Bussy nu se va mai bate miine? 

— Răspund de acest lucru. 

— Şi cine îi va împiedica? 

— Ce te priveşte, din moment ce nu se va mai bate. 

— Dacă va fi aşa, dragul meu vrăjitor, ai o mie de scuzi 
de la mine. 

— Domnilor, spuse Henric care îşi terminase toaleta, la 
Saint-Germain-l'Auxerrois. 

— Şi de acolo la mînăstirea Sfinta Genoveva? întrebă 
ducele. 

— Desigur, răspunse regele. 

— Fiți siguri că aşa va fi, spuse Chicot închindu-şi 
centura de la spadă. 

Şi Henric trecu în galerie unde îl aştepta toată curtea. 

CAPITOLUL XXXVIII 
Care va ajuta şi mai mult la lămurirea 
capitolului precedent 


În ajun, seara, cînd totul fusese hotărît între Guisi şi 
Angevini, domnul de Monsoreau se înapoiase acasă şi îl 
găsi acolo pe Bussy. 

Atunci, gindindu-se că acest viteaz gentilom pentru 
care purta mereu o mare prietenie putea, nefiind în 
curent cu nimic, să se compromită foarte mult a doua zi, 
îl luase de o parte. 

— Scumpul meu conte, îi spuse el, ai voi să-mi îngădui 
să-ţi dau un sfat? 

— Cum aşa! răspunse Bussy, te rog chiar. 

— In locul dumitale, aş lipsi mîine din Paris. 

— Eu! Şi pentru ce? 

— Tot ceea ce îţi pot spune, este că lipsa dumitale te 
va scăpa, după toate probabilitățile, de o mare 
încurcătură. 

— De o mare încurcătură? reluă Bussy privindu-l pe 
conte pînă în fundul ochilor; şi care? 

— Nu ştii ce trebuie să se petreacă miine? 

— Deloc. 

— Pe cinstea dumitale? 

— Pe cuvîntul meu de gentilom. 

— Domnul de Anjou nu ţi-a încredinţat nimic? 

— Nimic. Domnul de Anjou nu-mi încredinţează decit 
lucruri pe care le poate spune cu voce tare şi voi adăuga, 
aproape pe care le poate spune toată lumea. 

— Ei bine! eu care nu sînt ducele de Anjou, eu care îmi 
iubesc prietenii pentru ei iar nu pentru mine, îţi voi 
spune, dragul meu conte, că se pregătesc pentru miine 
evenimente grave şi că partidul ducelui de Anjou şi al 
Guisilor se gîndesc la o lovitură al cărei rezultat ar putea 

prea bine să fie căderea regelui. 

Bussy îl privi pe domnul de Monsoreau cu o oarecare 
neîncredere, dar faţa lui exprima cea mai deplină 
sinceritate şi nu se putea înşela asupra acestei expresii. 

— Conte, îi răspunse el, eu sînt al ducelui de Anjou, 
după cum ştii şi dumneata, adică viaţa şi spada mea îi 
aparţin. Regele, împotriva căruia nu am întreprins nimic 
făţiş, îmi poartă pică şi de cîte ori am avut prilejul mi-a 
spus, sau mi-a făcut ceva care mă rănea. Şi mîine chiar, 
— Bussy cobori glasul, — îţi spun aceasta, dar numai 
dumitale, înţelegi? miine îmi voi risca viaţa pentru a-l 
umili pe Henric de Valois în persoana favoriţilor săi. 

— Aşadar, întrebă Monsoreau, eşti hotărît să suferi 
toate urmările legăturii dumitale cu ducele de Anjou? 

— Da. 

— Ştii unde are să te tirască acest lucru? 

— Ştiu unde socotesc să mă opresc; orice motiv aş 
avea să mă pling de rege, niciodată nu-mi voi ridica mîna 
asupra unsului Domnului; îi voi lăsa pe alţii s-o facă şi eu 
îi voi urma, fără să lovesc şi firă să provoc pe nimeni, pe 
domnul duce de Anjou, pentru a-l apăra în caz de 
primejdie. 

Domnul de Monsoreau se gîndi o clipă şi, punîndu-şi 
mîna pe umărul lui Bussy: 

— Dragă conte, îi spuse el, ducele de Anjou este un 
viclean, un laş, un trădător, în stare, dintr-o gelozie sau 
teamă, să-şi sacrifice cel mai credincios prieten, 
prietenul cel mai devotat: dragă conte, părăseşte-l, 
urmează sfatul unui prieten, du-te să-ţi petreci ziua mîine 
în căsuţa dumitale de la Vincennes, du-te unde vei voi, 
dar nu te duce la procesiunea Zilei Domnului. 

Bussy îl privi fix. 

— Dar dumneata pentru ce îl urmezi atunci pe ducele 
de Anjou? răspunse el. 

— Pentru că, pentru lucruri care interesează cinstea 
mea, răspunse cotele, mai am citva timp încă nevoie de 

el. 

— Ei bine! ca şi mine, spuse Bussy; pentru lucruri care 
de asemenea interesează cinstea mea, îl voi urma pe 
duce. 

Contele de Monsoreau îi strînse mîna lui Bussy şi 
amîndoi se despărţiră. 

Am spus, în capitolul precedent, ce s-a petrecut a doua 
Zi, la deşteptarea regelui. 

Monsoreau se înapoie acasă şi anunţă soţiei sale 
plecarea la Compiègne; în acest timp, el porunci să se 
facă toate pregătirile pentru această plecare. 

Diana primi vestea cu bucurie. 

Ea ştia de la soţul ei despre duelul dintre Bussy şi 
d'Epernon, însă d'Epernon era acela dintre favoriţii 
regelui care avea cel mai mic renume de curaj şi dibăcie, 
şi ea nu avea deci decît o teamă amestecată cu mîndrie, 
gîndindu-se la lupta de a doua zi. 

Bussy se prezentase dis-de-dimineaţă la ducele de 
Anjou şi îl însoţise la Luvru, rămînînd însă în galerie. 

Ducele îl luă, înapoindu-se de la fratele său, şi tot 
cortegiul regal se  îndreptă spre Saint-Germain- 
l'Auxerrois. 

Văziîndu-l pe Bussy atit de sincer, atit de credincios, 
atit de devotat, prinţul avusese oarecare remuşcări, dar 
două lucruri îi înlăturau bunele dispoziţii: stăpînirea pe 
care o pusese Bussy asupra lui, ca orice fire puternică 
asupra unei firi slabe, şi teama ca nu cumva, stînd 
aproape de tronul său, să nu fie Bussy adevaratul rege; 
apoi dragostea lui Bussy pentru doamna de Monsoreau, 
dragoste care trezea toate chinurile geloziei în inima 
prinţului. 

Cu toate astea el îşi spusese, că şi Monsoreau îi insufla 
temeri aproape tot aşa de mari ca şi Bussy, totuşi îşi 
spusese: 

— Sau Bussy mă va însoţi şi, ajutîndu-mi prin curajul 
lui, va face să triumfe cauza mea şi atunci, dacă am 

triumfat, puţin îmi pasă de ce va zice şi ce va face 
Monsoreau; sau Bussy mă va părăsi şi atunci nu-i mai 
datorez nimic şi îl părăsesc şi eu la rîndu-mi. 

Rezultatul acestei cugetări al cărei obiect era Bussy, 
făcea ca prinţul să nu-l părăsească o clipă din ochi pe 
tînăr. 

El îl văzu cu faţa lui liniştită şi zimbitoare intrînd în 
biserică, după ce îl lăsase să treacă pe domnul 
d'Epernon, adversarul său, şi îngenunchind puţin mai în 
urmă. 

Prinţul îi făcu semn lui Bussy să se apropie de el. Din 
locul unde se găsea, el era silit să-şi întoarcă de tot capul 
înapoi, pe cînd dacă l-ar fi aşezat la stînga sa, nu ar fi 
avut nevoie decit să-şi întoarcă ochii. 

Liturghia începuse de aproape un sfert de oră cînd 
Remy intră în biserică şi veni să îngenuncheze lingă 
stăpînul lui. Ducele tresări la apariţia tinărului medic pe 
care-l ştia tăinuitorul gindurilor ascunse ale lui Bussy. 

În adevăr, după o clipă, în vreme ce schimbau în 
şoaptă citeva cuvinte, Remy îi strecură un bilet contelui. 

Prinţul simţi un fior trecîndu-i prin vine; o mică scriere 
fină şi încîntătoare semna acest bilet. 

— E de la ea, spuse el; îl anunţă că soţul părăseşte 
Parisul. 

Bussy dădu drumul biletului în fundul pălăriei, îl 
deschise şi citi. 

Prinţul nu mai vedea biletul; însă vedea faţa lui Bussy 
care strălucea de o rază de bucurie şi de dragoste. 

— Ah! vai de tine dacă nu mă vei însoţi! murmură el. 

Bussy duse biletul la buze şi îl strecură la inimă. 

Ducele privi în jurul lui. Dacă Monsoreau ar fi fost 
acolo, poate că ducele nu ar mai fi avut răbdarea să 
aştepte seara pentru a i-l numi pe Bussy. 

După terminarea liturghiei, reluară drumul Luvrului, 
unde o gustare îl aştepta pe rege în apartamentele sale 
şi pe gentilomi în galerie. 

Elveţienii erau înşiraţi pe două rînduri, începînd de la 
poarta Luvrului. 

Crillon şi gărzile erau aşezaţi în curte. 

Chicot nu îl pierdea din vedere, nici el pe rege, după 
cum ducele de Anjou nu-l pierdea pe Bussy. 

Intrînd la Luvru, Bussy se apropie de duce. 

— lertaţi-mă, Monseniore, făcu el înclinîndu-se; aş dori 
să spun două cuvinte Alteţei Voastre. 

— Grabnice? întrebă ducele. 

— Foarte grabnice, Monseniore. 

— Nu ai putea să mi le spui în timpul procesiunii? Vom 
merge alături unul de altul. 

— Monseniorul mă va scuza, dar îl opream tocmai 
pentru a-i cere îngăduiala de a nu-l însoţi. 

— Cum aşa? întrebă ducele cu o voce a cărei 
schimbare nu o putu ascunde cu totul. 

— Monseniore, miine este o zi mare, Alteţea Voastră 
ştie, pentru că trebuie să se răfuiască cearta între Anjou 
şi Franţa; aş dori deci să mă retrag în căsuţa mea de la 
Vincennes şi să stau acolo retras toată ziua. 

— Aşadar, nu vii la procesiunea la care vine curtea, la 
care vine regele? 

— Nu, Monseniore, bineînţeles dacă îmi îngăduie 
Alteţea Voastră. 

— Nu mă vei întîlni nici chiar la Sfinta Genoveva? 

— Monseniore, doresc să am toată ziua a mea. 

— Dar totuşi, spuse ducele, dacă se va ivi vreun prilej 
în timpul zilei în care să am nevoie de prietenii mei!... 

— Deoarece Monseniorul nu va avea nevoie, spuse el, 
decit pentru a trage spada împotriva regelui său, îi cer 
de două ori mai mult permisiunea să-mi dea drumul; 
spada mea este angajată împotriva domnului d'Epernon. 

Monsoreau spusese în ajun prinţului că putea să se 
bizuie pe Bussy. Totul se schimbase aşadar din ajun, şi 
această schimbare venea de la biletul adus de le 
Haudouin la biserică. 


290 


— Aşadar, spuse ducele strîngînd din dinţi, îţi părăseşti 
seniorul şi stăpînul, Bussy? 

— Monseniore, spuse Bussy, omul care-şi joacă viaţa a 
doua zi într-un duel înverşunat, sîngeros, pe moarte, cum 
va fi al nostru, vă asigur, acela nu mai are decit un 
singur stăpîn şi acest stăpîn va avea ultimele mele 
rugăciuni. 

— Tu ştii că este vorba de un tron pentru mine şi mă 
părăseşti? 

— Monseniore, am lucrat destul pentru 
dumneavoastră; voi lucra încă destul şi miine; nu-mi 
cereţi mai mult decit viaţa. 

— Bine! răspunse ducele cu o voce posomorită; eşti 
liber, du-te, domnule de Bussy. 

Bussy, fără să-i pese de această răceală neaşteptată, îl 
salută pe prinţ, cobori scara Luvrului şi, odată ieşit din 
palat, se îndreptă repede spre casa lui. 

Ducele îl chemă pe d'Aurilly. 

Acesta apăru. 

— Ei bine! Monseniore? întrebă cîntăreţul din lăută. 

— Ei bine! s-a condamnat singur. 

— Nu vă urmează? 

— Nu. 

— Se duce la întîlnirea din bilet? 

— Da. 

— Atunci rămîne pentru astă-seară? 

— Pentru astă-seară. 

— Domnul de Monsoreau este înştiinţat? 

— De întîlnire, da; de omul pe care-l va găsi la întîlnire, 
nu încă. 

— Aşadar sînteţi hotărît să-l sacrificați pe conte? 

— Sînt hotărît să mă răzbun, spuse prinţul. Nu mă mai 
tem decit de un lucru acum. 

— Care? 

— Ca Monsoreau să nu se încreadă în forţa şi în 
dibăcia lui şi ca Bussy să-i scape. 

— Monseniorul să fie liniştit. 

— Cum? 

— Domnul de Bussy este definitiv comdamnat? 

— Da, la naiba! Un om care mă poartă de nas, care îmi 
ia voinţa, care face din ea voinţa lui; care îmi ia amanta 
şi care face din ea amanta lui; un fel de leu căruia îi sînt 
cu atît mai puţin stăpiîn ca păzitor. Da, da, d'Aurilly, este 
condamnat fără milă. 

— Ei bine! după cum vă spuneam, Monseniorul să fie 
liniştit; dacă va scăpa lui Monsoreau, nu va scăpa altuia. 

— Şi care este acest altul? 

— Monseniorul îmi porunceşte să-l numesc? 

— Da, îţi poruncesc. 

— Acest altul este domnul d'Epernon. 

— D'Epernon, d'Epernon, care trebuie să se bată cu el 
mîine? 

— Da, Monseniore. 

— Povesteşte-mi şi mie. 

D'Aurilly era să înceapă povestirea cerută, cînd ducele 
fu chemat. Regele se găsea la masă şi se mira că nu-l 
vede acolo pe ducele de Anjou, sau mai degrabă Chicot îl 
făcuse să bage de seamă această lipsă, şi regele îşi 
chema fratele. 

— Îmi vei povesti totul în timpul procesiunii, spuse 
ducele. 

Şi îl urmă pe uşierul care-l chema. 

Acum cînd nu vom mai avea timpul, preocupaţi cum 
vom fi de un personaj mai mare, să-l urmăm pe duce şi 
pe d'Aurilly prin străzile Parisului, să spunem, cititorilor 
noştri ce se petrecuse între d'Epernon şi cîntăreţul din 
lăută. 

Dimineaţa, spre  revărsatul zorilor, d'Epernon se 
prezentase la palatul Anjou şi ceruse să vorbească cu 
d'Aurilly. 

De mai multă vreme gentilomul îl cunoştea pe 
muzicant. 

Acesta din urmă fusese chemat să-l înveţe lăuta, şi de 
mai multe ori elevul şi profesorul se întruniseră pentru a 
face exerciţii, cum era moda pe vremea aceea, nu numai 
în Spania, dar chiar şi în Franţa. 

Rezulta de aci că o prietenie destul de strînsă, înfrînată 
de etică, îi unea pe cei doi muzicanți. 

De altfel, domnul d'Epernon, Gascon rafinat, practica 
metoda insinuării, care constă a ajunge la stăpini prin 
slugi şi erau puţine taine la ducele de Anjou pe care să 
nu le ştie el de la prietenul său d'Aurilly. 

Să mai adăugăm că, în urma dibăciei sale diplomatice, 
el menaja atit pe rege cit şi pe duce, trecînd de la unul la 
altul, temîndu-se să nu-l aibă ca duşman pe viitorul rege, 
şi păstrînd pe regele care domnea. 

Această vizită la d'Aurilly avea drept scop să 
vorbească cu el despre apropiatul duel cu Bussy. 

Duelul acesta îl îngrijora foarte mult. 

În timpul lungii sale vieţi, partea mai importantă a 
caracterului lui d'Epernon nu a fost niciodată vitejia; ar fi 
trebuit să fii însă mai mult decit viteaz, ar fi trebuit să fii 
îndrăzneţ pentru a înfrunta cu sînge rece lupta cu Bussy: 
a se bate cu el însemna să se aştepte la o moarte sigură. 

Mai încercaseră şi alţii care măsuraseră pămîntul în 
luptă şi care nu se mai ridicaseră de jos. 

La primul cuvînt pe care-l spuse d'Epernon 
muzicantului despre subiectul care-l preocupa, acesta 
care cunoştea ura ascunsă pe care stăpiînul său o nutrea 
împotriva lui Bussy, acesta, zic, începu să-şi plîingă elevul 
anunţindu-l că de o săptămînă domnul de Bussy făcea 
exerciţii în fiecare dimineaţă cu un trimbiţaş din gardă, 
cea mai vicleană spadă care s-a întîlnit vreodată la Paris, 
un fel de artist în lovituri de spadă, care, fiind călător şi 
filosof, împrumutase de la Italieni jocul prevăzător şi 
strîns, de la Spanioli fentele lor agere şi strălucite, de la 
Germani mlădierea încheieturii şi logica ripostelor, în 
sfîrşit, de la sălbaticii Polonezi, cărora li se ziceau pe 

atunci Sarmaţi, voltele lor, salturile lor, slăbirea lor fără 
veste şi luptele corp la corp. D'Epernon, în timpul acestei 
lungi enumerări a şanselor potrivnice, îşi miîncă de 
groază tot carminul care-i lustruia unghiile. 

— Aşadar, sînt un om mort atunci, spuse el jumătate 
rizînd, jumătate îngălbenind. 

— Cam aşa ceva! răspunse d'Aurilly. 

— Dar e absurd, strigă d'Epernon, să mergi pe teren cu 
un om care trebuie în mod neîndoielnic să te omoare. 
Este ca şi cînd ai juca zaruri cu cineva care ar fi sigur că 
dă de fiecare dată şase-şase. 

— Trebuia să te gîindeşti la acest lucru înainte de a te 
angaja, domnule duce. 

— La naiba, spuse d'Epernon, îmi voi lua vorba înapoi. 
Nu sînt Gascon degeaba. Ar fi un nebun acela care ar 
părăsi viaţa de bună voie şi mai cu seamă la douăzeci şi 
cinci de ani. Dar mă gîndesc, la naiba! da, dar acest lucru 
e ceva logic. Ascultă! 

— Spune. 

— Domnul de Bussy e sigur că mă omoară, spuneai? 

— Nu mă îndoiesc o singură clipă. 

— Atunci nu mai e un duel, dacă e sigur; este un 
asasinat. 


— Cam aşa! 

— Şi dacă este un asasinat, ce dracu'! 

— Ei bine? 

— Îţi este îngăduit să previi un asasinat prin... 
— Prin? 


— Printr-un... omor. 

— Cine mă opreşte, pentru că vrea să mă ucidă, să-l 
ucid eu mai înainte? 

— O! Doamne! nimic şi mă gindeam chiar eu... 

— Raționamentul meu nu este oare limpede? 

— Limpede ca ziua. 

— Numai că în loc să-l ucid cu cruzime cu miinile mele, 
cum vrea să facă el cu mine, ei bine! eu care urăsc 

sîngele voi lăsa această grijă altuia. 

— Adică, vei plăti nişte zbiri? 

— Pe legea mea, da! ca domnul de Guise şi domnul de 
Mayenne pentru Saint-Megrin. 

— Are să te coste scump. 

— Am să dau trei mii de scuzi. 

— Pentru trei mii de scuzi, cînd zbirii dumitale vor şti 
cu cine au de-a face, nu vei avea decit şase oameni. 

— Nu e oare destul? 

— Şase oameni? Domnul de Bussy va ucide patru din 
ei mai înainte de-a fi măcar zgiriat. Adu-ţi aminte de 
încăierarea din strada Sfîntului Anton, în care l-a rănit pe 
Schomberg la coapsă, pe dumneata la braţ şi l-a strivit 
aproape pe Qu€lus. 

— Voi da şase mii de scuzi dacă trebuie, spuse 
d'Epernon. La naiba! dacă fac un lucru vreau să-l fac bine 
şi să nu mai scape. 

— Ţi-ai găsit oamenii? spuse d'Aurilly. 

— Drace! răspunse d'Epernon, am ici-colo cîțiva 
oameni fără ocupație, nişte soldați în retragere, nişte 
viteji, ce-i drept, care se pot compara cu aceia din 
Veneţia şi din Florenţa. 

— Foarte bine! foarte bine!Dar bagă de seamă. 

— La ce? 

— Dacă vor da greş, te vor denunța. 

— Îl am pe rege de partea mea. 

— E ceva, însă regele nu poate împiedica să fii ucis de 
către domnul de Bussy. 

— lată ceva foarte adevărat, spuse d'Epernon visător. 

— Îți voi arăta şi eu o cale. 

— Vorbeşte, prietene, vorbeşte. 

— Dar poate că nu vrei să faci cauză comună? 

— Nu mă voi da înapoi de la nimic ce ar putea să-mi 
înmulțească şansele de a mă scăpa de acel cîine turbat. 

— Ei bine! un duşman al duşmanului dumitale este 
gelos. 


295 


— Ah! ah! 

— Astfel că la această oră chiar... 

— Îi întinde o cursă. 

— Apoi? 

— Dar îi lipsesc banii; cu cei şase mii de scuzi îşi va 
face afacerea lui odată cu a dumitale. Dumneata nu vrei 
să-ţi revină cinstea loviturii, nu-i aşa? 

— Doamne, nu! Nu cer altceva decit să rămîn în 
umbră. 

— Trimite-ţi deci oamenii la întîlnire, fără să te faci 
cunoscut el îi va întrebuința. 

— Insă ar mai trebui, dacă oamenii mei nu mă cunosc, 
să-l cunosc eu pe omul acela. 

— i-l voi arăta miine dimineaţă. 

— Unde? 

— La Luvru. 

— Aşadar e un gentilom? 

— Da. 

— D'Aurilly, numaidecit cei şase mii de scuzi vor fi la 
dispoziţia dumitale. 

— Ne-am înţeles atunci? 

— Negreşit. 

— La Luvru, deci! 

— La Luvru. 

Am văzut în capitolul precedent cum îi spuse d'Aurilly 
lui d'Epernon: 

— Fii liniştit, domnul de Bussy nu se va bate cu 
dumneata miine! 


CAPITOLUL XXXIX 
Procesiunea 


Îndată după terminarea gustării, regele intrase în 
camera sa cu Chicot pentru a-şi lua veşmintele de 
pocăință şi ieşise de acolo o clipă după aceea, cu 

296 


picioarele goale, cu mijlocul încins cu o frînghie şi cu 
gluga dată peste faţă. 

În timpul acesta curtenii îşi făcuseră aceeaşi toaletă. 

Timpul era minunat, drumul presărat cu flori; se 
vorbea, de altare unele mai măreţe decit altele, şi mai cu 
seamă de acela pe care călugării de la Sfinta Genoveva îl 
ridicaseră în cripta capelei. 

O mulţime uriaşă mărginea drumul care ducea la cele 
patru opriri pe care trebuia să le facă regele, şi care erau 
la lacobini, la Carmeliţi, la Capucini şi la Genovefani. 

Clerul de la  Saint-Germain-l'Auxerrois deschidea 
procesiunea. Arhiepiscopul de Paris ducea Sfînta 
Cuminecătură. Între cler şi arhiepiscop mergeau de- 
andăratelea nişte băieţi tineri care mişcau cădelniţele şi 
nişte fetiţe care desfrunzeau trandafiri. 

Apoi venea regele, cu picioarele goale, după cum am 
spus, urmat de cei patru prieteni ai săi, cu picioarele 
goale ca şi el îmbrăcaţi la fel. 

Urma după aceea ducele de Anjou, însă în costumul 
său obişnuit; toată curtea angevină îl însoțea, 
amestecată printre marii demnitari ai coroanei, care 
mergeau înapoia prinţului, fiecare păstrîindu-şi locul pe 
care i-l dădea eticheta. 

Apoi, în sfîrşit, veneau burghezii şi poporul. 

Era mai mult de ora unu după-amiază cînd părăsiră 
Luvrul. 

Crillon şi gărzile franceze voiau să-l urmeze pe rege, 
însă acesta le făcu semn că era în zadar şi Crillon cu 
gărzile rămaseră să păzească palatul. 

Era aproape ora şase seara cînd, după ce se oprise pe 
la diferite altare, capul cortegiului începu să zărească 
porticul dantelat al vechii mînăstiri şi pe genovevani, cu 
stareţul în frunte, aşezaţi pe cele trei trepte care formau 
pragul, pentru a primi pe Maiestatea Sa. 

În timpul drumului care despărţea miînăstirea de 
ultima oprire, care era aceea ce se făcuse la miînăstirea 

Capucinilor, ducele de Anjou, care stătuse în picioare 
toată ziua, se simţise rău din pricina oboselii: el ceruse 
atunci voie regelui să se retragă în palatul său, voie pe 
care regele i-o dăduse. 

Gentilomii săi se desprinseseră atunci din cortegiu şi 
se retrăseseră odată cu el, ca pentru a arăta tuturor că 
pe ducele de Anjou îl urmau ei, iar nu pe rege. 

Adevărul era însă că, deoarece trei dintre ei aveau să 
se bată a doua zi doreau să nu se obosească peste 
măsură. 

La poarta miînăstirii, regele, sub motivul că Maugiron, 
Qu€lus, Schomberg şi d'Epergnon nu aveau mai puţină 
nevoie de odihnă ca Livarot, Ribeirac şi Antraguet, 
regele, zic, le dădu drumul şi lor. 

Arhiepiscopul, care slujea încă de dimineaţă şi care nu 
gustase pînă atunci nimic, de altfel ca şi ceilalţi preoţi, 
cădea de oboseală; regelui îi fu milă de aceşti sfinţi 
martiri şi ajuns, după cum am spus, la poarta minăstirii, 
le dădu drumul la toţi. 

— Apoi, întorcîndu-se spre stareţul Joseph Foulon: 

— lată-mă, părinte, spuse el vorbind pe nas, vin, ca un 
păcătos ce sînt, să caut odihna în singurătatea mînăstirii 
dumitale. 

Starețul se înclină. 

Apoi adresîndu-se celor care rezistaseră acestei zile 
aspre, şi care îl urmaseră pînă acolo: 

— Vă mulţumesc, domnilor, duceţi-vă. 

Chicot salută respectuos şi regalul păcătos urcă una 
cîte una, lovindu-şi pieptul, treptele mînăstirii. 

Henric abia trecuse pragul mînăstirii, că uşile se 
închiseră în urma lui. 

Regele era atît de cufundat în meditările sale, încît nu 
păru să bage de seamă această împrejurare, care de 
altfel, după ce le dăduse drumul celor din suita sa, nu 
mai avea nimic neobişnuit. 

— Mai întîi, îi spuse stareţul regelui, o vom conduce pe 

Maiestatea voastră în cripta pe care am împodobit-o cum 
putut mai bine în cinstea regelui cerului şi al pămîntului. 

Regele se mulţumi să răspundă printr-un gest 
încuviinţare şi merse înapoia stareţului. 

Dar de îndată ce trecu sub posomorita arcadă unde 
stăteau nemişcaţi două rînduri de călugări, de îndată ce-l 
văzură cotind după colţul curţii care ducea la capelă, 
douăzeci de glugi săriră în aer şi se văzură strălucind în 
semi-obscuritate nişte ochi scînteietori de bucurie şi de 
mîndria triumfului. 

Desigur, acestea nu erau nişte figuri de călugări leneşi 
şi fricoşi; mustaţa deasă, obrajii înnegriţi de soare arătau 
la ei puterea şi activitatea. 

Un mare număr dintre ei dădeau la iveală nişte feţe 
brăzdate de cicatrice şi alături de cel mai mindru dintre 
ei, de acela care purta cicatricea cea mai vestită, apărea 
triumfătoare şi entuziasmată figura unei femei îmbrăcată 
într-o rasă. 

Această femeie începu să mişte o pereche de foarfeci 
de aur care atîrnau de un lanţ de aur ce îl avea la 
centură, şi strigă: 

— Ah! fraţii mei, am pus mîna în sfîrşit pe Valois. 

— Pe legea mea,surioară, cred şi eu, răspunse 
Crestatul. 

— Nu încă, nu încă, murmură cardinalul. 

— Cum aşa? 

— Da, vom avea destule trupe burgheze, pentru a-l 
ţine în frîu pe Crillon şi gărzile sale? 

— Avem ceva mai bun decit nişte trupe burgheze, 
răspunse ducele de Mayenne şi, te rog să mă crezi, nu se 
va schimba un singur foc de puşcă. 

— Să vedem, spuse ducesa de Montpensier, cum 
înţelegi dumneata acest lucru? Cu toate astea eu aş fi 
voit puţină gălăgie. 

— Ei bine! surioară, ţi-o spun cu părere de rău, nu vei 
avea această plăcere. Cînd regele are să fie prins, va 

striga, dar nimeni nu-i va răspunde. Îl vom face atunci, 
prin convingere sau prin violenţă, însă fără să ne arătăm, 
să semneze o abdicare. Numaidecit abdicarea va face 
ocolul oraşului şi îi va dispune în favoarea noastră pe 
burghezi şi pe soldaţi. 

— Planul e bun şi nu poate da greş acum, spuse 
ducesa. 

— Este puţin cam brutal, spuse cardinalul de Guise 
clătinind din cap. 

— Regele va refuza să semneze abdicare, adăugă 
Crestatul; este viteaz şi va prefera să moară. 

— Să moară atunci! strigară Mayenne şi ducesa. 

— Nu, răspunse cu tărie ducele de Guise, nu! Vreau să 
urmez unui prinţ care abdică şi care este disprețuit, dar 
nu vreau să iau locul unui om asasinat care va fi plins. 
De altfel, în planurile voastre, îl uitaţi pe domnul duce de 
Anjou care, dacă regele va fi ucis, va avea pretenţie la 
coroană. 

— Să o ceară, la naiba! să o ceară! spuse Mayenne; 
fratele nostru cardinalul a prevăzut cazul; domnul duce 
de Anjou va fi şi el cuprins în actul de abdicare al fratelui 
său. Domnul duce de Anjou a avut legături cu hughenoţii, 
este nedemn să domnească. 

— Cu hughenoţii, eşti sigur? 

— Drace! pentru că a fugit cu ajutorul regelui Navarei. 

— Bine. 

— Apoi o altă clauză în favoarea casei noastre 
urmează clauza abdicării: această clauză te va face 
locotenent al regatului, frate, şi de la locotenenţa 
regatului pînă la regalitate nu va fi decit un pas. 

— Da, da, spuse cardinalul, am prevăzut toate astea; 
dar s-ar putea ca gărzile franceze, pentru a se asigura că 
abdicarea este adevărată şi mai cu seamă de bună voie, 
să forţeze mînăstirea. Crillon nu ştie de glumă şi ar fi în 
stare să spună regelui: „Sire, viaţa ne este în primejdie, 
foarte bine; dar, înainte de toate, să ne salvăm onoarea.” 

— Aceasta îl va privi pe general, spuse Mayenne, şi 
generalul şi-a luat toate măsurile. Avem aci ca să 
susţinem asaltul opzeci de gentilomi şi am pus să se 
împartă arme la o sută de călugări. Vom rezista o lună 
împotriva unei armate. Fără să mai socotim că în caz de 
inferioritate avem subterana pentru a fugi cu prada 
noastră. 

— Şi ce face ducele de Anjou în momentul de faţă? 

— La ceasul primejdiei a slăbit ca totdeauna. Ducele 
de Anjou s-a înapoiat acasă, unde aşteaptă fără îndoială 
veşti de la noi, între Bussy şi Monsoreau. 

— Ei! Doamne! aci ar trebui să fie, iar nu acasă. 

— Cred că te înşeli, frate, spuse cardinalul; poporul şi 
nobilimea ar fi văzut în această întrunire a celor doi fraţi 
o capcană împotriva familiei; după cum spuneam 
adineauri, trebuie, înainte de toate, să ne ferim de a juca 
rolul de uzurpatori. Moştenim, atita tot. Lăsîndu-l pe 
ducele de Anjou liber, pe regina mamă neatirnată, ne 
facem iubiţi de toţi şi admiraţi de partizanii noştri, şi 
nimeni nu va avea să ne spună nici cel mai mic cuvînt. 
Numai că, îl vom avea împotriva noastră pe Bussy şi alte 
o sută de spade foarte primejdioase. 

— Ei aş! Bussy se bate miine cu favoriţii. 

— Ei drace! îi va ucide; mare lucru: şi apoi va fi de-ai 
noştri, spuse ducele de Guise. Cît despre mine, îl fac 
general al unei armate din Italia, unde va izbucni războiul 
fară nici o îndoială. Este un om superior pe care-l stimez 
foarte mult, acest senior de Bussy. 

— lar eu, ca dovadă că nu-l stimez mai puţin cit 
dumneata, frate, dacă voi ajunge văduvă, spuse ducesa 
de Montpensier, mă căsătoresc cu el. 

— Să te căsătoreşti cu el! surioară, strigă Mayenne. 

— l-auzi, spuse ducesa, sînt doamne mai mari decit 
care au făcut mai mult pentru el şi nu era general de 
armată pe vremea aceea. 

— Haide, haide, spuse Mayenne, vom vedea asta mai 

tîrziu; la lucru acum! 

— Cine este lîngă rege? întrebă ducele de Guise. 

— Starețul şi fratele Gorenflot, după cite cred, spuse 
cardinalul. Trebuie să nu vadă decit feţe cunoscute, altfel 
s-ar speria de la început. 

— Da, spuse Mayenne, să miîncăm fructele 
conspirației, să nu le culegem. 

— O fi ajuns în chilie? spuse doamna de Montpensier, 
nerăbdătoare de a-i da regelui a treia coroană pe care i-o 
făgăduia de atita vreme. 

— O! nu; va vedea mai întîi marele altar din criptă şi 
va adora sfintele moaşte. 

— Apoi? 

— Apoi stareţul îi va adresa cîteva cuvinte răsunătoare 
despre deşertăciunea bunurilor acestei lumi; după care 
fratele Gorenflot, îl ştiţi, acela care a rostit acel măreț 
discurs în timpul adunării Ligii?... 

— Da; ei bine? 

— Fratele Gorenflot va încerca să obţină prin 
convingerea ceea ce noi nu îndrăznim să-i zmulgem prin 
slăbiciune. 

— În adevăr, ar fi cu mult mai bine aşa, spuse ducele 
visător. 

— Ei aş! Henric este superstiţios şi slab, spuse 
Mayenne, răspund că va ceda de frica infernului. 

— lar eu sînt mai puţin convins decit voi, spuse ducele, 
dar vasele noastre sînt gata de plecare, nu mai putem da 
înapoi. Acum, după încercarea stareţului, după discursul 
lui Gorenflot, dacă şi unul şi altul dau greş, vom încerca 
ultimul mijloc, adică intimidarea. 

— Şi atunci mi-l voi tunde pe Valois, strigă ducesa 
revenind mereu la gindu-i favorit. 

În clipa aceea un clopoțel răsună sunb boltele 
întunecate de primele neguri ale nopţii. 

— Regele coboară în criptă, spuse ducele de Guise; 
haide, Mayenne, cheamă-ţi prietenii şi să ne facem iarăşi 

călugări. 

Îndată glugile acoperiră frunţi îndrăzneţe, ochi arzători 
şi cicatrice vorbitoare; apoi treizeci sau patruzeci de 
călugări, conduşi de cei trei fraţi, se îndreptară spre 
intrarea criptei. 


CAPITOLUL XL 
Chicot | 


Regele era cufundat într-o reculegere care făgăduia un 
succes uşor planurilor domnilor de Guise. 

El vizită cripta cu toată comunitatea, sărută racla şi 
termină toate aceste ceremonii lovindu-şi pieptul din ce 
în ce mai tare şi mormăind psalmii cei mai jalnici. 

Starețul îşi începu îndemnurile pe care regele le 
ascultă dînd aceleaşi semne de pocăință plină de riîvnă. 

În sfîrşit, la un gest al ducelui de Guise, Joseph Foulon 
se înclină în faţa lui Hernic, şi îi spuse: 

— Sire, aţi voi să veniţi acum să depuneţi coroana 
voastră pămiîntească la picioare stăpînului veşnic? 

— Haideţi..., răspunse simplu regele. 

Şi numaidecit întreaga comunitate, care se înşira în 
drumul lui, se îndreptă spre chiliile al căror coridor 
principal se întrezărea la stînga. 

Henric părea foarte înduioşat. Miinile nu încetau să 
lovească pieptul, iar mătăniile pe care le răsucea mereu 
sunau pe capetele de mort ce le avea atirnate de 
centură. 

Ajunseră în sfîrşit la chilie: pe prag aştepta Gorenflot, 
cu faţa luminată, cu ochii strălucitori ca un rubin. 

— Aici, făcu regele. 

— Chiar aici, răspunse călugărul cel gras. 

Regele putea să arate o oarecare şovăială, pentru că, 
la capătul acelui coridor, se vedea o uşă, sau mai 
degrabă un grilaj destul de misterios şi care nu oferea 

ochiului decît un întuneric adînc. 

Henric intră în chilie. 

— Hic portus salutis? murmură el cu o voce mişcată. 

— Da, răspunse Foulon, aici este portul. 

— Lăsaţi-ne singuri, făcu Gorenflot cu un gest măreț. 

Şi numaidecit se închise uşa; paşii celor de faţă se 
depărtară. Regele, văzînd un scăunel de lemn în fundul 
chiliei, se aşeză pe el cu amîndouă miinile pe genunchi. 

— Ah! iată-te, Irod, iată-te, păginule, iată-te 
Nabucodonosor, spuse Gorenflot fără nici o altă 
introducere şi spijinindu-şi miinile-i groase în şolduri. 

Regele păru surprins. 

— Cu mine vorbeşti, frate? spuse el. 

— Da, cu tine, vorbesc, cu cine altul? Se poate spune 
vreo insultă care să nu ţi se potrivească? 

— Frate! murmură regele. 

— Ei aşi! tu nu ai nici un frate aici. lată, este destulă 
vreme de cînd mă gîndesc la un discurs... îl vei avea... Il 
împart în trei părţi ca orice bun predicator. Mai întîi tu 
eşti un satir, în sfîrşit eşti un detronat; iată despre ce am 
să-ţi vorbesc. 

— Detronat, frate..., spune cu o izbucnire regele 
pierdut în umbră. 

— Nici mai mult, nici mai puţin. Aici nu mai e ca în 
Polonia şi nu vei mai fugi... 

— O capcană! 

— O! Valois, află că un rege nu este decît un om, 
atunci mai este încă om. 

— Violenţe, frate! 

— La naiba! crezi că te-am închis ca să te menajăm? 

— Abuzezi de religie, frate. 

— Există oare religie? strigă Gorenflot. 

— O! făcu regele, un sfînt să spună asemenea lucruri? 

— Cu atit mai rău, le-am spus acum. 

— Te vei duce în iad. 

— Oare există iad?... 


304 


— Vorbeşti ca un necredincios, frate. 

— Haide, fără predici prefăcute, eşti gata, Valois? 

— La ce? 

— Să-ţi depui coroana; am fost însărcinat să te invit: 
deci te invit. 

— Dar faci un păcat de moarte. 

— O! o! făcu Gorenflot cu un zîmbet neruşinat, am 
dreptul să iert păcatele, şi mi-l iert dinainte; să vedem! 
renunţă, frate Valois. 

— La ce? 

— La tronul Franţei. 

— Mai degrabă moartea. 

— Ei! vei muri atunci... Ascultă, iată-l pe stareţ. Se 
înapoiază... hotărăşte-te. 

— Am gărzile mele, prietenii mei; mă voi apăra. 

— Se poate, dar vei fi ucis mai întîi. 

— Lasă-mi cel puţin o clipă să mă gindesc. 

— Nici o clipă, nici o secundă. 

— Zelul dumitale e prea mare, frate, spuse stareţul. 

Şi el făcu din mînă un semn care voia să spună regelui: 

— Sire, cererea vă este acordată. 

Şi stareţul închise din nou uşa. Henric căzu într-o 
adincă visare. 

— Haide! spuse el, să primim sacrificiul. 

Zece minute se scurseseră de cînd Henric se gîndea; 
cineva bătu la ferestruica celulei. 

— S-a făcut, spuse Gorenflot; primeşte. 

Regele auzi un fel de murmur de bucurie şi de surpriză 
în coridor. 

— Citeşte-i actul, spuse o voce care-l făcu pe rege să 
tresară pînă într-acolo încît privi prin zăbrelele chiliei. 

Şi un pergament în formă de sul trecu din mîna unui 
călugăr în aceea a lui Gorenflot. 

Gorenflot citi cu mare greutate acest act regelui, a 
cărui durere era şi mai mare şi care îşi ascundea fruntea 
în miini. 

— Şi dacă refuz să semnez? strigă el cu lacrimi în ochi. 

— inseamnă să vă pierdeţi de două ori mai mult, reluă 
vocea ducelui de Guise, înăbuşită de glugă. Socotiţi-vă 
mort faţă de lume, şi nu vă siliţi supuşii să verse sîngele 
unui om care fost regele lor. 

— Nu voi putea fi constrîns, spuse Henric. 

— Prevăzusem eu, îi şopti ducele sorei sale, a cărei 
frunte se încreţi, ai cărei ochi reflectară un plan sinistru. 

— Haide, frate, adăugă el adresîndu-se lui Mayenne, 
porunceşte să se înarmeze toată lumea şi să se 
pregătească. 

— La ce? spuse regele pe un ton tînguitor. 

— La toate, răspunse Joseph Foulon. 

Disperarea regelui se mări. 

— La naiba! strigă Gorenflot, te uram, Valois; dar acum 
te dispreţuiesc. Haide, semnează, sau nu vei pieri decit 
de mîna mea. 

— Aveţi răbdare, aveţi răbdare, spuse regele, să obţin 
de la el resemnarea. 

— larăşi vrea să se mai gindească! strigă Gorenflot. 

— Să fie lăsat pînă la miezul nopţii, spuse cardinalul. 

— ţi mulţumesc, creştinule milos, spuse regele în 
culmea disperării. Dumnezeu îţi va răsplăti! 

— Cu adevărat că are un creier slăbit, spuse ducele de 
Guise. Noi servim Franţa, detronîndu-l. 

— Ce are a face, făcu ducesa; aşa slăbit cum e, voi 
simţi o mare plăcere să-l tund. 

— In timpul acestui dialog, Gorenflot, cu braţele 
încrucişate, îl copleşea pe Henric cu insultele cele mai 
grele şi îi povestea toate nelegiuirile. 

Deodată un zgomot înăbuşit răsună în afara mînăstirii. 

— Tăcere! strigă vocea ducelui de Guise. 

Se făcu cea mai adincă tăcere. Se deosebiră în curînd 
nişte lovituri date cu putere, şi la intervale egale, în 
poarta răsunătoare a mînăstirii. 

Mayenne alergă atit de repede pe cît îi îngăduia 

grăsimea. 

— Fraţilor, spuse el, o trupă de oameni înarmaţi se află 
în faţa porţii. 

— Vin să-l caute, spuse ducesa. 

— Un motiv mai mult ca să semneze repede, spuse 
cardinalul. 

— Semnează! Valois, semnează! strigă Gorenflot cu o 
voce de tunet. 

— Mi-aţi dat răgaz pînă la miezul nopijii, spuse într-un 
chip jalnic regele. 

— O! te răzgindeşti , deoarece crezi că eşti ajutat... 

— Negreşit, am o şansă. 

— Pentru a muri dacă nu semnează numaidecit, strigă 
vocea aspră şi poruncitoare a ducesei. 

Gorenflot apucă mîna regelui şi îi întinse o pană. 

Zgomotul se înteţea afară. 

— O nouă trupă! veni să spună un călugăr; înconjoară 
tinda şi o împresoară la stînga. 

— Haide! strigară cu nerăbdare Mayenne şi ducesa. 

Regele muie pana în cerneală. 

— Elveţienii! alergă să comunice Foulon; pătrund în 
cimitir pe la dreapta; toată minăstirea este împresurată 
în momentul de faţă. 

— Ei bine! ne vom apăra, răspunse cu hotărire 
Mayenne. Cu un ostatec ca acesta, o cetate nu este luată 
niciodată aşa uşor. 

— A semnat! urlă Gorenflot smulgînd hiîrtia din mîinile 
lui Henric. 

Acesta abătut, îşi afundă capul în glugă şi gluga în cele 
două braţe. 

— Atunci sîntem rege, îi spuse cardinalul ducelui. la 
repede această prețioasă hirtie. 

Regele, în durerea lui, răsturnă lampa care singură 
lumina această scenă: dar ducele de Guise şi pusese 
mîna pe pergament. 

— Ce facem? ce facem? veni să întrebe un călugăr sub 

rasa căruia se deosebea un gentilom înarmat pînă în 
dinţi. Crillon soseşte cu gărzile sale franceze şi ameninţă 
să spargă porţile. Ascultaţi!... 

— In numele regelui! strigă vocea puternică a lui 
Crillon. 

— Bun! nu mai există rege, răspunse Gorenflot pe o 
fereastră. 

— Cine spune aceasta, caraghiosule? răspunse Crillon. 

— Eu! eu! eu! făcu Gorenflot în întuneric, cu o mîndrie 
din cele mai provocatoare. 

— Incercaţi să mi-l zăriţi pe caraghiosul acela şi să-i 
înfigeţi cîteva gloanţe în burtă, spuse Crillon. 

Şi Gorenflot, văzindu-i pe soldaţi că îşi pregătesc 
armele făcu numaidecit o săritură şi recăzu pe spate în 
mijlocul chiliei. 

— Sparge uşa, dragă Crillon, spuse în mijlocul tăcerii 
generale o voce care făcu să li se zbiîrlească părul tuturor 
călugărilor falşi sau adevăraţi care aşteptau în coridor. 

Vocea aceasta era a unui bărbat care, ieşit din rînduri 
înaintase pînă la treptele mînăstirii. 

— lată, Sire, răspunse Crillon dînd în poarta principală 
o puternică lovitură de secure. 

Zidurile se cutremură. 

— Ce doriţi?... spuse stareţul, apărind cu frică la 
fereastră 

— A! dumneata eşti, părinte Foulon, spuse aceeaşi 
voce trufaşă şi liniştită. Înapoiază-mi, te rog, nebunul, 
care a venit să petreacă noaptea într-una din chiliile 
dumitale. Am nevoie de Chicot; mă plictisesc la Luvru. 

— lar eu mă distrez foarte plăcut, fiule, răspunse 
Chicot, scoţîndu-şi capul din glugă şi străbătind mulţimea 
de călugări, care se depărtară cu un urlet de groază. 

In momentul acesta ducele de Guise, care poruncise 
să-i aducă o lampă, citea dedesuptul actului semnătura, 
încă proaspătă, obţinută cu atita greutate: 

„CHICOT I” 

— „Eu, Chicot I”, strigă el; mii de draci! 

— Haide, spuse cardinalul, sîntem pierduţi; să fugim. 

— Ei aşi! făcu Chicot împărțind lui Gorenflot, aproape 
leşinat, o mulţime de lovituri cu frînghia pe care o purta 
la centură; ei aşi! 


CAPITOLUL XLI 
Dobinda şi capitalul 


Pe măsură ce regele vorbea, pe măsură ce 
conspiratorii îl recunoşteau, ei trecură de la uimire la 
groază. 

Abdicarea semnată „Chicot I” schimbase groaza în 
furie. 

Chicot îşi aruncă rasa de pe umeri, îşi încrucişă braţele 
şi, în vreme ce Gorenflot fugea cit îl ţineau picioarele, el 
susţinu nemişcat şi zimbitor, prima lovitură. 

Fu o clipă grozavă. 

Gentilomii, furioşi, înaintară spre Gascon, hotăriţi să se 
răzbune de păcăleala căreia îi căzuseră victime. 

Dar bărbatul acesta fără arme, cu pieptul acoperit 
numai de cele două braţe, cu faţa batjocoritoare care 
părea că desfide atîta putere, care ataca atita slăbiciune, 
îi opri mai mult chiar decît mustrările cardinalului care le 
atrăgea atenţia că moartea lui Chicot nu le-ar servi la 
nimic, ci dimpotrivă ar fi răzbunată grozav de rege, care 
era complice cu bufonul său în această scenă. 

Reieşi de aici că pumnalele şi spadele se aplecară în 
faţa lui Chicot care, fie din devotament, şi era în stare de 
el, fie că le ghicise gindurile, continuă să le rîdă în nas. In 
timpul acesta amenințările regelui se făceau mai 
stăruitoare şi loviturile de secure ale lui Crillon mai dese. 

Se vede bine că poarta nu putea să reziste multă 
vreme unui asemenea atac, pe care nu încercau nici 
măcar să-l respingă. 

Astfel că, după cîteva clipe de consultare, ducele de 
Guise dădu ordinul de retragere. 

Acest ordin îl făcu pe Chicot să zimbească. 

În timpul nopţilor petrecute împreună cu Gorenflot, el 
examinase subterana: recunoscuse poarta de ieşire şi 
denunţase această poartă regelui care îl aşezase acolo 
pe Tocquenot, locotonentul gărzilor suedeze. 

Era deci vădit că partizanii Ligii, unii după alţii, aveau 
să se arunce în gura lupului. 

Cardinalul dispăru cel dintii, urmat de vreo douăzeci 
de gentilomi. 

Atunci Chicot îl văzu trecînd pe duce cu un număr de 
călugări aproape tot atit de mare; apoi Mayenne, care, 
cu pîntecele lui de uriaş şi cu gitul lui cel gros, neputînd 
alerga, primise grija retragerii. 

Cînd, cel din urmă, domnul de Mayenne trecu prin faţa 
chiliei lui Gorenflot şi cînd Chicot îl văzu tirîndu-se 
îngreunat de atita grăsime, Chicot nu mai zîmbea ci se 
ţinea de pîntece de ris. 

Zece minute se scurseră în timpul cărora Chicot trase 
cu urechea, crezind mereu că aude zgomotul 
conspiratorilor împinşi înapoi în subterană; dar, spre 
marea lui mirare, zgomotul, în loc să vină spre el, 
continua să se depărteze. 

Deodată Gasconul fu cuprins de o idee care îi schimbă 
hohotele de rîs în scrişniri de dinţi. 

Timpul trecea, conspiratorii nu se mai înapoiau; 
băgaseră oare de seamă că poarta este păzită şi 
descoperiseră o altă ieşire? 

Chicot era să se repeadă afară din chilie, cînd deodată 
uşa acesteia fu astupată de o grămadă fără formă care 
se tîra la picioarele lui smulgindu-şi părul din cap. 

— Ah! ce mizerabil sînt, striga călugărul. O! bunul meu 
senior Chicot, iartă-mă! iartă-mă! 

Cum se făcea că Gorenflot, care plecase cel dintii, se 
înapoia singur, cînd ar fi trebuit să fie deja departe? 


310 


lată întrebarea care luă naştere în mod natural în 
mintea lui Chicot. 

— O! bunul meu domn Chicot, scumpul senior, ajută- 
mă! continua să urle Gorenflot; iartă-i netrebnicului 
dumitale priete care se pocăieşte şi se tirăşte la 
picioarele dumitale. 

— Dar, întrebă Chicot, cum nu ai fugit odată cu ceilalţi, 
caraghiosule? 

— Pentru că nu am putut să trec pe unde trec ceilalţi, 
bunul meu senior; pentru că Dumnezeu, în miînia lui, m-a 
pedepsit cu grăsimea. O! nenorocită burtă! striga 
călugărul, lovindu-şi cu amindoi pumnii partea pe care o 
dojenea. Ah! de ce nu sînt subţire ca dumneata, domnule 
Chicot! Ce frumos şi mai cu seamă ce fericit e cineva 
care e subţire! 

Chicot nu înţelegea absolut nimic din tînguelile 
călugărului. 

— Dar ceilalţi trec oare pe undeva? strigă Chicot cu o 
voce de tunet; ceilalţi fug deci? 

— La naiba! spuse călugărul, ce vrei să facă? Să 
aştepte spînzurătoarea? O! nenorocită burtă! 

— Taci odată! strigă Chicot, şi răspunde-mi. 

Gorenflot se ridică pe amindoi genunchii. 

— Intreabă, domnule Chicot, răspunse el, ai cu 
siguranţă tot dreptul. 

— Cum fug ceilalţi? 

— Cit îi ţin picioarele. 

— Inţeleg... dar pe unde? 

— Pe ferestruică. 

— La naiba! pe care ferestruică? 

— Pe ferestruica ce dă în cavoul cimitirului. 

— Acesta este drumul căruia tu îi zici subterană? 
Răspunde repede! 

— Nu,dragă domnule Chicot. Uşa subteranei era păzită 
pe dinafară. Marele cardinal de Guise, în clipa cînd voia 
s-o deschidă, a auzit un Elveţian care spunea: „Mich 

durstet”, ceea ce vrea să zică, după cît se pare: Mi-e 
sete. 

— Pe toţi dracii! strigă Chicot, ştiu ce vrea să zică asta; 
astfel că fugarii au luat un alt drum? 

— Da, dragă domnule Chicot, fug prin cavoul 
cimitirului. 

— Care dă? 

— Pe de o parte în criptă, pe de altă parte sub poarta 
Sfîntului Jacques. 

— Minti. 

— Eu, dragă domnule? 

— Dacă ar fi fugit prin cavoul care dă în criptă i-aş fi 
văzut trecînd din nou prin chilia ta. 

— lată ce s-a întîmplat, dragă domnule Chicot; ei s-au 
gîndit că nu ar mai avea vreme să facă acest mare ocol 
şi au trecut prin ferestruică. 

— Care ferestruică? 

— Prin ferestruica ce dă în grădină şi care serveşte să 
lumineze trecerea. 

— Astfel că tu?... 

— Astfel că eu, care sînt prea gras... 

— Ei bine? 

— Nu am putut trece deloc; şi au început să mă tragă 
de picioare, avind în vedere că împiedicam drumul 
celorlalţi. 

— Dar, strigă Chicot cu faţa luminată deodată de o 
ciudată veselie, dacă tu nu ai putut să treci... 

— Nu, şi cu toate astea am făcut mari sforţări. Uită-te 
la umerii mei, uită-te la pieptul meu. 

— Atunci el care este şi mai gras decit tine... 

— Care, el? 

— O! Doamne! spuse Chicot, dacă eşti de partea mea 
în întîmplarea aceasta, îţi făgăduiesc o luminare mîndră; 
astfel că nici el nu va putea trece? 

— Domnule Chicot. 

— Ridică-te, călugăre. 

Călugarul se ridică pe cît putut mai repede. 

— Bine! acum, condu-mă la ferestruică. 

— Unde vei voi, dragul meu senior. 

— Mergi înainte, nenorocitule, mergi. 

Gorenflot începu să alerge cît putea mai repede 
ridicînd din cînd în cînd braţele spre cer şi menţinîndu-şi 
fuga pe care o începuse prin loviturile de fringhie cu care 
îl atingea Chicot. 

Amîndoi străbătură coridorul şi coborîră în grădină. 

— Pe aici, spuse Gorenflot, pe aici. 

Gorenflot făcu o ultimă sforţare şi ajunse pînă la un 
grup de copaci de unde păreau că ies nişte gemete. 

— Acolo, spuse el, acolo. 

Şi, la capătul puterilor, căzu rostogolindu-se pe iarbă. 

Chicot făcu trei paşi înainte şi zări ceva care se mişca 
deasupra pămîntului. 

Lîngă acel ceva care semăna cu partea dinapoia 
animalului pe care Diogene îl numea un cocoş cu două 
picioare şi fără pene, se afla o spadă şi o rasă. 

Se vedea bine că individul care se găsea prins într-un 
mod atit de nenorocit se scăpase pe rînd de toate 
lucrurile care puteau să-l îngroaşe; astfel că, 
deocamdată, dezarmat de spadă şi dezbrăcat de rasă, el 
se găsea redus la cea mai simplă expresie. 

Şi în timpul acesta, ca şi Gorenflot, făcea sforţări 
zadarnice pentru a dispărea cu totul. 

— La naiba! pe toţi dracii! striga vocea înăbuşită a 
fugarului. Aş prefera să trec prin mijlocul întregii gărzi. 
Ah! nu trageţi aşa de tare, prieteni, voi aluneca încet; 
simt că înaintez, nu repede, dar înaintez. 

— Ei drăcie! domnul de Mayenne! murmură Chicot 
încîntat. Doamne, Dumnezeule, ai cîştigat luminarea. 

— Nu degeaba am fost eu poreclit Hercule, reluă 
vocea înăbuşită, voi ridica această piatră. Hei! 

Şi făcu o sforţare atit de puternică încît în adevăr 
piatra se clinti. 

— Aşteaptă, spuse încet Chicot, aşteaptă. 

Şi el bătu din picioare ca şi cînd ar fi fost cineva care 
alerga cu mare zgomot. 

— Sosesc, spuseră mai multe voci în subterană. 

— A! făcu Chicot, ca şi cînd ar fi sosit în goană, A! tu 
eşti, mizerabile călugăr. 

— Nu spuneţi nimic, Monseniore, murmură vocile, vă 
iau drept Gorenflot. 

— A! tu eşti deci, grămada de carne, pondus imobile, 
a! tu eşti, indigesta moles, aşa-i? 

Şi la fiecare mustrare, Chicot, ajunse în sfîrșit la ţinta 
atit de dorită a răzbunării sale, făcea să cadă cu toată 
puterea braţului pe părţile cărnoase care i se ofereau, 
fringhia cu care îl biciuise mai înainte pe Gorenflot. 

— Tăcere, spuneau mereu vocile, va iau drept 
călugărul. 

În adevăr, Mayenne nu scotea decit gemete înăbuşite 
îndoindu-şi în acelaşi timp sforţările pentru a ridica 
piatra. 

— A! conspiratorule, reluă Chicot; ah! călugăr nedemn: 
na, iată pentru beţie; na, iată pentru lenevie; na, iată 
pentru minie; na, iată pentru desfriu; na, iată pentru 
lăcomie. Îmi pare rău că nu sînt decît şapte păcate mari; 
na, na, na, iată pentru viciile pe care le ai. 

— Domnule Chicot, spunea Gorenflot plin de sudoare, 
domnule Chicot, fie-ţi milă de mine. 

— A! trădătorule, urmă Chicot lovind mereu; na, iată 
pentru trădarea ta! 

— lertare! murmura Gorenflot crezînd că simte toate 
loviturile care cădeau asupra lui Meyenne, iertare! dragă 
domnule Chicot. 

Dar Chicot, în loc să se oprească, se îmbăta de 
răzbunarea lui şi îşi înmulţea loviturile. 

Oricită stăpinire de sine ar fi avut, Mayenne nu mai 
putea să-şi reţină gemetele. 

— A! urmă Chicot, de ce nu vrea Dumnezeu să 

înlocuiască corpul tău netrebnic, scheletul tău de rînd, cu 
marii şi puternicii omoplaţi ai ducelui de Mayenne, căruia 
îi datorez nişte lovituri de baston şi a căror dobindă 
creşte mereu de şapte ani!... Na, na, na! 

Gorenflot scoase un suspin şi căzu. 

— Chicot! gemu ducele. 

— Da, chiar eu, da, Chicot, nedemn servitor al regelui, 
Chicot, braţ plăpînd, care ar voi să aibă cele o sută de 
braţe ale lui Briareu pentru acest prilej. 

Şi Chicot, înfuriat din ce în ce mai mult, îşi înmulţi 
loviturile atît de mult, încît ducele, adunîndu-şi toate 
puterile, ridică piatra în culmea durerii şi, cu coastele 
sfişiate, cu şalele sîngerînde, căzu în braţele prietenilor 
săi. 

Ultima lovitură a lui Chicot lovi în gol. 

Chicot se întoarse atunci: adevăratul Gorenflot 
leşinase dacă nu de durere, cel puţin de spaimă. 


CAPITOLUL LXII 
Ce se petrecea lîngă Bastilia în vreme ce 
Chicot îşi plătea datoriile la mînăstirea 
Sfinta Genoveva 


Erau orele unsprezece seara; ducele de Anjou aştepta 
cu nerăbdare în cabinetul din strada Sfîntul Jacques, 
unde se retrăsese în urma slăbiciunii de care fusese 
cuprins, ca un trimis al ducelui de Guise să vină să-i 
anunţe abdicarea regelui, fratele său. 

El mergea şi revenea de la fereastră la uşa cabinetului 
şi de la uşa cabinetului la ferestrele anticamerei, privind 
marele ceasornic ale cărui secunde sunau jalnic în 
suportul lor de lemn aurit. 

Deodată auzi în curte un tropăit de cal; crezu că acest 
cal poate fi al trimisului său şi alergă să privească din 

balcon; dar acest cal ţinut de friu de un rîndaş, îşi 
aştepta stăpiînul. 

Stăpînul ieşi dinăuntrul apartamentelor: era Bussy; 
Bussy care, în calitate de căpitan al gărzilor, venea, 
înainte de a se duce la întîlnirea sa, să dea parola pentru 
noapte. 

Ducele, zărindu-l pe acest frumos şi viteaz tînăr, de 
care niciodată nu se putuse plinge, simţi o clipă de 
remuşcare; dar, pe măsură ce-l văzu că se apropie de 
torţa pe care o ţinea valetul, faţa îi fu luminată şi pe 
această faţă ducele citi atita bucurie, speranţă şi 
nerăbdare, încît toată gelozia îi reveni. 

În acest timp. Bussy, neștiind că ducele îl privea şi îi 
spiona diferitele emoţii ale feţii, Bussy, după ce dăduse 
parola, îşi aruncă mantaua pe umeri, se aruncă în şa şi, 
dînd pinteni calului, se avîntă cu zgomot mare sub bolta 
sonoră. 

O clipă ducele, îngrijorat că nu vedea pe nimeni 
apărînd, avu de gînd să trimită după el, căci bănuia că 
Bussy va face un popas pe la locuinţa sa înainte de a se 
duce spre Bastilia; dar îi veni în minte tînărul rizînd 
împreună cu Diana de dragostea sa dispreţuită, punîndu- 
|, pe el, prinţul, pe aceeaşi treaptă cu soţul înşelat şi, de 
astă dată, pornirea cea rea o învinse pe cea bună. 

Bussy zimbise de fericire la plecare; acest zîmbet era o 
insultă pentru prinţ; el, îl lăsă să plece; dacă ar fi avut 
privirea tristă şi fruntea încruntată, poate că l-ar fi oprit. 

În acest timp, abia ieşit din palatul Anjou, Bussy îşi 
linişti mersul grăbit, ca şi cum l-ar fi înspăimîntat 
zgomotul propriului său mers şi, intrînd în locuinţa sa, 
după cum prevăzuse ducele, lăsă calul în mîinile unui 
rindaş care asculta respectuos o lecţie de hipologie pe 
care i-o preda Remy. 

— Ah! ah! spuse Bussy, recunoscînd pe tînărul doctor, 
tu eşti Remy? 

— Da, Monseniore, chiar eu. 

— Nu te-ai culcat încă? 

— Peste zece minute, Monseniore. Voi intra la mine 
sau mai degrabă la dumneavoastră. Intr-adevăr de cînd 
nu mai am rănitul, îmi pare că ziua are patruzeci şi opt 
de ore. 

— Poate te plictiseşti? întrebă Bussy. 

— Mă tem că da! 

— Şi dragostea? 

— Ah! v-am spus-o adesea; nu mă încred în dragoste 
şi nu fac asupra ei decit cercetări folositoare. 

— Atunci, ai părăsit-o pe Gertruda? 

— Cu totul. 

— Aşadar te-ai plictisit? 

— De a fi bătut. De altfel aşa se manifesta dragostea 
amazoanei mele. 

— Şi inima ta nu-ţi spune nimic pentru ea în această 
seară?. 

— Pentru ce în această seară, Monseniore? 

— Pentru că te-aş fi luat cu mine. 

— Înspre Bastilia? 

— Da. 

— Mergi acolo? 

— Fără îndoială. 

— Şi Monsoreau? 

— Este la Compiègne, dragul meu, unde pregăteşte o 
vinătoare pentru Maiestatea Sa. 

— Sînteţi sigur, Monseniore? 

— Ordinul i-a fost dat oficial azi dimineaţă. 

— Ah! 

Remy rămase o clipă gînditor. 

— Atunci? spuse el după o clipă. 

— Atunci, mi-am petrecut ziua multumind lui 
Dumnezeu pentru fericirea pe care mi-o trimite în astă 
noapte. Şi vreau să-mi petrec noaptea bucurindu-mă de 
această fericire. 

— Bine. Jourdain, spada mea, făcu Remy. 

Rîndaşul dispăru în casă. 

— Ţi-am schimbat părerea? întrebă Bussy. 

— În ce fel? 

— Fiindcă îţi iei spada. 

— Da, vă însoțesc pînă la poartă pentru două motive. 

— Care? 

— Primul, de teama de a nu vă întîlni pe stradă cu 
vreun răufăcător. 

Bussy zîmbi. 

— Ei! Doamne, da. Rideţi, Monseniore. Ştiu că nu vă 
temeţi de răufăcători şi este o slabă tovărăşie aceea a 
doctorului Remy; dar se atacă mai puţin uşor doi oameni 
decit unul singur. Al doilea, pentru că am o mulţime de 
sfaturi bune să vă dau. 

— Haide, dragul meu Remy, haide. Vom vorbi despre 
ele şi, după plăcerea de a o vedea pe femeia pe care o 
iubeşti, nu cunosc alta decit aceea de a vorbi despre ea. 

— Sînt oameni, răspunse Remy, care pun plăcerea de 
a vorbi chiar înaintea aceleia de a vedea. 

— Dar, spuse Bussy, mi se pare că timpul este 
schimbător. 

— Un motiv mai mult: cerul este cînd întunecat cînd 
senin. Mie îmi place variaţia. Mulţumesc, Jurdain, adăugă 
el, adresîndu-se rindaşului care îi aducea spada. 

Apoi, întorcîndu-se spre conte: 

— lată-mă la ordinele dumneavoastră, Monseniore; să 
mergem. 

Bussy îl luă de braţ pe tînărul doctor şi amîndoi se 
îndreptară spre Bastilia. 

Remy spusese contelui că are o mulţime de sfaturi 
bune să-i dea şi, într-adevăr, abia plecară, că doctorul şi 
începu să scoată din latină mii de citate importante 
pentru a-i dovedi lui Bussy că făcea rău de a se duce în 
vizită în seara aceea la Diana, în loc să stea liniştit în pat, 
căci este ştiut că un om se bate rău cînd a dormit rău; 
apoi de la sentinţele facultăţii, trecu la miturile fabulei şi 

povesti cu eleganţă că de obicei Venus era aceea care îl 
dezarma pe Marte. 

Bussy zimbea; Remy stăruia. 

— Vezi tu, spuse contele, cînd braţul meu ţine o spadă, 
o apucă în aşa fel încît fibrele cărnii iau puterea şi 
mlădierea arcului, în vreme ce de partea lui, arcul pare 
că se însufleţeşte şi se încălzeşte întocmai ca o carne. 
Din acel moment spada mea este un braţ şi braţul este o 
spadă. Deci atunci, înţelegi tu? Nu mai e vorba nici de 
forţă, nici de dispoziţie. O lamă nu se oboseşte. 

— Nu, dar se toceşte. 

— Nu-ţi fie teamă. 

— Ah! scumpul meu senior, urmă Remy, vedeţi că 
mîine e vorba să daţi o luptă întocmai ca aceea a lui 
Hercule împotriva lui Anteu, ca aceea a lui Tezeu 
împotriva Minotaurului, ca aceea a lui Trente, ca aceea a 
lui Bayard; ceva omenesc, uriaş, cu neputinţă, trebuie să 
se spună în viitor de lupta lui Bussy ca fiind o luptă prin 
excelenţă, şi în această luptă nu vreau, vedeţi nu vreau 
nici să vă atingă pielea. 

— Fii pe pace, dragul meu Remy; vei vedea minuni. Azi 
dimineaţă am dat patru spade în mîinile a patru 
spadasini care, timp de opt minute nu au putut toţi patru 
să mă atingă o singură dată, în vreme ce eu le-am 
zdreţuit tunicile. Săream ca un tigru. 

— Nu zic ba, stăpiîne; dar genunchii dumneavoastră nu 
vor mai fi cei de astăzi. 

În felul acesta, Bussy şi chirurgul său începură un 
dialog latin, foarte des întrerupt de hohote de ris. 

Ajunseră astfel la capătul străzii Sfintul Anton. 

— Adio, spuse Bussy; am ajuns. 

— Dacă v-aş aştepta? întrebă Remy. 

— Pentru ce? 

— Pentru a fi sigur că vă veţi reîntoarce înainte de ora 
două şi, veţi avea cel puţin cinci sau şase ore de dormit 
înainte de duel. 

— Dacă îţi dau cuvîntul meu? 

— Oh! atunci mi-ajunge. Cuvintul lui Bussy, la naiba! s- 
ar putea să mă îndoiesc? 

— Ei bine, îl ai. Peste două ore, Remy, voi fi la palat. 

— Fie. Adio, Monseniore. 

— Adio, Remy. 

Cei doi tineri se despărţiră; dar Remy rămase pe loc. 

Îl văzu pe conte îndreptîndu-se spre casă şi, cum lipsa 
lui Monsoreau îi dădea toată liniştea, acesta intră pe 
poarta pe i-o deschidea Gertruda, iar nu pe fereastră. 

Apoi îşi reluă cu filosofie prin străzile pustii drumul la 
palatul lui Bussy. 

În vreme ce ieşea din piaţa Beaudoyer, văzu venind 
spre el cinci oameni înfăşuraţi în mantale şi părînd, sub 
aceste mantale, bine înarmaţi. 

Cinci oameni la acea oră, era un eveniment. El se 
ascunse după colţul unei case. 

Ajunşi la zece paşi de el,cei cinci oameni se opriră şi, 
după un salut cordial, patru luară două drumuri diferite 
în vreme ce al cincilea rămase nemişcat şi gînditor pe 
locul său. 

În clipa aceea luna ieşi dintr-un nor şi lumină cu una 
razele ei figura nocturnului călător. 

— Domnul de Saint-Luc, strigă Remy. 

Saint-Luc ridică capul, auzind rostindu-se numele său, 
Şi, văzu un om care venea spre el. 

— Remy! strigă la rîndul său. 

— Remy în persoană, şi sînt fericit că vă întîlnesc. Sînt 
indiscret dacă vă întreb ce face Senioria Voastră la ora 
aceas la o depărtare atît de mare de Luvru? 

— Pe legea mea, dragul meu, examinez din ordinul 
regelui înfăţişarea oraşului. Mi-a spus: „Saint-Luc, 
plimbă-te pe străzile Parisului şi, dacă auzi din întîmplare 
spunîndu-se că am abdicat, răspunde cu curaj că nu este 
adevărat” 

— Aţi auzit vorbindu-se de asta? 

— Nimeni nu a suflat un cuvînt. Or, cum trebuie să fie 
miezul nopţii, cum totul e liniştit şi cum nu l-am întîlnit 
decît pe domnul de Monsoreau, mi-am trimis prietenii 
acasă, şi era şi eu gata de plecare cînd ne-am întîlnit. 

— Cum? domnul de Monsoreau! 

— Da. 

— L-aţi întîlnit pe domnul de Monsoreau? 

— Cu o ceată de oameni înarmaţi, zece sau 
doisprezece cel puţin. 

— Domnul de Monsoreau! cu neputinţă. 

— Pentru ce cu neputinţă? 

— Pentru că trebuia să fie la Compiegne. 

— Trebuia să fie, dar nu este. 

— Dar ordinul regelui? 

— Ei aşi! cine ascultă de rege? 

— L-aţi întîlnit pe domnul de Monsoreau cu zece sau 
doisprezece oameni? 

— Desigur. 

— V-a recunoscut? 

— Te cred. 

— Nu erati decit cinci? 

— Cei patru prieteni şi cu mine, nu mai mulţi. 

— Şi nu s-a aruncat asupra dumneavoastră? 

— S-a ferit de mine, dimpotrivă, şi tocmai aceasta m-a 
mirat. Recunoscîndu-l, mă aşteptam la o grozavă bătălie. 

— În ce parte se ducea. 

— Înspre strada Tixeranderie. 

— Ah, Dumnezeule! strigă Remy. 

— Ce este? întrebă Saint-Luc, speriat de accentul 
tinărului. 

— Domnule de Saint-Luc, se va întîmpla fără îndoială o 
mare nenorocire. 

— O mare nenorocire! Cui? 

— Domnului de Bussy! 

— Lui Bussy! La naiba! vorbeşte, Remy. Eu sînt unul 
din prietenii săi, o ştii bine. 

— Ce nenorocire! domnul de Bussy îl credea la 
Compiegne. 

— Ei bine? 

— Ei bine! A crezut că poate să profite de lipsa lui. 

— Astfel că se află...? 

— La doamna Diana. 

— Ah! făcu Saint-Luc, se încurcă lucrurile. 

— Da. Înţelegi, spuse Remy, trebuie să fi avut bănuieli 
sau i le-a virit cineva în cap, şi s-a prefăcut că pleacă 
pentru ca să revină pe neaşteptate. 

— Stai! spuse Saint-Luc lovindu-şi fruntea. 

— Aveţi vreo idee? răspunse Remy. 

— Trebuie să fie amestecat ducele de Anjou aici. 

— Dar ducele de Anjou este acela care a provocat 
plecarea domnului de Monsoreau! 

— Cu atit mai mult. Ai plămiînii buni, viteazul meu 
Remy? 

— La naiba: ca nişte foale. 

— În cazul acesta, să alergăm fără să pierdem o clipă. 
Cunoşti casa? 

— Da. 

— Mergi înainte atunci. 

— Cei doi tineri o luară la fugă pe străzi, ceea ce ar fi 
făcut cinste unor căprioare urmărite. 

— E cu mult înaintea noastră? întrebă Remy alergind. 

— Cine? Monsoreau? 

— Da. 

— Aproape cu un sfert de oră, spuse Saint-Luc sărind 
peste o grămadă de pietre, înaltă de vreo doi metri. 

— Numai să ajungem la timp, spuse Remy scoţindu-şi 
spada pentru a fi gata pentru orice întîmplare. 


CAPITOLUL XLIII 
Asasinul 

Bussy, fără grijă şi fără şovăială, fusese primit cu 
încredere de către Diana, care se credea sigură de 
plecarea soţului ei. 

Niciodată frumoasa femeie nu fusese atit de veselă, 
niciodată Bussy nu fusese atit de fericit; sînt unele 
momente în care sufletul, sau mai degrabă instinctul de 
conservare simțind toată gravitatea unei situaţii îşi 
uneşte facultăţile morale cu tot ceea ce simţurile îi pot 
procura ca resurse fizice; el se concentrează şi se 
înmulţeşte. Aspiră din toate puterile viaţa, pe care poate 
s-o piardă dintr-o clipă într-alta fără să ghicească prin ce 
catastrofă s-ar putea întîmpla. 

Diana mişcată, cu atît mai mult cu cît căuta să-şi 
ascundă emoția, Diana, mişcată de temerile acelei zile 
care venea atit de amenințătoare, părea mai 
drăgostoasă, pentru că tristeţea, căzind peste orice 
iubire dă acestei iubiri parfumul de poezie care îi lipsea; 
adevărata pasiune nu este nebunatică, şi ochii unei 
femei îndrăgostită în mod sincer sînt de cele mai multe 
ori umezi şi nu strălucitori. 

Astfel că ea începu prin a-l opri pe tînărul îndrăgostit. 
Ceea ce avea să-i spună în seara aceea, este că viaţa lui 
era viaţa ei; ceea ce avea să discute cu el, erau cele mai 
sigure mijloace de a fugi. 

Căci nu era totul să învingă, trebuia, după ce 
învinsese, să fugă de minia regelui; căci probabil că 
niciodată Henric nu avea să ierte învingătorului 
înfrîingerea sau moartea favoriţilor săi. 

— Şi apoi, spunea Diana, cu braţul trecut în jurul 
gitului lui Bussy şi sorbind din ochi faţa iubitului său, nu 
eşti tu cel mai viteaz din Franţa? De ce ai mai face un 
punct de onoare din a-ţi mări gloria? Tu eşti chiar aşa atit 
de superior celorlalţi încît nu ar fi mărinimos din partea 
ta voind să te mai înalţi încă. Nu vrei să placi altor femei, 
căci mă iubeşti şi ţi-ar fi teamă să nu mă pierzi pentru 
totdeauna, nu-i aşa Ludovic? Ludovic, apără-ţi viaţa. Nu 

îţi zic: gîndeşte-te la moarte, căci mi se pare că nu există 
în toată lumea un om atit de puternic pentru a-l ucide pe 
Ludovic al meu, altfel decît prin trădare; dar gindeşte-te 
la răni: poţi fi rănit, tu ştii bine, pentru că unei răni 
primite luptînd, chiar împotriva acelor oameni, datoresc 
fericirea de a te cunoaşte. 

— Fii liniştită, spuse Bussy zimbind, îmi voi păstra faţa; 
nu vreau să fiu desfigurat. 

— Oh! păstrează-ţi întreaga persoană. Să-ţi fie sfintă, 
Bussy, ca şi cînd tu aş fi eu. Gindeşte-te la durerea pe 
care ai simţit-o dacă m-ai vedea revenind rănită şi plină 
de sînge. Ei bine, aceeaşi durere aş simţit-o şi eu 
văzindu-ţi sîngele. Fii prevăzător, leul meu prea curajos, 
iată tot ce-ţi recomand. Fă ca romanul acela, a cărui 
poveste mi-o citeai mai alaltăieri pentru a mă linişti. Oh! 
Imită-l pe el; lasă-i pe cei trei prieteni ai tăi să lupte şi 
vino în ajutorul celui mai ameninţat; dar dacă doi 
oameni, dacă trei oameni te vor ataca deodată, fugi; te 
vei înapoia ca Horaţiu şi îi vei ucide pe rînd şi de la 
distanţă. 

— Da, scumpa mea Diana, spuse Bussy. 

— O! tu îmi răspunzi fără să mă asculţi, Ludovic; mă 
priveşti dar nu mă auzi. 

—- Da, însă te văd şi eşti foarte frumoasă! 

— Nu de frumuseţea mea e vorba în clipa de faţă, 
Dumnezeule! E vorba de tine, de viaţa ta, de viaţa 
noastră; ascultă, e grozav ceea ce îţi voi spune, însă 
vreau s-o ştii, aceasta te va face nu mai puternic, dar 
mai prevăzător. Ei bine! Voi avea curajul să văd acest 
duel! 

— Tu? 

— Voi asista. 

— Cum aşa? Cu neputinţă, Diana. 

— Nu! Ascultă: tu ştii că se află, în camera alăturată de 
aceasta, o fereastră care dă într-o curticică, şi de la care 
se poate privi în îngrăditura de la Tournelles? 

— Da, îmi aduc aminte, fereastra aceea ridicată la 
aproape zece metri şi care se află deasupra unor zăbrele 
de fier, din virful cărora, mai alaltăieri, lăsam să cadă 
piine pe care pasările veneau să o ia. 

— De acolo, înţelegi? Bussy, te voi vedea. Mai cu 
seamă aşează-te în aşa fel ca să te văd; tu vei şti că sînt 
acolo, vei putea chiar să mă vezi. Dar nu, nechizbuită ce 
sînt, nu mă privi, că duşmanul tău poate să se folosească 
de neatenţia ta. 

— Şi să mă ucidă! Nu-i aşa? în vreme ce eu voi avea 
ochii aţintiţi asupra ta. Dacă aş fi condamnat şi dacă mi 
s-ar lăsa alegerea morţii, Diana, moartea aceasta aş 
alege-o. 

— Da, însă nu eşti condamnat, nu este vorba să mori, 
este vorba dimpotrivă să trăieşti. 

— Şi voi trăi, fii pe pace; de altfel sînt bine secundat, 
crede-mă! tu nu-i cunoşti pe prietenii mei; dar eu îi 
cunosc: Antraguet mînuie spada ca şi mine; Ribeirac este 
rece pe teren şi pare să nu aibă vii decit ochii cu care îşi 
sfişie adversarul şi braţul cu care îl loveşte; Livarot 
străluceşte printr-o  mlădiere de tigru. Partida e 
frumoasă, crede-mă, Diana prea frumoasă. Aş voi să fiu 
ameninţat de o primejdie mai mare pentru a avea mai 
mult merit. 

— Ei bine! Te cred, scump prieten, şi zimbesc, că 
nădăjduiesc, dar ascultă-mă şi făgăduieşte-mi că mă 
asculţi. 

— Da, numai să nu-mi porunceşti să te părăsesc. 

— Ei bine! întocmai, fac apel la judecata ta. 

— Atunci nu trebuia să mă înnebuneşti. 

— Trebuie să mă asculţi, frumosul meu gentilom, că 
numai prin ascultare se dovedeşte dragostea. 

— Porunceşte atunci. 

— Scump prieten, ochii tăi sînt obosiţi; trebuie să te 
odihneşti; părăseşte-mă. 

— O! de pe acum! 

— Eu îmi voi face rugăciunea, iar tu mă vei îmbrăţişa. 

— Ţie ar trebui să se roage lumea aşa cum se roagă 
îngerilor. 

— Şi tu crezi că îngerii nu se roagă lui Dumnezeu? zise 
Diana îngenunchind. 

Şi, din fundul inimii, cu nişte priviri care păreau să-l 
caute pe Dumnezeu sub bolțile azurii ale cerului: 

— Doamne, spuse ea, dacă vrei ca serva ta să trăiască 
fericită şi să nu moară deznădăjduită, ai grijă de acela pe 
care l-ai trimis în calea mea, pentru ca să-l iubesc şi să 
nu-l iubesc decit pe el. 

Ea termina aceste cuvinte, Bussy se pleca pentru a o 
înconjura cu braţul său şi a-i aduce faţa la înălţimea 
buzelor, cînd deodată un geam de la fereastră zbură în 
ţăndări, apoi chiar fereastra şi trei oameni înarmaţi 
apărură în balcon, în vreme ce al patrulea încăleca 
balustrada. Acesta avea faţa acoperită cu o mască şi 
ţinea în mîna stîngă un pistol, iar în cealaltă o spadă. 

Bussy rămase o clipă nemişcat şi îngheţat de ţipătul 
înspăimîntător al Dianei care se agăţă de gitul său. 

Omul cu mască făcu un semn şi cei trei tovarăşi ai săi 
făcură un pas înainte; unul din aceştia era înarmat cu o 
archebuză. 

Bussy, dintr-o singură mişcare o depărtă pe Diana cu 
mîna stingă, în vreme ce cu dreapta îşi scotea spada. 

Apoi, retrăgîndu-se puţin, o aplecă încet fără să-şi 
piardă din vedere adversarii. 

— Haideţi, haideţi, vitejii mei, spuse o voce ca din 
mormiînt ce ieşea de sub masca de catifea; e pe jumătate 
mort, frica l-a ucis. 

— Te înşeli, spuse Bussy, nu mi-e frică niciodată. 

Diana făcu o mişcare pentru a se apropia de el. 

— Dă-te la o parte, Diana, spuse el cu hotărire. 

Dar Diana, în loc să asculte, se aruncă a doua oară de 
gitul lui. 

— Ai să faci să mă omoare, doamnă, spuse el. 

Diana se depărtă, descoperindu-l în întregime. 

Ea înţelegea că nu putea veni în ajutorul iubitului ei 
decit într-un singur fel: ascultîndu-l orbeşte. 

— Ah! ah! spuse vocea aspră, este chiar domnul de 
Bussy,nu voiam să cred, neghiob ce sînt. Într-adevăr, ce 
prieten, ce bun şi excelent prieten! 

Bussy tăcea, tot muşcîindu-şi buzele şi cercetind în 
juru-i, care ar putea fi mijloacele de apărare cînd ar 
trebui să lupte. 

— Află, urmă vocea cu o intonare batjocoritoare, care 
făcea şi mai grozavă vibrația ei adîncă şi aspră, află că 
şeful vînătorii lipseşte, că şi-a lăsat soţia singură, că 
această femeie se poate teme şi vine să-i ţină de urit; şi 
cînd? în ajunul unui duel. O repet, ce bun şi excelent 
prieten este acest domn de Bussy! 

— Ah! dumneata eşti, domnule de Monsoreau, spuse 
Bussy. Bine, scoate-ţi masca de catifea neagră. 

Diana scoase un țipăt slab. 

Paloarea contelui era aceea a unui cadavru, în vreme 
ce zimbetul era acela al unui diavol. 

— Aşa, să terminăm, domnule, spuse Bussy, nu-mi 
plac fasoanele, ele mergeau pentru eroii lui Homer, care 
erau nişte semi-zei, să-şi vorbească înainte de a se bate; 
eu sînt un om; numai că sînt un om fără frică, atacă-mă 
sau lasă-mă să trec. 

Monsoreau răspunse printr-un hohot de ris înfundat şi 
strident care o făcu pe Diana să se înfioare, dar care îi 
provocă lui Bussy cea mai clocotitoare miînie. 

— Fă-mi loc! repetă tînărul al cărui sînge, care o clipă i 
se adunase la inimă, i se urca acum la timple. 

— Oh! oh! făcu Monsoreau, loc; cum poţi spune asta, 
domnule de Bussy? 

— Atunci, încrucişează-ţi spada şi să terminăm, spuse 
tînărul; trebuie să mă înapoiez acasă şi locuiesc departe. 

— Veniseşi să te culci aici, domnule, spuse şeful 
vînătorii, şi te vei culca. 

În timpul acesta, capetele altor doi oameni apăreau 
printre zăbrelele balconului şi aceşti doi oameni sărind 
peste balustradă, veniră să se aşeze lîngă camarazii lor. 

— Patru şi cu doi fac şase, spuse Bussy; unde sînt 
ceilalţi? 

— Sînt la poartă şi aşteaptă, spuse şeful vînătorii. 

Diana căzu în genunchi şi, cu toate sforţările pe care le 
făcu, Bussy îi auzi suspinele. 

El aruncă o privire repede asupra ei; apoi îndreptîndu- 
şi din nou privirea asupra contelui: 

— Dragul meu domn, spuse el după ce se gindise o 
clipă, ştii că sînt un om de onoare? 

— Da, spuse Monsoreau, dumneata eşti un om de 
onoare, după cum doamna este o femeie cinstită. 

— Bine, domnule, răspunse Bussy, făcînd o uşoară 
mişcare din cap; e un cuvînt greu, însă meritat, şi toate 
se vor plăti împreună. Numai că, deoarece miine am o 
partidă angajată cu patru gentilomi pe care îi cunoşti şi 
care au întiietate asupra dumitale, îţi cer cuvîntul că mă 
vei găsi unde şi cînd vei voi. 

Monsoreau ridică din umeri. 

— Ascultă, spuse Bussy; îţi jur pe Dumnezeu, domnule, 
că atunci cînd îi voi fi mulţumit pe domnii de Schomberg, 
d'Epernon, de Quélus şi de Maugiron, voi fi al dumitale şi 
numai al dumitale. Dacă mă vor ucide, ei bine! vei fi 
plătit prin miinile lor: atita tot; dacă se va întîmpla 
dimpotrivă, mă simt în stare să te plătesc chiar eu... 

Monsoreau se întoarse spre oamenii lui. 

— Haideţi, le spuse el, pe el! vitejii mei. 

— Ah! spuse Bussy, mă înşelam; nu mai e un duel, e 
un asasinat. 

— La naiba! făcu Monsoreau. 

— Da, văd; ne înşelasem amîndoi în ceea ce ne privea; 
dar gindeşte-te, domnul ducele de Anjou are să se 
supere. 

— El mă trimite, spuse Monsoreau. 

Bussy se înfioră. Diana ridică miinile la cer cu un 
geamăt. 

— În cazul acesta, spuse tînărul, mă bizui numai pe 
Bussy. Ţineţi-vă bine, vitejii mei! 

Şi cu o învirtire a miinii el răsturnă scaunul de 
rugăciune, trase lingă el o masă şi, peste toate, aruncă 
un scaun; astfel încît într-o clipă improvizase un fel de 
meterez între el şi duşmanii lui. 

Această mişcare fusese atît de rapidă încît glonţul 
pornit din archebuză nu lovi decît scaunul de rugăciune, 
în scîndura căruia intră şi se turti. În timpul acesta, Bussy 
dobora o mescioară de pe vremea lui Francisc | şi o 
adăuga la meterezul său. 

Diana se găsi ascunsă după această din urmă mobilă; 
ea înţelegea că nu-i putea ajuta lui Bussy decit prin 
rugăciuni şi se ruga. Bussy aruncă o privire către ea, apoi 
spre asaltatori, apoi spre meterezul improvizat. 

— Haideţi acum, spuse el; dar băgaţi de seamă că 
spada înţeapă. 

Vitejii împinşi de Monsoreau făcură o mişcare spre 
mistrețul care îi aştepta cu ochi arzători retras înapoia 
meterezului. Unul din ei întinse chiar mîna spre scaunul 
de rugăciuni pentru a-l trage spre el; dar, mai înainte ca 
mîna lui să fi atins mobila ocrotitoare, spada lui Bussy, 
trecînd printr-o deschizătură a meterezului, îi luase 
braţul în toată lungimea şi îl străpunsese de la locul 
împuns pînă la umăr. 

Omul scoase un țipăt şi se dădu înapoi pînă la 
fereastră. 

Bussy auzi atunci nişte paşi repezi pe sală şi se crezu 
prins între două focuri. El alergă spre uşă pentru a pune 
zăvorul; înainte de a-l atinge, ea se deschise. 

Tînărul făcu un pas înapoi ca să se apere în acelaşi 
timp împotriva vechilor şi noilor săi duşmani. 

Doi oameni se repeziră pe această uşă. 

— Ah! scumpul meu stăpiîn, strigă o voce foarte 

cunoscută, am ajuns la timp? 

— Remy! spuse contele. 

— Şi cu mine! strigă o a doua voce. Mi se pare că aici 
asasinează. 

Bussy recunoscu această voce şi scoase un țipăt de 
bucurie. 

— Saint-Luc! spuse el. 

— Chiar eu. 

— Ah! ah! spuse Bussy, cred acum, dragă domnule 
Monsoreau, că ai face mai bine să ne laşi să trecem, căci 
acum, dacă nu te vei da la o parte, vom trece peste 
dumneata. 

— Trei oameni la mine! strigă Monsoreau. 

Şi încă trei asaltatori apărură deasupra balustradei. 

— Ei asta-i! dar sînt o armată? spuse Saint-Luc. 

— Dumnezeule, ocroteşte-l, se ruga Diana. 

— Ticăloaso! strigă Monsoreau. 

Şi înaintă să lovească pe Diana. 

Bussy văzu mişcarea. Sprinten ca un tigru, sări dintr-o 
dată pe deasupra meterezului; spada lui întîlni pe a lui 
Monsoreau, apoi se aplecă şi îl atinse la git; dar distanţa 
era prea mare: alese numai cu o zgirietură. 

Cinci sau şase oameni tăbărîră dintr-odată asupra lui 
Bussy. 

Unul din aceştia căzu sub spada lui Saint-Luc. 

— Înainte! strigă Remy. 

— Nu înainte, spuse Bussy; dimpotrivă, Remy, ia-o şi 
du-o pe Diana. 

Monsoreau scoase un muget şi smulse o spadă din 
mîinile unui nou sosit. 

Remy şovăia. 

— Dar dumneavoastră? spuse el. 

— la-o! ia-o! strigă Bussy. Ţi-o încredinţez. 

— Dumnezeule! murmură Diana, Dumnezeule! ajută-l. 

— Veniţi, doamnă, spuse Remy. 

— Niciodată; nu, niciodată nu-l voi părăsi. 

Remy o luă în braţe. 

— Bussy! strigă Diana; Bussy, ajutor! ajutor! 

Biata femeie era nebună, nu mai deosebea prietenii de 
duşmani; tot ce o îndepărta de Bussy i se părea că îi este 
potrivnic. 

— Du-te, du-te, spuse Bussy, te ajung. 

— Da, urlă Monsoreau; da, o vei ajunge, nădăjduiesc. 

Bussy îl văzu pe le Haudouin împleticindu-se, apoi 
prăbuşindu-se şi aproape numaidecit căzu, trăgînd-o 
după el pe Diana. 

Bussy scoase un țipăt. 

— Nu e nimic, stăpîne, spuse Remy; eu sînt acela care 
am primit glonţul; ea e salvată. 

Trei oameni se aruncară asupra lui Bussy; în clipa cînd 
se întorcea, Saint-Luc, trecu între Bussy şi cei trei 
oameni; unul din ei căzu. 

Ceilalţi doi se dădură înapoi. 

— Saint-Luc, spuse Bussy, Saint-Luc, pentru aceea pe 
care o iubeşti, salveaz-o pe Diana. 

— Dar tu? 

— Eu, sînt un bărbat. 

Saint-Luc se repezi spre Diana, care se şi ridicase în 
genunchi, o luă în braţe şi dispăru cu ea pe uşă. 

— La mine! strigă Monsoreau; la mine cei de pe scară! 

— Ah! criminalule! strigă Bussy. Ah! laşule! 

Monsoreau se retrase înapoia oamenilor săi. 

Bussy repezi odată tăişul şi apoi virful spadei; din 
prima despică un cap; din a doua găuri un piept. 

— Am mai măturat drumul, spuse el. 

Apoi se înapoie în meterezul său. 

— Fugiţi! stăpîne, fugiţi! murmură Remy. 

— Eu! să fug... să fug din faţa asasinilor! 

Apoi aplecîndu-se asupra tînărului: 

— Trebuie să scape Diana, îi spuse el; dar tu, ce ai? 

—  Băgaţi de seamă! spuse Remy, băgaţi de seamă! 

Într-adevăr, patru oameni tocmai se repeziseră pe uşa 

dinspre scară. 

Bussy se găsea prins între două trupe. 

Dar nu avu decit un singur gînd. 

— Şi Diana! strigă el, Diana! 

Atunci, fără să piardă o clipă, se repezi asupra celor 
patru oameni; luaţi fără veste, doi din ei căzură, unul 
rănit, altul mort. 

Apoi, cum Monsoreau înainta, el făcu un pas înapoi şi 
se găsi din nou înapoia meterezului. 

— Trageţi zăvorul, strigă Monsoreau, întoarceţi cheia: 
îl ţinem, îl ţinem. 

În timpul acesta, printr-o ultimă sforţare, Remy se 
tirise pînă în faţa lui Bussy; el venea să-şi adauge corpul 
la grosimea meterezului. 

Urmă o pauză de o clipă. 

Bussy, cu picioarele îndoite, cu corpul lipit de perete, 
braţul adus, cu vîrful spadei pregătit pentru atac, aruncă 
o privire repede în jurul lui. 

Şapte oameni erau culcaţi la pămînt, nouă rămiîneau 
picioare. Bussy îi numără din ochi. 

Dar văzînd cum lucesc nouă spade, auzindu-l pe 
Monsoreau cum îşi încurajează oamenii, simţindu-şi 
picioarele plescăind în sînge, acest viteaz, care nu 
cunoscuse niciodată frica, i se păru că vede imaginea 
morţii ridicîndu-se în fundul camerei chemîndu-l cu 
zimbetu-i posomorit. 

— Din nouă, spuse el voi mai ucide încă cinci, dar 
ceilalţi patru mă vor ucide ei pe mine. Mai am puteri 
pentru zece minute de luptă; ei bine! să fac în aceste 
zece minute ceea ce nimeni nu a făcut vreodată, şi nici 
nu va face. 

Atunci, scoţindu-şi mantaua cu care îşi înfăşură braţul 
sting ca într-un scut, făcu un salt pînă în mijlocul 
camerei, ca şi cînd ar fi fost nedemn pentru renumele lui 
de a lupta un timp mai îndelungat adăpostit. 

Acolo, el întîlni o harababură în care spada sa alunecă 

întocmai ca o viperă în clocitoarea ei. De trei ori el văzu 
lumină şi întinse braţul în această lumină; de trei ori auzi 
scîrţiind pielea eşarfelor sau jachetelor şi de trei ori o 
şuviţă de sînge cald ţişni pînă pe mîna lui dreaptă prin 
jgheabul de la lamă. 

În timpul acesta parase douăzeci de lovituri cu braţul 
stîng. 

Mantaua îi era ciopiîrţită. 

Tactica asasinilor se schimbă văzînd că doi oameni cad 
şi că al treilea se retrage; renunţară de a mai întrebuința 
spada unii săriră asupra lui lovind cu patul flintei, alţii 
traseră asupra lui cu pistoalele de care nu se serviseră 
încă şi de ale căror gloanţe el avu dibăcia să se ferească, 
fie dîndu-se într-o parte, fie aplecîndu-se. În această oră 
supremă, întreaga lui fiinţă se înmulţea; căci, nu numai 
că vedea, auzea şi acţiona, dar ghicea aproape cel mai 
neaşteptat şi mai ascuns gînd al duşmanilor săi; Bussy 
era în sfîrşit într-unul din acele momente cînd creatura 
atinge apogeul perfecțiunii: era mai puţin decit un zeu, 
pentru că era muritor, dar cu siguranţă că era mai mult 
decît un om. 

Atunci se gîndi că omorîndu-l pe Monsoreau ar 
însemna să pună capăt luptei; îl căută deci cu privirea 
printre asasini. Dar acesta, pe atît de liniştit pe cît era 
Bussy de însufleţit, încărca pistoalele oamenilor săi, sau, 
luîndu-le încărcate din mîinile lor, trăgea stînd în acelaşi 
timp ascuns după spadasinii săi. 

Dar era un lucru uşor pentru Bussy să-şi croiască o 
trecere; se aruncă în mijlocul zbirilor, care se dădură la o 
parte şi se găsi faţă în faţă cu Monsoreau. 

În clipa aceea, Monsoreau, care ţinea un pistol 
înarmat, îl ochi pe Bussy şi trase. 

Glonţul întîlni lama spadei şi o sfărimă la cîteva 
şchioape deasupra mînerului. 

— Dezarmat! strigă Monsoreau; dezarmat! 

Bussy făcu un pas înapoi şi, aplecîndu-se, îşi luă de jos 

lama sfărîimată. 

Într-o clipă, el o legă de mînă cu batista. 

Şi lupta începu din nou, înfăţişind acel spectacol 
minunat al unui om aproape fără arme, dar şi aproape 
fără răni, îngrozind şase oameni bine înarmaţi şi făcîndu- 
şi un meterez din zece cadavre. 

Lupta reîncepu şi deveni mai grozavă ca oricînd; în 
vreme ce oamenii lui Monsoreau se năpusteau asupra lui 
Bussy, Monsoreau, care ghicise că tînărul căuta pe jos o 
armă, trăgea spre el pe toate acelea care îi puteau fi la 
îndemiînă. 

Bussy era înconjurat. Crimpeiul de lamă, ştirbit, 
strimbat, tocit, îi tremura în mînă; oboseala începea să-i 
cuprindă braţul; privea în jurul lui, cînd unul din cadavre, 
însufleţindu-se se ridică în genunchi şi îi puse în miini o 
lungă şi puternică spadă. 

Acest cadavru era Remy, a cărui ultimă sforţare era un 
devotament. 

Bussy scoase un strigăt de bucurie şi făcu un salt 
înapoi, pentru a-şi desprinde mîna din batistă şi a se 
scăpa de crîmpeiul de spadă ajuns nefolositor. 

In timpul acesta, Monsoreau se apropie de Remy şi îi 
descarcă pistolul în cap. 

Remy căzu cu fruntea zdrobită, şi de astă dată pentru 
a nu se mai ridica. Bussy scoase un țipăt, sau mai 
degrabă un muget. 

Puterile îi reveniseră odată cu mijloacele de apărare; el 
făcu să-i şuiere spada, dobori o mînă la dreapta şi 
despică un obraz la stînga. 

Uşa se găsea liberă prin această îndoită lovitură. 

Sprinten şi nervos, el se repezi la ea şi încercă să o 
spargă cu o zguduitură care făcu să se cutremure 
peretele. Dar zăvoarele îi rezistară. 

Istovit de sforţare, Bussy lăsă să-i cadă braţul drept, în 
vreme ce cu cel stîng încerca să tragă zăvoarele 
îndărătul lui, făcînd în acelaşi timp faţă spre duşmanii 

săi. 

În timpul acestei clipe, el primi un glonţ care îi 
străpunse coapsa şi două lovituri de spadă care îi 
atinseră coastele. 

Dar trăsese zăvoarele şi întoarse cheia. 

Urlînd şi măreț de furie, el îl dobori cu latul spadei pe 
cel mai înverşunat dintre bandiți şi, fandîndu-se asupra 
lui Monsoreau, îl atinse la piept. 

Şeful vînătorii mormăi o înjurătură. 

— Ah! spuse Bussy trăgînd uşa, încep să cred că voi 
scăpa. 

Cei patru oameni îşi aruncară armele şi se agăţară de 
Bussy; ei nu-l puteau atinge cu fierul, atit de invulnerabil 
îl făcea minunata lui dibăcie. Încercară să-l înăbuşe. 

Dar lovind cu mînerul, cu latul, Bussy îi snopea, îi tăia 
fără încetare. Monsoreau se apropie de două ori de tînăr 
şi fu atins încă de două ori. 

Însă trei oameni se agăţară de mînerul spadei şi i-o 
smulseră din miîini. 

Bussy apucă un scăunel de lemn sculptat, dădu trei 
lovituri dobori trei oameni; dar scăunelul se sfărimă de 
umărul celui din urmă, care rămase în picioare. 

Acesta îi împlintă pumnalul în piept. 

Bussy îl apucă de mină, îi smulse pumnalul şi, 
întorcîndu-se spre duşmanul său, îl sili să se înjunghie 
singur. 

Ultimul sări pe fereastră. 

Bussy făcu doi paşi pentru a se lua după el, dar 
Monsoreau întins printre cadavre, se ridică la rîndu-i şi îi 
tăie încheietura piciorului cu o lovitură de cuţit. 

Tînărul scoase un țipăt, căută din ochi o spadă, o luă 
pe care o găsi mai la îndemină şi i-o împlîntă cu atita 
putere în piept încît îl ţintui de pardosea. 

— Ah! strigă Bussy, nu ştiu dacă voi muri; dar cel puţin 
pe tine te voi vedea murind. 

Monsoreau voi să răspundă; dar numai ultima suflare îi 

ieşi din gura întredeschisă. 

Bussy atunci se tîrî spre coridor; îşi pierdea tot sîngele 
prin rana de la coapsă şi mai cu seamă prin aceea de la 
încheietura piciorului. 

Aruncă o ultimă privire în urma lui. 

Luna tocmai ieşise strălucitoare dintr-un nor; lumina ei 
intra în această cameră inundată de sînge; ea veni să se 
oglindească în geamuri şi să lumineze pereţii ciopîrţiţi de 
lovituri de spadă, găuriţi de gloanţe, atingînd în treacăt 
palidele feţe ale morţilor care, cea mai mare parte, 
păstraseră murind, privirea fioroasă şi amenințătoare a 
asasinului. 

Bussy, la vederea acestui cîmp de bătălie populat de 
el, aşa rănit şi muribund cum era, se simţi cuprins de o 
mîndrie sublimă. 

După cum spusese, el făcuse ceea ce nici un om nu ar 
fi putut face. 

Îi mai rămînea acum să fugă, să scape; dar putea să 
fugă, căci fugea din faţa morţilor. 

Dar nu se sfirşise încă totul pentru nefericitul tînăr. 

Ajungînd pe scară, el văzu lucind nişte arme în curte; o 
bubuitură răsună; glonţul îi străpunse umărul. 

Curtea era păzită. 

Atunci el se gîndi la acea mică fereastră prin care 
Diana îi făgăduise că va privi lupta de a doua zi şi se tîrî 
cît putu de repede spre partea aceea. 

Ea era deschisă, încadrind un cer frumos presărat cu 
stele. 

Bussy închise şi zăvori uşa în urma lui; apoi urcă cu 
mare greutate pe fereastră, încălecă balustrada şi 
măsură din ochi grilajul de fier, pentru a sări de partea 
cealaltă. 

— Oh! murmură el, nu voi avea niciodată puterea. 

Dar în clipa aceea auzi paşi pe scară; era a doua trupă 
care urca. 

Bussy nu se mai putea apăra; el îşi adună toate 

puterile. Ajutîndu-se cu singura mînă şi cu singurul picior 
de care se mai putea sluji încă, el se aruncă. Dar 
aruncîndu-se, talpa cizmei îi alunecă pe piatră. 

Avea atita sînge pe picioare! 

Căzu pe virfurile de fier: unele îi pătrunseră în corp, 
altele i se agăţară de haine şi rămase atîrnat. 

In clipa aceea el se gîndi la singurul prieten care îi mai 
rămînea pe lume. 

— Saint-Luc! strigă el, ajutor! Saint-Luc! ajutor! 

— A! dumneata eşti, domnule de Bussy, spuse 
deodată o voce care ieşea dintr-un grup de copaci. 

Bussy tresări. Această voce nu era aceea a lui Saint- 
Luc. 

— Saint-Luc! strigă el din nou, ajutor! ajutor! nu te mai 
teme pentru Diana. L-am ucis pe Monsoreau! 

El nădăjduia că Saint-Luc era ascuns prin împrejurimi 
şi avea să vină la această voce. 

— Ah! Monsoreau a murit? spuse o altă voce. 

— Da. 

— Bine. 

Şi Bussy văzu ieşind doi oameni dintre copaci; erau 
mascaţi amîndoi. 

— Domnilor, spuse Bussy, domnilor, în numele lui 
Dumnezeu ajutaţi pe un sărman gentilom care poate să 
mai scape încă, dacă îl veţi ajuta! 

— Ce spuneţi, Monseniore? întrebă în şoaptă unul 
dintre cei doi necunoscuţi. 

— Neprevăzătorule! spuse celălalt. 

— Monseniore! strigă Bussy care auzise, atît de mult îi 
ascuţise simţurile disperarea situaţiei;  Monseniore! 
scăpaţi-mă şi vă voi ierta că m-aţi trădat. 

— Auzi? spuse omul mascat. 

— Ce porunciţi? 

— Ei bine! să-l scapi... 

Apoi adăugă cu un rînjet pe care i-l ascunse masca: 

— De suferinţe. 

Bussy întoarse capul în partea de unde venea vocea 
care îndrăznea să vorbească cu un accent batjocoritor 
într-un asemena moment. 

— Oh! sînt pierdut, murmură el. 

Într-adevăr, în aceeaşi clipă, ţeava unei archebuze i se 
aşeză pe piept şi lovitura porni. Capul lui Bussy îi căzu pe 
umeri, mîinile i se înţepeniră. 

— Asasinule! spuse el, fii blestemat! 

Şi îşi dădu sufletul rostind numele Dianei. 

Picăturile de sînge căzură de pe grilaj pe acela care 
fusese numit Monsenior. 

— A murit? strigară mai mulţi oameni care, după ce 
spărseseră uşa, apăreau la fereastră. 

— Da, strigă d'Aurilly; dar fugiţi; gîndiţi-vă că 
Monseniorul duce de Anjou era ocrotitorul şi prietenul 
domnului de Bussy. 

Oamenii nu aşteptară mai mult; dispărură. 

Ducele auzi zgomotul paşilor lor depărtindu-se, 
descrescînd şi pierzîndu-se. 

— Acum, d'Aurilly, spuse celălalt bărbat mascat, urcă 
în camera aceea şi aruncă-mi pe fereastră corpul lui 
Monsoreau. 

D'Aurilly urcă, recunoscu printre numărul nemaivăzut 
de cadavre corpul şefului vinătorii, îl luă pe umeri şi, 
după cum îi poruncise tovarăşul său, îl aruncă pe 
fereastră. Corpul, căzînd, veni la rîndu-i să stropească cu 
sîngele lui hainele ducelui de Anjou. 

Francois scotoci prin buzunarele şefului vînătorii şi 
scoase de acolo actul de alianţă semnat de mina lui 
regală. 

— lată ce căutam, spuse el; nu mai avem ce căuta aici. 

— Şi Diana? întrebă d'Aurilly de la fereastră. 

— Pe legea mea! nu mai sînt îndrăgostit, şi cum nu ne- 
a recunoscut, dezleag-o, dezleagă-l şi pe Saint-Luc şi 
amindoi să se ducă unde vor voi. 

D'Aurilly dispăru. 

— Nu voi fi rege al Franţei de astă dată, spuse ducele 
rupînd actul în bucăţi. Dar nici nu voi fi decapitat pentru 
crimă de înaltă trădare. 


CAPITOLUL XLIV 
Cum se găsi fratele Gorenflot mai mult ca 
oricînd, între spînzurătoare şi stăreţie. 


Aventura conspirației fu pînă la capăt o comedie; 
Elveţienii, aşezaţi la revărsarea acestui fluviu de intrigă, 
ca şi gărzile franceze care pindeau la confluenţa lui şi 
care îşi întinseseră plasele pentru a-i prinde pe marii 
conspiratori, nu putură să înhaţe nici măcar un peştişor. 

Toată lumea se strecurase prin trecerea subterană. 

Ei nu văzură deci pe nimeni ieşind din mănăstire; ceea 
ce făcu ca, imediat după spargerea porţii, Crillon să se 
aşeze în fruntea a vreo treizeci de oameni şi să 
năvălească în mănăstirea Sfinta Genoveva împreună cu 
regele. 

O tăcere de moarte domnea în vastele şi întunecatele 
clădiri. 

Crillon, om cu experienţa războiului, ar fi preferat 
multă gălăgie; se temea de vreo cursă. 

Dar în zadar îşi trimise înainte cercetaşi, în zadar 
deschise uşile şi ferestrele; în zadar scotoci prin criptă; 
totul era pustiu. 

Regele mergea printre cei dintii, cu spada în mină, 
strigînd cît îl ţinea gura: 

— Chicot! Chicot! 

Nimeni nu răspundea. 

— Să-l fi omorît? spunea regele. La naiba! îmi vor plăti 
nebunul cu preţul unui gentilom. 

— Aveţi dreptate, Sire, răspunse Crillon, căci şi el este 

unul, şi încă dintre cei mai buni. 

Chicot nu răspundea, fiindcă era ocupat să-l biciuiască 
pe domnul de Mayenne, care ocupaţie îi făcea aşa de 
mare plăcere, încît nu mai vedea şi nu mai auzea nimic 
din cele ce se petreceau în jurul său. 

Totuşi, cînd ducele dispăruse, cînd Gorenflot leşinase, 
cum nimic nu-l mai preocupa pe Chicot, el auzi şi 
recunoscu vocea regească. 

— Pe aici, fiule, pe aici, strigă el din toate puterile, 
încercînd să ridice de jos pe Gorenflot. 

Reuşi şi îl rezemă de un copac. 

Puterea pe care fu nevoit s-o întrebuinţeze pentru 
această faptă miloasă, lua vocii o parte din sonoritate; 
astfel că Henric crezu pentru un moment că vocea 
ajungea la el pe un ton jalnic. 

Cu toate astea nu era nimic Chicot, dimpotrivă, era în 
culmea triumfului; numai că, văzînd starea de plins a 
călugărului, se întreba dacă trebuie să străpungă acest 
pîntece trădător, sau să fie milostiv cu acest voluminos 
butoi. 

Privea deci la Gorenflot după cum August, timp de o 
clipă îl privise pe Cinna. 

Gorenflot, îşi revenea puţin cîte puţin şi, aşa de zăpăcit 
cum era, nu era în stare să-şi dea seama de cele ce Îl 
aşteptau; de altfel semăna foarte bine cu acele animale 
amenințate necontenit de oameni, care simt instinctiv că 
niciodată nu le atinge o mînă decit ca să le bată, că 
niciodată o gură nu le atinge decit pentru a le mînca. 

In această dispoziţie sufletească se afla el cînd 
deschise ochii. 

— Domnule Chicot! strigă el. 

— Ah! ah! făcu Gasconul, nu ai murit? 

— Bunul meu domn Chicot, urmă călugărul, făcînd o 
sforţare pentru a-şi împreuna mîinile pe burta uriaşă, 
este cu putinţă să mă dai pe mîinile urmăritorilor, pe 
mine, Gorenflot? 


340 


— Canalie, spuse Chicot cu un ton de drăgălăşenie rău 
ascunsă. 

Gorenflot începu să urle. 

După ce reuşise să-şi împreune mîinile, încerca să şi le 
fringă. 

— Eu care am luat atitea mese bune cu dumneata, 
striga el sufocîndu-se; eu care beam atit de grațios după 
părerea dumitale, care mă numeai regele bureţilor; mie 
căruia îmi plăceau atît de mult puii comandaţi de 
dumneata la Cornul Abundenţei şi din care nu lăsam 
niciodată decit oasele! 

Aceste din urmă cuvinte îi plăcură atit de mult lui 
Chicot încît se hotărî pentru iertare. 

— lată-i! Dumnezeule! strigă Gorenflot încercînd să se 
ridice, dar fără a reuşi; iată-i! vin, sînt un om mort. Oh! 
bunul meu Chicot, scapă-mă! 

Şi călugărul, neputindu-se scula, se aruncă, ceea ce 
era mai uşor, cu faţa la pămînt. 

— Ridică-te, spuse Chicot. 

— Mă vei ierta? 

— Vom vedea. 

— M-ai bătut atît încît ai putea să faci atita lucru. 

Chicot începu să riîdă. Bietul călugăr avea mintea atit 
de tulbure încît credea că a primit şi loviturile date lui 
Mayenne. 

— Rizi, bunul meu domn Chicot? spuse el. 

— Ei! fără îndoială, rîd, animalule. 

— Voi trăi aşadar? 

— Poate. 

— Într-adevăr, nu ai ride dacă Gorenflot al dumitale ar 
trebui să moară. 

— Aceasta nu atirnă de mine, atîrnă de rege. Numai 
regele are dreptul de viaţă şi de moarte. 

Gorenflot făcu o sforţare, şi reuşi să se înţepenească 
pe genunchi. 

În clipa aceea, întunericul fu împrăştiat de o lumină 

mare; o mulţime de haine brodate şi spade luminate de 
lumina torţelor, îi înconjurară pe cei doi prieteni. 

— Ah! Chicot! dragul meu Chicot! strigă regele, ce 
bine îmi pare că te văd! 

— Auzi, burţul meu domn Chicot, spuse foarte încet 
călugărul, acest mare prinţ e fericit că te vede. 

— Ei bine? 

— Ei bine! în fericirea sa, nu-ți va refuza ceea ce îi vei 
cere; cere-i iertarea mea. 

— Uriciosului Irod? 

— Oh! oh! taci, dragă domnule Chicot. 

— Ei bine! Sire, întrebă Chicot întorcîndu-se spre rege, 
cîţi aţi prins? 

— Confiteor! spuse Gorenflot. 

— Nici unul, repetă Crillon. Trădători! trebuie că au 
găsit vreo deschizătură necunoscută de noi. 

— Se poate, spuse Chicot. 

— Dar i-ai văzut? întrebă regele. 

— Sigur că i-am văziţi. 

— Pe toţi? 

— De la cel dintîi pînă la cel din urmă. 

— Confiteor repetă Gorenflot, care nu putea spune 
mai mult. 

— l-ai recunoscut, fără îndoială? 

— Nu, Sire. 

— Cum, nu i-ai recunoscut? 

— Vreau să spun că nu l-am recunoscut decit pe unul 
singur şi încă... 

— Şi încă? 

— Nu de pe faţă, Sire. 

— Şi pe care l-ai recunoscut? 

— Pe domnul de Mayenne. 

— Pe domnul de Mayenne? Acela căruia îi datorai... 

— Ei bine! neam achitat, Sire. 

— Ah! povesteşte-mi şi mie, Chicot! 

— Mai tirziu, fiule, mai tirziu; acum să ne ocupăm de 


342 


prezent. 

— Confiteor! repetă Gorenflot. 

— Ah! ai un prizonier, spuse numaidecit Crillon, lăsînd 
să-i cadă mîna mare asupra lui Gorenflot, care, cu toată 
rezistenţa ce părea s-o aibă corpul său, se îndoi sub 
lovitură. 

Călugărului îi pieri glasul. 

Chicot întîrzie să răspundă, lăsînd ca pentru o clipă, 
toată frica ce ia naştere din cea mai grozavă teroare să 
ocupe inima nenorocitului călugăr. 

Gorenflot leşină pentru a doua oară văzînd în jurul lui 
atitea miînii nesăturate. 

În sfîrşit, după o clipă de tăcere, în care timp i se păru 
că aude la ureche trimbiţa Judecăţii din urmă: 

— Sire, spuse Chicot, priveşte-l bine pe acest călugăr. 

Unul din asistenţi apropie o torţă de figura lui 
Gorenflot; acesta închise ochii pentru a avea mai puţin 
de făcut trecînd din lumea aceasta în cealaltă... 

— Predicatorul Gorenflot! strigă Henric. 

— Confiteor, confiteor, confiteor, repeta des călugărul. 

— Chiar el, spuse Chicot. 

— Acela care... 

— Exact, spuse Gasconul. 

— Ah! ah! făcu regele cu un aer mulţumit. 

S-ar fi putut strînge sudoarea de pe obrajii lui 
Gorenflot cu o lingură. 

Avea şi pentu ce, căci se auzeau sunînd spadele ca şi 
cînd fierul ar fi fost însufleţit şi cuprins de nerăbdare. 

Ciţiva se apropiară ameninţători. 

Gorenflot îi simţi mai mult decit îi văzu şi, scoase un 
țipăt slab. 

— Aşteaptă, spuse Chicot, trebuie ca regele să afle 
totul. 

Şi luîndu-l pe Henric de o parte: 

— Fiule, îi spuse el încet, mulţumeşte lui Dumnezeu, 
că a lăsat să se nască acest om sfint, acum treizeci şi 

cinci de ani; căci datorită lui am salvat totul. 

— Cum aşa? 

— Da, el este acela care mi-a povestit complotul de la 
început pînă la sfîrşit. 

— Cînd? 

— Acum vreo săptămînă: astfel că dacă duşmanii 
Maiestăţii Voastre l-ar găsi vreodată, ar fi un om mort. 

Gorenflot nu auzi decit ultimele cuvinte: „Un om 
mort!” 

Şi căzu în miini. 

— Vrednicule om, spuse regele aruncînd o privire 
binevoitoare asupra acestei mase de carne care în ochii 
oricărui om cu bun simţ, nu reprezenta decit un fel de 
materie în stare să absoarbă şi să stingă jeraticul 
inteligenţei, vrednicule om, te voi lua sub ocrotirea mea. 

Gorenflot prinse din zbor această privire miloasă şi 
rămase întocmai ca masca parazitului antic, pe de o 
parte rizînd pînă la dinţi şi pe de altă parte plîngînd pînă 
la urechi. 

— Şi vei face bine, regele meu, răspunse Chicot, căci e 
unul dintre cei mai minunaţi servitori. 

— Ce crezi că se poate face din el? întrebă regele. 

— Cred că atita timp cit va fi în Paris, va risca mult. 

— Dacă îi dau o gardă? 

Gorenflot auzi această propunere a regelui. 

_ — Bun, gîndi el, mi se pare că e egal cu închisoarea. 
Imi place mai mult asta decit tortura. Şi mai cu seamă să 
mă hrănească bine. 

— Nu, spuse Chicot, ar fi zadarnic: este deajuns să-mi 
dai voie să-l iau la mine. 

— Unde? 

— La mine acasă. 

— Ei bine! ia-l şi înapoiază-te la Luvru, unde îmi voi 
găsi prietenii pentru a-i pregăti pentru ziua de miine. 

— Scoală-te, părinte, îi spuse Chicot călugărului. 

— Işi bate joc, murmură călugărul, suflet rău. 

— Dar scoală-te, brută! reluă încet Gasconul dîndu-i o 
lovitură cu genunchiul în spate. 

— Ah! asta am meritat-o! strigă Gorenflot. 

— Ce spune oare? întrebă regele. 

— Sire, reluă Chicot, îşi aminteşte de toate oboselile, 
îşi numără toate chinurile, şi cum eu i-am făgăduit 
ocrotirea Maiestăţii Voastre, spune, ştiind bine ceea ce 
valorează: „Asta am meritat-o!” 

— Sărmanul! spuse regele; ai cel puţin grijă de el, 
prietene. 

— Ah! fiţi pe pace, Sire; cînd este cu mine nu-i lipseşte 
nimic. 

— Ah! domnul Chicot! strigă Gorenflot, dragă domnule 
Chicot, unde mă duci? 

— O vei afla numaidecit. Pînă atunci, mulţumeşte-i 
Maiestăţii Sale, monstrule nelegiuit, mulţumeşte-i. 

— Pentru ce? 

— Mulţumeşte-i, îţi spun. 

— Sire, bilbîi Gorenflot, deoarece Graţioasa Voastră 
Maiestate... 

— Da, spuse Henric, ştiu tot ceea ce ai făcut în 
călătoria de la Lyon, în seara Ligii şi în sfîrşit astăzi. Fii 
linişit, vei fi răsplătit după merit. 

Gorenflot scoase un suspin. 

— Unde este Panurge? întrebă Chicot. 

— În grajd; bietul animal! 

— Ei bine! du-te şi caută-l, încalecă-l şi vino să mă 
găseşti aici. 

— Da, domnule Chicot. 

Şi călugărul se depărtă cum putu mai repede, mirat că 
nu este urmat de gardă. 

— Acum, fiule, spuse Chicot, păstrează-ţi douăzeci de 
oameni pentru escorta ta şi dă zece din ceilalţi domnului 
de Crillon. 

— Unde trebuie să-l trimit? 

— La palatul Anjou, ca să-ţi aducă fratele. 

— Pentru ce? 

— Spre a nu-ţi scăpa pentru a doua oară. 

— Cum adică, fratele meu?... 

— Ţi-a fost rău cînd mi-ai urmat sfaturile astăzi? 

— Nu, la naiba! 

— Ei bine! fă ce-ţi spun. 

Henric dădu ordin colonelului gărzilor franceze să 
aducă pe ducele de Anjou la Luvru. 

Crillon, care nu ţinea prea mult la prinţ, plecă 
numaidecit. 

— Şi tu? spuse Henric. 

— Eu, îl aştept pe sfintul meu. 

— Şi mă vei reîntilni la Luvru? 

— Peste o oră. 

— Atunci te las. 

— Du-te, fiule. 

Henric plecă cu restul trupei. 

Cît despre Chicot, el se îndreptă spre grajduri şi, cum 
intră în curte, văzu apărind pe Gorenflot călare pe 
Panurge. 

Bietul om nici nu se gindise să fugă de soarta care îl 
aştepta. 

— Haide, haide, spuse Chicot luîndu-l pe Panurge de 
friu, grăbeşte-te, ne aşteaptă. 

Gorenflot nu opuse nici o urmă de rezistenţă, numai că 
vărsă atitea lacrimi încît slăbea văzînd cu ochii. 

— Cînd spuneam eu, murmura el, cînd spuneam eu! 

Chicot îl trăgea pe Panurge spre el, ridicînd din umeri. 


CAPITOLUL XLV 
Unde Chicot ghiceşte pentru ce d'Epernon 
avea singe pe picioare şi nu pe obraji. 


Regele, înapoindu-se la Luvru, îi găsi pe prietenii săi 

culcaţi şi dormind un somn liniştit. Evenimentele istorice 
au o înrîurire ciudată, aceea de a-şi oglindi măreţia în 
împrejurările care le-au precedat. 

Cei care vor considera deci evenimentele care aveau 
să aibă loc chiar în dimineaţa aceea, căci regele se 
înapoia pe la ora două la Luvru, cei care vor primi 
evenimentele cu prestigiul pe care-l dă cunoaşterea 
viitorului, vor găsi poate un oarecare interes văzindu-l pe 
rege, care era cît pe-aci să piardă coroana, refugiindu-se 
lîngă cei trei prieteni ai săi, care, peste cîteva ore, aveau 
să înfrunte pentru el o primejdie în care aveau să-şi pună 
viaţa în joc. 

Poetul, acea fire privilegiată, care nu prevede, dar care 
ghiceşte, va găsi, sîntem siguri, triste şi încîntătoare 
acele feţe tinere pe care somnul le frăgezeşte, pe care 
încrederea le face să zimbească şi care, asemănători 
fraţilor culcaţi în dormitorul părintesc, se odihnesc pe 
paturile lor, aşezaţi unii lîngă alţii. 

Henric înaintă încet în mijlocul lor, urmat de Chicot, 
care, după ce îşi dusese prietenul la loc sigur, venise să-l 
întilnească pe rege. 

Un pat era gol, acela al lui d'Epernon. 

— Nu s-a înapoiat încă, neprevăzătorul! murmură 
regele; ah! nenorocitul! ah! nebunul! se bate împotriva 
lui Bussy, bărbatul cel mai viteaz din Franţa, cel mai 
primejdios din lume şi nici nu se gîndeşte la acest lucru! 

—Da, într-adevăr, spus Chicot. 

— Să-l caute! Să-l aducă! strigă rgele. Apoi să mi-l 
aducă pe Miron; vreau să-l adoarmă pe acest zăpăcit, 
chiar fără voia lui. Vreau ca somnul să-l facă puternic şi 
mlădios şi în stare să se apere. 

— Sire, spuse uşierul, iată-l pe domnul d'Epernon care 
intră chiar în clipa de faţă. 

D'Epernon venea într-adevăr. Aflind de înapoierea 
regelui şi bănuind vizita pe care avea s-o facă la 
dormitor, se strecură spre camera comună, nădăjduind 

să ajungă nezărit. 

Dar era pîndit şi, după cum am văzut, i s-a anunţat 
întoarcerea sa regelui. 

Văzînd că nu era chip să scape de mustrare, apăru în 
prag foarte încurcat. 

— Ah! iată-te în sfîrşit, spuse Henric; vino încoace, 
nenorocitule şi vezi-ţi prietenii. 

D'Epernon aruncă o privire în jurul camerei şi făcu 
semn că într-adevăr văzuse. 

— Vezi-ţi prietenii, urmă Henric, sînt cuminţi, ei au 
înţeles cîtă importanţă are ziua de miine; şi tu, 
nenorocitule, în loc să te rogi cum au făcut ei şi să dormi 
cum fac acum, te duci să joci jocuri de noroc cu 
desfrinaţii. Drace! ce palid eşti! ce înfăţişare frumoasă 
vei avea miine, dacă chiar din astă seară nu mai poţi! 

D'Epernon era palid într-adevăr, atît de palid încît 
observaţia regelui îl făcu să roşească. 

— Haide, urmă Henric, culcă-te, vreau eu, şi dormi. 
Numai că, vei putea oare dormi? 

— Eu? răspunse d'Epernon ca şi cum o astfel de 
întrebare l-ar fi rănit pînă în fundul inimii. 

— Te întreb dacă vei avea timpul să dormi. Ştii că vă 
bateţi la ziuă; că în acest nenorocit anotimp se face ziuă 
la ora patru? E două; îţi mai rămîn abia două ore. 

— Două ore bine întrebuințate, spuse d'Epernon, 
servesc la multe lucruri. 

— Vei dormi? 

— Foarte bine, Sire. 

— Eu nu cred. 

— Pentru ce? 

— Pentru că eşti agitat, te gîndeşti la ziua de miine. 
Vai! ai dreptate, căci miine este chiar azi. Dar, fără să 
vreau, am dorinţa tainică de a spune că nu am ajuns încă 
la ziua fatală. 

— Sire, voi dormi, v-o făgăduiesc. Dar, pentru aceasta 
trebuie ca Maiestatea Voastră să mă lase să dorm. 

— Este adevărat, spuse Chicot. 

Intr-adevăr, d'Epernon se dezbrăcă, cu o linişte şi chiar 
cu o mulţumire care îi părură un semn bun prinţului şi lui 
Chicot. 

— Este viteaz ca un Cezar, spuse regele. 

— Aşa de viteaz, făcu Chicot, scărpinîndu-şi urechea, 
încît pe cuvîntul meu, nu mai înţeleg nimic. 

— Nu vezi, a şi adormit. 

Chicot se apropie de pat, căci se îndoia ca liniştea 
d'Epernon să meargă pînă acolo. 

— Oh! oh! spuse el deodată. 

— Ce este? întrebă regele. 

— Priveşte. 

Şi cu degetul Chicot arătă regelui cizmele lui 
d'Epernon. 

— Sînge! murmură regele. 

— A mers prin sînge, fiule. Ce viteaz! 

— O fi rănit? întrebă regele cu nelinişte. 

— Ei aşi! Ar fi spus-o. Şi apoi, numai dacă nu ar fi fost 
rănit întocmai ca Ahile la călcii. 

— lată, tunica de asemenea îi este pătată; iată-i 
mîneca. Ce i s-o fi întîmplat oare? 

— Poate că a omorit pe cineva, spuse Chicot. 

— Pentru ce? 

— Pentru a-şi încerca mîna. 

— E ciudat, făcu regele. 

Chicot îşi înmulţi scărpinăturile. 

— Hm! hm! făcu regele. 

— Nu-mi răpunzi? 

— Ba da: fac hm! asta înseamnă multe lucruri, mi se 
pare. 

— Dumnezeule! spuse Henric, ce se petrece oare în 
jurul meu şi care este viitorul care mă aşteaptă? Din 
fericire miine... 

— Astăzi, fiule; confunzi mereu. 

— Da, este adevărat. 

— Ei bine! astăzi ce? 

— Astăzi voi fi liniştit. 

— Pentru ce! 

— Pentru că mi-i vor omori pe Angevinii blestemaţi. 

— O, visezi, Henric? 

— Sînt sigur, ei sînt viteji. 

— Nu am auzit spunîndu-se că Angevienii ar fi laşi. 

— Nu, fără îndoială; dar vezi ce puternici sînt, vezi ce 
muşchi frumoşi are braţul lui Schomberg. 

— Ah! dacă i-ai văzut pe aceia ai lui Antraguet. 

— Nu vezi buza poruncitoare a lui Quelus şi fruntea lui 
Maugiron, semeaţă pînă şi în somn. Cu asemenea feţe nu 
vom pierde izbînda. Ah! cînd ochii aceştia aruncă priviri, 
duşmanul e pe jumătate învins. 

— Dragă prietene, spuse Chicot clătinînd cu tristeţe 
din cap, sînt frunţi tot aşa de semeţe ca acestea şi ochi 
care aruncă priviri nu mai puţin grozave ca acelea pe 
care te bizui tu. Aceasta e tot ceea ce te linişteşte? 

— Nu. Vino, îţi voi arăta ceva. 

— Unde? 

— În cabinetul meu. 

— Şi acel ceva îţi va da încrederea în izbîndă? 

— Da. 

— Haide atunci. 

— Aşteaptă. 

Şi Henric făcu un pas pentru a se apropia de tineri. 

— Ce? întrebă Chicot. 

— Ascultă, nu vreau ca miine, sau mai degrabă astăzi, 
să-i întristez şi nici să-i înduioşez. Vreau să-mi iau rămas 
bun de la ei chiar acum. 

Chicot clătină din cap. 

— la-ţi, fiule, spuse el. 

Tonul vocii cu care rosti aceste cuvinte era aşa de trist 
încît regele simţi un fior care îi străbătu prin vine şi care 
îi aduse o lacrimă în ochi. 

— Adio, prieteni, murmură regele, adio, bunii mei 

prieteni. 

Chicot se întoarse, inima lui nu era nici ea de marmură 
după cum nu era a regelui. 

Şi numaidecit, fără să vrea, ochii i se întoarseră spre 
tineri. 

Henric se aplecă asupra lor şi îi sărută pe frunte unul 
după altul. 

O slabă lumînare roşiatică lumina această scenă şi 
trimitea culoarea ei tristă draperiilor camerei şi figurilor 
actorilor. 

Chicot nu era superstiţios; dar cînd îl văzu pe Henric 
atingînd cu buzele fruntea lui Maugiron, a lui Quélus şi a 
lui Schomberg, închipuirea lui îi înfăţişa un om 
desnădăjduit care venea să-şi ia rămas bun de la morţii 
culcaţi în mormintele lor. 

— E curios, spuse Chicot, nu am simţit niciodată acest 
lucru; bieţii copii! 

Abia terminase regele să-şi sărute prietenii, că 
d'Epernon şi deschise ochii să vadă dacă au plecat. 

Regele părăsea camera sprijinit de braţul lui Chicot. 

D'Epernon sări din pat şi începu să-şi şteargă cum putu 
mai bine petele de sînge rămase pe cizme şi pe haine. 

Această ocupaţie îi aduse aminte de scena din piaţa 
Bastiliei. 

— Nu aş fi avut niciodată atita sînge, murmură el, de la 
omul acesta care şi l-a vărsat într-o atît de mare 
cantitate asta seară. 

Şi se culcă din nou. 

Cît despre Henric, îl duse pe Chicot în cabinetul său şi 
deschizînd un cufărel lung de abanos dublat cu mătase 
albă: 

— lată, spuse el, priveşte. 

— Spade! făcu Chicot. Văd. Apoi? 

— Da, spade, dar spade binecuviîntate, dragă prietene. 

— De cine? 

— De chiar sfîntul nostru părinte Papa, el mi-a acordat 


351 


această favoare. Aşa cum îl vezi, cufărul acesta pentru a 
se duce la Roma şi a se înapoia, mă costă douăzeci de 
cai şi patru oameni; dar am spadele. 

— Inţeapă bine? întrebă Chicot. 

— Fără îndoială; dar ceea ce le face meritul mai mare, 
Chicot, este că sînt binecuvîntate. 

— Da, o ştiu; dar îmi place totuşi să ştiu dacă înţeapă. 

— Păginule! 

— Să vedem, fiule, acum, să vorbim de altceva. 

— Fie; dar grăbeşte-te. 

— Vrei să dormi? 

— Nu, vreau să mă rog. 

— In cazul acesta, să vorbim de afaceri. L-ai chemat 
pe domnul de Anjou? 

— Da, aşteaptă jos. 

— Ce ai de gînd să faci cu el? 

— Mă gîndesc să-l văd la Bastilia. 

— Foarte cuminte. Caută numai o temniţă adiîncă, 
sigură şi bine închisă; aceea de pildă, în care a stat 
conetabilul de Saint-Pol sau Jaques d'Armagnac. 

— O! fii pe pace. 

— Ştiu eu unde se vinde catifea neagră frumoasă, 
fiule. 

— Chicot! este fratele meu. 

— E adevărat şi la curte, doliul familiei se poartă în 
violet. Îi vei vorbi? 

— Da, desigur, ca să-i iau cel puţin orice speranţă, 
dovedindu-i că intrigile sale au fost descoperite. 

— Hm! făcu Chicot. 

— Vezi vreun neajuns că vreau să-i vorbesc? 

— Nu, dar în locul tău aş desfiinţa discursul şi aş dubla 
închisoarea. 

— Să mi se aducă ducele de Anjou, spuse Henric. 

— E tot una, spuse Chicot clătinînd din cap, rămîn la 
prima mea idee. 

O clipă după aceea, ducele intră; era foarte palid şi 

dezarmat. Crillon îl urma ţinîndu-i spada în mînă. 

— Unde l-ai găsit? îl întrebă regele pe Crillon, cu un 
aşa ton ca şi cînd ducele nu ar fi fost acolo. 

— Sire, Alteaţa Sa nu era acasă; dar la o clipă după ce 
am pus stăpînire pe palatul său, însă în numele Maiestăţii 
Voastre, Alteța Sa a venit şi l-am arestat fără să opună 
rezistenţă. 

— Ce fericire, spuse regele cu dispreţ. 

Apoi se întoarse spre prinţ; 

— Unde erai, domnule! întrebă el. 

— Acolo unde am fost, Sire, fiţi convins, răspunse 
ducele, că m-am ocupat de Maiestatea Voastră. 

— Mă îndoiesc, spuse Henric, şi prezenţa dumitale îmi 
dovedeşte că am făcut bine ocupindu-mă şi eu de 
dumneata. 

Francois se înclină liniştit şi respectuos. 

— Să vedem, unde erai? spuse regele mergînd spre 
fratele său. Ce făceai în vreme ce erau arestaţi complicii 
dumitale? 

— Complicii mei? făcu François. 

— Da, complicii dumitale, repetă regele. 

— Sire, cu siguranţă că Maiestatea Voastră este rău 
informată asupra mea. 

— Oh! de data aceasta, domnule, nu-mi vei mai scăpa, 
şi lanţul dumitale de crime s-a terminat. Nici de data 
aceasta nu mă vei moşteni, frate... 

— Sire, Sire, pentru Dumnezeu, liniştiţi-vă! Desigur că 
e cineva care vă aţiţă împotriva mea. 

— Mizerabile! strigă Henric în culmea mîniei, vei muri 
de foame într-o celulă din Bastilia. 

— Aştept poruncile voastre, Sire, şi le binecuvintez, 
chiar dacă vor trebui să mă condamne la moarte. 

— Dar în sfîrşit, unde erai, prefăcutule? 

— Sire, o salvam pe Maiestatea Voastră şi lucram la 
gloria şi liniştea domniei Maiestăţii Voastre. 

— O! făcu regele înmărmurit; pe cinstea mea, 

îndrăzneala e mare. 

— Ei aşi! făcu Chicot răsturnîndu-se pe scaun, 
povesteşte-ne şi nouă, prinţe, trebuie să fie curios. 

— Sire, aş fi spus acest lucru numaidecit Maiestăţii 
Voastre, dacă m-aţi fi tratat ca pe un frate; dar cum mă 
trataţi ca pe un vinovat, voi aştepta ca întîmplările să 
vorbească pentru mine. 

Zicînd aceste cuvinte, el salută din nou şi chiar cu mai 
multă plecăciune de cît prima dată pe regele, fratele său 
şi,  întorcîndu-se spre Crillon şi ceilalţi ofiţeri care se 
aflau acolo: 

— Aşa, spuse el, care dintre dumneavoastră, domnilor, 
îl va conduce pe primul prinţ de sînge la Bastilia? 

Chicot se gindea: o lumină îi trecu prin minte. 

— Ah! ah! murmură el, mi se pare că înţeleg acum 
pentru ce domnul d'Epernon avea atita sînge pe picioare 
şi atît de puţin în obraji. 


CAPITOLUL XLVI 
Dimineaţa luptei 


O zi frumoasă se ivea deasupra Parisului; nici un 
burghez nu cunoştea ştirea; dar gentilomii regalişti şi cei 
din partidul lui Guise, aceştia din urmă mai ales în 
încremenire, se aşteptau la evenimente şi luau măsuri de 
prevedere pentru a-l felicita la timp pe învingător. 

După cum s-a văzut în capitolul precedent, regele nu 
dormi deloc toată noaptea: se rugă şi plinse; şi cum la 
urma urmelor era un bărbat viteaz şi cu experienţă, mai 
cu seamă în materie de duel, el ieşi către ora trei 
dimineaţa împreună cu Chicot, pentru a merge să aducă 
prietenilor săi singurul serviciu care stătea în puterea sa 
să le aducă. 

Se duse să viziteze terenul unde trebuia să aibă loc 
lupta. 

Regele, îmbrăcat în haine de culoare posomorită, 
înfăşurat într-o manta largă, cu spada la şold, cu părul şi 
ochii ascunşi de borurile pălăriei, o luă pe strada Sfintul 
Anton pînă ajunse la trei sute de paşi în faţa Bastiliei; 
dar, ajuns acolo, văzînd o mare îngrămădire de oameni 
puţin mai sus de strada Sfintul Pavel, el nu voi să se 
aventureze în această mulţime, o luă pe strada Sfînta 
Ecaterina şi ajunse la îngrăditură prin partea din dos. 

Mulțimea aceea, se ştie ce făcea acolo: număra morţii 
din timpul nopţii. 

Regele se feri de ea şi prin urmare nu află nimic de 
cele petrecute. 

Chicot, care luase parte la cearta, sau mai degrabă la 
înţelegerea care avusese loc cu o săptămînă mai înainte, 
explica regelui, chiar pe locul unde avea să se dea lupta, 
locul pe care aveau să-l ocupe luptătorii şi condiţiile 
luptei. 

Abia pus la punct, Henric se apucă să măsoare spaţiul, 
se uită printre copaci, calculă reflecţia soarelui şi spuse. 

— Qu€lus se va găsi bine expus; va avea soarele la 
dreapta, chiar în ochiul care îi mai rămîne!, în vreme de 
Maugiron va avea toată umbra. Qu€lus i-ar fi putut lua 
locul lui Maugiron, iar Maugiron, care are ochi foarte 
buni, pe acela al lui Quelus. lată pînă acum un lucru 
foarte prost aranjat. Cît despre Schomberg, care are 
încheietura genunchiului slabă, are un copac pentru a-i 
sluji de retragere la caz de nevoie. Aceasta mă linişteşte 
în privinţa lui; dar Qu€lus, sărmanul meu Qudlus! 

Şi el clătină cu tristeţe din cap. 

— Mă înfricoşezi, regele meu, spuse Chicot. Nu te 
frămiînta astfel, ce naiba! vom vedea ce va fi. 

Regele îşi ridică ochii spre cer şi suspină. 

— Vezi, Dumnezeul meu! cum defăimează, murmură 
el, dar ştii că el e nebun. 


1 Qu€lus avusese, într-un duel precedent, ochiul crăpat de o lovitură 
de spadă. 

Chicot ridică din umeri. 

— Şi d'Epernon, reluă regele; am fost nedrept, 
negindindu-mă deloc la el; d'Epernon care va avea de-a 
face cu Bussy, cît va fi de expus!... Priveşte aranjamentul 
terenului, viteazul meu Chicot: la stînga, o barieră; la 
dreapta, un copac; înapoi, un şanţ; d'Epernon care va 
avea nevoie să înceteze lupta adesea, căci Bussy este un 
tigru, un leu, un şarpe; Bussy este o spadă vie, care sare, 
se desfăşoară, se dă înapoi. 

— Ei aşi! spuse Chicot, nu sînt neliniştit din pricina lui 
d'Epernon. 

— Nu ai dreptate, va fi ucis. 

— Ei! Nu-i aşa de prost; şi-o fi luat el toate măsurile! 

— Ce vrei să spui? 

— Vreau să spun că nu se va bate, la naiba! 

— Ţi-ai găsit! nu l-ai auzit adineauri? 

— Ba da. 

— Ei bine? 

— Ei bine! tocmai de aceea îţi repet că nu se va bate. 

— Om neîncrezător şi plin de dispreţ. 

— Îmi cunosc Gasconul, Henric; dar dacă vrei să mă 
crezi, să mergem, scumpul meu rege; iată că a sosit ziua 
cea mare, să ne înapoiem la Luvru. 

— Crezi oare că voi sta la Luvru în timpul luptei? 

— Mii de draci! vei sta, căci dacă te vor vedea aici, 
oricine ar spune, în cazul cînd prietenii tăi vor fi 
învingători, că le-ai adus izbînda prin farmece, şi, în cazul 
cînd vor fi învinşi, că le-ai adus nenorocire. 

— Şi ce-mi pasă mie de ce zice lumea? Îi voi iubi pînă 
la capăt. 

— Vreau să fii tare, Henric; te felicit chiar că-ţi iubeşti 
astfel prietenii, este o virtute rară la prinți; dar nu vreau 
să-l laşi singur pe domnul de Anjou la Luvru. 

— Dar Crillon nu este acolo? 

— Ei! Crillon nu este decît un bivol, un rinocer, un 
mistreţ şi tot ce vrei ca viteaz şi neîmbliînzit; în vreme ce 

fratele tău este vipera, este şarpele cu clopoței, este 
orice animal a cărui putere stă în venin. 

— Ai dreptate, voi pune să-l vîre în Bastilia. 

— Ţi-am spus că faci rău că-l vezi. 

— Da, am fost învins de asigurările sale, de 
îndrăzneala sa, de serviciile pe care pretinde că mi le-a 
adus. 

— Un motiv mai mult ca să te fereşti. Să ne înapoiem, 
fiule, ascultă-mă. 

Henric ascultă de sfaturile lui Chicot şi se îndreptă 
împreună cu el spre Luvru după ce îşi mai aruncase o 
ultimă privire pe viitorul cîmp de luptă. 

Toţi erau în picioare la Luvru cînd intrară regele şi 
Chicot. 

Tinerii se sculaseră devreme şi se lăsau îmbrăcaţi de 
lacheii lor. 

Regele îi întrebă cu ce se ocupau. 

Schomberg îşi mlădia genunchii, Qu€lus îşi spăla ochii 
cu zeamă de struguri, Maugiron bea un pahar de vin de 
Spania, d'Epernon îşi ascuţea spada pe o piatră. 

De altfel putea chiar fi văzut, căci făcuse să i se aducă, 
pentru această operaţie, o grezie la uşa camerei 
comune. 

— Şi zici că omul acesta nu este un Bayard? făcu 
Henric privindu-l cu dragoste. 

— Nu, spun că este un tocilar, atita tot. 

D'Epernon îl văzu şi strigă: 

— Regele! 

Atunci, cu toată hotărîrea pe care o luase şi pe care 
chiar fără această împrejurare nu ar fi putut avea 
puterea să şi-o menţină, Henric intră în camera lor. 

După cum am mai spus-o, era un rege plin de măreție 
şi care avea o mare putere asupra sa. Faţa lui, liniştită şi 
aproape zimbitoare, nu trăda deci nici un sentiment al 
inimii. 

— Bună ziua, domnilor, spuse el; vă găsesc în foarte 

bune dispoziţii, mi se pare. 

— Mulțumită lui Dumnezeu! da, Sire, răspunse Quelus. 

— Ai o înfăţişare posomorită, Maugiron. 

— Sire, sînt foarte superstiţios, după cum ştie 
Maiestatea Voastră, şi, cum am avut nişte vise urite, îmi 
întăresc inima cu un păhăruţ de vin de Spania. 

— Prietene, spuse regele, trebuie să-ţi aminteşti, şi 
spun acest lucru după Miron, care este un mare doctor; 
trebuie să-ţi aminteşti, zic, că visele depind de impresiile 
din ajun, dar nu au nici o înrîurire asupra acţiunilor de a 
doua zi, afară numai de voinţa lui Dumnezeu. 

— Astfel că, Sire, spuse d'Epernon, pe mine mă vedeţi 
oţelit. Şi eu am visat urit astă noapte; dar, cu tot visul, 
braţul este bun şi privirea străpungătoare. 

Şi se fanda spre perete, în care făcu o crestătură cu 
spada lui proaspăt ascuţită. 

— Da, spuse Chicot, ai visat că aveai sînge pe cizme; 
visul acesta nu e rău: înseamnă că vei fi într-o zi un 
învingător în genul lui Alexandru şi al lui Caezar. 

— Vitejii mei, spuse Henric, ştiţi că este în joc onoarea 
prinţului vostru, deoarece cauza lui o apăraţi într-o 
oarecare măsură; dar onoarea numai, înţelegeţi bine; nu 
vă preocupaţi deci de siguranţa persoanei mele. Astă 
noapte mi-am întărit tronul în aşa fel încît, de acum şi 
încă multă vreme de aici înainte, nici o zdruncinare nu-l 
poate zgudui. Bateţi-vă, aşadar, pentru onoare. 

— Sire, fiţi liniştit; vom pierde poate viaţa, spuse 
Qu€lus, dar în tot cazul onoarea va fi salvată. 

— Domnilor, spuse regele, vă iubesc foarte mult şi vă 
stimez de asemenea. Lăsaţi-mă deci să vă dau un sfat: 
nu falsă vitejie; nu murind îmi veţi da dreptate, ci 
omorîndu-vă duşmanii. 

— Oh! cît despre mine, spuse d'Epernon, nu voi avea 
nici o milă. 

— Eu, spuse Quelus, nu răspund de nimic; voi face ce 
voi putea, atita tot. 

— lar eu, spuse Maugiron, răspund Maiestăţii Voastre 
că dacă voi muri, îl voi ucide şi pe omul meu, lovitură 
pentru lovitură. 

— Vă veţi bate numai cu spadele? 

— Cu spada şi cu pumnalul, spuse Schomberg. 

Regele îşi ţinea mîna pe piept. Poate că această mînă 
şi această inimă care se atingeau, îşi vorbeau una alteia 
de temerile lor prin frămîntările şi mişcările lor; dar, în 
afară, mîndru, cu privirea limpede, cu buza semeaţă, el 
era rege, adică trimitea soldaţii la luptă şi nu prietenii la 
moarte. 

— Intr-adevăr, regele meu, îi spuse Chicot, eşti frumos 
în această clipă. 

Gentilomii erau gata; nu le mai rămiînea decit să-şi 
salute stăpinul. 

— Vă duceţi călare? întrebă regele. 

— Nu, Sire, puse Quelus, vom merge pe jos; va fi un 
exerciţiu foarte folositor, ne va limpezi capul şi 
Maiestatea Voastră a spus-o de mii de ori că spada este 
condusă mai mult de cap decit de braţ. 

— Aveţi dreptate, copiii mei, daţi-mi mîna. 

Quélus se aplecă şi sărută mîna regelui: ceilalţi făcură 
la fel. 

D'Epernon îngenunchie spunînd: 

— Sire, binecuviîntaţi-mi spada. 

— Nu, d'Epernon, făcu regele; dă spada valetului tău. 
V-am pregătit spade mai bune decit ale voastre. Adu 
spadele, Chicot. 

— Nu, spuse Gasconul; dă-i această poruncă lui, 
Crillon, fiule; eu nu sînt decit un nebun, chiar un păgin; şi 
binecuvîntarea cerului, poate că se va schimba într-un 
farmec fatal dacă diavolul, prietene, ar vedea miinile 
mele şi ar zări ce port în ele. 

— Ce spade sînt acelea, Sire? întrebă Schomberg, 
aruncînd o privire asupra casetei pe care o aducea un 
ofiţer. 

— Spade din Italia, fiule, spade făurite la Milano, sînt 
bune, după cum vedeţi; şi cum, în afară de Schomberg, 
toţi aveţi miini delicate, prima lovitură de bici v-ar 
dezarma, dacă miinile nu v-ar fi bine încleştate. 

— Mulţumim, mulţumim, Maiestate, spuseră cu un 
singur glas cei patru bărbaţi. 

— Este timpul să plecaţi, spuse regele care nu-şi putea 
stăpîni mai mult emoția. 

— Sire, întrebă Quslus, nu vom putea fi încurajați în 
timpul luptei de privirea Maiestăţii Voastre? 

— Nu, nu s-ar cădea; vă bateţi fără ştirea şi 
încuviințarea mea, să nu dăm luptei un caracter oficial; 
să se creadă mai cu seamă că e rezultatul unei certe 
particulare. 

Şi îi concedie cu un gest cu adevărat maiestuos. 

După ce se depărtară, cînd ultimul valet trecuse pragul 
Luvrului, cînd nu se mai auzi nici un zgomot, nici de 
pinteni, nici de cuirasele pe care le purtau luptătorii 
înarmaţi ca de război: 

— Ah! mor, spuse regele căzînd pe un fotoliu. 

— Şi eu, spuse Chicot, vreau să văd acest duel; sînt de 
părere, nu ştiu pentru ce, dar sînt de părere că se vor 
petrece lucruri curioase din partea lui d'Epernon. 

— Da, spuse Chicot, căci dacă vreunul dintre ei îşi va 
face rău datoria, voi fi acolo pentru a-l înlocui şi a susţine 
onoarea regelui meu. 

— Du-te deci, spuse Henric. 

Abia i se dădu drumul, că Gasconul plecă repede ca un 
fulger. 

Regele intră în camera sa, închise jaluzelele, îi opri pe 
cei ce se aflau în Luvru de a scoate un strigăt sau dea 
striga o vorbă, şi îi spuse numai lui Crillon, care ştia ce 
trebuia să se petreacă: 

— Dacă vom învinge, Crillon, mi-o vei spune: dacă, 
dimpotrivă, vom fi învinşi, vei bate de trei ori în uşa mea. 

— Da, Sire, răspunse Crillon clătinînd din cap. 

CAPITOLUL XLVII 
Prietenii lui Bussy 


Dacă prietenii regelui îşi petrecuseră noaptea ca să 
dormă liniştiţi, aceia ai ducelui de Anjou luaseră aceeaşi 
măsură. 

În urma unei cine bune la care se adunaseră din 
îndemnul lor, fără sfatul şi nici prezenţa patronului lor, 
care nu avea aceeaşi grijă de favoriţii săi cum avea 
regele, ei se culcară în nişte paturi bune, în locuinţa lui 
Antraguet, pe care o aleseseră ca loc de întîlnire, pentru 
că se găsea mai aproape de cîmpul de luptă. 

Un scutier, acela al lui Ribeirac, mare vînător şi dibaci 
armurier, îşi petrecuse toată ziua curăţind, lustruind şi 
ascuţindu-le armele. 

Afară de aceasta, el mai fu însărcinat să-i trezească pe 
tineri în revărsatul zorilor; era obiceiul lui în toate 
dimineţile de sărbătoare, de vînătoare sau de duel. 

Antraguet, înainte de a cina, se dusese să vadă, în 
strada Saint-Denis pe o mică vinzătoare pe care o iubea 
foarte mult şi căreia nu i se zicea prin partea locului decit 
frumoasa vinzătoare de icoane. Ribeirac scrisese mamei 
sale, Livarot îşi făcuse testamentul. 

La orele trei, adică atunci cînd prietenii regelui abia se 
trezeau, ei erau deja în picioare, strălucitori, dispuşi şi 
înarmaţi pînă în dinţi. 

Ei îşi luaseră pantaloni şi ciorapi roşii pentru ca 
duşmanii lor să nu le vadă sîngele şi ca acest sînge să 
nu-i sperie chiar pe ei: aveau tunici de mătase cenuşie, 
pentru ca, dacă s-ar fi bătut îmbrăcaţi, nici o cută să nu 


361 


le împiedice mişcările; în sfîrşit, erau încălţaţi cu pantofi 
fără tocuri, iar pajii le duceau spadele, pentru ca braţele 
şi umerii să nu sufere nici o oboseală. 

Era un timp admirabil pentru dragoste, pentru luptă, 
sau pentru plimbare: soarele aurea creasta acoperişurilor 
pe care se topea strălucitoare rouă nopţii. 

Un miros acru şi plăcut în acelaşi timp se ridica din 
grădini şi se răspîndea pe străzi. 

Pavajul era uscat şi aerul tare. 

Inainte de a ieşi din casă, tinerii puseseră să-l întrebe 
pe ducele de Anjou dacă ştia ceva de Bussy. 

Li se răspunsese că acesta ieşise în ajun la orele zece 
seara şi că nu se mai înapoiase de atunci. 

Trimisul se informă dacă ieşise singur şi înarmat. 

| se spuse că ieşise însoţit de Remy şi că amindoi îşi 
aveau spadele. 

De altfel, nu erau neliniştiţi în privinţa contelui, căci 
deseori ieşea el în felul acesta noaptea; apoi îl ştiau atit 
de puternic, atit de viteaz şi atît de dibaci încît absenţele 
lui, chiar prelungite, pricinuiau puţine îngrijorări. 

Cei trei prieteni puseră să li se repete toate aceste 
amănunte. 

— Bun, spuse Antraguet, nu aţi auzit dumneavoastră 
spunîndu-se, domnilor, că regele poruncise o mare 
vîinătoare de cerbi în pădurea de la Compiègne şi că 
domnul de Monsoreau trebuia să plece în acest scop ieri? 

— Da, răspunse tinerii. 

— Atunci ştiu unde este: în vreme ce şeful vînătorii 
încolţeşte cerbul, el vîinează căprioara şefului vînătorii. 
Fiţi fără grijă, domnilor, el este mai aproape de teren 
decit noi şi va fi acolo înaintea noastră. 

— Da, spuse Livarot, însă obosit, hărşuit, nedormit. 

Antraguet ridică din umeri. 

— Oare Bussy oboseşte? răspunse el. Haideţi! la drum, 
domnilor, îl vom lua cu noi în trecere. 

Toţi porniră la drum. 

Era tocmai în clipa cînd Henric împărțea spadele 
prietenilor săi; aveau deci zece minute aproape înaintea 
lor. 

Deoarece Antraguet locuia înspre Sfîntul Eustațiu, ei o 
luară pe strada Lombarzilor, strada Sticlăriei şi în sfîrşit 
pe strada sfîntul Anton. 

Toate aceste străzi erau pustii. Ţăranii care veneau de 
la Montreuil, de la Vincennes sau de la Saint-Maur-les- 
Fossés cu laptele şi legumele lor, şi care dormeau pe 
căruţe sau pe catiri, erau singurii care puteau să vadă 
această ceată mîndră de trei tineri viteji urmaţi de pajii şi 
de scutierii lor. 

Nici înfruntări, nici strigăte, nici ameninţări: cînd te 
baţi pentru a ucide, sau pentru a fi ucis, cînd ştii că 
duelul de o parte şi de alta are să fie înverşunat, mortal, 
fără milă, stai şi te gîndeşti; cei mai nechibzuiţi dintre cei 
trei erau, în dimineaţa aceea, cei mai visători. 

Ajungînd în dreptul străzii Sfinta Ecaterina, toţi trei îşi 
îndreptară, cu zîmbet care arăta că se gîndeau la acelaşi 
lucru, privirile spre căsuţa lui Monsoreau. 

— Se va vedea bine de acolo, spuuse Antraguet, şi sînt 
sigur că sărmana Diana va veni de mai multe ori la 
fereastră. 

— la te uită! spuse Ribeirac, a şi venit, mi se pare. 

— Pentru ce? 

— Fereastra e deschisă. 

— Aşa e. Dar ce o fi cu scara aceea de fringhie aşezată 
în dreptul ferestrei, cînd locuinţele au porţi? 

— În adevăr, e ciudat, spuse Antraguet. 

Toţi trei se apropiară de poartă, cu o presimţire 
lăuntrică ce îi făcea să creadă că au să descopere ceva 
grav. 

— Şi nu sîntem singurii care ne mirăm, spuse Livarot; 
iată-i pe ţăranii aceia care trec şi care se ridică în căruţe 
să privească. 

Tinerii ajunseră sub balcon. 

Un zarzavagiu se şi afla acolo şi părea că cercetează 
pămîntul. 

— Ei! domnule de Monsoareau, strigă Antraguet, vii să 
ne vezi? În cazul acesta grăbeşte-te, căci ţinem să 
ajungem cei dintii. 

Ei aşteptară, însă în zadar. 

— Nimeni nu răspunde, spuse Ribeirac; dar pentru ce, 
drace, scara aceea? 

— Ei! ţărane, îi spuse Livarot zarzavagiului, ce faci 
acolo? Tu ai agăţat scara aceea? 

— Să mă ferească Dumnezeu, domnilor, răspunse el. 

— Şi pentru ce? întrebă Antraguet. 

— Uiţaţi-vă în sus. 

Toţi trei ridicară capul. 

— Sînge! strigă Ribeirac. 

— Pe legea mea, da, sînge, spuse ţăranul, şi care este 
chiar destul de negru. 

— Uşa a fost forţată, spuse în acelaşi timp pajul lui 
Antraguet. 

Antraguet aruncă o privire de la uşă la fereastră şi, 
apucînd scara de frînghie, fu pe balcon într-o clipă. 

Se uită în cameră. 

— Ce e oare acolo? întrebară ceilalţi, care îl văzură 
clătinîndu-se şi îngălbenind. 

Un țipăt grozav fu singurul răspuns. 

Livarot se urcase în urma lui. 

— Cadavre! moarte, moarte pretutindeni! strigă 
tînărul. 

Şi amîndoi intrară în cameră. 

Ribeirac rămase jos, de teama unei surprinderi. 

În timpul acesta, zarzavagiul oprea prin exclamările lui 
pe toţi trecătorii. 

Camera purta pretutindeni urmele grozavei lupte din 
timpul nopţii. Pete, sau mai degrabă un rîu de sînge se 
răspîndise pe podea. Pereţii erau ciopirţiţi de lovituri de 
spadă şi de gloanţe de pistol. Mobilele zăceau zdrobite şi 

roşii, printre rămăşiţe de carne şi de veşminte. 

— O! Remy, sărmanul Remy! spuse deodată 
Antraguet. 

— Mort? întrebă Livarot. 

— S-a şi răcit. 

— Dar cred, strigă Livarot, că un regiment de soldați a 
trecut prin această cameră. 

În clipa aceea Livarot văzu uşa de la coridor deschisă; 
urme de sînge arătau că şi în această parte avusese loco 
luptă; el se luă după îngrozitoarele urme şi veni pînă la 
scară. 

Curtea era goală şi singuratică. 

În timpul acesta, Antraguet, în loc să-l urmeze, lua 
drumul spre camera vecină; era sînge pretutindeni; 
sîngele conducea la fereastră. 

El se aplecă peste pervaz şi îşi îndreptă privirea 
îngrozită spre grădiniţă. 

Grilajul de fier încă mai ţinea cadavrul învineţit şi 
teapăn al nefericitului Bussy. 

La vederea aceasta, nu un țipăt, ci un răcnet ieşi din 
pieptul lui Antraguet. 

Livarot alergă. 

— Priveşte, spuse Antraguet, Bussy e mort! 

— Bussy asasinat, azvirlit pe fereastră! Intră, Ribeirac, 
intră. 

În timpul acesta, Livarot se repezi în curte şi îl întîlni la 
marginea scării pe Ribeirac pe care îl luă cu el. 

O portiţă care dădea din curte în grădiniţă îi lăsă să 
treacă. 

— E chiar el, strigă Livarot. 

— Are mîna tăiată, răspunse Ribeirac. 

— Are două gloanţe în piept. 

— Este ciuruit de lovituri de pumnal. 

— Ah! sărmanul Bussy, urla Antraguet; răzbunare! 

Întorcîndu-se, Livarot zări al doilea cadavru. 

— Monsoreau! strigă el. 

— Da, Monsoreau găurit ca o sită şi căruia i s-a spart 
capul de o piatră. 

— Ei asta-i! dar ne-au asasinat toţi prietenii în noaptea 
aceasta! 

— Şi soţia lui, soţia lui, ţipă Antraguet; Diana, doamnă 
Diana! 

Nimeni nu răspunse, afară de lumea care începu să 
mişune în jurul casei. 

În clipa aceea, regele şi Chicot apăruseră în capătul 
străzii Sfînta Ecaterina şi se întoarseră pentru a se feri de 
mulţime. 

— Bussy, bietul Bussy, striga disperat Ribeirac. 

— Da, spuse Antraguet: au voit să se scape de cel mai 
temut dintre noi toţi. 

— E o laşitate! e o infamie! ţipară ceilalţi doi. 

— Haideţi să ne plingem ducelui, spuse unul din ei. 

— Nu, răspunse Antraguet, nu lăsăm nimănui grija 
răzbunării noastre! ne vom răzbuna bine, prieteni: 
aşteptaţi-mă. 

Într-o clipă coborî şi îi întîlni pe Livarot şi pe Ribeirac. 

— Prieteni, spuse el, priviţi această figură nobilă a 
celui mai viteaz om, priviţi picăturile încă rumene ale 
sîngelui său; aceasta ne dă o pildă: aceea de a nu lăsa 
nimănui grija de a ne răzbuna... Bussy! Bussy! vom face 
ca şi tine, şi fii liniştit, te vom răzbuna. 

Spunînd aceste cuvinte, îşi descoperi capul, atinse cu 
buzele lui buzele lui Bussy şi, scoţîndu-şi spada o muia în 
sîngele lui. 

— Bussy, spuseră şi ceilalţi, jurăm să omorîm sau să 
murim. 

— Domnilor, spuse Antraguet vîrindu-şi spada în teacă, 
nici milă, nici îndurare, nu-i aşa? 

Cei doi tineri întinseră mîna deasupra cadavrului: 

— Nici milă, nici îndurare, repetară ei. 

— Dar, spuse Livarot, nu vom mai fi decit trei contra 
patru. 

— Da, însă noi nu am asasinat pe nimeni, spuse 
Antraguet, şi Dumnezeu îi va întări pe cei nevinovaţi. 
Adio, Bussy! 

— Adio, Bussy! repetară ceilalţi doi tovarăşi. 

Şi ieşiră, cu frica în suflet şi cu fruntea palidă, din 
această casă blestemată. 

Găsiseră în imaginea morţii, acea adincă deznădejde 
care  însuteşte puterile; adunaseră acea indignare 
mărinimoasă care îl face pe om superior firii lui 
muritoare. 

Străbătură cu greutate mulţimea, atit de multă lume 
se îngrămădise într-un sfert de oră. 

Ajungînd pe teren îi găsiră pe duşmanii lor care îi 
aşteptau, unii stînd pe nişte pietre, alţii aşezaţi în mod 
pitoresc pe barierele de lemn. 

Ei făcură ultimii paşi alergînd, ruşinaţi de a ajunge cei 
din urmă. 

Cei patru favoriţi aveau cu ei patru scutieri. 

Cele patru spade ale lor, aşezate pe pămînt, părea că 
aşteaptă şi se odihnesc ca şi ei. 

— Domnilor, spuse Quelus ridicîndu-se şi salutînd cu 
un fel de trufie măreaţă, am avut cinstea să vă 
aşteptăm. 

— Scuzaţi-ne, domnilor, spuse Antraguet; însă am fi 
sosit înaintea dumneavoastră fără întirzierea unuia din 
tovarăşii noştri. 

— Domnul de Bussy? făcu d'Epernon: într-adevăr, nu-l 
văd. Se pare că trebuie tras de urechi astăzi de 
dimineaţă. 

— Am aşteptat pînă acum, spuse Schomberg; vom mai 
aştepta încă. 

— Domnul de Bussy nu va veni, răspunse Antraguet. 

O adincă uimire se zugrăvi pe toate feţele, numai 
aceea a lui d'Epernon exprimă un alt sentiment. 

— Nu va veni? spuse el; ah! ah! viteazul vitejilor se 
teme oare? 

— Nu poate să fie aceasta, reluă Quélus. 

— Ai dreptate, domnule, spuse Livarot. 

— Şi pentru ce nu va veni? întrebă Maugiron. 

— Pentru că a murit, răspunse Antraguet. 

— A murit! strigară favoriţii. 

D'Epernon nu spuse nimic, ci se îngălbeni uşor. 

— Şi a murit asasinat! reluă Antraguet. 
Dumneavoastră nu ştiţi, domnilor? 

— Nu, spuse Qu€lus, şi pentru ce am şti-o? 

— De altfel, e sigur oare? întrebă d'Epernon. 

Antraguet îşi scoase spada. 

— Atit de sigur, spuse el, încît iată sînge de-al său pe 
spada mea. 

— Asasinat! strigară cei trei prieteni ai regelui. Domnul 
de Bussy asasinat! 

D'Epernon continua să clatine din cap cu un aer de 
îndoială. 

— Sîngele acesta cere răzbunare; nu-l auziţi, domnilor? 

— Ei asta-i! reluă Schomberg, s-ar zice că durerea 
dumneavoastră are un sens. 

— Drace! făcu Antraguet. 

— Ce aveţi de zis? strigă Quelus. 

— Caută cui îi foloseşte crima! zice legistul, murmură 
Livarot. 

— Ei, domnilor, aveţi să vă explicaţi odată? spuse 
Maugiron cu o voce mirată. 

— Tocmai pentru aceasta venim, domnilor, spuse 
Ribeirac, şi acum avem un motiv mai mult să ne 
măcelărim de o sută de ori. 

— Haideţi, repede, spada în mînă, spuse d'Epernon 
scoţindu-şi spada din teacă, şi s-o terminăm repede. 

— O! o! eşti prea grăbit, domnule Gascon, spuse 
Livarot; nu cîntai aşa de tare cînd eram patru contra 
patru. 

— E vina noastră, dacă nu sînteţi decit trei? răspunse 
d'Epernon. 

— Da, e vina dumneavoastră, strigă Antraguet; el a 
murit pentru că v-a plăcut mai mult să-l vedeţi culcat în 
mormînt decit în picioare pe teren; a murit cu mîna 
tăiată ca să nu-şi mai poată ţine spada; a murit pentru că 
trebuia cu orice preţ să se stingă acei ochi a căror 
strălucire v-ar fi zăpăcit pe toţi patru. Inţelegeţi? Sînt 
destul de clar. 

Schomberg, Maugiron şi d'Epernon urlau de minie. 

— Destul, destul, domnilor, spuse Quélus. Retrage-te, 
domnule d'Epernon; ne vom bate trei contra trei; domnii 
aceşti vor vedea atunci dacă, cu tot dreptul nostru, 
sîntem nişte oameni care să profităm de o nenorocire pe 
care o plingem ca şi ei.Veniţi, domnilor, veniţi, adăugă 
tînărul aruncîndu-şi pălăria în urmă şi ridicînd mîna 
stingă, în timp ce cu dreapta făcea să-i şuiere spada; 
veniţi şi, văzîindu-ne luptînd sub cerul liber şi sub privirile 
lui Dumnezeu, veţi putea judeca dacă sîntem nişte 
asasini sau nu. Haideţi, luaţi-vă distanţa! 

— Ah! Vă uram, spuse Schomberg, acum mi-e scîrbă. 

— Şi eu, spuse Antraguet, acum o oră v-aş fi omorit, 
acum vă voi măcelări. În gardă, domnilor, în gardă! 

— Cu tunici sau fără? întrebă Schomberg. 

— Fără tunici şi fără cămaşă, spuse Antraguet; cu 
pieptul gol, descoperiţi în dreptul inimii. 

Tinerii îşi aruncară tunicile şi îşi scoaseră cămăşile. 

— la te uită, spuse Quélus dezbrăcîindu-se, mi-am 
pierdut pumnalul. Nu-mi intra bine în teacă şi mi-o fi 
căzut pe drum. 

— Sau îl vei fi lăsat la domnul de Monsoreau, în piaţa 
Bastiliei, spuse Antraguet, în vreo teacă din care nu ai 
îndrăznit să-l mai scoţi. 

Qu€lus urlă de miînie şi se aşeză în gardă. 

— Dar nu are pumnal, domnule Antraguet, nu are 
pumnal, strigă Chicot care sosea în clipa aceea pe cîmpul 
de luptă. 

— Cu atit mai rău pentru el, spuse Antraguet, nu e 

vina mea. 
Şi luîndu-şi pumnalul în mîna stîngă, el căzu în gardă la 
rîndu-i. 


CAPITOLUL XLVIII 
Lupta 


Terenul pe care trebuia să aibă loc acea grozavă 
întîlnire, era umbrit de copaci după cum am văzut, şi 
aşezat într-un loc ferit. Nu era frecventat de obicei decit 
de copii care veneau să se joace acolo ziua, şi de beţivi şi 
hoţi care veneau să doarmă aci, noaptea. 

Barierele puse de vînzătorii de cai, ţineau la o parte 
mulţimea care, asemănătoare cu valurile unui fluviu, 
urmează mereu un curent şi nu se opreşte sau nu revine 
decît atrasă de vreo viitoare. 

Trecătorii se înşirau pe acest spaţiu şi nu se mai 
opreau. 

De altfel, era prea devreme şi îngrămădeala toată se 
făcea la casa însîngerată a lui Monsoreau. 

Chicot, cu inima mereu bătindu-i, deşi nu era prea 
gingaş de felul lui, se aşeză în faţa lacheilor şi pajilor pe 
o balustradă de lemn. 

Nu-i plăceau Angevinii, îi ura pe favoriţi; dar şi unii şi 
alţii erau tineri viteji, în vinele lor curgea un sînge 
mărinimos care în curînd avea să fie văzut ţişnind. 

D'Epernon voi să mai rişte o ultimă dată înfruntarea. 

— Ce? vă e frică de mine? strigă el. 

— Taci din gură, flecarule, îi spuse Antraguet. 

— Am dreptul meu, răspunse d'Epernon, partida 
fusese în opt. 

— Haide, la o parte! spuse Ribeirac nerăbdător şi 
împiedicîndu-i trecerea. 

El se înapoie dîndu-şi aere şi potrivindu-şi spada. 

— Vino, spuse Chicot, vino, floarea vitejilor, dacă nu 

vei pierde iarăşi încă o pereche de pantofi ca ieri. 

— Ce spune acest nebun? 

— Spun că îndată are să fie singe pe jos şi vei merge 
prin el cum ai făcut astă-noapte. 

D'Epernon învineţi. Toată îngîmfarea îi pieri sub acest 
grozav reproş. 

Se aşeză la zece paşi de Chicot la care se uita cu 
teamă. 

Ribeirac şi Schomberg se apropiară după salutul 
obişnuit. 

Quelus şi Antraguet, care erau deja în gardă, îşi 
atinseră spadele făcînd un pas înainte. 

Maugiron şi Livarot, rezemaţi fiecare de o barieră, se 
pîndeau făcînd fente pe loc ca să-şi atingă spadele în 
poziţia lor favorită. 

Lupta începu cînd bătu ora cinci la Sfintul Pavel. 

Furia era întipărită pe feţele luptătorilor; dar buzele lor 
strînse, paloarea amenințătoare, tremuratul fără voie al 
încheieturilor, arătau că furia le menținea prevederea şi 
că, la fel cu un cal aprig, nu o să scape fără mari ravagii. 

Vreme de citeva minute, ceea ce este un spaţiu de 
timp enorm, fu un frecuş de spade care nu era încă un 
zăngănit. 

Nici o lovitură nu fu dată. 

Ribeirac, obosit sau mai degrabă mulţumit de a-şi fi 
încercat adversarul, cobori mîna şi aşteptă un moment. 
Schomberg făcu doi paşi se repezi şi îi dădu o lovitură 
care fu prima lucire ieşită din nori. 

Ribeirac fu lovit. 

Pielea-i deveni galbenă şi un şiroi de sînge îi ţişni din 
umăr; el se întrerupse pentru a-şi da seama de rană. 

Schomberg voi să reînnoiască lovitura; dar Ribeirac 
ridică spada printr-o paradă de primă şi îi dădu o lovitură 
care îl atinse la coastă. 

Fiecare îşi avea rana lui. 

— Acum, să ne odihnim cîteva clipe, dacă vrei, spuse 

Ribeirac. 

În acest timp, Qu€lus şi Antraguet se încălzeau la 
rindul lor; dar Qulus, neavînd pumnal, avea un mare 
dezavantaj: era silit să pareze cu braţul stîng şi cum 
braţul îi era gol, fiecare paradă îl costa o rană. 

Fără să fie atent, după citeva secunde avea toată mîna 
însîngerată. 

Antraguet dimpotrivă, cunoscîndu-şi avantajul şi tot 
aşa de îndemiînatic ca şi Qulus, para numai cînd era 
cazul. 

Plecară trei lovituri de ripostă şi fără să fie atins prea 
greu, sîngele curse din pieptul lui Qu€lus prin trei răni. 

Dar la fiecare lovitură, Quelus repeta: 

— Nu e nimic. 

Livarot şi Maugiron erau încă prevăzători. 

Cît despre Ribeirac, înfuriat de durere şi simțind că 
începea să-şi piardă puterile odată cu sîngele, tăbări pe 
Schomberg. 

Schomberg nu se dădu înapoi cu un pas şi se mulţumi 
să întindă spada. 

Cei doi tineri se loviră reciproc. 

Ribeirac fu spintecat pe piept şi Schomberg rănit la git. 

Ribeirac lovit mortal, îşi duse mîna stingă la rană des- 
coperindu-şi pieptul. Schomberg se folosi de acest lucru 
şi îi mai dădu încă o lovitură care îi străbătu carnea. 

Dar  Ribeirac cu mîna dreaptă, apucă mîna 
adversarului său şi cu stînga îi înfipse pumnalul în piept 
pînă în plăsele. 

Lama ascuţită îi străpunse inima. 

Schomberg scoase un strigăt înăbuşit şi căzu pe spate 
trăgindu-l şi pe Ribeirac după el, care avea spada în 
piept. 

Livarot, văzînd cum cade prietenul lui, se retrase cu un 
pas repede, alergă la el, urmărit de Maugiron. 

Ciştigă mai mulţi paşi în drum şi ajutîndu-i lui Ribeirac 
în sforţările pe care încerca să le facă pentru a scăpa de 

spada lui Schomberg, îi scoase spada din piept. 

Dar atunci, ajuns de Maugiron, fu silit să se apere pe 
un teren dezavantajos care aluneca, într-o poziţie rea şi 
cu soarele în ochi. 

După o secundă, o lovitură cu vîrful spadei îi deschise 
capul lui Livarot care lăsă să-i cadă spada şi se prăbuşi în 
genunchi. 

Qu€lus era tare strîns de Antraguet. Maugiron se grăbi 
să-l străpungă pe Livarot cu o altă lovitură de spadă. 
Livarot căzu de tot. 

D'Epernon scoase un strigăt. 

Qu€lus şi Maugiron rămaseră împotriva lui Antraguet 
singur. Qu€lus era plin de sînge, însă avea răni uşoare. 

Maugiron era aproape sănătos. 

Antraguet înţelese primejdia; nu primise nici cea mai 
mică zgirietură, dar începea să se simtă obosit; cu toate 
astea însă, nu era clipa să ceară încetarea luptei de la un 
om rănit şi de la altul dornic de măcel; dintr-o lovitură de 
bici îndepărtă spada lui Quslus şi profitind de 
îndepărtarea fierului, sări cu uşurinţă peste o barieră. 

Qu€lus reveni cu o lovitură dată cu tăişul, dar care nu 
atinse decit lemnul. 

În acest moment, Maugiron îl atacă pe Antraguet din 
flanc. Antraguet se întoarse. 

Qu€lus profită de această mişcare şi trecu pe sub 
barieră. 

— E pierdut, spuse Chicot. 

— Trăiască regele! strigă d'Epernon; fiţi îndrăzneţi! leii 
mei, fiţi îndrăzneţi. 

— Domnule, linişte, te rog, spuse Antraguet; nu-l 
insulta pe un om care se va bate pînă la ultima suflare. 

— Şi care nu a murit încă, strigă Livarot. 

Şi în clipa cînd nimeni nu se mai gîndea la el, îngrozitor 
de văzut în mocirla însîngerată care îi acoperea corpul, el 
se ridică în genunchi şi îşi împlîntă pumnalul între umerii 
lui Maugiron, care căzu grămadă scoţind un suspin. 

— Isuse, Dumnezeule! sînt mort. 

Livarot recăzu leşinat, mişcarea şi miînia îi istoviseră 
restul puterilor. 

— Domnule de Quelus, spuse Antraguet aplecîndu-şi 
spada, eşti un om viteaz, predă-te, îţi ofer viaţa. 

— Şi pentru ce să mă predau? spuse Quelus, sînt la 
pămînt? 

— Nu; dar eşti ciuruit de lovituri, iar eu sînt teafăr. 

— Trăiască regele! strigă Quelus, mai am încă spada, 
domnule. 

Şi se fandă înspre Antraguet care pară lovitura, oricît 
de repede fusese dată. 

— Nu, domnule, nu o mai ai, spuse Antraguet apucînd 
cu toată mîna lama aproape de gardă. 

Şi îi răsuci braţul lui Quélus care scăpă spada din mînă. 

Antraguet îşi tăie uşor un deget de la mîna stingă. 

— O! urlă Qu€lus, o spadă! o spadă! 

Şi repezindu-se asupra lui Antraguet cu un salt de 
tigru, îl cuprinse în braţe. 

Antraguet se lăsă cuprins şi, trecîndu-şi spada în mîna 
stingă şi pumnalul în mîna dreaptă, începu să-l lovească 
pe Quélus fără încetare şi pretutindeni, stropindu-se la 
fiecare lovitură cu sîngele duşmanului său pe care nimic 
nu-l putea face să-i dea drumul şi care striga la fiecare 
lovitură: 

— Trăiască regele! 

El reuşi chiar să oprească mina care îl lovea şi să-şi 
încolăcească, aşa cum ar fi făcut un şarpe, duşmanul 
neatins între picioare şi braţe. 

Antraguet simţi că i se oprea respiraţia. 

În adevăr el se clătină şi căzu. 

Dar căzînd, ca şi cînd totul avea să-l favorizeze în ziua 
ceea, îl înăbuși ca să zicem aşa pe nenorocitul Quélus. 

— Trăiască regele! murmură acesta din urmă în 
agonie. 

Antraguet reuşi să-şi desfacă pieptul din îmbrăţişare, 

se sprijini pe un braţ şi îi dădu o ultimă lovitură care îi 
străbătu pieptul. 

— Ţine, îi spuse el, eşti mulţumit? 

— Trăiască r..., articula Qu€lus, cu ochii pe jumătate 
închişi. 

Atita tot; liniştea şi groaza morţii domneau pe cîmpul 
de luptă. 

Antraguet se ridică plin de sînge, însă de sîngele 
duşmanului său; el nu avea, după cum am văzut, decit o 
zgîrietură la mînă. 

D'Epernon speriat, făcu semnul crucii şi fugi ca şi cum 
ar fost urmărit de o stafie. 

Antraguet aruncă asupra tovarăşilor şi duşmanilor săi, 
morţi şi muribunzi, aceeaşi privire pe care Horaţiu o 
aruncase asupra cîmpului de luptă care hotăra soarta 
Romei. 

Chicot alergă şi îl ridică pe Quelus căruia îi curgea 
sînge prin nouăsprezece răni. 

Mişcarea îl însufleţi. 

Deschise ochii. 

— Antraguet, pe cinstea mea, spuse el, sînt nevinovat 
de moartea lui Bussy. 

— O! te cred, domnule, te cred, făcu Antraguet. 

— Fugi, murmură Quélus, fugi, regele nu te va ierta. 

— Şi eu, domnule, nu te voi părăsi astfel, spuse 
Antraguet, chiar dacă ar trebui s-o sfirşesc pe eşafod. 

— Salvează-te, tinere, spuse Chicot, şi nu pune la 
încercare răbdarea lui Dumnezeu; ai scăpat printr-o 
minune, nu cere două minuni în aceeaşi zi. 

Antraguet se apropie de Ribeirac care mai respira încă. 

— Ei bine? întrebă acesta. 

— Sîntem victorioși, răspunse Antraguet cu voce 
înceată pentru a nu-l jigni pe Quelus. 

— Mulţumesc, spuse Ribeirac, du-te. 

Şi recăzu leşinat. 

Antraguet îşi luă spada de jos pe care o lăsase să cadă 

în timpul luptei, apoi pe acelea ale lui Qudlus, 
Schomberg şi Maugiron. 

— la-mi viaţa, domnule, sau lasă-mi spada, spuse 
Qu€lus. 

— lat-o, domnule conte, spuse Antraguet, oferindu-i-o 
cu un salut respectuos. 

O lacrimă străluci în ochii rănitului. 

— Am fi putut fi prieteni, murmură el. 

Antraguet îi întinse mîna. 

— Bine! făcu Chicot, este cît se poate de cavaleresc. 
Dar salvează-te, Antraguet, meriţi să trăieşti. 

— Şi prietenii mei? întrebă tînărul. 

— Voi avea grijă de ei ca şi de aceia ai regelui. 

Antraguet se înfăşură în mantaua pe care i-o întindea 
scutierul, pentru ca să nu se vadă sîngele de care era 
mînjit şi, lăsînd morţii şi răniții în mijlocul paijilor şi 
lacheilor, el dispăru prin poarta Sfintul Anton. 


CAPITOLUL XLIX 
Concluzie 


Regele palid de nelinişte şi tresărind la cel mai mic 
zgomot, umbla încoace şi încolo prin sala de arme, 
socotind, cu experienţa unui om încercat, tot timpul pe 
care prietenii săi trebuiau să-l întrebuinţeze pentru a se 
întîlni şi a se lupta cu adversarii lor, precum şi toate 
şansele bune sau rele pe care le dădeau forţa şi dibacia 
caracterelor lor. 

— La ora aceasta, spusese el mai întîi, străbat strada 
Sfîntul Anton. Intră în locul îngrădit. Scot spadele. La ora 
aceasta sînt în luptă. 

Şi, la aceste cuvinte, sărmanul rege, tremurînd tot, 
începuse să se roage. 

Dar adîncul inimii era absorbit de alte sentimente şi 
această cucernicie a buzelor nu făcea decit să alunece la 

suprafaţă. 

După cîteva clipe, regele se ridică. 

— Numai dacă Qu€lus, spuse el, şi-o aminti de acea 
lovitură de ripostă pe care i-am arătat-o, parînd cu spada 
şi lovind cu pumnalul. 

Cît despre Schomberg, omul cu sînge rece, el trebuie 
să-l ucidă pe acel Ribeirac. Maugiron, dacă nu o avea 
ghinion, are să se scape repede de Livarot. Dar 
d'Epernon! o! acesta a murit. Din fericire pe el îl iubesc 
cel mai puţin dintre toţi patru. Însă, din păcate, nu este 
totul că el a murit, este că după moartea lui, Bussy, 
grozavul Bussy, să nu cadă asupra celorlalţi înmulţindu- 
se. Ah! sărmanul meu Schomberg! sărmanul meu 
Maugiron! 

— Sire! spuse la uşă vocea lui Crillon. 

— Cum! s-a şi terminat! strigă regele. 

— Nu, Sire, nu aduc nici o veste, numai că domnul 
duce de Anjou doreşte să vorbească Maiestăţii Voastre. 

— Şi pentru ce? întrebă regele. 

— Spune că a sosit clipa de a spune Maiestăţii Voastre 
ce fel de serviciu i-a adus, şi că ceea ce are să spună 
regelui va linişti o parte din temerile care îl copleşesc în 
clipa de faţă. 

— Ei bine! Du-te atunci, spuse regele. 

În clipa aceea, şi cum Crillon se întorcea ca să asculte 
de porunca dată, un pas grăbit răsună pe trepte şi se 
auzi o voce care spunea lui Crillon: 

— Vreau să vorbesc regelui, numaidecit. 

Regele recunoscu vocea şi deschise chiar el uşa. 

— Vino, Saint-Luc, vino, spuse el. Ce s-a mai întîmplat 
oare? Dar ce ai, Dumnezeule! şi ce s-a întîmplat? Au 
murit? 

Într-adevăr, Saint-Luc, palid, fără pălărie, fără spadă, 
pătat de urme de sînge, se repezea în camera regelui. 

— Sire! strigă Saint-Luc, aruncîndu-se la picioarele 
regelui, răzbunare! Vin să vă cer răzbunare. 

— Sărmanul meu Saint-Luc, spuse regele, ce s-a 
întîmplat oare? Vorbeşte, şi ce-ţi poate pricinui o 
asemenea disperare? 

— Sire, unul din supuşii voştri, cel mai nobil, unul din 
soldaţii voştri, cel mai viteaz... 

Cuvintele îi lipsiră. 

— Ei! făcu înaintînd Crillon care credea că are drepturi 
la acest din urmă titlu mai ales. 

— A fost măcelărit astă-noapte, măcelărit în mod laş, 
asasinat, termină Saint-Luc. 

Regele, preocupat de o singură idee, se linişti; nu era 
niciunul din cei patru prieteni ai săi, deoarece îi văzuse 
de dimineaţă. 

— Măcelărit, asasinat astă-noapte, spuse regele; de 
cine vorbeşti oare, Saint-Luc? 

— Sire, nu îl iubiţi, ştiu bine, urmă Saint-Luc; dar era 
credincios şi la ocazie, v-o jur, şi-ar fi dat tot sîngele 
pentru Maiestatea Voastră; altfel nici nu ar fi fost 
prietenul meu. 

— A! făcu regele care începea să înţeleagă. 

Şi ceva asemănător cu un fulger, dacă nu de bucurie, 
cel puţin de speranţă, îi lumină faţa. 

— Răzbunare, Sire, pentru domnul de Bussy, strigă 
Saint-Luc; răzbunare! 

— Pentru domnul de Bussy? repetă regele, apăsînd pe 
fiecare cuvint. 

— Da, pentru domnul de Bussy, pe care douăzeci de 
asasini l-au înjunghiat astă-noapte. Şi le-a prins bine că 
au fost douăzeci, căci a ucis patrusprezece din ei. 

— Domnul de Bussy a murit... 

— Da, Sire. 

— Atunci, nu se bate dimineaţa asta? spuse deodată 
regele, tîrît de o pornire căreia nu-i putu rezista. 

Saint-Luc aruncă o privire regelui pe care acesta nu o 
putu susţine; întorcîndu-se, îl văzu pe Crillon care mereu 
în picioare lîngă uşă, aştepta alte porunci. 

Îi făcu semn să-l aducă pe ducele de Anjou. 

— Nu, Sire, adăugă Saint-Luc cu o voce serioasă; 
domnul de Bussy nu s-a bătut în adevăr şi iată pentru ce 
vin să vă cer, nu răzbunare, cum am greşit să spun 
Maiestăţii Voastre, ci dreptate; căci îmi iubesc regele, şi 
mai cu seamă onoarea regelui meu mai presus de toate, 
şi găsesc că, fiind asasinat domnul de Bussy, s-a adus un 
foarte rău serviciu Maiestăţii Voastre. 

Ducele de Anjou tocmai intrase pe uşă; el stătea în 
picioare şi nemişcat ca o statuie de bronz. 

Vorbele lui Saint-Luc îl lămuriseră pe rege; ele îi 
aminteau serviciul pe care fratele său pretindea că i l-ar 
fi adus. 

Privirea sa se încrucişa cu aceea a ducelui şi nu mai 
avu nici o îndoială; căci, în timp ce-i răspundea din 
privire, ducele făcea de sus în jos un semn aproape 
neobservat din cap. 

— Ştiţi ce are să se spună acum? strigă Saint-Luc. Are 
să se spună, dacă prietenii voştri vor fi învingători, că nu 
au fost decit pentru că aţi pus să fie ucis Bussy. 

— Şi cine spune asta, domnule? întrebă regele. 

— La naiba! toată lumea, spuse Crillon, amestecîndu- 
se ca de obicei, neîntrebat în vorbă. 

— Nu, domnule, spuse regele, neliniştit şi subjugat de 
această părere a aceluia care era cel mai viteaz din 
regatul său, de cînd murise Bussy! Nu, domnule, nu are 
să se spună, căci mi-l vei numi pe asasin. 

Saint-Luc văzu proiectîndu-se o umbră. 

Era ducele de Anjou care făcuse doi paşi în cameră. 

El se întoarse şi îl recunoscu. 

— Da, Sire, îl voi numi! spuse el ridicîndu-se, căci 
voiesc cu orice preţ s-o dezvinovăţesc pe Maiestatea 
Voastră de o faptă aşa de mirşavă. 

— Ei bine! spune. 

Ducele se opri şi aşteptă liniştit. 

Crillon stătea înapoia lui, privindu-l cu coada ochiului şi 

clătinînd din cap. 

— Sire, reluă Saint-Luc, astă-noapte lui Bussy i s-a 
întins o capcană: în vreme ce făcea vizită unei doamne 
de care era iubit, soţul, înștiințat de un trădător, a intrat 
la el cu nişte asasini; erau pretutindeni: în stradă, în 
curte şi chiar în grădină. 

Dacă totul nu ar fi fost închis, după cum am spus, în 
camera regelui, s-ar fi putut vedea, cu toată stăpînirea 
de sine, cum ducele de Anjou, îngălbenise la aceste din 
urmă cuvinte. 

— Bussy s-a apărat ca un leu, Sire, însă numărul a fost 
prea mare şi... 

— Şi a murit, întrerupse regele, a murit pe bună 
dreptate, căci cu siguranţă că nu voi răzbuna un adulter. 

— Sire, nu mi-am terminat povestirea, reluă Sain-Luc. 
Nenorocitul, după ce se apărase aproape o jumătate de 
oră în cameră, după ce îşi învinsese duşmanii, 
nenorocitul scăpa rănit, plin de sînge, schingiuit; nu mai 
era vorba decit să i se întindă o mină de ajutor, pe care 
eu i-aş fi întins-o, dacă nu aş fi fost arestat, împreună cu 
femeia pe care mi-o încredinţase, de către asasinii săi; 
dacă nu aş fi fost legat şi cu un căluş în gură. Din păcate, 
uitaseră să-mi ia şi vederea după cum îmi luaseră gura şi 
am văzut, Sire, am văzut doi oameni apropiindu-se de 
nenorocitul Bussy, atîrnat cu coapsele în virful unor 
zăbrele de fier, l-am auzit pe rănit cerîndu-le ajutor căci, 
în aceşti doi oameni el avea tot dreptul să vadă doi 
prieteni. Ei bine! unul, Sire, este grozav să spun! dar, 
credeţi-mă, mi-a fost grozav să văd şi să aud, unul a 
poruncit să tragă foc şi celălalt l-a ascultat. 

Crillon îşi strîngea pumnii şi încrunta din sprîncene. 

— Şi îl cunoşti pe asasin? întrebă regele mişcat fără să 
vrea. 

— Da, spuse Saint-Luc. 

Şi întorcîndu-se spre prinţ îşi încărcă vorbele şi 
gesturile de toată ura, aşa de îndelung reţinută: 

— Este Monseniorul, spuse el; asasinul este prinţul! 
asasinul este prietenul! 

Regele se aştepta la această lovitură, pe care ducele o 
suportă fără să clipească. 

— Da, spuse el liniştit, domnul de Saint-Luc a văzut şi 
a auzit bine; eu sînt acela care am făcut să fie omorit 
domnul de Bussy, şi Maiestatea Voastră va aprecia 
această faptă, căci domnul de Bussy era servitorul meu, 
într-adevăr; dar azi dimineaţă, orice aş fi încercat să-i 
spun, domnul de Bussy trebuia să ia armele împotriva 
Maiestăţii Voastre. 

—  Minţi! asasinule! minţi! strigă Saint-Luc! Bussy 
străpuns de lovituri, Bussy cu mîna sfişiată de lovituri de 
spadă, cu umărul despicat de secure, Bussy prins între 
gratiile de fier, Bussy nu putea să mai inspire decît milă 
celor mai crunţi duşmani ai săi şi cei mai crunţi duşmani 
l-ar fi ajutat. Dar tu, tu, asasinul lui La Mole şi Coconnas, 
tu l-ai omorît pe Bussy, cum i-ai omorît, unul după altul, 
pe toţi prietenii tăi; tu l-ai omorît pe Bussy, nu pentru că 
era duşmanul fratelui tău, ci pentru că era tăinuitorul 
secretelor tale. Ah! Monsoreau ştia el bine pentru ce 
făceai tu aceasta crimă. 

— Dumnezeule! murmură Crillon, de ce nu sînt eu 
regele! 

— Mă insultă în faţa voastră, frate, spuse ducele, 
cuprins de groază, căci între mîinile dornice de a strînge 
ale lui Crillon şi privirea sîngeroasă a lui Saint-Luc, el nu 
se simţea deloc în siguranţă. 

— Pleacă, Crillon, spuse regele. 

Crillon plecă. 

— Dreptate! Sire, dreptate! urma să strige Saint-Luc. 

— Sire, spuse ducele, pedepsiţi-mă dacă găsiţi de 
cuviinţă: că i-am salvat în dimineaţa aceasta pe prietenii 
Maiestăţii Voastre şi pentru că am făcut o strălucită 
dreptate cauzei voastre care este şi a mea. 

— Şi eu, reluă Saint-Luc nemaiputîndu-se stăpiîni, spun 

că interesul avut de tine este un interes blestemat, şi că 
tu abaţi asupră-ţi miînia lui Dumnezeu! Sire, Sire! fratele 
vostru i-a ocrotit pe prietenii noştri, nenorocire lor! 

Regele simţi trecînd prin el un fior de groază. 

În acest moment se auzi afară o gălăgie nelămurită, 
apoi paşi grăbiţi, apoi întrebări, nelinişte. 

Se făcu o mare şi adincă tăcere. 

În mijlocul acestei tăceri, şi ca şi cum un glas ceresc 
venea să-i dea dreptate lui Saint-Luc, trei lovituri date cu 
încetineală şi solemnitate, zguduiră uşa sub pumnul 
viguros al lui Crillon. 

O sudoare rece scăldă timplele lui Henric şi schimbă 
trăsăturile feţei sale. 

— Învinşi! strigă el, sărmanii mei prieteni, învinşi! 

— Ce vă spuneam eu, Sire? strigă Saint-Luc. 

Ducele ridică braţele cu deznădejde. 

— Vezi, laşule! strigă tînărul cu o sforţare superbă, iată 
cum asasinii salvează onoarea prinților! Vino să mă 
strîingi de git şi pe mine, căci nu am spadă. 

Şi îşi aruncă mănuşa de mătase în faţa ducelui. 

François scoase un răcnet de miînie şi îngălbeni. 

Dar regele nu văzu şi nu auzi nimic; el îşi lăsase 
fruntea să se sprijine în miîini. 

— O! sărmanii mei prieteni, murmură el, sînt învinşi, 
răniţi? O! cine e în stare să-mi dea vreo veste sigură 
despre ei? 

— Eu, Sire, spuse Chicot. 

Regele recunoscu această voce prietenoasă şi întinse 
braţele spre el. 

— Ei bine? spuse el. 

— Doi sînt deja morţi, al treilea îşi dă ultima suflare. 

— Cine este acest al treilea care nu este încă mort? 

— Quelus, Sire. 

— Şi unde se află? 

— La palatul Boissy, unde l-am transportat. 

Regele nu mai ascultă, însă părăsi camera în fugă, 

scoţind strigăte jalnice. 

Saint-Luc o conduse pe Diana la prietena sa Jeana de 
Brissac; de acolo întîrzierea lui de a se înfăţişa la Luvru. 

Jeana petrecu trei zile şi trei nopţi să vegheze pe 
sărmana femeie, pradă celui mai îngrozitor delir. 

În a patra zi, Jeana doborită de oboseală, venise să se 
odihnească; dar cînd se înapoie, după două ore, în 
camera prietenei sale, nu o mai găsi acolo!. 

Ştim că Quelus, singurul dintre cei trei apărători ai 
cauzei regelui care a supravieţuit la nouăsprezece răni, 
muri în acelaşi palat Boissy, unde Chicot pusese să fie 
transportat, după o agonie de treizeci de zile, în braţele 
regelui. 

Henric rămase nemiîngiiat. El puse să se face celor trei 
prieteni ai săi morminte măreţe, unde fură ciopliţi în 
marmură din mărime naturală. 

Dădu liturghii pentru sufletul lor, porunci preoţilor să le 
facă slujbe şi adăugă la rugăciunile sale obişnuite, două 
versuri pe care le repetă toată viaţa, înaintea 
rugăciunilor de dimineaţă şi de seară: 


Dumnezeu să-i primească în împărăția 
sa, pe Ouélus, Schomberg şi Maugiron. 


Vreme de trei luni, Crillon îl supraveghie pe ducele de 
Anjou pentru care regele căpătase o ură adîncă şi căruia 
nu-i iertă niciodată trădarea. 

Sosi astfel luna septembrie, timp în care Chicot, care 
nu părăsise nici o clipă pe stăpiînul său şi-l mîngiiase atit 
cît putea fi mîngiiat, primi următoarea scrisoare, trimisă 
de stareţul din Baume. 


1 Poate că autorul ne va povesti ce s-a mai făcut cu ea, în 
romanul viitor, intitulat “Cei patruzeci şi cinci”, unde vom regăsi o 
parte din personaje care au contribuit la intriga din romanul 
“Doamna de Monsoreau”. 

Ea era scrisă de mîna unui preot. 


“Dragă, domnule Chicot, 

Aerul este plăcut prin părțile noastre şi viile făgăduiesc 
să fie frumoase în Burgundia, anul acesta. Se spune că 
regele, stăpinul nostru, căruia i-am scăpat viața, după cit 
se pare, are mereu multe necazuri; adu-l la minăstire, 
dragă domnule Chicot, il vom face să bea un vin de la 
1550 pe care l-am descoperit în pivnita mea şi care este 
în stare să te facă să uiţi cele mai mari dureri; aceasta îl 
va înveseli, nici nu mă îndoiesc, căci am găsit în cărțile 
sfinte această frază admirabilă: 

“Vinul bun veseleşte inima omului!” Este foarte frumos 
în latineşte, voi pune să ţi-o citească. Vino deci, dragă 
domnule Chicot, vino împreună cu regele, vino cu 
domnul d'Epernon, vino cu domnul de Saint-Luc; şi vei 
vedea că ne vom îngrăşa cu toții. 


“Prea cucernicul stareţ DOM GORENFLOT, 
care îşi spune cel mai umil servitor şi prieten al dumitale. 


“P.S. — Îi vei spune regelui că nu am avut încă timpul 
să mă rog pentru sufletul prietenilor săi, după cum îmi 
recomandase, din pricina încurcăturilor ce le-am avut cu 
instalarea mea aci; însă, imediat după culesul viilor, mă 
voi ocupa cu siguranță de ei”. 

— Amin, spuse Chicot; iată-i pe sărmanii prieteni bine 
recomandaţi lui Dumnezeu! 

